O 
= 
2 
— 
Lia 
— 
O 
a | 
Li 
— 4 
< 
> 
a | 


Skomanto kronikos: 


BELAISVIS 
VILKĖ 
ATPILDO STRĖLĖ 
JUNDOS LEMTIS 
PLĖŠIKŲ PILIS 
UŽKEIKTAS LOBIS 
DIEVŲ VALIA 
MĖLYNOJO VARNO PASLAPTIS 
VENTĖS KALVIS 
POLOCKO RANKA 
ŠARVAI NAUGARDUKO KUNIGAIKŠČIUI 
MINDAUGO SŪNUS 
LIEPSNOJANTIS BOKŠTAS 
ŠĖTONO LEGATAS 
SAULĖS MŪŠIS 
DU KALAVIJAI 


SKOMANTO KRONIKOS 


ILGA KELIONĖ NAMO 


Apysaka 


VERSUS AUREUS 


UDK 888.2-3 
Sk46 


Knygos išleidimą parėmė 
Lietuvos Respublikos kultūros ministerija 


Viršelio dailininkė 
KORNELIJA BUOŽYTĖ 


Viršelyje panaudotas 
G Ramintos Štaudės piešinys 


O Skomanto kronikos, 2006 
ISBN 9955-699-16-7 O „Versus aureus leidykla, 2006 


I. 


PAVOJAUS VARPAI 


B uvo viena iš tų vaiskių vasario pabaigos dienų, kai, regis, gali užuosti 
artėjančio pavasario kvapą. Tačiau žiema dar spardėsi, ir ledinis vė- 
jas švilpė virš baltų laukų, piktai kliūdamas už nuogų miškų raizgynų. 

Junda, įsigaužusi į sunkius sabalų kailius, žvarbo, atsirėmusi į 
šaudymo angos atbrailą aukščiausio Smolensko pilies bokšto aikšte- 
lėje, bet leistis nesiskubino. Pilyje ji jautėsi it pagauta paukštė ir juo 
toliau, tuo blogiau. Vis susigriebdavo, jog vel gailisi, kad atgavo sąmo- 
nę Smolenske po kone savaitės kelionės miškais (tarsi į vandenį įbrido 
prie pat Maskvos, ir tik prie Smolensko sienų išniro). 

Ir kaip kitaip. Juk tiek iškentėjo, tiek visko patyrė nuo to laiko, 
kai gavo žinią, jog jai pasipiršęs ir jos širdį pavergęs, į rusų žemes krai- 
čio pasirinkti išjojęs galiūnas Grauslys pateko į nelaisvę. Junda pati 
surinko jotį ir išvedė ją gelbėti mylimojo, o brolis Daubaras jojo kaip 
eilinis karys. Jis viską paėmė į savo rankas tik prie Maskvos, kai atro- 
dė, kad pagaliau pavyks išgelbėti Grauslį, bet rusai nužudė jį žemai- 
čiams prieš akis, o šie tuoj pat pateko į, regis, iš niekur atsiradusios 
mongolų ordos apsiaustį. Daubaras iš pradžių organizavo gynybą, o 
paskui, kai pamatė, jog visi anksčiau ar vėliau padės galvas, prasiveržė 
iki mongolus atvedusio Batu-chano ir, metęs jam iššūkį, susigrūmė 
šaudymo iš lanko varžybose. Tiesa, sugudravo — atėjus jo eilei šauti, 
išsiderėjo, kad šautų Junda, ir ji neapvylė. Savo šūviu apstulbino Batu- 
chaną, ir tas leido žemaičiams keliauti namo. 

Leido - aštuoniolikai likusių gyvų. Vyrai sukrovė laužą žuvusie- 
siems ir, su jais atsisveikinę, pėsti leidosi Ventės pusėn. Žirgų teturėjo 
vos porą, ir ant jų susodino po du labiausiai sužalotus vyrus. Kitiems 
teko eiti, tikintis, kad pakeliui prasimanys žirgų. 


Nespėjo. Jie iškeliavo ryte, o vakarop, pakilę siauru miško keliuku į 
nežinia kelintą kalvelę, apačioje išvydo mongolų minią. Nespėjo nei ge- 
riau įsižiūrėti, nei pagalvoti, iš kur atsirado - žvalgai ar koks plėšikau- 
jantis būrys, — kai atšvilpusios strėlės nukirto jojančius sužeistuosius. 
Suklupo ir vienas žirgas, o kitas pasibaidęs šoko į mišką. Bet žemaičiai 
jam iš paskos nepuolė. Sniegas buvo per gilus, kad toli nubėgtų. Mon- 
golai nuo kelio būtų juos Kaip zuikius iššaudę. Tokia mirtis netiko. 

Teliko rūpintis, kaip brangiau atiduoti savo gyvybes, tik mongolai 
nedavė laiko. Jų strėlės vis švilpė ir švilpė, lėkdamos kaip juodi debesys, 
o užsiglausti veik nebuvo kur. Nebent tik už kritusio žirgo, ir Junda, 
priklaupusi už jo, taupiai siuntė strėlę po strėlės, žiūrėdama, kad nei 
viena tuščiai neprapultų, o aplink vienas po kito krito jos kariai. Regis, 
be jos ir Daubaro tebuvo likę gal pora sužeistų vyrų, kai ją užkabino 
pirmoji į koją pataikiusi strėlė. Tik ją ištraukė — antra kliudė, nes grės- 
mingai švilpiančios mongolų strėlės, atrodė, saulę temdė, bet Junda, 
dar įstengdama nulaikyti arbaletą, nesiruošė pasiduoti. Iš paskuti- 
niųjų, sukandusi dantis, ji dar spėjo paleisti kelias strėles, kai stiprus 
smūgis krūtinėn ją lyg į juodą šulinį bloškė. Junda krito, bet taip ir 
nesulaukė, kada pasieks dugną. Prapuolė spengiančioje tamsoje. 

Kas buvo toliau, tiek žinojo, kiek iš Daubaro išpešė, tik tas nela- 
bai norėjo aiškinti, atseit, vėl kaip prie Maskvos, kritus paskutiniam 
joties vyrui, vienas puolė mongolus, iškėlęs jų valdovo Batu-chano 
kardą. Mongolai pamatė — iškart išsilakstė, tai jis susirado miške pa- 
skutinį joties žirgą, pasiėmė Jundą ir vėl leidosi į kelią. 

Junda tegalėjo įsivaizduoti, kaip broliui buvo nelengva. Pats per 
mūšį ne vieną strėlę pasigavęs, sunkiai laikėsi balne, o dar ir seserimi 
turėjo rūpintis. Jai paskutinė strėlė teko kiek aukščiau širdies, tai kone 
visą kelią be sąmonės buvo, o jei trumpam atsigaudavo, tik su dievais 
kalbėjos. Daubaras kaip mokėdamas ir savo, ir jos žaizdomis pasirū- 
pino, bet abejojo, ar pajėgs ne tik Jundą gyvą iki Ventės nugabenti, bet 
ir pats nusigauti, juoba, kad aplink vis siautė mongolai, kurių žygius 
liudijo karts nuo karto pakeliui pasitaikydavę sudeginti kaimai. 

Teliko viena viltis - Eidivydas Smolenske. Pirmame Smolensko 
žemės kaimelyje Daubaras, gąsdindamas Eidivydo vardu, išreikalavo 

iš valstiečių vežimą, paguldė į jį seserį ir atsargiai, kad duobėtas miš- 
ko kelias neiškratytų iš Jundos gyvasties, pasiekė Smolenską, melsda- 
mas dievus, kad tik mongolai nebūtų palietę miesto. 

Dievai išklausė — mieste tebesėdėjo rikis Eidivydas su keturių 
šimtų vyrų jotimi. Jie kone visi buvo labai jauni, kaip ir jų rikis, vos 
antrą dešimtį baigę, ir patyrusio kario, koks, lyginant su jais, buvo 
gyvenimo vėtytas ir mėtytas bei daugybę žygių išgyvenęs Daubaras, 
pasirodymas labai nudžiugino Eidivydą. 

Užtat Junda nepasijuto laiminga atsigavusi didelėje niūrioje me- 
nėje, kur deglai ant sienų neįstengė išbaidyti iš kampų prietemos. 
Pradžioj manė patekusi į rusų nelaisvę, nes šalia sėdinčios dvi mo- 
terys puolė ją kalbinti rusiškai. Nusprendė tylėti, kol išsiaiškins, kur 
papuolė ir kas jai nutiko, bet viena moteris, išlėkusi iš menės, grįžo 
su dar sunkiai nuo neužgijusių žaizdų bepaeinančiu Daubaru. Tas ir 
nuramino - nėra kojaudintis, jie pas savus, tik tegul ji greičiau sveiks- 
ta. Junda, apsižiūrėjusi, kad guli ant minkštų meškų kailių, bandė 
krustelti, kad patogiau įsitaisytų, bet ūmai baisus skausmas ūžtelėjo 
kažkur iš krūtinės, surakindamas visą kūną nuo kojų pirštų galų iki 
pat pakaušio. Net ašaros ištryško ir lyg pro miglą matė subruzdusias 
ruses bei prie jos palinkusį brolį. 

— Nejudėk, - iš toli toli pasiekė silpnas Daubaro balsas. - Tavo 
žaizda dar neužsitraukusi. Atsargiai, kraujuoja. 

Bet Junda neklausė — sukandusi dantis kilstelėjo galvą, trumpam 
akimis susirado krūtinę perkryžiavusius tvarsčius, kur, jų susikirtimo 
vietoje, sparčiai plėtėsi raudona dėmė, ir bejėgiškai krito ant pagalvės. 

Skausmas nepaleido. Atvirkščiai — augo, bet ne dėl žaizdos. Iš 
atminties išplaukė iškankinto Grauslio vaizdas. 

— Atsargiai, - kartojo Daubaras. - Pasisaugok. Mažiau judė- 
si — žaizda greičiau užgis. 

— Ir kas tada? — sunkiai iškvėpė Junda. Brolis, kad išgirstų, tu- 
rėjo prie pat jos lūpų pasilenkti. - Kam man gyventi, kai Grauslio 
nebėra? 

Daubaras nustebęs atšlijo. Bandė kažką pasakyti, bet žodžiai ne- 
norėjo pasiduoti milžinui. 


— Tai... šita... — lyg per jėgą spaudė juos, mindžikuodamas nuo 
kojos ant kojos ir stengdamasis nesimaišyti bandančioms kraują sustab- 
dyti rusėms. — Tai jei gyva likai, reiškia, dievai taip norėjo. Juk ir mama 
išbūrė, kad gyvi grįšime. O jei dievai tau lėmė gyventi, tai turi gyventi. 

— Turiu, — ir tada, ir vėliau Junda bandė sau kartoti, bet žodis 
sunkiai prasimušdavo pro skausmą, kuris nuo žaizdos virš širdies pa- 
lengva persikraustė į pačią širdį ir nesiruošė iš ten trauktis. 

Kai Žybartaičiai pasiekė Smolenską, buvo ankstyvas pavasaris. Iki 
vasaros Daubaro žaizdos visai užgijo ir jis jau galėjo sėstis ant žirgo, tačiau 
Junda tebegulėjo — mongolų strėlių paliktos žaizdos sunkiai traukėsi. 

Rusės ir pačios nepalikdavo sužeistosios lovos, ir kažkokių ži- 
niuonių atsivesdavo. Mergina it pro sapną atminė jų šnibždesį, kupro- 
tų šešėlių šokius ant menės sienų ir jų paliktas vaistažoles, kurias jos 

„slaugės dėdavo ant žaizdų, neatsistebėdamos, ko tos nepasiduoda. 

„Junda galėjo joms paaiškinti, kad ne žaizdos kaltos, o Grauslio 
atminimas. Koks likimas laukė jos? Dievai paliko ją gyventi, bet visi 
galvos, jog ir nubaudė, jau antrą jaunikį atėmę. Kas, rizikuodamas 
sulaukti tokio likimo, bedrįs jai pirštis? O ir ji pati nežinia ar sutiktų, 
nes kas jai atstos Grauslį? Bet kam tai rusėms žinoti? Junda per visą 
laiką beveik nei žodžio joms neištarė. 

Ji tik dėl Daubaro prastai jautėsi. Tas kiekvieną dieną, jei kur ne- 
išlėkdavo rikio Eidivydo siųstas, ilgiausiai sėdėdavo prie sesers guolio, 
į savo platų delną paėmęs jos mažą ranką. Be paliovos ją glostydavo, 
šnekėdamas, kad būtinai pasveiks, o tada keliaus namo. Motina juk 
laukia. Jis jai per Eidivydo pas Mindaugą siųstą žygūną perdavė žinią, 
kad abu gyvi. Junda nebegalėjo prisiversti jam pakartoti, kad nebeno- 
ri gyventi, nes jos didysis brolis atrodė lyg koks vaikas. Žiūrėdavo į 
Daubarą ir imdavo jaustis kalta, kad tiek skausmo jam suteikia. 

Tačiau kaltės jausmas mažai padėdavo, ir Junda pirmąsyk ant 
kojų atsistojo tik rudens pradžioje, bet tos linko it sulūžusios. Rusės, 
jai po pažastimis palindusios, kaip besimokantį vaikščioti vaiką vedė. 
Atrodė, visą amžinybę iki durų ėjo ir dar sunkiau argal kasėsi. Tačiau 
kartą pradėjus rusės nebedavė ramybės: kasdien vertė keltis iš guolio 
ir žingsniuoti, žingsniuoti, žingsniuoti. Iš pradžių po kambarį, pas- 


kui — po lauką. 


Kai Junda pirmąsyk pateko į geltonais lapais nubertą pilies kie- 
mą, merginai pasivaideno, kad kas buože smogė jai į veidą. Susvyravo 
ir tikrai būtų parkritusi, bet rusės ir prie jų prisidėjęs Daubaras spėjo 
sugriebti. Paskui, kai pradėjo pati, savo jėgomis kliaudamasi, viena po 
truputį vaikščioti, atrado pilies bokšto aikštelę. 

Bokštas tarsi ietis smigo į dangų virš pilies, užtūpusios ant aukš- 
čiausios iš septynių kalvų, ant kurių buvo įsikūręs miestas, ir iš jos 
bokšto aikštelės galėjai toli žvelgti. Visa bėda, kad laukai už Smolens- 
ko sienų plytėjo maždaug per du strėlės skrydžius, paskui tarsi pyli- 
mas viską uždengdavo miškas, besitęsiantis į tolį kiek tik akys griebė. 

Jau žiema buvo įsitvirtinusi, kai Junda pasijuto stipriau. Tiek, kad jau 
galėjo keliauti namo, tik Ventė jos nei kiek neviliojo. Negalėjo įsivaizduo- 
ti, ką ten darys, kaip gyvens. Taip ir stūmė dienas: miegodavo, valgydavo 
(vis daugiau, nes jaunas sveikstantis kūnas reikalavo savo dalies) ir kiurk- 
sojo savo menėje arba sprukdavo į bokštą, kai pūga ar šaltis labai negąs- 
dindavo, ir ilgai žvelgdavo į Smolensko apylinkes, užsigulusi ant šaudy- 
mo angos atbrailos. Ir taip diena po dienos, kol, žiemai einant į pabaigą, 
susigriebė, jog žiūri į tą pusę, kur už miškų ir laukų slepiasi Ventė. 

Susigriebė ir tarsi pabudo, vėl ūmai perverta skausmo: ji panoro 
namo! 

Junda galvotrūkčiais puolė žemyn ir, kone visą pilį išmaišiusi, pa- 
sigavo Daubarą: 

— Keliaujam namo! - uždususi išpyškino. - Rytoj, gerai? 

— Palauk, palauk, - netikėtai užkluptas brolis pasimetė ir vėl ilgai 
negalėjo susigriebti, ką jai atsakyti, o paskui - kaip išaiškinti, kad negali. 

Niekaip. Jis čia reikalingas. Rikiui Eidivydui ir jo vyrams. Nes 
jiems teko sunki našta — ne po svetimą žemę siausti, bet ją valdyti. O 
ir kelionė iki Lietuvos pavojinga — vis mongolai zuja po rusų žemes. 
Reikia luktelti, kol jie išeis. Arba kol Eidivydas su didele palyda siųs 
žygūną pas Mindaugą, bet vis nepasitaikė jokio svarbaus reikalo. 

Ir teko Jundai toliau dienas Smolenske stumti, bet tos vis sun- 
kiau pasiduodavo. Vienintelė paguoda liko bokšto aikštelė. Žiema 
traukėsi, šaltis silpo ir Junda vis daugiau laiko galėjo būti bokšto vir- 
šuje. Atsigaudavo gryname ore, ir sugrįžimas į troškias pilies menes 
jai būdavo kančia. 


Ir ką ten veikti tokią gražią dieną? Mergina vis žvelgė į seniai 
mintinai išmoktą vaizdą: vėjo šiaušiamą mišką, per kurį lyg bangos 
bėgo, arba grįždavo prie kone viena ant kitos besigrūdančių skur- 
džių miesto trobelių, oriai stūksančių bojarinų bei turtingų pirklių 
ir amatininkų sodybų, bet akys mieliau vėl sprukdavo į erdvę už 
miesto sienos, nes nuo jos grožio atsigaudavo širdis. 

Buvo diena, kai pajunti žemės grožį bei tai, koks puikus daly- 
kas — tyla ir ramybė, bet tada ypač skaudžiai suvoki, kaip lengvai ši 
grožybė gali subyrėti. Suvoki ir sykiu nutuoki, kad pavojus jau čia 
pat, tuoj smogs savo sunkiu kalaviju, bet taip nesinori tuo tikėti. 

Junda įtikinėjo save, jog tai nesąmonė, bet pavojaus nuojauta 
stiprėjo ir smogė: iš pradžių praplyšo kažkurios tolimos cerkvės 
varpai, ir tuoj jiems atsiliepė kitų skardžiabalsiai. Neramus varpų 
gaudesys ritosi prie pilies iš visų pusių tarsi siautulingi pavasario 
upeliai, ir Junda, jau seniai žinojusi, kada jiems laikas skambėti, 
sunerimusi persisvėrė per aikštelės kraštą. 

Apačioje, siaurose gatvelėse, blaškėsi mažyčiai žmogeliukai, o 
pilies pusėn kiek nešė žirgai šuoliavo keli raiteliai. Junda, pamačiusi, 
kad jie jau pasiekė pilies vartus, puolė prie stačių akmeninių apledė- 
jusių laiptų ir, rizikuodama paslysti, pasileido žemyn. Kai pagaliau 
nusigavo į kiemą, raiteliai jau lėkė prie rikio Eidivydo, slysčiojusio 
pasitikti jų per sutryptą sniegą. Tuoj už jo karių būryje Junda pa- 
stebėjo Daubarą. 

— Mongolai! — dusdamas riktelėjo vienas raitelis, kai abu būriai 
susitiko kiemo viduryje. 

— Kur?! — nublyško Eidivydas, sykiu su visais, kas tik pagavo rai- 
telio šūksnį, griebdamasis kalavijo. 

— Ten, prie pietinių vartų! 

— Ar daug? 

— Nežinau. Tik kelis matėm. Išlindo iš miško ir sustojo ant kal- 
vos. Per strėlės šūvį. Žiūri į miestą. 

— Jojam! - paliepė rikis, ir kiemas akimoju virto sukiršintu 
skruzdėlynu. 

Visiems rūpėjo pažiūrėti į paslaptingus mongolus, apie ku- 
riuos tiek girdėjo. Jundos atsiminimai apie juos buvo pernelyg 
skaudūs, bet ir ji, kiek padvejojusi, puolė prie savo žirgo ir, pa- 
balnojusi jį, įsispraudė į kieme besirikiuojančią Eidivydo palydą, 
arčiau Daubaro. 

— Jojam! — pakartojo rikis, nebelaukdamas, kol paskutiniai 
baigs balnotis žirgus, ir kariai pasileido šuoliais, lenkdami prie pie- 
tinių vartų bėgančius ir į šalis nuo jų sklindančius miestiečius. 

Žirgų negailėjo, ir veikiai Junda grūdosi su kitais, kopdama į 
vieną iš pietinių vartų bokštų. Dar kelios akimirkos, ir jos skruos- 
tus vėl glostė vėjas, bet niekas nepaisė jo ledinių glamonių. Visi 
spaudėsi palei aikštelės kraštą, kad tik pamatytų mongolus, bet už- 
mesdavo akį ir nusivildavo. 

Regis, nebuvo į ką žiūrėti — ant kalvos kupros, palei mišką, 
lyg suakmenėję stūksojo bene dešimt raitelių ant nedidelių ilga- 
karčių žirgų. 

— "Tai čia tie baisieji mongolai? — spūstyje pasigirdo nusivylęs bal- 
sas. - Kažkokie spirgai. Dėjai sprigtą, ir baigta. 

Junda piktai atsisuko, bet nespėjo suprasti, kas pasakė, nes Eidi- 
vydas ją aplenkė: 

— Tylėt! - paliepė ir pašaukė. - Barkau! 

— Ko nori, riki? — į priekį prasibrovė į pilį naujieną atnešęs vaiki- 
nas. Jis buvo sargybos prie pietinių vartų vyresnysis. 

— Ar jie čia seniai? - Eidivydas mostelėjo mongolų pusėn. 

— Nelabai. 

— Ir ką jie darė? 

— Nieko, - gūžtelėjo neplačiais pečiais Barkus. - Kaip užsiropš- 
tė ant kalvos, taip ir stypso. 

Junda, viena ausimi klausydamasi jų šnekos, neatitraukė akių nuo 
pamiškės, laukdama, kada iš už medžių kaip iš kiauro maišo pasipils 
mongolų lavina, bet laikas ėjo, o miškas liko nebylus. 

— Ko laukiam? Lekiam ir sugaudom tuos spirgus! — spūstyje vėl 
nuaidėjo tas pats nekantrus balsas, ir vėl rikis piktai nukirto, aplenk- 
damas iš apmaudo kunkuliuojančią Jundą: 

— Tylos! Visi į pilį. Ten pasikalbėsim. Ir rusus pakvieskit. O tu, 
Barkau, čia žiūrėk akis išpūtęs. Jei kas, iškart duok žinią. 

Eidivydas pirmas pasileido laiptais žemyn, paskui jį nudundėjo ir 
kiti. Junda kiek atsiliko, dar prisimerkusi žvilgtelėjo į kalvą, įvertin- 
dama nuotolį, ir krūptelėjo, išgirdusi šalia brolio balsą: 

— Tikrai per toli. Nepasieksi strėle. Eime. 

Daubaras, nujausdamas, kas dedasi sesers širdyje, negrabiai ap- 
kabino ją ir nusivedė prie laiptų. Veikiai jie dviese nušuoliavo gatve, 
vydamiesi į priekį nulėkusį rikį ir jo palydą. 

Didžioji pilies menė buvo sausakimša. Nors rikis Eidivydas jau kelio- 
lika mėnesių valdė Smolenską, lietuviai buvo susimetę į vieną menės 
pusę, o smolenskiečiai — bojarinai, turtingi pirkliai ir amatininkai, 
šimtininkai - į kitą. 

Jaunasis Smolensko valdovas sėdėjo ant paaukštinimo pastaty- 
tame, meniškai išraižytame Smolensko kniazių soste ir žvelgė į gau- 
džiančią minią, pasirėmęs ranka galvą. Ta, regis, kasdien sunkėjo nuo 
rūpesčių. Nebeišmanė, baudžia jį dievai, ar ne, regis, prie pat mirties 
slenksčio pastatydami ir vėl atitraukdami, kad iš naujo pagąsdintų. 
Nuo pat tos akimirkos, kai, pabandęs pasipriešinti Mindaugui, be- 
ginklis atsidūrė prieš jį, saugomas sargų. 

Daug ką tada, kol Mindaugas tylėdamas jį niūriai nužiūrinėjo, 
Eidivydas pergalvojo ir dėl daug ko pasigailėjo. Tik dėl vieno ne - 
kad nenulenkė galvos ir nepripažino Mindaugo viršenybės, kurios 
jis pareikalavo po netikėtos Eidivydo tėvo rikio Surpilo žūties me- 
džioklėje. 

Pats sūnus joje nebuvo, todėl nieko nematė, ir niekas negalėjo 
jam pasakyti, kaip tai nutiko. Atseit rikis Surpilas nusivijo briedį ir 
atsiplėšė nuo kitų, o kai jį rado, jau negyvas gulėjo žolėje, šalia stovėjo 
žirgas, nunėręs galvą prie šeimininko kūno. 

Kad ir kaip sielvartas slėgė. Eidivydą, vis vien nugirdo tylų šnabž- 
desį - Mindaugo darbas. Bet nenorėjo tikėti. Juk nuo vaikystės atmi- 
nė didįjį rikį, dažnai apsilankydavo jų pilyje, su tėvu bičiuliavosi. Tas 
dažnai pagelbėdavo Mindaugui jo žygiuose, bet kaip lygus lygiam, ir 
Mindaugas nei sykio nebandė net užsiminti, kad rikis Surpilas jam 
paklustų. Pavojinga buvo. Kad ir nedidelę Draujos žemę šalia žemai- 
čių Surpilas valdė, bet aplinkiniai rikiai jį gerbė ir jo žodį vertino — 
būtų galėjęs iš jų didelę jėgą prieš Mindaugą surinkti. 

Jaunasis rikis netikėjo, bet, praėjus kelioms dienoms po tėvo lai- 
dotuvių, atskubėjo žygūnas iš Vilniaus. Perdavęs trumpą didžiojo ri- 
kio užuojautą dėl senojo Surpilo žūties, tuoj pat išpyškino Mindaugo 
valią: pasiruošti perduoti tėvoniją greitai atvyksiančiam didžiojo rikio 
vietininkui, o pačiam su savo jotimi skubėti į Vilnių, kur Mindaugas 
duos Eidivydui jo vertą užduotį. 

Eidivydui prireikė didelės stiprybės, kad nenuritintų galvos žy- 
gūnui nuo pečių. Paraudęs iš įsiūčio paliepė atvykėliui nešdintis iš 
kur atkeliavo ir perduoti Mindaugui (taip ir pasakė — Mindaugui, 
nepridėjęs jokio titulo), kad pats pajėgs tvarkyti tėvų žemę, be jokių 
vietininkų, ir apsieis be jokių jo vertų užduočių. 

Nei vienas iš šeimynykščių ar valdinių nieko nepasakė jauna- 
jam rikiui dėl jo šnekos su žygūnu, bet daugelio veiduose Eidivydas 
matė nerimo šešėlius. Ypač senių, tik jauni drąsinosi - atsilaikysim. 
Jaunasis rikis po to pirštus graužė, kam jų paisė, ir nebandė ieškoti 
užuoglaudos pas kaimynus. Kartu su vaikystės draugais pilstė iš 
tuščio į kiaurą, svarstydami, kaip Mindaugo kariaunai į kailį duos, 
kol vieną rytą pamatė, kad ta apsiautusi jų pilį. 

Pats didysis rikis ją atvedė, o jo žygūnas vėl dėstė pilies menėje 
šeimynykščių apsuptam jaunajam rikiui savo valdovo valią: tuojau pat 
sudėti ginklus, atverti pilies vartus, o pačiam Eidivydui pasiduoti di- 
džiojo rikio teismui ir taip išvengti kraujo praliejimo. 

Žygūnui baigus, visa menė tylėjo, susirinkusieji šnairavo vieni į 
kitus ir į Eidivydą, o tas - į juos. Irgi nei žodžio neištaręs ženklu pa- 
rodė žygūnui eiti, bet, kai tas dingo už durų, vėl niekas nesiskubino 
pirmas praverti burnos. Jauniems buvo lengviau tarp savęs žodžiais 

drąsą rodyti, bet visai kas kita, kai stipri kariauna prie pilies sienų, 
be to, vyresniems dera pirmiems pasakyti savo nuomonę, tik ir šie 
be žodžių, bet priekaištingai žvelgė į savo jaunąjį valdovą. 

Eidivydas, viduje nuo jų žvilgsnių gauždamasis, suprato: pasa- 
kys — visi ant sienų eis, kausis ir mirs, bet be garbės, be vilties acsilai- 
kyti. Artėjo pavasario pabaiga, o rikis, galvojęs, kad, jei reiks — atvira- 
me lauke Mindaugą sutiks, nepasirūpino paruošti pilį ilgai apgulčiai. 
Tiesą sakant, nesitikėjo, kad didysis rikis taip greitai pasijudins. 

Eidivydo skruostai kaito iš gėdos — eis jo vyrai mirti, bet dėl ko? 
Tik dėl jo tuščios galvos. Jaunasis rikis apsisprendė - liepė atverti 
vartus, O pats užsidarė savo kambaryje. Sėdėjo, žvelgdamas į ap- 
nuogintą kalaviją, bet nerado stiprybės kristi ant jo. Vis šmėkščiojo 
viltis — gal dovanos Mindaugas, nors, žinodamas sunkų to būdą, 
pats netikėjo, bet pakluso atėjusiems jo išsivesti didžiojo rikio ka- 
riams. Nuėjo, jų apsuptas, ir vėl atsidūrė didžiojoje pilies menėje, 
tik šiuokart jo ir tėvo krėsle sėdėjo Mindaugas. 

Maištininkas buvo susitaikęs, kad iš čia išeis tik viena krypti- 
mi - į kiemą, kur jo lauks budelis. 

Bet Mindaugas jį apstulbino: 

— Rinkis, sūnau, - be jokios įžangos ištarė, sunkiu žvilgsniu vis ma- 
tuodamas jaunąjį rikį. - Arba mirsi, arba keliausi valdyti Smolensko. 

- Smolensko? Kaip tai Smolensko? — apstulbo Eidivydas, iš 
paskutiniųjų mėgindamas suprasti, kuo čia dėtas tolimas rusų mies- 
tas. - Tai kad Smolenską valdo jų rikis. 

— O dabar tu valdysi mano vardu, - Mindaugo žodžiai kirto tarsi 
kalavijas, ir Eidivydas po jais kumpo. - Duosiu tau jotį ir užkariausi 
Smolenską. Rinkis: arba paklūsti, arba... - Mindaugas išraiškingai 
patapšnojo per kalavijo rankeną. 

Ir jaunasis rikis pasirinko. Tai buvo vienintelis sprendimas, kurį 
Mindaugas jam leido priimti. 

Vienintelis, nes Mindaugas, liepęs pilies vyrams išsirikiuoti kieme, 
pats iš jų atrinko trisdešimt jaunesnių. Kitus karius pridėjo Vilniuje. 
Irgi iš neklusnių rikių atimtus. Iš viso Eidivydas iš didžiojo rikio gavo 
keturias šimtines. 

Vilnių jaunasis rikis ir jo jotis paliko tylomis, nuleidę galvas, ne- 
atsisukdami atgal ir nesitikėdami grįžti bei laimėti. Tiek vyrų buvo 
per akis, kad galėtumei vėju Smolensko žemę perlėkti, prisiplėšti gro- 
bio, bet paimti didelį, gerai įtvirtintą miestą — toli gražu ne. 

Na, gal ir pavyktų per jo sienas persiropšti, jodamas Eidivydas 
kramtė lūpas, o kas toliau? Pats nebuvo Smolensko matęs, bet pakan- 
kamai iš kitų girdėjo apie miesto dydį. Tiek jo vyrų be pėdsako jame 
prapultų. Tačiau miesto vaizdas vis vien pribloškė jaunąjį rikį: sienos 
aukščio sulig dviem vyrais, lyg iltis iššiepusios galybę šaudymo angų, 
apsistačiusios bokštais, o užjų ant kalvų ir šalia jų blizgėjo į svogūnus 
panašūs daugybės cerkvių bokštai (Eidivydas buvo girdėjęs, kad jų 
sienos storos ir kad rusai jas kaip pilis gina), gi tolumoje, ant aukš- 
čiausio kalno, stūksojo akmeninė pilis. 

Jotis, išnirusi iš miško, stovėjo, apžiūrinėjo miestą ir dairėsi į 
savo vadą, o tas nepaliovė kramtyti lūpų, nesumodamas, ko griebtis. 
Bet turėjo kažką daryti ir, kad laimėtų laiko pamąstyti, nusiuntė 
pas miestiečius žygūną, kad pareikalautų pasiduoti ir pripažinti di- 
džiojo rikio Mindaugo valdžią. Smolenskiečiams davė parą, o savo 
kariams liepė prieš kiekvienus miesto vartus įrenginėti stovyklas, 
tarsi lauktų atžygiuojant didelės kariaunos, pats pasišaukė šimti- 
ninkus ir pernakt sėdėjo, laužydami galvas, ką daryti, bet rytas iš- 
aušo, o jie taip nieko protingo ir nerado. 

Saulė jau kilo virš miško, kai pas tebesėdinčius prie užgesusio 
laužo rikį ir šimtininkus it strėlė atšuoliavo raitelis, šaukdamas, kad 
atsidarė pietiniai miesto vartai ir pro juos su vėliavomis į pievą plūsta 
miestiečiai. 

— Kariai? — nusprendęs, kad blogai nugirdo, pasitikslino Eidi- 
vydas, trindamas nuo nemigos paraudusias akis, bet raitelis papur- 
tė galvą: 

— Ne, miestiečiai. Moterys, vaikai, vyrai. Minios. O prieky tie jų 
popai ir bojarinai. Vienas kažką neša ant ištiestų rankų. 

Tai buvo neįtikėtina, tačiau didelis miestas pasidavė keturioms 

įteikė jų vadui paauksuotą miesto raktą. Eidivydas ir jo vyrai ilgai 
negalėjo patikėti ir, kai miestiečių apsupti jojo Smolensko gatvėmis, 
stipriai spaudė ginklus, pasiruošę atremti netikėtą puolimą, o pasiekę 
pilį suskato rengti ją gynybai. 

Juk negalėjo toks miestas lyg niekur nieko pasiduoti be mūšio! 
Visi lietuviai buvo įsitikinę, jog čia kažkokia apgaulė, tačiau diena 
keitė dieną, o jiems nenutiko nieko bloga, ir pamažu aiškėjo, kodėl 
miestiečiai juos įsileido. 

Mar. Smolenskui, kažkada labai turtingam ir įrakingam miestui, 
nesisekė su kniaziais. Prieš keletą metų, 1235-aisiais mirė ilgai miestą 
valdęs kniazius Sviatoslavas Mstislavičius, ir sostas atiteko jo broliui 
Iziaslavui, bet šiam miestas nepatiko. Jis negaišo — sudarė sąjungą 
su senu Smolensko priešu Černigovo kniaziumi Michailu prieš savo 
dėdę, didįjį Kijevo kniazių Vladimirą Riurikovičių, ir užgrobė Ki- 
jevą, o nelaisvėn paimtą dėdę atidavė poloviečiams. Tačiau nespėjo 
Iziaslavas apšilti kojų Kijeve, kai įsikišo tuomet Novgorodą valdęs 
kniazius Jaroslavas, kuriam nepatiko, kaip sūnėnas pasielgė su dėde. 
Jis liepė Iziaslavui išpirkti Vladimirą iš nelaisvės ir atiduoti jam val- 
dyti Smolenską. 

Miestiečiai maloniai sutiko kniazių Vladimirą, bet tas jau buvo se- 
nas ir išvargintas gyvenimo negandų, dar prisidėjo ir poloviečių nelais- 
vėjė patirti vargai, tad jis greitai mirė. Tada dėl miesto susikibo du knia- 
ziai — pusbroliai Kirilas ir Rostislavas. Šiam pavyko išstumti Kirilą, bet 
greitai Rostislavas paslaptingai žuvo, o Kirilą aplenkė Eidivydo jotis. 

Smolenskiečiai jau prieš tai kelis kartus vėčėje ginčijosi, ką knia- 
ziumi kviestis. Kas už Kirilą šaukė, kas kitus kniazius siūlė, tačiau 
nei vienas netiko daugumai. Niekas niekam nenorėjo nusileisti, o čia 
staiga lyg iš dangaus nukrito rikis Eidivydas su savo reikalavimu tuo- 
jau pat pasiduoti. 

Miestiečiai vėl susirinko vėčės aikštėje, bet šiuokart neilgai ginči- 
josi. Lietuviai, kad ir nekrikštai, ir ne kartą siaubę Smolensko žemes, 
jiems pasirodė ne tokie baisūs, kaip kniazius Kirilas ar kiti, kurie tik 
ir žiūri, kaip Smolensku pasinaudoti nusitaikius į didžiojo kniaziaus 

ar kitą riebesnį sostą. Be to, rikis Eidivydas Mindaugo vardu reikala- 
vo paklusti, o žinia apie jo jėgą jau plačiai sklido. Tai buvo tokia jėga, 
su kokia vargu ar begalėjo lygintis aplinkinės kunigaikštystės, o dar 
neramūs gandai sklido iš poloviečių stepių. Girdi, juos kaip kokius 
mažvaikius įveikė tie paslaptingieji mongolai, kurie prieš keletą metų 
irgi taip, lyg žaisdami, sumušė jungtinę rusų kniazių kariauną ir puo- 
tavo, ant žuvusių kniazių kūnų sudėję lentas. Į rusų žemes atbėgę 
poloviečiai šnekėjo, kad mongolai dabar imsis rusų ir, nors kaip nesi- 
norėjo tikėti, vis tik atrodė, jog geriau po stipraus Lietuvos didžiojo 
kniaziaus sparnu galima sumaištį pralaukti, o paskui bus matyti. At- 
rodė, kad mongolai, kaip anksčiau poloviečiai, jeigu kaip juoda banga 
atsiris iš stepių platybių, gal vėl be pėdsako ten prapuls. 

Miestiečiai garsiu riksmu pritarė siūlymui įsileisti Eidivydą, o jis 
greitai pajuto, kokia sunki našta — valdyti. Jam sekėsi medžioklėje, 
buvo praėjęs kelis karo žygius, bet valdydamas jautėsi visai silpnas. 
Kažkada rikis Surpilas bandė sūnų to mokyti, bet šis paprastai iš- 
sisukdavo, kad dar spės. Atrodė, laiko per akis. Ir tėvas, matyt, taip 
galvojo, nes labai nespaudė, o Eidivydui rūpėjo medžioklė ar po kai- 
mynų pilis palakstyti, į jų dukras akimis paspiginti. Buvo viena, la- 
biau už kitas patikusi, bet taip ir nespėjo jai pasakyti... 

Eidivydas papurtė galvą, vydamas širdį spaudusius prisiminimus, 
bet prieš akis gaudžianti minia nedavė užmiršti, kokia rupi valdovo 
duona. Juoba, kad ne protėvių žemę valdė, kuri prieš Smolenską buvo 
lyg žvirblis prieš briedį, o galinčių padėti — nei vieno. Kone visiems 
joties vyrams pienas buvo neseniai nuo lūpų nudžiūvęs. Gerai, kad 
Daubaras pasipainiojo. Tikra dievų dovana. Su juo pirmiausia Eidi- 
vydas tardavosi ir jo klausydamas spręsdavo, bet dabar Žybartaitis 
stovėjo į dešinę nuo rikio krėslo ir klausėsi iš minios atskriejančių 
pasiūlymų, sunėręs ant krūtinės savo dideles rankas, o Eidivydas iš 
rūškano jo veido spėjo, kad neišgirdo nieko verto dėmesio. 

Ir tikrai — lietuviai vis siūlė pulti ir išgaudyti mongolus, tarsi 
tai būtų kiškių medžioklė, o smolenskiečiai - užsidaryti mieste, 
pasiųsti pas Mindaugą žygūnus ir laikytis, kol ateis pagalba. 

— Netinka man iškart ieškoti pagalbos pas didįjį rikį, - pagaliau 
tarė Eidivydas, prieš tai pakėlęs ranką ir sulaukęs, kol menė nurims. — 
Taip pat mums netinka kaip akis išdegusiems pulti mongolus. 

Rikis akies kraštu pagavo pritariantį šypsnį Daubaro veide ir pa- 
mojo jam prieiti: 

— Ką galvoji, Daubarai? 

Žybartaitis, kaip buvo pratęs, netuščiažodžiavo: 

— Palauk, paimsiu kelis vyrus ir pažiūrėsiu, kiek ten mongolų. 
Tada pagalvosim, ką daryti. 

— Gerai, tik pasiskubink, — sutiko rikis, ir žemaitis nusilenkęs 
nukrypavo prie durų. 

Junda nusekė brolį žvilgsniu, nervingai grąžydama rankas, bet, 
tik jam prapuolus už durų, pasigailėjo nepasiprašiusi kartu. Ji ūmai 
sausakimšoje menėje pasijuto be galo vieniša, tarsi girioje pasimetęs 
vaikas. Niekieno nepastebėta nuslinko į tamsesnį kampą ir, apsišar- 
vavusi kantrybe, įsitaisė ant suolo, nenuleisdama akių nuo durų, pro 
kurias turėjo įžengti Daubaras. Ber laikas bėgo, menė nepaliovė dūz- 
gusi tarsi sukiršintas avilys, pro duris pirmyn atgal siuvo žmonės, o 
Daubaro vis nebuvo. 

Jundai be galo prailgo brolio laukti. Suolą tarsi kas žarijom apipylė, 
ir mergina sunkiai ant jo iškentė, stebėdama duris ir į atskirus būre- 
lius susimetusius, besišnibždančius lietuvius ir smolenskiečius. Rikis 
Eidivydas per tą laiką irgi nebuvo iš savo vietos pakilęs. Sėdėjo krėsle 
ir graužė nagus, iš padilbų apžiūrinėdamas menę. Karts nuo karto 
jis pasišaukdavo kurį karį, kažką jam pašnibždėdavo, ir tas kažkur 
išskubėdavo. 

Pagaliau, kai Junda jau galvojo bėgti į kiemą apsidairyti (iš bokš- 
to nebebuvo naudos, nes temo), į menę su dviem kariais įsiveržė nuo 
skubėjimo raudonas Daubaras. Jo pasirodymas tarsi kirviu nukirto 
šnekas, daugybė neramių akių iškart susmigo į žemaičių rikį. 

— Kalbėk, — paragino Eidivydas, kai Daubaras nusilenkė, pri- 
siartinęs prie pakylos, bet Žybartaitis liko ištikimas savo įpročiui 
taupyti žodžius. 

Regis, kas čia ypatinga - nepastebėtiems išsmukti iš miesto, at- 
sargiai apsukti aplink jį ratą ir išsiaiškinti, kad prie miesto be tų kelių 
ant kalvos mongolų, daugiau klajoklių nėra, aišku, jei neminėti sto- 
vyklos, įkurtos per penkis strėlės šūvius leidžiantis Dniepru žemyn, 
kur suskaičiavo dar bene tris klajoklių šimtines. 

— Na, tai ką tu apie tai galvoji? - paklausė Eidivydas Daubarui 
pabaigus savo neilgą pasakojimą. 

— Matyt, žvalgai. Reikėtų pasidairyti, kur jų didžioji jotis. Tik 
kurioje pusėje ieškoti? 

Jaunasis rikis nespėjo atsiliepti — iš rusų būrio į priekį žengė vi- 
dutinio ūgio karys su randu ant dešinio skruosto, kurio net ir vešli 
barzda neįstengė paslėpti: 

— Gal leisi, maloningasis kniaziau? 

Eidivydas maloniai šyptelėjo. Tai buvo šimtininkas Pantelėjus, 
mieste gerbiamas žmogus, ne tik geras karys, bet ir apsukrus derybi- 
ninkas — kažkada su smolenskiečių pasiuntiniais vyko į Rygą derėtis dėl 
prekybos Dniepro upe ir ten išgarsėjo gudrumu, o kai Eidivydo jotis pa- 
sirodė prie Smolensko, pirmas pasiūlė ją įsileisti, ir rikis to neužmiršo. 

— Kalbėk, - paragino. 

Pantelėjus, vėl nusilenkęs, prabilo nuolankiu balsu: 

— Jau prieš kelias dienas Smolenske pasirodė žmonės iš Dogoro- 
bužo, Jelnios, Roslavlio ir kitų žemių už Dolgomostevsko balos. Jie 
sakė nuo mongolų pabėgę. 

Rikio veidas kaip mat apsiblausė: 

— Kodėl anksčiau nesakei? 

— Atleisk man, riki, - šimtininkas Pantelėjus dar žemiau nusi- 
lenkė. - Nenorėjau tavęs jaudinti, galvojau, nepereis per balą. Ji tokia 
didelė, kad nujoti nuo vieno jos galo iki kito neužtektų dienos, o per 
ją pereiti, net ir žiemą, tik vietiniai gali, kurie žino vietas. Tikrai ne- 
galvojau, kad jiems pasiseks. Kalras, kniaziau. Bausk, - šimtininko 
galva taip nusviro, kad ilgi pradėję žilti plaukai apnuogino kaklą. 

— Dabar ne laikas tokius dalykus aiškintis. Vėliau, kai su mon- 
golais pabaigsim, — rikis Eidivydas prisivertė nuryti nuoskaudą. Kitu 
metu net ir Pantelėjui nebūtų to dovanojęs, kaip ir kažkieno iš smo- 
lenskiečių spūsties mestos replikos:. 

— Jeigu tik sugebėsi! 

Eidivydo skruostai užsiplieskė tai išgirdus, ir jis pasigailėjo, ne- 
spėjęs pastebėti, kas tas įžūlusis. Tegalėjo guostis, kad tikrai, jei 
viskas gerai baigsis, pasirūpins jį surasti. 

— Reikia pasižiūrėti, kas už tos balos dedasi, - galop susi- 
valdęs jaunasis rikis tarė menės platybei, lyg į nieką konkrečiai 
nesikreipdamas. 

— Aš padarysiu, — tuojau atsiliepė Daubaras ir prie jo aidu prisi- 
dėjo šimtininkas Pantelėjus: 

— Aš irgi eisiu! 

— Ne, - nukirto rikis Eidivydas. - Tu man čia reikalingas. Padėsi 
paruošti miestą gynybai. Eis Daubaras, o tu jam duosi kelis savo vy- 
rus. Tokius, kurie žino apylinkes ir kelią per tą balą. 

Pantelėjus vėl klusniai nusilenkė, o Eidivydas visiems nekantriai 
pamojo: 

— Viskas. Eikit. Man reikia pasikalbėti su Daubaru. 

Lietuviai ir smolenskiečiai, nepaliaudami gausti, vora išvinguria- 
vo pro duris. Gale ėjo Junda ir, kai sargybinis uždarė duris, liko netoli 
jų laukti brolio. 

-Aš eisiu kartu! - išpyškino pripuolusi, kai tik tas pasirodė. 

Daubaras žioprelėjo, bet tuoj užsikirto, pamatęs sesers akis. Pa- 
žino jų ryžtingą blizgesį, žinojo — neperkalbės. 

Bet pabandė: 

— O kaip žaizdos? Nebeskauda? Atsimink, bus sunku! 

— Ne! - atkirto Junda ir Daubarui nieko kita nebeliko: 

— Gerai, eik, susidėk daiktus ir pailsėk. Išjosim anksti ryte. 

Junda linktelėjo ir, daugiau netarusi nei žodžio, nuskubėjo į savo 
kambarį. 

Artėjo vidurnaktis. Tamsa seniai buvo paslėpusi miestą, bet 
neatnešė išsiilgtos ramybės. Visi — ir pilyje, ir mieste — su nerimu 
laukė aušros. 

II. 


Už DoLGoMOSTEVSKO BALOS 


Ąj — Daubaras pagavo už rankos seserį ir pridė- 
jo prie lūpų pirštą, o kai ši sustingo, pamojo merginai 
sekti iš paskos ir su neįtikėtinu jo milžiniškam sudėjimui grakštu- 
mu kone be garso nubrido per sniegą, atsargiai prieš save skirdamas 
krūmokšnius ir prilaikydamas juos, kol priartės Junda, kuri stengė- 
si statyti kojas į jo paliktas pėdas. 

Ji žiūrėjo sau po kojomis, kol atsirėmė į plačią sustojusio brolio 
nugarą. Šis žaibiškai atsisuko ir timptelėjo seserį už kailinukų ran- 
kovės, kad tūptų, o pats išsitiesė ant pilvo ir kaip žaltys nuvinguriavo 
per sniegą iki krūmokšnių, už kurių lyg kas mišką buvo nukirtęs, ir 
Junda tupėdama matė prieš save plačią dangaus mėlynę. 

— Eikš, - ją iš susimąstymo pažadino brolio šnabždesys. 

Žvilgrelėjo — tas, atsisukęs į ją, mojo, kviesdamas pas save, ir Jun- 
da, irgi atsigulusi, nušliaužė iš paskos, o kai pasivijo Daubarą, žvilg- 
telėjo ten, kur rodė brolis. 

Jie buvo pasiekę patį aukšto skardžio kraštą. Apačioje iš abie- 
jų pusių miško suspausta ir sniego užversta upės vaga lėtai šliaužė 
rogių vilkstinė, o aplink ją, pliaukšėdami rimbais, ant savo žvitrių 
žirgų zujo mongolai, bet jų kirčiai retai tekdavo nuilsusiems, vos su 
kaupu šieno prikrautas roges patempiantiems arkliams — vis vynio- 
josi aplink važnyčiotojų kupras. 

— Matyt rusai, - spėjo Daubaras, pamatęs klausiamą Jundos 
žvilgsnį, ir Žybartaičiai vėl atsisuko į upę, kur nepaliaujamai šliau- 
žė vora. 

Atrodė, jai nebus galo. Junda pradėjo šalti, bet, paskendusi snie- 
ge, nedrįso krustelti, nors pirštai iš pykčio gniaužėsi, verždamiesi ieš- 
koti už nugaros kabančio arbaleto, ir ji, kad užsimirštų, pažvairavo į 
brolį. Daubaras žiūrėjo žemyn ir krutindamas lūpas skaičiavo roges, 
o kai pagaliau prošal prašliaužė paskutinės ir jų girgždesys, mongolų 
šūksniai bei rimbų pliaukšėjimas ėmė tolti nuo tos vietos, kur gulėjo 
Žybartaičiai, jis atsisuko į seserį: 

— Labai daug, - atsiduso. — Ir vis traukia į tą pačią pusę. 

Junda, skubėdama lankstyti neklusnius pirštus, linktelėjo — ti- 
krai,į tą: 

Baigėsi trečia diena, kai Žybartaičiai ir tuzinas lietuvių bei smo- 
lenskiečių paliko miestą. Per Dolgomostevsko balą, kad ir šalčio su- 
kaustytą, sunkiai persigavo. Jeigu ne du šimtininko Pantelėjaus pa- 
skirti saugų taką per balą žinoję vyrai, ne kartą būtų išsimaudę ar 
galvas palydėję. 

Tačiau ir už balos buvo ne ką lengviau. Pusantros dienos veltui 
blaškėsi. Jiems vis pasitaikydavo tušti, mongolų nusiaubti ar sude- 
ginti kaimai, kai kur degėsiai dar nebuvo atvėsę, niekur nesimatė nei 
vieno gyvo žmogaus, tik sudarkyti lavonai ir daugybė pėdsakų. Žval- 
gus glumino, kad visi traukė į vieną —- Dolgomostevsko balos - pusę 
ir kad tie pėdsakai neretai buvo apibarstyti šienu. 

Iš to spėjo,-kad mongolai gabenasi šieną, tik nedavė ramybės 
klausimas, kur ir kodėl. Mėgindami išsiaiškinti, žvalgai sekdavo vie- 
nais pėdsakais, bet užtikdavo kitus, šviėžesnius, ir lyg šunys medžio- 
klėje mesdavosi jais. 

Trečios dienos rytą belakstydami palei nedidelę upę užtiko dar 
rusenančius kaimo degėsius ir leidosi sekti ledą dengusiame sniege 
likusiais pėdsakais. Žvalgai ir skubėjo, ir saugojosi, kad neužlėktų 
ant mongolų, kol ties vienu upės vingiu smolenskiečiai pasakė, kad 
einant per mišką galima nukirsti didelę kelio dalį. Daubaras paklausė 
ir nuvedė žvalgus mišku, o kai iki upės nebedaug liko, Žybartaičiai, 
paliepę kitiems pasaugoti jų arklius, dviese nusėlino apsidairyti. 

— Eime, — tarė Daubaras, stodamas ir purtydamas nuo kojų snie- 
gą. — Jie tikrai šieną gabena. Dabar reikia išsiaiškinti, kur. 

Junda irgi pakilo ir, paskutinį kartą žvilgtelėjusi į ištuštėjusią 
upės vagą, nusekė paskui brolį. Tas jau nebesisaugojo, žengė nesi- 
rinkdamas kelio, kad tik greičiau žvalgus pasiektų. Junda vos spėjo 
paskui brolį. Ji taip užsižiūrėjo, kad pataikytų į jo paliktas pėdas, 
jog žagtelt nespėjo, kai pasijuto gulinti sniege, bet vis tik akies kraš- 
tu pagavo, kaip kažkas didelis ir tamsus pro ją pralėkė ir užvirto ant 
nespėjusio atsisukti Daubaro. 

Kitą, net ir stiprų vyrą, toks nelauktas smūgis į nugarą, koks Jun- 
dą į sniegą partrenkė, būtų ilgam apsvaiginęs, tačiau mergina pašoko 
it katė jau su arbaletu rankose. Už kelių žingsnių nuo jos, grumda- 
masis su užpuoliku, sniege raitėsi Daubaras. Jam pavyko šiek tiek 
atstumti nuo savęs nepažįstamąjį. Tiek užteko Jundai šauti, tačiau 
ji, pati nesupratusi kodėl, persigalvojo ir smogė į bandančio ant Dau- 
baro užvirsti užpuoliko galvą arbaleto buože. 

— Ne! - riktelėjo, pamačiusi, kad Daubaras, nustūmęs į šalį 
suglebusį vyriškio kūną, griebė iš šio rankos išslydusį durklą ir 
užsimojo. 

— Kodėl? - nustebęs atsisuko brolis. 

— Ne, - Junda pati nežinojo kodėl, bet vėl atkakliai pakartojo. 

- Jis gi mus užpuolė, nužudyti norėjo! 

— Ne! — mergina atsistojo tarp brolio ir sniege be sąmonės tebe- 
tysančio užpuoliko. 

— Gerai, lai bus kaip nori, - Daubaras atidavė seseriai durklą. — 
Tada jis tavo. Gali su juo ką nori daryti. Net ir ištekėti, atrodo, jis — 
neprastas karys, — pajuokavo, patyrusia akimi nužvelgęs užpuoliko 
ginklus ir rūbus. 

Junda plykstelėjo, bet nutylėjo. Srovėjo, vienoje rankoje laikyda- 
ma arbaletą, o kitoje —- durklą, ir žiūrėjo, kaip brolis, nuplėšęs ne- 
pažįstamojo diržą, riša jam rankas, o vėliau, apvertęs ant nugaros, 
plekšnoja per skruostus: 

— Pabusk, mažyli. 

Mergina nevalingai šyptelėjo: „mažylis buvo tokio pat sudėjimo, 
kaip Daubaras, tik atrodė kiek vyresnis, jo pailgą veidą juosė žilstelė- 
jusios barzdos lankas. 

Pagaliau po nebežinia kelinto smagaus žemaičio pliaukštelėjimo 
vyriškis atmerkė akis, sukrutėjo, bet trukdė surištos rankos, ir Dau- 
baras, suėmęs už atlapų, pastatė jį ant kojų. 

— Idi!, - paliepė ir stumtelėjo nepažįstamąjį reikiama kryptimi. 

Tas vos nesuklupo, bet išsilaikė ir svirduliuodamas nubrido per 
sniegą. Daubaras žengė iš paskos, karts nuo karto pasukdamas jį, 
kad neišklystų iš kelio, o Junda krutėjo, iš paskutiniųjų gniauždama 
aimaną, nes pagaliau pajuto smūgio į nugarą paliktą skausmą. Kol 
pasiekė vietą, kur jų nekantriai laukė žvalgai, kone iki kraujo lūpas 
nusikramtė. 

— Poimal?, — tarė Daubaras, vėl stumtelėjęs belaisvį į nugarą, ir 
tas krito po karių kojomis. 

Tuo rikio rusiškų žodžių atsargos baigėsi. Toliau su lietuviais 
kalbėjosi. 

— Agi kai puolė, kaip iš dangaus nukrito. Matyt, koks mongolų 
šuo. U-u, ko akis sprogini, šunie?! — rikis užsimojo koja prieš aukštyn 
veidą atlošusį belaisvį. - Ko čia akis kaip varlė išpūtei? — nusijuokė, 
pralinksmintas lietuvių kvatojimo. 

— Aš ne šuo ir ne varlė, - belaisvis išspjovė iš burnos kraujo nu- 
rausvintą sniegą, bet ne dėl to jo žodžiai keistai nuskambėjo lietuvių 
ausims. 

Keistai, bet suprantamai, tarsi lietuviškai būtų buvę pasakyti, ir 
dėl to kėlė nuostabą. 

— Kas tu toks? — Daubaro akys išsiplėtė ne ką mažiau nei belaisvio. 

— Aš Merkus, golindas, - atsiliepė tas, dar labiau supainioda- 
mas rikį. 

— Galindas? Bet ką tu čia veiki? Galindai juk Prūsuose gyvena. 

— Ne galindas, - golindas, - Merkus pataisė Daubarą, pabrėžda- 
mas pirmąjį paskutinio žodžio skiemenį. 

Smolenskiečiai, susimetę būrelin, irgi suklego: 

— Goliad, goliad, - bet jų balsuose nesigirdėjo nuostabos, užtat 
lietuviai negalėjo atsitokėti, ir belaisvis skubėjo aiškinti: 


1 Eik (rusiškai). 
2 Pagavau (rusiškai). 

— Mes, golindai, čia, netoli gyvename, - kryptelėjo galva rytų 
pusėn. — Prie Protvos upės, Maskvos pusėje. Kai mano senelis, irgi 
Merkus, buvo dar mažas, mūsų žemę nukariavo kniazius Iziaslavas 
Jaroslavičius ir nuo tada mes mokame duoklę Smolenskui. 

— O kątu čia veiki? - tardė Daubaras. 

— Prieš kelias dienas per mūsų žemę praėjo mongolai. Ir mano 
kaimą užkabino. Buvau medžioklėje, grįžau —- kaimas jau baigė 
degti, o aplink — vien lavonai. Ir... — belaisvio balsas akimirkai 
užlūžo, bet jis susitvardė, it sprangų kąsnį nurijo ir tęsė. — Ir 
mano šeima. Sudegusioje troboje radau motinos, žmonos, sūnaus 
ir dukters kūnus. Visas mano kaimas buvo išžudytas, o aš, se- 
niūnas, tuo metu buvau miške! — Merkus jau išrėkė, beviltiškai 
išsitiesęs ant sniego. 

Kariai tylėdami stovėjo aplink jį ir laukė. Golindas, kryptelėjęs 
galvą, trumpam paslėpė veidą sniege, o kai pažvelgė į karius, nebega- 
lėjai suprasti, kas ritosi jo veidu — ašaros, ar tirpstantis sniegas. 

— Kas nutiko po to? - nesiliovė kvotęs Daubaras. 

— Po to? — perklausė golindas, laižydamas sniegą nuo savo pu- 
tnių lūpų. - Po to nusekiau mongolų pėdsakais. Jau kelias dienas nuo 
vienų prie kitų blaškausi, laukdamas progos nors vieną iš tų šunų už- 
mušti, tik kad jie visą laiką laikosi kartu. 

— Ką per tas dienas matei? 

— Mačiau, kur jie veža šieną. 

— Tikrai? - Daubaras, susidomėjęs, pritūpė prie Merkaus. - Ir kur? 

— Aplink Dolgomostevevsko balą. Į kitą jos pusę, arčiau Smo- 
lensko. Už dienos kelio raitam nuo miesto jie turi didelę stovyklą. 

— Kiek jų ten? 

— Tikrai bus tūkstantis, - kiek pamąstęs atsiliepė golindas ir pri- 
tariamai užmerkė akis, paklaustas, ar gali parodyti, kur stovykla. — 
Taip, bet kam ji jums, kas jūs? 

— Mes iš rikio Eidivydo joties, iš Smolensko, — tarė Daubaras, ir 
golindo akys išsipūtė iš nuostabos: 

— Tai tikrai lietuviai valdo Smolenską? Girdėjom šnekant, bet ne- 
tikėjom — tokiu neramiu metu mano žmonės vengė tolimų kelionių. 

— Taip. Valdo, - linktelėjo Žybartaitis. Po to pastatė belaisvį ant 
kojų ir atrišo rankas. — Bet ginklų tau neatiduosiu. Tai Jundos reika- 
las, tu - jos belaisvis. “ 

— Grąžink, - tarė Junda. 

Brolis, kilstelėjęs antakius, pažvelgė į ją, bet pakluso, o paskui 
liepė kariams šokti ant žirgų. Veikiai raitelių vorelė pajudėjo į tą pusę, 
kur nutolo mongolų nuvesta vilkstinė su šienu. 

Žvalgams prireikė dienos, kol jie, Merkaus vedami, apsuko ratą ap- 
link Dolgomostevsko balą ir užtiko mongolų stovyklą. 

Vieno žvilgsnio užteko įsitikinti, jog golindas sakė teisybę: kla- 
jokliai, užtikę apytuštę plynę prie balos, aptvėrė ją medžių užtvara 
ir už šios ratu išrikiavo smailiastoges jurtas, o vieną, didžiausią ir 
puošniausią, pastatė viduryje. Virš jos iškeltą vėliavą su keliomis 
siauromis juostelėmis draikė tingus vėjelis, bet didžiąją stovyklos 
dalį užėmė šieno stirtos. Jos buvo tokios didelės, jog siekė medžių 
viršūnes ir šalia jų jurtos atrodė lyg žaislinės. 

Daubaras, Junda, Merkus ir dar keli žvalgai, sulipę į skarotas 
egles, kone visą dieną prasėdėjo, dairydamiesi po stovyklą ir skaičiuo- 
dami mongolus. Merkus neklydo — jų buvo tikrai ne mažiau, o gal ir 
daugiau nei tūkstantis. 

— Užteks, — Merkus sėdėjo ant šakos tarsi ant įkaitusios keptu- 
vės ir ženklais rodė Daubarui pasišalinti. - Jų akys kaip vanagų - pa- 
matys. O kaip jie šaudo - musę užmuštų. Užteks! 

Tačiau tik saulei krypstant vakarop, Daubaras nusprendė, jog pa- 
kankamai prisižiūrėjo, ir nusileido Merkui. Žvalgai atsargiai išsiropštė 
iš medžių ir nuskubėjo pas žirgus saugojusius draugus, bet Daubaras 
šiuokart žengė paskutinis. Jam vis nedavė ramybės matytas šienas. Tiek 
tūkstančiui, kad ir su trupučiu, raitelių tikrai buvo per akis. 

— Per daug, - bambėjo sau panosėje visą kelią iki Smolensko. 

Ir Eidivydas sutiko, kai jam vienam, užsidarę menėje, išklojo 
žvalgybos nuotykius ir savo nuomonę: 

— Gerai sakai, matyt, laukia daugiau ateinant. 

— Keliems tūkstančiams užteks, — nusprendė Daubaras. -— Ir 
Smolenską puls, kai tie ateis. 

— Tai ką mums daryti? 

— O ką? - milžinas gūžtelėjo pečiais. - Tai arba mieste užsida- 
rom, arba patys puolam, kol jų daugiau neatėjo. Svarbiausia — šieną 
sudeginti. Jie daugiau tiek nebesurinks. Žiema baigias, o jie plačią 
apylinkę nusiaubė, neturės kuo žirgų šerti. Nors tie pas juos ir patys 
sugeba prasimaitinti, bet ne kai dar laikosi tokios pusnys. Negalės 
miesto apsiautę ilgai laikyti. 

— Gerai, gal tu ir teisus, - Eidivydas nervingai sučiaupė plonas 
lūpas. - Bet reikia ir su smolenskiečiais pašnekėti. 

Rikis negaišo — liepė pašaukti lietuvių ir miestiečių vyres- 
niuosius. 

Neilgai laukė - žinia apie žvalgų sugrįžimą buvo daugelį jų į pilį 
atviliojusi. 

— Tai ką pasakysit? — paklausė susirinkusių Eidivydas, išklojęs 
žvalgų atneštas žinias. 

Daugiau smolenskiečiams taikė. Jei būtų turėjęs daugiau karių, 
rikis ir be miestiečių būtų išsivertęs, bet šiuokart negalėjo. Teko už- 
gniaužti išdidumą ir laukti, kol jie pritars siūlymui pulti. 

Tačiau smolenskiečiai tylėjo ir suko akis į šoną, rikiui į juos žvel- 
giant. Eidivydas vylėsi, kad pirmas atsilieps šimtininkas Pantelėjus. 
Tas lyg ir viltingai sukrutėjo, pirštais kedendamas barzdą, bet jį ap- 
lenkė bojarinas Sava Gritičius. Atsratęs didelį pilvą, prasibrovė į prie- 
kį ir užbosijo: 

— Reikia ruošti miestą gynybai. Maisto turim, o dar iš kaimų 
suvešim. Užsidarom, ir nieko mums tie mongolai nepadarys. Ne tiek 
jų daug, atsilaikysim. 

— Prašau atleisti bojarinui Savai, maloningasis riki, - šimtinin- 
kas Pantelėjus slėpdamas šypseną pagarbiai nusilenkė bojarinui, o po 
to rikiui. — Prieš keliolika metų bojarinas buvo sužeistas į galvą ir nuo 
tada blogai girdi. Jis, matyt, nenugirdo, kai jūs sakėte, jog mongolų 
bus daugiau. 

— Aš viską girdžiu! — bojarinas pakėlė balsą, ir jo platūs žandai 
sutvisko pykčio raudoniu. - Nesvarbu, kiek ten mongolų. Mes jų 
lauke neįveiksim. Tik miesto sienos, blogiausiu atveju — pilis, gali 
mus išgelbėti. 

— Man labai nemalonu, bet turiu gerbiamam bojarinui priminti, 
jog prieš keletą metų miestą aplankė juodoji mirtis ir iš penkių smo- 
lenskiečių keturi nukeliavo pas mūsų Viešpatį. Mes dar neatsipeikė- 
jom nuo šios Dievo rykštės. Mieste liko gal kokie aštuoni tūkstančiai 
žmonių, o karių galime surinkti kiek daugiau nei tūkstantį. Su tiek 
ir su rikio vyrų pagalba mieste neatsilaikysim. Net jei prie sienų pa- 
sitelksim moteris ir didesnius vaikus. Jos tokios ilgos, o jei mongolai 
iškart keliose vietose šturmuos, mums tikrai galas. 

— Nesąmonė! — bojarinas Sava dar garsiau šūktelėjo, ir už jo nu- 
garos pasigirdo pritariantis murmesys. — Mes galime surinkti karius 
iš visų Smolensko žemės miestų ir pilių. Svarbiausia — išlaikyti mies- 
tą. Bus Smolenskas, bus ir kunigaikštystė. 

Rikis Eidivydas tegalėjo guostis, kad ne visi smolenskiečiai prita- 
rė storajam bojarinui. Teliko pasistengti juos įtikinti, ir rikis, žvilgs- 
niu klaidžiodamas nuo vieno smolenskiečio veido prie kito, prabilo 
ir šnekėjo beveik tą patį, ką ir šimtininkas Pantelėjus: miesto siena 
nuo mongolų neapsaugos, ir nėra jėgų ją apginti, kaip ir laiko rankioti 
karius po visą kunigaikštystę, nes, kol žygūnai lakstys, ateis daugiau 
mongolų ir surinktų karių vėl neužteks. Tėra vienas kelias - smog- 
ti pirmiems. Visų pirma sutriuškinti stovyklą prie Dniepro, o pas- 
kui - prie Dolgomostevsko balos. Gal visų mongolų ir neišmuš. Ne 
tai svarbu. Žūt būt reikia šieną sudeginti, kad, kai ateis daugiau mon- 
golų, jų žirgams nebūtų pašaro. 

Iš pradžių Eidivydui sunkiai sekėsi. Smolenskiečiai vis niurnėjo, 
bet paskui rikis liovėsi žvilgsniu klaidžioti. Susirado vieną veidą ir 
kalbėjo, lyg be to žmogaus menėje daugiau nieko nebūtų buvę. 

Ir pasisekė. Priešgyniaujantis murmesys ėmė tilti, kol galop 
miestiečiai pradėjo įdėmiai jo klausytis. Tik bojarinas Sava sto- 
vėjo niūrus, susidėjęs ant pilvo rankas, ir iš padilbų smaigstė rikį 
žvilgsniu. 

Ber lietuviui nebuvo daug džiaugsmo dėl jo sėkmės, nes vėliau 
šnekėjusių ir rikiui pritarusių smolenskiečių balsuose nesigirdėjo ryž- 
to. Atrodė, tie iš anksto buvo susitaikę su pralaimėjimu, ir Eidivydas 
puikiai suvokė, jog, jei daugelis smolenskiečių taip nusiteikę paliks 
miestą, gali drąsiai sakyti, kad mongolai juos be vargo parblokš. 

— Šlamštas! — Eidivydas apmaudžiai trinktelėjo delnais į rank- 
tūrius, kai, jam pasakius, kad žygio smulkmenas aptars rytoj, smo- 
lenskiečiai paliko menę. — Jie kaip zuikiai mongolų bijo. Iš jų nebus 
jokios naudos! 

— Mes eisime pirmi ir parodysime visiems silpnakinkiams, kad 
tuos neūžaugas mongolus viena ranka galima triuškinti! - išpyškino 
Sudimantas, rikio vaikystės dienų draugas. 

— Tie neūžaugos jėgos turi kaip stumbrai, - Daubaras smer- 
kiančiai palingavo galvą. - Verčiau surimtėkim ir pasukim galvas, 
ką daryti. 

— Gerai sakai, Daubarai, — pritarė rikis, rodydamas lietuviams 
sėstis. - Sakykit, kas ką galvojat. 

Kariai sėdo ant ilgų suolų pasieniuose, dairėsi vieni į kitus ir iš ei- 
lės kalbėjo, bet rikiui kai kurių iš jų balsai nepatiko. Tačiau dabar dėl 
kitos priežasties: dėl didelio pasitikėjimo ir siūlymų nieko nebojant 
audra ant mongolų užvirsti. Bet nieko negalėjo padaryti. Žinojo — tik 
keli labiau patyrę, ypač Daubaras, suvokė, kas jų laukia, jei kariai taip 
nusiteikę išjos. 

Ir dar — rikis neišgirdo siūlymų, kaip smolenskiečiams įpūsti 
drąsos. Jis sėdėjo, pasirėmęs ranka galvą, vis sunkėjančia nuo neramių 
minčių, tarp kurių jokia gudresnė nerado vietos. Vis neįsivaizdavo, 
ką pasakys kitą rytą susirinkusiems smolenskiečiams. 

— Jau geriau tas rytas niekad neišauštų, - liūdnai pagalvojo ir vėl 
ištempė ausis — bene išgirs kokį dėmesio vertą pasiūlymą. 


II, 


ŠVENTOSIOS MERGELĖS APSILANKYMAS 


A nt Smolensko leidosi sutemos. Šimtininko Pantelėjaus namuo- 
se, kambaryje, kur vakarieniavo šeima, ant stalo degė kelios 
žvakės, bet jų aidų spragsėjimą stelbė trijų vienas už kitą mažesnių 
vaikų — dviejų berniukų ir mergaitės — klegesys. Pats vyriausias buvo 
vos septynerių metų ir pavalgydinti juos buvo sunkus darbas tiek jų 
motinai, trijų dešimčių sulaukusiai, bet rūpesčių dėl vaikų ir ypač dėl 
vyro pasendintai šimtininko Pantelėjaus žmonai Anastazijai, tiek 
dviems palei stalą besisukiojančioms tarnaitėms. 

Anastazija tarsi višta puldinėjo nuo vieno vaiko prie kito, tai 
skirdama nežinia kelintą kartą spėjusius susikibti pametinukus ber- 
niukus, tai bandydama pamaitinti šeimos pagranduką trimetę dukrą, 
kuri vis užsispirdavo ir sukdavo į šoną galvą nuo tarnaitės brukamo 
šaukšto. Tik motinai pasisekdavo dukrą įkalbėti nuryti kąsnį. 

Šimtininko žmona sukaitusi plūkėsi, bet vis spėdavo pašnairuoti 
į stalo gale susikūprinusį vyrą. Žvilgreldavo ir vis labiau susirūpinda- 
vo: Pantelėjus, regis, buvo toli toli nuo stalo, paskendęs savo mintyse 
ir lyg sapnuodamas maišė šaukštu po dubenį, kur per visą vakarienę 
maisto nei trupinėliu nesumažėjo. 

Šimtininkas Pantelėjus toks sapnuojantis iš pilies grįžo ir nei žo- 
džio žmonai nepasakė, tuo jai užkraudamas didelį rūpestį. Per kartu 
nugyventus metus moteriškė išmoko pažinti, kad vyras toks būna, 
kai nutinka kas nors labai svarbaus ir nemalonaus. Blogiausia, kad 
tada paprastai kelias dienas sėdi užsidaręs, nieko iš namiškių neprisi- 
leidžia, ir taip liesas, nieko nevalgo, kol suvis iki juodumo išdžiūna. 

Pantelėjus daug ką būtų atidavęs, kad tik jo šeima nežinotų apie 
mongolus, bet po pirmųjų klajoklių pasirodymų apie juos mieste kie- 
kvienas patyrė ir buvo tik laiko klausimas, kada visi miestiečiai su- 
žinos žvalgų pargabentas naujienas. Šimtininkas jau lyg matė, kokia 
tada mieste kils panika. Juk ne tik jis — kiekvienas kiek apie karybą 
nutuokiantis, — suprato, jog miesto neįmanoma apginti. Nebent vi- 
sus vyrus į pilį surinkus, su jos įgula ir lietuviais gali pamėginti ją 
išlaikyti, tačiau moterims ir vaikams ten vietos neužteks ir jų lauks 
mirtis ar, geriausiu atveju, vergija. 

' Šimtininkas atsiduso, įsivaizduodamas, kokia spūstis bus prie 
pilies vartų, jei lietuvių kniazius nutars joje užsidaryti. Kiekvienas 
ginklą nulaikantis vyras norės, kad jo šeima patektų į pilį, ir galvos 
tik apie jos saugumą. 

Blogai, tačiau Pantelėjus, ir vienaip, ir kitaip mintydamas, nie- 
ko geresnio už Eidivydo siūlymą pulti mongolus nerado. Tik viena 
bėda - smolenskiečiai labai bijojo klajoklių. Ko gero, pamatę vieną 
mongolą, ir dešimt tvirčiausių vyrų dės į kojas, ginklus pametę. Bet 
šimtininkas negalėjo jų smerkti. Ir jam darėsi baugu prisiminus, kaip 
lengvai ir greitai mongolai per galingiausias rusų žemes kaip peilis 
per sviestą perėjo, imdami gerai įtvirtintus miestus, tokius kaip Vla- 
dimiras, ir triuškindami stipriausius kniazius. 

Nelinksmos buvo šimtininko Pantelėjaus mintys. Kad ir kur jos 
klaidžiojo, vis atsiremdavo į visų Smolensko bėdų pradžią — juodąją 
mirtį, kuri galutinai palaužė kunigaikštystės stiprybę. Šimtininkas 
nesigailėjo pirmas pasiūlęs įsileisti lietuvius — regis, neapsiriko. Lie- 
tuviai labai nesikišo į miesto reikalus, o miestiečiai gan greitai su jais 
apsiprato, tačiau Pantelėjui vienas dalykas nedavė ramybės — labai 
jau menka buvo lietuvių kariauna ir per tą laiką, kai jie į Smolenską 
įėjo, daugiau nei vienas karys iš Lietuvos nepasirodė. Ir dar — lietuvių 
kniazius nei su šimtininku, nei su kitu smolenskiečiu nesileido į šne- 
kas apie Lietuvą ir Mindaugą, kalbėjo tik apie kasdienius, vienokio ar 
kitokio sprendimo reikalaujančius miesto reikalus. 

Pantelėjui patiko, kad Eidivydas tokiais atvejais pirmiausia iš- 
klausydavo jį ir kitus garbingus miesto vyrus ir tik tada spręsdavo. Ir 

dažniausiai taip, kaip tiko šimtininkui, o ne kaip norėdavo bojarinas 
Sava Gritičius, popas Varfalomėjus ir kiti didžiūnai, kuriuos, kaip 
spėjo (bet to negalėjo įrodyti) šimtininkas Pantelėjus, primokydavo 
senasis bojarinas Konstantinas Plytnikas. Šimtininkui labai rūpėjo 
prispausti senajam driežui uodegą, bet kol kas tegalėjo džiaugtis su- 
rūgusiais bojarino draugų veidais, kai tie, prikandę liežuvius, klausy- 
davosi jiems nepatinkančių kniaziaus Eidivydo sprendimų. 

— Pantelėjau, a, Pantelėjau! — šimtininkas tarsi iš tolo išgirdo 
žmonos balsą ir krūptelėjo, petimi pajutęs jos atsargų prisilietimą: 

- Kas nutiko? - sunerimęs pakėlė galvą. 

— Tėvas Jeremijus atėjo, — atsiliepė Anastazija, akimis rodyda- 
ma į prie stalo mindžikuojantį cholopą, ir šimtininkas subruzdęs 
pamojo tam: 

— Eik, kviesk greičiau, negaišink garbingo svečio. 

Tik popas Jeremijus pasirodė tarpduryje - šimtininkas pakilo 
pasitikti svečio, bet jį aplenkė kaip žirniai iš už stalo pabirę vaikai: 

— Tėvas, tėvas Jeremijus atėjo! — jie klykdami, ištiesę rankas puo- 
lė prie šventiko ir įsibėgėję rėžėsi į jo sutanos skvernus, vos nenuvers- 
dami nuo kojų. 

Pusamžis popas buvo storas ir neaukštas — vyriausio berniuko 
galva siekė jo petį. Raudonų nudribusių skruostų kone paslėptos akys 
spinduliavo gerumu, o rankos jau dalino vaikams lauktuvių atneštus 
riestainius. 

— Užteks, vaikai, nevarginkite tėvo Jeremijaus, —- šimtininkas, 
nors ir šypsodamasis, bet atkakliai stūmė vaikus nuo šventiko, nes 
seno pažįstamo geraširdiška šypsena jo neapgavo. Matė, jog tam kaž- 
kas neduoda ramybės ir nereikėjo laužyti galvos, kad atspėtum, kas. 
Pantelėjui rūpėjo kuo greičiau su popu pakalbėti vienu du, nes, spėjo, 
tas norėjo jam pasakyti kažką naują. 

— Anastazija, vesk vaikus, tegul leidžia tėvui Jeremijui atsigauti 
po dienos vargų. Jiems jau metas į lovas, - šimtininkas atsisuko į 
žmoną ir ta, drauge su tarnaitėmis, šiaip ne taip išstūmė pro duris 
vis į šventiką besidairančius ir iš moterų rankų besitaikančius iš- 
sprukti vaikus. 

— Gražūs vaikučiai, tesaugo juos Dievas, - tėvas Jeremijus šypso- 
damasis palydėjo juos žvilgsniu, bet, vos durys užsivėrė, jo linksmumas 
akimoju išgaravo ir veidą uždengė rūpesčio bei nuovargio pilkumas. 

— Sėskit, dvasiškas tėve, - šimtininkas plačiu rankos mostu pa- 
kvietė svečią prie stalo ir, pats įpylęs alaus, pastūmė bokalą popui. Tas, 
nubraukęs stambius veidą išpylusius prakaito lašus, pakėlė bokalą ir 
neskubėdamas, pasimėgaudamas ištuštino jį, paskui padėjo ant stalo, 
nubraukė nuo žilos dvišakės barzdos putą ir įsmeigė į šeimininką nuo 
metų naštos pablukusias mėlynas akis. 

— Tai ką galvoji, šimtininke? - negudraudamas pasmalsavo, nes 
vienas kitą žinojo kaip nuluptą — tiek visokių darbų kartu nuveikė. 
Jau vien ko buvo verta pasiuntinybė į Rygą prieš keliolika metų, kur jų 
balsai reiškė daugiausia ir iš kur grįžo su labai naudinga Smolenskui 
sutartimi. Vokiečiai išlydėdami kraipė galvas iš nuostabos: iš kur to- 
kie galvočiai atsirado, juos tarsi mažvaikius aplink pirštą apvyniojo. 

— Vis tą patį, — ir Pantelėjus neišsisukinėjo. — Ir tu dėl to atėjai, 
argi ne taip? 

— Dėl to, - patvirtino šventikas. — Ir ką sugalvojai? 

— Kad nieko protinga. Lietuvis teisus — reikia patiems pulti mon- 
golus. Mieste neatsilaikysim. Jei ne ta juodoji mirtis... — apsiblausė 
šimtininkas. 

Popas neskubėjo sutrikdyti tylos. Abu galvojo apie tą patį - jei 
būtų daugiau žmonių, tuomet, net mongolams perkandus miesto sie- 
ną, dar toli gražu nereikštų, kad jie laimėjo. Visos miesto cerkvės, 
apsuptos apsauginių pylimų, galėjo būti maža tvirtove, be to, jos už- 
stojo kelius į centrą. O kur dar Boriso-Glebo ir Spaso vienuolynai su 
savo storomis sienomis. Pirmasis saugojo kelią į vakarus, antrasis — į 
pietus ir net visiškai apsupti būtų galėję ilgai gintis. O piliai galios 
dar suteikdavo jos papėdėje, ant kalvos, stovėjęs Sofijos soboras su 
akmenine siena. Jei būtų pakankamai vyrų visiems šiems pastatams 
ginti, būtų galima mongolų nebijoti, bet... 

— Bet vyrų nėra, — atsiduso tėvas Jeremijus, ir šimtininkas Pan- 
telėjus susimąstęs linktelėjo, o paskui išpūtė akis, nes susigriebė prieš 
tai nei žodžio nepasakęs. 

— Nesistebėk, — nusijuokė šventikas. - Juk apie tą patį galvojam. 
O kaip, tavo galva, bus su tuo puolimu? 

— Bijau, jog blogai. Kad ir kokią surinktume kariauną, ji tikriau- 
siai vis vien išlakstys pamačiusi mongolus, jei Mindaugas neatsiųs 
paspirties. Viena bėda - Eidivydas nešneka apie jokią pagalbą. 

— Gerai sakai, šimtininke. Tik, jei Mindaugas ir siųs pagalbą, ji, 
ko gero, nespės laiku ateiti. Mongolai greičiau apsisuks, - popas susi- 
mąstęs smiliumi pakapstė nosies galą ir pažvairavo į ąsotį. - Puikus 
tavo alus, šimtininke. Įpilk dar - sukaitau nuo tavo židinio. Mintys 
bus aiškesnės, — Jeremijus vėl nubraukė nuo veido prakaitą. 

Šeimininkas pasiskubino išpildyti svečio norą ir tramdė save, žiū- 
rėdamas, kaip tas vėl neskubriai gurkšnoja. Žinojo — jo nepaskubinsi, 
kai panorės, pats pasakys, ko atėjo. 

Šventikas, regis, šiuokart neketino ilgai kankinti šimtininką. 
Juolab, kad pačiam rūpėjo. Vėl patenkintas atstūmė tuščią bokalą ir 
sunėrė ant kelius siekiančio pilvo rankas. 

— Tai va, — ištarė atsirūgęs, ratu sukdamas vienas apie kitą striu- 
kus riebius nykščius. - Mane šiandien aplankė netikėtas svečias... 
Neatspėsi, kas toks, - popas paslaptingai šyptelėjo ir toliau suko pirš- 
tus, leisdamas šeimininkui spėti, bet tas negalėjo nustygti vietoje: 

— Sakyk, nekankink, tėve. Laikas brangus. 

— Gerai, pasigailėsiu — tėvas Varfalomėjus. 

Šimtininkui Pantelėjui akys iš nuostabos veik ant kaktos užlipo. 
Tėvas Varfalomėjus buvo Sofijos soboro popas bei didžiausias šimti- 
ninko ir tėvo Jeremijaus priešas. Nei vienas iš jų nebūtų suskaičiavęs, 
kiek kartų jų keliai buvo susikirtę, ir vis piktuoju. Paskutinį kartą — 
pasirodžius lietuviams. 

Tėvas Varfalomėjus vėčėje garsiausiai šaukė prieš jų įsileidimą, 
ragindamas gintis ir laukti kniaziaus Kirilo, o jei ir tam jėgos neuž- 
teks — pasitelkti pagalbon didįjį Vladimiro-Suzdalės kniazių Jaroslavą 
Vsevolodovičių. Didesnės nesąmonės, šimtininko, tėvo Jeremijaus ir jų 
bendraminčių nuomone, nebuvo galima sugalvoti. Kniazius Jaroslavas 
garsėjo savo kerštingumu ir karštumu. Tik pusprotis galėjo tikėtis, 
kad Jaroslavas pamiršo savo nevykusį karą prieš Smolenską. Kas, kad 

tai buvo prieš dvidešimt metų. Juk smolenskiečiai, vedami kniaziaus 
Vladimiro Smolenskiečio, visiškai sumušė Jaroslavo kariauną — net 
devynis tūkstančius jo vyrų paklojo, o pats Jaroslavas nuvarė keturis 
arklius, kol nujojo iki savo tėvonijos — Perejaslavlio, - kur, įmetęs į rūsį, 
uždusino dvidešimt penkis smolenskiečius ir šimtą penkiasdešimt nov- 
gorodiečių (šiuos už tai, kad Novgorodas palaikė Smolenską). 

Jaroslavlio broliui Jurijui, tuometiniam didžiajam Vladimi- 
ro-Suzdalės kniaziui, sprunkant mažiau arklių prireikė pasiekti 
Vladimirą, bet tai jo neišgelbėjo. Jam iš paskos atsekė Vladimiro 
Smolenskiečio kariauna ir Jurijus turėjo pasiduoti. Ne, įsileisti Ja- 
roslavą — tas pats, kas leisti lapei saugoti vištas. Laimei, vėčė klausė 
šimtininko, todėl popas Varfalomėjus, kad ir kaip stengėsi, nieko 
savo spigiu riksmu nelaimėjo. 

— Tai kas privertė tėvą Varfalomėjų peržengti tavo namų slenks- 
tį? - šimtininko veidas išdavė, jog niekaip negali patikėti. 

— Mongolai, - vienu žodžiu paaiškino svečias, ir jo užteko, kad 
šeimininkas patikėtų. 

— Mongolai, - pakartojo jis. — Ir ką tėvas Varfalomėjus apie 
juos sakė? 

— Tą patį, ką tu — miesto neapginsim ir patiems reikia pulti, tik 
visiems kinkos dreba. 

— Stebuklų stebuklas, kaip mes čia vienodai pradėjom galvoti, 
negaliu patikėti, - šimtininko akys vėl ėmė plėstis. 

— Ber tai dar ne viskas, — tėvas Jeremijus, atrodė, smaginosi, ma- 
tydamas Pantelėjaus nuostabą. — Oi ne... 

— Gerai, tėve, nekankink! - šeimininkas kone sudejavo ir šventi- 
kas jo pagailėjo: 

- Jis sako, jog žino, kaip įkvėpti drąsos mūsų vyrams. 

Šimtininkas tuo metu gesino savo nekantrumą alumi ir pasprin- 
go, nes skystis pateko ne į tą gerklę. Jis skausmingai užsikosėjo, bevil- 
tiškai modamas rankomis ir bandydamas atgauti kvapą. Tėvas Jere- 
mijus negaišo — su neįtikėtinu jo storam, išdribusiam kūnui vikrumu 
it strėlė prišoko prie šeimininko ir, plačiai užsimojęs, skambiai taukš- 
telėjo jam per nugarą. 

Pagelbėjo - šimtininkas dar kelis kartus žioptelėjo, įkvėpdamas 
ir atgaudamas normalią veido spalvą, bet nuostaba niekaip nenorėjo 
jo apleisti: 

— Žino? Tėvas Varfalomėjus? Kaip padrąsinti? Mūsų vyrus? — 
sunkė žodžius, tarsi mokydamasis kalbėti, o tėvas Jeremijus, grįžęs į 
savo vietą, vėl suko nykščius ir šypsojosi, papūtęs pabrinkusias lūpas. 

— Negali būti! - šimtininkas Pantelėjus tebepurtė galvą ir svečias 
pagaliau surimtėjo. 

Jis padėjo ant stalo rankas ir palinko šeimininko pusėn: 

— Gali. Ir, atrodo, šįkart mums reiks jo paklausyti. Nors tai bus 
šventvagiška, bet, kai turi reikalą su tais šėtono išperomis mongolais, 
viskas gerai. 

— Tai ką jis sakė, tėve?! Sakyk, nekankink! 

— Gerai, klausyk, bet būk kantrus, nespirgėk, jei tau pasirodys, 
kad tai nesąmonė. Tėvas Varfalomėjus siūlo pasakyti žmonėms, kad 
lietuvių kniaziui pasirodė Šventoji Mergelė ir liepė jam apginti miestą 
nuo mongolų. O tada mūsų vyrai paskui jį net į pragarą eis su pačiu 
šėtonu grumtis. 

— Ir tai sugalvojo pats tėvas Varfalomėjus?! 

Atrodė, šimtininkui Pantelėjui per visą gyvenimą neteko tiek 
stebėtis, kiek per tėvo Jeremijaus viešnagę. Mat tėvas Varfalomėjus 
garsėjo nesitaikstymu su menkiausiu Dievo tiesų nepaisymu ir ypač 
savo kova su Smolenske labai garsiu šventiku Abraomu, kuris buvo 
apšauktas eretiku, nes drįso sunkiu metu paraginti cerkves ir vienuo- 
lynus pasidalinti savo turtais su mažaisiais žmonėmis. 

— Negali būti! - Pantelėjus atkakliai tebepurtė galvą. 

— Gali, — svečias jau nebebuvo nusiteikęs juokauti. - Gerai, pa- 
kalbėkime rimtai. Mano galva, tai gali padėti. 

— Gali, - kiek pamąstęs sutiko šimtininkas. - Bet pasakyk man, 
Jeremijau, kodėl tėvas Varfalomėjus atėjo pas tave? 

— O kur jam daugiau eiti? —- gūžtelėjo pečiais svečias ir ėmė atsi- 
lošęs sukti ant lyg kalnas pūpsančio pilvo nykščius. - Lietuvių knia- 
zius jo neklausys, o mes su tavim geriausiai su juo sutariam, tai nori, 
kad įkalbėtumėm lietuvį taip padaryti, antraip mums visiems galas. 

— Tikrai galas, jei jau Varfalomėjus atėjo pas tave ir nesiūlo bėg- 
ti pas Jaroslavą prašyti pagalbos, - pakinkavo galva šimtininkas, 
nepaliaudamas mąstyti apie šventiko žodžius. - Neblogai sugal- 
vota. Reikia pamėginti pakalbėti su lietuvių kniaziumi, — ištarė, 
kildamas iš už stalo. 

— Tai dabar ir eisime? — paklausė tėvas Jeremijus, irgi stodamas, 
prieš tai pašnairavęs į sutemų uždengtą langą. 

Nesipriešino. Žinojo — abu labu tokiu: jei kuris užsidegs, kitas 
nesustabdys. 

— O ko laukti? Laikas brangus. Jei įkalbėsim kniazių, jau rytoj 
bus galima sušaukti vėčę. 

Šimtininkas tebekalbėdamas pirmas pro duris žengė, šaukda- 
mas cholopą: 

— Dementėjau, kur tu, žioply nelemtas? Krutinkis! — pagavęs 
tukseno per kuprą. - Bėk pas mano žmoną ir pasakyk, kad išėjau 
į pilį, pas kniazių, grįšiu vėlai. O dar pasakyk arklininkui, kad man 
žaibu pakinkytų du arklius. Tėvui Jeremijui - romiąją kumelę, - pri- 
dūrė, pagavęs nerimą popo veide, nes šimtininko žirgai garsėjo savo 
nartumu, o šventikas jau seniai nebesijautė geru jojiku. Jam teliko ti- 
kėtis, kad kumelė bus tikrai rami, ir atsiduoti Dievo malonei. 

Popas Jeremijus spėjo pusbalsiu sukalbėti maldelę, kai šalia prie- 
bučio atsirado du pabalnoti arkliai. Veikiai tamsa pasiglemžė du 
raitelius. Pirmas, negailėdamas žirgo, lėkė šimtininkas Pantelėjus, 
o šventikas — iš paskos, atsilikęs ir spazmiškai įsikirtęs į pavadžius. 
Nors šimtininkas žadėjo romią kumelę, ji šventikui vaidenosi pasiu- 
čiausiu iš visų nuo jo jaunų dienų pasitaikiusių arklių. 

Šalo, ir raudonis dažė į vėčės aikštę, prieš Sofijos soborą, susirinku- 
sių smolenskiečių veidus. Pagaliau liovėsi gaudęs ilgus metus retai 
savo skardumą rodęs vėčės varpas. Tik per paskutinius metus, kai 
Smolenske padažnėjo kniazių kaita, jis kiek atsigavo, ir vėčės balsas 

šimtininko Pantelėjaus ir jo draugų pastangomis vėl įgavo reikšmę 
sprendžiant miesto reikalus, bet miestiečiai dar nebuvo prie to įpratę 
ir kiekvieną kartą su nuostaba sutikdavo varpo gausmą. Ber paklus- 
davo ir, viską metę, bėgdavo į aikštę. 

Ir šiuokart lėkė, kiti net skrandą pamiršę nugriebti, bet dėl sku- 
bėjimo to nejausdami, net sukaitę, o aikštėje dairėsi ir vieni kitų klau- 
sinėjo, kas nutiko. Nors niekas nežinojo, visi spėjo, kad bus šnekama 
apie mongolus. Spėjo ir baimingai dairėsi į pakylą prie Sofijos soboro. 
Nuojos anksčiau skelbdavo vėčės ar kniaziaus nutarimus, bet nuo to 
laiko, kai į miestą įžengė lietuviai, jos nei karto neprireikė, o dabar 
nekantravo, ką išgirs. 

Vyrai stovėjo, o šaltukas, nors jau artėjo kovo vidurys, nesnaudė: 
kabinosi į skruostus ir taikėsi nusigauti iki kūnų. Pirmieji jo nagučius 
pajuto lengviau apsirengę. Jie trypė, daužė ir trynė rankom sau pe- 
'Čius, paskui ir kailiniuoti ėmė mindžikuoti, daužydami koja į koją. 

— Kojjie ten gaišta? — ritosi nekantrus murmesys. 

Šaltukas ir nerimas darėsi jau nebepakeliamas, kai pakylą paga- 
liau apsupo lietuvių kariai, o ant jos pasirodė keliolika vyrų. Aikštėje 
susirinkę miestiečiai — seni, jauni ir net vaikai — tiesė kaklus, kad 
geriau juos matytų. Pažino — tarp jų buvo lietuvių kniazius, keli jo 
karių vadai bei Smolensko didžiūnai. 

Labiausiai miestiečiai apstulbo tame būrelyje pažinę kone vie- 
nas prie kito stovinčius du šventikus — tėvus Jeremijų ir Varfalomė- 
jų, nes, jei jiems pasitaikydavo patekti į vieną būrį, stovėdavo kiek 
įmanoma toliau vienas nuo kito ir spinduliuodavo net nebandoma 
paslėpti neapykanta. 

Tačiau smolenskiečiams nebuvo kada spėlioti, kas per stebu- 
klas, - tėvas Varfalomėjus žengė į priekį. Ant pačio pakylos krašto 
sustingo ir iškėlė aukštyn ranką su dideliu variniu kryžiumi, reika- 
laudamas dėmesio bei tylos. 

Stovėjo aukštas, liesas ir prakaulus, išdžiūvusiais, įdubusiais 
skruostais, ant pečių krintančiais pražilusiais riebaluotais plaukais. 
Vos perkopęs per keturiasdešimt, tačiau dėl asketiško gyvenimo atrodė 
į septintą dešimtį įžengęs. Sutana ant jo kūno kabojo tarsi ant baslio. 

Stovėjo ir tylėjo, o minioje triukšmas traukėsi lyg banga nuo 
kranto ir nurimo, tik sniegas girgždėjo po daugybe kojų. 

— Smolenskiečiai! — virš minios nusirito spigus, ausį rėžiantis 
tėvo Varfalomėjaus balsas, o akys žibėjo ryžtu ir tikėjimu. 

— Smolenskiečiai! - pakartojo šventikas. - Aš noriu pasidalinti 
su jumis dideliu džiaugsmu. Žinau, kad didelis nerimas gyvena visų 
jūsų širdyse - mongolai pasirodė mūsų žemėje. Tačiau nepasiduo- 
kite jam — mūsų Viešpats nepamiršo savo ištikimų avelių ir pasirū- 
pino jomis. Klausykit, smolenskiečiai. Šiąnakt lietuvių kniaziui Bi- 
divydui pasirodė Šventoji Mergelė ir liepė vesti jus prieš tuos šėtono 
išperas mongolus, o pati žadėjo pasirūpinti, kad jus lydėtų sėkmė. 
Džiaukitės, smolenskiečiai, Viešpats mums parodė didelę malonę! 

Daubaras, atvedęs pakylą apsupusius lietuvių karius, stovėjo 
prie jos ir su nerimu laukė, kaip į tėvo Varfalomėjaus žodžius at- 
silieps minia. Žybartaitis ne viską suprato iš to, ką sakė šventikas, 
tačiau žinojo, apie ką tas kalba. 

Daubaras jau galvojo gultis, kai į kambario duris pasibeldė jo at- 
vesti rikio Eidivydo siųstas karys. Žybartaitis neklausinėdamas leido- 
si tam iš paskos ir žvakių bei deglų apšviestoje menėje be rikio ir kelių 
lietuvių vyresniųjų užtiko du smolenskiečius — šimtininką Pancelėjų 
bei popą Jeremijų. Pasirodo, Eidivydas, sužinojęs, kad smolenskiečiai 
pasirodė su svarbiu pasiūlymu, nusprendė juos išklausyti ne vienas. 

Ir ne be reikalo, nes vėlyvų svečių žodžiai visus lietuvius suglu- 
mino. Kai išklausė, nei vienas nesumojo, ką atsakyti. Dar labiau 
apstulbo šimtininkui Pantelėjui prisipažinus, jog tai ne jų, o tėvo 
Varfalomėjaus mintis. Eidivydas, nieko gudresnio nesugalvojęs, pa- 
liepė tą atvesti. 

Tėvas Varfalomėjus pasirodė toks, kaip visada — niūrus ir ne- 
slepiantis savo nemeilės lietuviams. Rikio paklaustas pakartojo tą 
patį, ką sakė popas Jeremijus ir šimtininkas Pantelėjus, dar pri- 
dėdamas, kad kniaziui reiks viešai pažadėti po pergalės priimti 
šventą krikštą. 

— Ką pasakysit? - rikis tyliai paklausė savo vadų, pamojęs jiems 
prieiti arčiau ir šnairuodamas į smolenskiečius. Tie stovėjo atokiau 

nuo pakylos ir vieni nuo kitų: šimtininkas su tėvu Jeremijumi vienoje 
pusėje, o tėvas Varfalomėjus — kitoje, ir lyg nematė vieni kitų, žvelgė 
tik į lietuvių būrelį aplink rikio krėslą. 

— Na, - paragino Eidivydą, ojo vyrai suko galvas į Daubarą kaip į 
vyriausią ir labiausiai patyrusį tarp jų. Šis neskubėdamas ir vienaip, ir 
kitaip svarstė. Rikis iš nekantrumo ėmė irzti, tuo gąsdindamas savo 
vyrus, ir kažkuris jų neiškentė: 

— Ar nenubaus mūsų Perkūnas, jei padarysim taip, kaip sako 
rusų dievo kriviai? 

Lietuviai atsisuko į Eidivydą ir tas jau rengėsi atsakyti, tačiau 
Daubaras jį aplenkė: 

— Nenubaus, - tyliai sudundeno. - Mes jam pasitarnausim, jei 
apginsime Smolenską. Tada Mindaugas bus stipresnis ir galės len- 
gviau laikytis prieš vokiečius. 

Jis pasakė ir vėl nei vienas iš lietuvių vadų nedrįso nieko pridėti, 
tik pritardami kinkavo galvom, palikę rikiui spręsti. Tiesa, Daubaras 
neužsimiršo: 

— O kaip su krikštu bus? 

— Oką? - lyg gaidžiukas kilstelėjo galvą Eidivydas. — Aš gi jau ne 
kartą smolenskiečiams sakiau, kad priimsiu. Reikės vieną kartą. Jei 
tik jų popams bus ką krikštyti... 

Jis trumpam sučiaupė lūpas, o tada stipriai trinktelėjo per sosto 
ranktūrius 

— Gerai, — ištarė, nuo kitų pečių nuritintą sunkų akmenį užsi- 
versdamas ant savųjų. 

Lietuviai pasišaukė artyn smolenskiečius ir jie prašnekėjo iki iš- 
naktų, iki smulkmenų aptardami tėvo Varfalomėjaus sumanymą. 

Regis, viską suderino, tačiau šnekėk nešnekėjęs — viską turėjo 
lemti vienut vienintelė akimirka aikštėje: ar patikės smolenskiečiai? 
Dėl tos akimirkos naktį ilgai ginčijosi, daugiausia dėl to, kas miestie- 
čiams praneš naujieną — tėvas Jeremijus ar Varfalomėjus? 

Šis iš pradžių nenorėjo nei klausyti, bet kiti bendromis jėgomis 
perkalbėjo, girdi, jei tėvas Jeremijus tai padarys, žmonės suabejos, — 
visi gi žino jo palankumą rikiui Eidivydui. 

Visai kitaip tai turėjo nuskambėti iš tėvo Varfalomėjaus - aršaus 
lietuvių priešo ir akylo pravoslavijos saugotojo - lūpų, o šimtininkas 
Pantelėjus pažadėjo pasirūpinti, kad reikiamu momentu minioje išsi- 
barstę jo vyrai savo šauksmais paremtų šventiką. 

Tiesa, buvo dar vienas pavojus - kaip sureaguos išgirdę lietuviai. 
Vadai išsireikalavo, kad jų kariai būtų iš anksto perspėti. Smolens- 
kiečiai nenorėjo sutikti, bet lietuviai paėmė viršų — ryte jie prikėlė 
savo karius ir, viską jiems paaiškinę, prisaikdino liežuvį už dantų lai- 
kyti, tad dėl lietuvių Daubaras buvo ramus. Tik dėl smolenskiečių 
tereikėjo jaudintis. 

Žybartaitis stovėjo ir iš savo ūgio aukštybės dairėsi po minią, o 
smolenskiečiai stovėjo nuščiuvę ir, pamiršę šaltį, visi kaip vienas pa- 
kėlę galvas, nemirksėdami sekė, kas dedasi ant pakylos. Daubaras, 
nors stovėjo į ją atsisukęs nugara, žinojo, kas ten vyksta ir smalsiai 
stebėjo, kaip nuostaba keičia miestiečių veidus. 

Ir buvo dėl ko: tėvas Varfalomėjus po kelių akimirkų išdidaus ty- 
lėjimo pagaliau sukrutėjo ir šonu pasisuko į minią, o rikis Eidivydas 
žengė į priekį ir priklaupė ant vieno kelio prieš šventiką, kuris jam 
ištiesė rankoje laikytą kryžių. 

Lietuviai ir smolenskiečiai šią sceną naktį buvo aptarę, tačiau vie- 
nas dalykas - šnekos, ir visai kitas - darbas. Eidivydui besiklausant 
viskas atrodė gan paprasta: prisilies lūpomis prie to prie medžio pri- 
kalto krikščionių dievo, ir viskas bus baigta, bet išvydo prieš akis be- 
jėgiškai ant šono nusvirusią lieso, nukankinto vyro galvą ir sustingo, 
pajutęs, kad jėgos apleidžia jį. 

Regis, tiek nedaug tereikėjo — palenkti galvą. Tačiau sykiu ir be 
galo daug. Rikis Eidivydas tarsi jautė į jo tarpumentę nutaikytą Per- 
kūno strėlę, bet privalėjo pasijudinti, antraip visas sumanymas būtų 
nuėjęs šuniui po uodega. 

Šaltukas tebespaudė, o rikį ūmai išpylė karštas prakaitas. 
Gerklė perdžiūvo ir lūpos suskerdėjo, tačiau Eidivydas jautė, ko- 
kia slegianti tyla nusileido ant aikštės jam už nugaros. Net sniego 
gurgždesys po vyrų kojom prapuolė. Tesigirdėjo neramus daugybės 
krūtinių alsavimas. 

Daugybės kaip vienos, ir rikiui Eidivydui vaidenosi, kad baigia 
nuo jo apkursti. Jis žiūrėjo į kryžių ir matė, kaip tas virptelėjo tėvo 
Varfalomėjaus rankoje, kuria iš lėto, kliūdami už juodų gyvaplaukių 
ritosi sidabriniai prakaito lašai. Rikis atsargiai pašnairavo į viršų — 
prakaitas buvo nusėjęs ir vaško geltonumo šventiko skruostus, tvirtai 
suspaustos lūpos virtusios plonu, bekrauju brūkšniu, akyse žaižaravo 
pyktis ir neapykanta; o gal ir panieka. 

Eidivydas nebespėliojo. Juoba, kad ir laiko neturėjo, bet jam už- 
teko spėjimo: nususęs šventikas drįso jį niekinti! Jau kuo kuo, o bailiu 
rikio dar niekas nebuvo palaikęs! Jis sunkiai palinko į priekį ir aki- 
mirkai lūpomis palietė šaltą metalinę skulptūrėlę, o tada atsitiesė ir 
sykiu su tėvu Varfalomėjumi atsisuko į suakmenėjusią minią. 

— Kniaziau Eidivydai, vesk mus prieš tas pragaro išperas mon- 
golus! — riktelėjo šventikas, iškėlęs aukštyn kryžių. — Mes eisim 
"paskui tave! Vesk! 

Tėvo Varfalomėjaus balso aidas daužėsi į aikštės kampus ir Dau- 
baras kvapą užgniaužęs laukė lemtingos akimirkos, kuri turėjo ateiti 
jam nutilus: arba minia pagaus šventiko šūksnį, arba jis be pėdsa- 
ko prapuls, sykiu pražudydamas ir miestą. Vyrai ant pakylos akimis 
naršė po minią, bet ta tebestovėjo sustingusi ir, atrodė, nesuprato, kas 
jai buvo sakyta. 

Daubaras manė, kad visos nakties vargas nueis vėjais ir kad 
šimtininko Pantelėjaus žmonėms neužteks drąsos, bet per prastai 
juos vertino: 

— Vesk mus! — pasigirdo tolimas balsas viename aikštės krašte, 
bet buvo išgirstas. 

— Vesk! Vesk! Vesk! - ir aplinkiniai jį pagavo. Šaukusiųjų balsai 
tarsi akmenys krito į vandenį ir raibuliais sklido į visas puses: 

— Vesk! Vesk! — ir kirame kampe atsiliepė, paskui — trečiame ir 
ketvirtame, ir pagaliau visa aikštė virto skanduojančia mase. - Vesk! 
Vesk mus prieš tuos šunis! Vesk! 

Daubaras stovėjo lyg sustingęs, iš paskutiniųjų tvardydamasis, 
kad nenusišypsotų ir vis, kad ir kaip norėjo, neleisdamas sau dirs- 


telti į pakylą. 

Rikiui Eidivydui taip pat buvo nelengva likti ramiam, žvelgiant 
į apačioje įsisiūbavusią, iečių bei kardų mišku pasišiaušusią minią. 
Ginklai, blykčiodami saulėje, tarsi bangos kilo ir lėidosi: vesk, vesk, 
vesk! Jis žinojo — šie žmonės jau jo, bet sunkumas neatlėgo. Atvirkš- 
čiai —- Perkūno strėlė, regis, vis dar kuteno jo tarpumentę, net jautė 
ją skaudžiai suvirpant nugaroje nesėkmingai pasibaigus žygiui prieš 
mongolus. 

— Sumuškime juos! - riktelėjo rikis, išlupęs iš makščių kalaviją ir 
švystelėjęs jį aukštyn. 

— Vesk! Vesk! Vesk! — tebestūgavo minia, pavirtusi ritmingai 
kvėpuojančiu milžinišku ežiu. - Vesk! 


IV. 


MŪšIAI SU MONGOLAIS 


L? žois Perdien nusigiedrijo ir sustiprėjo šaltukas, sykiu tar- 
si pirmas miego pirštas lenkdamas prie žemės visa, kas judėjo, 
ypač tuos, kurie dieną praleisdavo žirgo balne. 

Tokia buvo kone visų iš trijų šimtų netoli Smolensko stovyklavu- 
„sių mongolų kasdienybė. Vos prašvitus jie šokdavo-ant savo nedidelių 
ištvermingų žirgų ir būriais pasklisdavo po miesto apylinkes, žvalgy- 
damiesi po jas ir rinkdami patogesnius kelius savo kariaunai prieiti 
prie Smolensko. 

Kad ir kiek jėgos turėjo mongolai, tačiau į vakarą vis vien jaus- 
davo nemalonų maudimą kūne ir, kam neužteko vietos jurtose, lyg 
laukiniai žvėrys įsikasę į sniegą, su malonumu jame susirangydavo. 

Mongolai labai nesirūpino stovyklos saugumu. Jie tik aptvėrė ją 
nuverstais medžiais ir labiau kliovėsi baime, kurią rusų žemėse kėlė 
jų vardas. Tiesa, sargybinių neužmiršdavo pastatyti, tačiau tiems ne- 
lengvai sekdavosi atsispirti snauduliui. 

Karys, budėjęs prie Dniepro pusėn besileidžiančios užtvaros, rė- 
mėsi į ietį ir iš paskutiniųjų stengėsi nenuleisti galvos, atmindamas, 
kad nuo žygio į urusų? žemes pradžios už visus prasižengimus tebuvo 
viena bausmė — mirtis. Jis vis patrindavo sniegu akis ir spitrijosi į su- 
temų semiamą mišką už užtvaros, bet ten, regis, nebuvo jokio gyvo 
sutvėrimo. Mongolas, sumanęs nuvyti mieguistumą, ištiesė į šonus 
rankas, ištempė kaklą, bet tuo pat metu jį, kiaurai išlįsdama, perskro- 
dė strėlė, ir karys it maišas bė garso susmuko, 


3 Taip mongolai vadino Rusiją. 

— Puiku, Junda, - miško gilumoje Daubaras atsargiai, atminda- 
mas savo jėgą, patapšnojo arbaletą nuleidusiai seseriai per petį. 

Tuo pat metu jis atidžiai žvelgė į mongolų stovyklą, bet ten niekas 
nieko nepastebėjo, ir žemaičių rikis mostelėjo savo kariams. Keli iš jų 
tarsi šešėliai nuslydo prie užtvaros, užmetė ant stipresnių šakų virves 
ir, grįžę į mišką, švystelėjo kitus jų galus ant žirgų laukusiems savo 
draugams. Tie negaišdami paragino žirgus, virvės akimirką įsitem- 
pusios sustingo, atrodė, tuoj tuoj truks, neatlaikiusios medžių svorio 
arba svies atgal žirgus, tačiau, lietuvių laimei, tie nugalėjo —- medžiai 
pajudėjo paskui žirgus, atverdami plyšį į stovyklą. 

Daumantas nelaukė, kol jis padidės — sulig jo ženklu miškas at- 
gijo ir lietuviai bei smolenskiečiai plūstelėjo į stovyklą. Plyšys išvar- 
toje jiems pasirodė siauras ir vieni, į jį netilpę, ropštėsi per užtvarą, 
rizikuodami susižeisti į aštrias šakų nuolaužas, o kiti, vadų prižiū- 
rimi, darė naujus praėjimus, nes palei užtvarą nekantraudami trypė 
gausūs būriai. 

Jie dar laukė, o priekiniai būriai jau kovėsi su mongolais. Tie, kad 
ir apstulbinti nelaukto antpuolio, vis tik narsiai šoko priešintis, ir į 
stovyklą plūdusi puolančiųjų banga ėmė strigti dar nepasiekusi jos 
vidurio, nors ją nuolat stiprino per pirmąjį ir naujus plyšius besiver- 
žiantys atakuojančiųjų būriai. 

Daubaras, švaistęsis kalaviju pačiame puolančiųjų smaigalyje, pa- 
juto, jog atakos sėkmė jau pakibo ant siūlo. Mongolai aršiai gynėsi. 
Kai kurie iš jų spėjo užšokti ant savo judrių žirgų ir, lyg suaugę su jais, 
pavirto laukiniu balsu spiegiančiu žvėrimi, kuris galėjo ir kardo gele- 
žimi užkabinti, ir dantimis įkąsti, ir kanopa skaudžiai pavaišinti. 

— Kchju, kchju, kchju! - ausys kurto nuo mongolų riksmo. 

Ner ir Daubarui nelengvai sekės prieš mongolus atsilaikyti, ta- 
čiau jis, nuo mažens Žybarto ruoštas būti ne tik kariu, bet ir rikiu, vis 
tik spėjo ne tik priešo kirčius atmušinėti, pats kirsti ir prireikus už- 
stoti silpnesnį šalia besigrumiantį draugą, bet ir tuo pat metu jausti, 
į kurią pusę krypsta mūšio svarstyklės. Visa bėda, kad tos tuo metu 
buvo trumpam sustingusios per vidurį, ir kelios ateinančios akimir- 
kos turėjo lemti, į kurią pusę jos pasvirs. 

Daubaras nerimaudamas laukė, kol rikis Eidivydas žengs iš anks- 
to sutartą žingsnį, ir pagaliau sulaukė. Mongolai, nors ir sugebėjo at- 
sikvošėti, tačiau taip karštai metėsi kautis ir paniro į mūšio sūkurį, jog 
pamiršo kitą užtvaros pusę, ir rikis Eidivydas tuo pasinaudojo — kol 
mongolai kovojo atsukę į ją nugaras, lietuviai bei smolenskiečiai pada- 
rė užtvaroje kelis praėjimus ir, plūstelėję pro juos, smogė mongolams. 

Smogė, ir svarstyklės galutinai bei negrįžtamai nusileido atakuo- 
jančiųjų pusėje. Tą suprato ir mongolai. Jie sumetė, kad neprasimuš į 
mišką, ir bandė tvarkingai trauktis užšalusio Dniepro pusėn. Kol vie- 
ni iš jų laikėsi prieš atakuojančius, kiti skubėjo išvalyti užtvarą palei 
upę. Mongolai tikėjosi ant savo lengvų žirgų kaip strėlės perlėkti per 
ledą ir be pėdsako prapulti gūdžiame miške kitame krante. 

Tačiau apsigavo — puolusieji neužmiršo upės. Kai pirmieji mon- 
golai, plūstelėję pro pagaliau padarytą praėjimą, pasiekė krantą, ten jų 
laukė daug gausesni lietuvių bei smolenskiečių būriai. 

Vienabėda - ne bėda: mongolai buvo įsirengę stovyklą ant neaukš- 
to, bet stataus skardžio, kurio šlaitą dengė sniegas ir ledas. Mongolų 
žirgai žemyn kone šliaužė ant sulenktų užpakalinių kojų, kai kurie 
neišlaikydavo ir virsdavo arba ant šono, arba aukštielninki, pasiglemž- 
dami po savimi raitelius. Tie, nespėję iš po žirgo išsikapstyti, krisdavo, 
perverti kelių iečių ar kalavijų. Arakuojantys, ypač smolenskiečiai, tar- 
si medžioklėje, pajutę lengvą laimikį, be atvangos puolė. Staugdami, 
krauju užlietom akim, jie gainiojo kiekvieną mongolą ir paviję džiugiai 
klykaudami badydavo, kol klajoklis išleisdavo paskutinį kvapą. 

Veikiai mūšio siautulys užgeso. Lietuviai ir smolenskiečiai tirštai 
užliejo stovyklą. Jie tvarstė sužeistuosius ir rinko žuvusius, o smo- 
lenskiečiai kartu pasirūpindavo pribaigti sužeistus mongolus. Tik 
užtikdavo kur tarp lavonų dar krutantį, tuojau būriu supuldavo. Kie- 
kvienas miestietis stengėsi sutepti klajoklio krauju savo ginklą. 

— Gal reikia tai baigti? — paklausė rikis Eidivydas, atbridęs 
per kruviną sniegą prie Daubaro, kuris stovėjo pasirėmęs į raudo- 
ną kalaviją. 

— Tegul, - Žybartaitis papurtė galvą. - Lai pajunta, kad ir mon- 
golus galima mušti. 

— Aha, galima, - Eidivydas patenkintas apsidairė. - Gerai pasi- 
darbavom, - tačiau žemaičio veidas liko rūškanas. 

— Kad nelabai. 

— Baik, Daubarai, juk visus išguldėm. 

— Visus tai visus, bet jų buvo ne tiek jau daug, o patys beveik tiek 
par netekom, — atsiliepė Žybartaitis. 

Jis nužvelgė į krūvą surinktus žuvusių kūnus ir pridėjo: 

— Pažiūrėk, kiek dar sužeistų. Jei taip iki paskutinio ir su tais prie 
Dolgomostevsko balos tampysimės, mažai kas į Smolenską besugrįš. 

— Oką daryti? Pats sakei — jų ten daugiau nei tūkstantis, o mums 
po šios dienos liko ne ką daugiau karių, - susirūpino rikis. 

— Manau, kad vis tik bus gerai, - pagaliau mąsli šypsena šmėste- 
lėjo Daubaro veide jam stebint po sniegą tebenaršančius ir mongolų 
lavonus plėšiančius smolenskiečius. - Mūsų silpnakinkiai kraujyje 
pasimaudė, ir tai be pėdsako neprapuls, kitaip kam tada juos visus 
vedėmės? Lai kaip maži vilkiukai pasiautėja, o kai pasieksime Dolgo- 
mostevsko balą, jie nuo to kraujo kvapo bus virtę bent jau ūgtelėju- 
siais vilkiukais, - Daubaras numojo ir apsidairė, ieškodamas sesers. 

Neilgai vargo — Junda stovėjo šalia lietuviams nematyto smailia- 
viršūnio mongolų statinio, o prie jos stypsojo golindas Merkus. 

— Gerai kapojai! - žemaitis atbridęs taukštelėjo golindui per nu- 
garą, atsiminęs, kokį jį matė mūšio įkarštyje: kertantį į kairę ir į deši- 
nę ir vis žiūrintį, kad Junda liktų jam už nugaros. 

— Žiūrėk, — Junda pašaukė brolį, tarp pirštų maigydama odą, iš 
kurios ir ilgų karčių buvo suręstas mongolų statinys. 

— Įdomu, - sududeno Daubaras, iš vidaus bei iš išorės apžiūrėjęs 
šėtrą, ir apkabino Jundą per pečius. - Užteks smalsauti, viduj nėra 
nieko verta dėmesio. Jojam į Smolenską. 

Žybarto vaikai nubrido per sniegą prie žirgų. Jiems iš paskos tar- 
si pririštas nusekė Merkus. 

Tuo metu lietuvių bei smolenskiečių vadai rikiavo iš džiaugsmo 
neatsigavusius raitus ir pėsčius karius. Daugelis smolenskiečių buvo 
apsikarstę nuo mongolų nuplėštais šarvais bei ginklais ir stovykloje 
rastu menku grobiu. 

— Kas liko — padekit! — paliepė rikis Eidivydas ir nuvedė vora 
išsirikiavusią kariauną į miestą. Gale ant žirgų ar ant skubiai suręstų 
neštuvų gabeno sunkiai sužeistus, pajėgesni kėblino patys, padedami 
sveikųjų. Už jų nugaros ugnis puolė godžiai ryti stovyklos likučius. 

Regis, kiek čia laiko praėjo po to, kai nutilo ginklų žvangesys, ta- 
čiau žinia apie sėkmingą mūšio pabaigą jau buvo nuskriejusi į miestą, 
ir prie jo artėjančią koloną nuo sienų džiaugsmingais šūksniais svei- 
kino miestiečiai, o nuo bokšto aikštelės laimino keli šventikai, tarp 
kurių buvo tėvai Jeremijus ir Varfalomėjus. 

Kai nugalėtojai ėmė žygiuoti į pilį vedančia gatve, miestiečiai, nuo 
mažiausio iki seniausio, puolė į ją, nepaliaudami šlovinti sugrįžusių. 
Maža to - pašėlo skambinti cerkvių varpais. 

— Arne per daug? - susirūpino šalia Daubaro jojusi Junda, o bro- 
lis atsiliepė panašiai, kaip stovykloje, atsakydamas rikiui Eidivydui: 

— Tegul šiandien pažaidžia kaip vaikai — rytoj bus drąsesni. 

Tačiau rikis nerizikavo — neleido sveikiems smolenskiečių kariams 
grįžti į namus. Visus apnakvindino pilyje, kad kitą dieną iš pat ryto juos 
išvestų iš miesto. Smolenske galvojo palikti porą šimtinių vyresnio am- 
žiaus karių, kurie jau nebelabai tiko kautynėms lauke, bet dar buvo ne 
pėsti gindami tvirtas pilies sienas, ypač su moterų ir paauglių pagalba. 

Ant miesto leidosi sutemos. Pagaliau paliovė aidėjęs paskutinis 
cerkvės varpas, miestiečiai išsiskirstė po namus, tik pilyje, kad ir kiek 
juos vadai ramino, nepaliovė gausti ir džiaugtis smolenskiečių kariai. 
Jie jau nekantravo dar kartą susikibti su mongolais. 

Atėjo naktis, atnešdama nors ir silpną, bet smolenskiečius rami- 
nusią vilties kibirkštėlę. 

Oras kvepėjo pavasariu ir atodrėkiu. Kartais nuo drėgmės apsunkęs 
didelis sniego gabalas nulenkdavo net ir storą eglės šaką ir dusliai 
šlumšteldavo ant žemės. Eglynas iš balto darėsi tamsiai melsvas ir ne- 
žinant net mongolui plika akimi buvo nelengva iš tolo įžiūrėti kelis 
tarp kuplių eglių šakų pasislėpusius vyrus. 

Tai buvo rikiai Eidivydas ir Daubaras bei po tris lietuvių ir smo- 
lenskiečių vadus, o apačioje juos saugojo trys dešimtys rinktinių lie- 
tuvių karių. Po dviejų dienų atsargaus žygio, į visas puses išsiuntusi 
žvalgus lietuvių ir smolenskiečių kariauna pasiekė Dolgomostevsko 
balą ir be pėdsako prapuolė gūdžiame, kirvio nemačiusiame miške. Iš 
atsargumo laužų nekūrė. Kariai tenkinosi šaltu ir sausu maistu, o va- 
dai, palikę juos ilsėtis, iškeliavo iš arčiau žvilgtelti į mongolų stovyklą. 

Eglynas vienoje vietoje kone per ieties metimą siekė aptvarą ir 
geriausiai tiko žvalgybai. Iš medžių stovykla gulėjo kaip ant delno. 
Vadų akimis, jos aptvaras buvo patvaresnis nei stovyklos prie Dnepro. 
Jai išardyti būtų reikėję daug daugiau laiko bei jėgų. Be to, ši stovykla 
buvo užtūpusi daug didesnį plotą, bet jame vos tilpo jurtos ir arklių 
tabūnas, nes didžiają stovyklos dalį dengė nesuskaičiuojamos šieno 
kaugės. Jų buvo tiek, kad kai kur kone rėmėsi į užtvarą, už kurios kas 
keliasdešimt žingsnių kyšojo sargybinių galvos. Kiti mongolai sukosi 
aplink savo žirgus arba, įsitaisę prie laužų, valgė ar galando ginklus. 
Viename stovyklos kampe besižvalgantys pastebėjo sargų prižiūrimą 
užtvarą, kur kartkartėm šmėsteldavo žmonės, ir eglėse sėdėję spėjo, 
jog ten laikomi belaisviai. 

Nuo nepatogaus tūnojimo ant šakų pradėjo tirpti kojos, ir rikis 
Eidivydas nutarė, kad prisižiūrėjo pakankamai. Jis suūkė pelėdos 
balsu, ir vadai atsargiai, be garso, nusliuogė žemyn, kur kelias akimir- 
kas klausėsi, ar stovykloje nekils koks bruzdesys, bet nieko neišgirdo. 
Tada išsirikiavo vorele ir patraukė į tą pusę, kur buvo likusi kariauna, 
paskui save naikindami pėdsakus. 

Rikiai Eidivydas ir Daubaras ėjo greta vienas kito ir karts nuo 
karto persimesdavo žodžiu, svarstydami, kaip būtų geriau pulti mon- 
golus. Gilus sniegas sunkino jų žygį, bet žvalgai dar prieš sutemstant 
pasiekė stovyklavietę. Jų laukę lietuvių ir smolenskiečių vadai puolė 
prie Eidivydo, bet šis trumpam pasiuntė juos atgal: 

— Liepkit savo vyrams gulti ir ilsėtis. Pajudėsim iš pat ryto, dar 
neprašvitus. Paskui patys — pas mane. 

Vadams labai magėjo išgirsti naujienas, jie greitai apsisuko ir grį- 


žo pas Eidivydą. 

Tas su Daubaru sėdėjo ant išvirtusio medžio ir ietimi ant snie- 
go piešė mongolų stovyklos planą. Kai pabaigė, aplinkui stovėjo jau 
visi vadai. 

— Tai va, vyrai, tokie dalykėliai, - tarė rikis Eidivydas, paaiškinęs 
vadams, kas yra kas jo piešinyje. - Kietas riešutėlis. Ypač užtvara. 

— Bet kiekvieną riešutą galima perkrimsti, — atsiliepė Daubaras, 
kol kiti nespėjo įsibaiminti. 

— Kaip? — vadai susidomėję palinko arčiau, ir Daubaras, paėmęs 
iš Eidivydo ietį, bakstelėjo ja į tą rikio piešinio dalį, kur šieno kūgiai 
beveik siekė užvartą. 

Kariai kone galvas surėmė aplink piešinį, klausydami neskubrios, 
taupios Žybartaičio šnekos. Jam pabaigus, rikis Eidivydas beveik nie- 
ko nebepridėjo, tik liepė skirstytis ir pasistengti gerai pailsėti. 

Tačiau lengva pasakyti, daug sunkiau - padaryti. Tiek Eidivydas, 
susisukęs į kailius, tiek dauguma jo karių, jei ir buvo sudėję bluostą, 
tai trumpam, ir jų miegas buvo negilus bei neramus, tad lengvai ir 
noriai pakilo atėjus laikui. Kariai dėjosi daiktus, kramtė sausus pus- 
ryčius, tvarkė ginklus ir stojo į savo vietą žygio kolonoje. Veikiai ji 
pajudėjo, kariai stengėsi kelti kuo mažiau triukšmo, bet paliktais 
pėdsakais jau nebesirūpino. 

Brėško, kai lietuvių bei smolenskiečių būriai atsargiai pasklido 
palei mongolų stovyklą, palikę neuždengtą tik jos pusę, žiūrinčią į 
Dolgomostevsko balą. Daubaras dar savo žvalgybos metu įsitikino, 
kad mongolai rytais išardo vieną užtvaros vietą ir pro padarytą ply- 
šį šimtinėm pasklinda po artimesnes ir tolimesnes apylinkes ieškoti 
šieno ir tik vakare vėl jį užtaiso. Eidivydas, Daubarui patarus, nu- 
sprendė pasinaudoti tuo plyšiu ir ties juo sutelkė stipriausius būrius 
bei geriausius lankininkus. Šie, kiek leido atsargumas, prisėlino prie 
miško krašto ir apmirė, laukdami, kol mongolai pabus. 

Neilgai kankinosi — vos aušra kilstelėjo tamsos skraistę, tylą 
perplėšė gaidžio balsas, ir stovykla atgijo. Suklego balsai, suskambo 
metalas, po mišką pasklido gausių laužų ir šildomo maisto kvapas. 
Pasaloje tūnantiems kariams teliko ryti seiles, tad, kai mongolai pra- 
dėjo ardyti užtvarą, jie lengviau atsikvėpė. 

Mongolai mikliai sukosi. Veikiai užtvaroje subaltavo plyšys, pro 
kurį viena po kitos plūstelėjo trys šimtinės. Jos jojo lyg savo žeme, 
nepasirūpinusios pasiųsti į priekį žvalgų, ir už tai sumokėjo — vos 
pirmosios gretos prisiartino prie miško, į jas pasipylė strėlių spiečius. 
Raiteliai trumpam stabtelėjo, bandydami susivokti, o strėlės tuo metu 
bloškė iš balnų priekinių gretų mongolus, tačiau pro plyšį tebeplūs- 
rantys raiteliai vis stūmė priekinius tiesiai po strėlėmis. 

Pagaliau mongolų šimtininkai džagunai atsitokėjo. Pasigirdo jų 
spigūs balsai, ir šimtinės ėmė skleistis, bandydamos smogti į tą pa- 
miškės vietą, iš kurios lėkė daugiausiai strėlių. Kad ir kaip jos šienavo 
puolančius, mongolai greitai pasiekė pamiškę, kur tikėjosi susigrumti 
su užpuolikais, bet apsigavo - lietuviai ir smolenskiečiai nepaliauda- 
mi šaudyti traukėsi į miško gilumą. Įsibėgėję mongolai sekė jiems iš 
paskos, tačiau medžiai išdraskė jų gretas ir pėstininkai puolė medžio- 
ti pavienių raitelių. 

Miške mūšis virto grumtynėmis vienas prieš vieną, kur geriau se- 
kėsi pėstininkams. Juolab kad paprastai ant vieno raitelio užvirsdavo 
iškart keli pėsti kariai. Vieni taikėsi mongolą nutraukti nuo balno, 
kiti — pribaigti jo žirgą, nes tas ir be šeimininko buvo pavojingas - vis 
šokinėjo, bandydamas kanopomis pasiekti pėstininkus. 

Mongolai tarsi peilis į sviestą smigo į mišką, bet sykiu patai- 
kė it į klampų smėlį, kur be pėdsako skendo jų ryžtas bei drąsą. 
Džagunai greitai suprato, kad jų kariams gali baigtis liūdnai, ir vėl 
pro sužeistųjų dejones ir keiksmus, sužalotų žirgų žvengimą, strėlių 
švilpimą bei ginklų žvangesį prasimušė jų spigūs balsai, ir mongolai 
ėmė trauktis, apsimesdami išsigandusiais ir viliodami savo priešus 
į atvirą lauką, kur jie jautėsi kaip žuvys vandenyje. Tačiau lietuviai, 
patys neretai tokią gudrybę naudoję, neleido nei sau, nei smolens- 
kiečiams užsimiršti. Nei vieni, nei kiti toliau pamiškės nėjo, tik 
nepaliovė laidę strėles, o stipriausi lietuvių kariai dar svaidė savo 
trumpas ietis. 

Mongolai taip pat atsiminė savo tamprius lankus ir, sukdami 
ratu palei mišką, neįtikėtinu greičiu laidė strėles. Atrodė, mūšis tarsi 
įstrigo: mongolai nėjo į mišką, o lietuviai ir smolenskiečiai - į lauką. 

— Kchju! Kchju! Kchju! - ausys linko nuo mongolų klyksmo, 
strėlės debesimis lėkė vienos į kitas ir krito tuščiai arba pasiglemž- 
damos kažkieno gyvybę, bet nekeisdamos mūšio eigos, tačiau ilgai 
taip tęstis negalėjo. Mongolų vadai dar tik suko galvas, ko griebtis, 
ir skubėjo rinkti prie plyšio užtvaroje naujas šimtines, o puolantieji 
žinojo, ką daryti. 

Į mūšio sūkurį panirę mongolai neatkreipė dėmesio į trumpą pe- 
lėdos klyskmą, bet tie, kam jis buvo skirtas ir kas jo laukė, išgirdo. 

— Pelėda, - tarė golindas Merkus šalia sniege gulėjusiai Jundai. 

- Girdžiu, - atsiliepė ši, stodamasi ir imdama nuo sniego arbale- 
tą. Šalia ginklo gulėjo glėbys strėlių, kurių antgalius abu belaukdami 
buvo apraišioję šieno gniužulais. - Pradėkim. 

Aplink juos nuo sniego pakilo ir už eglių užsiglaudė dar kelias- 
dešimt rinktinių lietuvių ir smolenskiečių šaulių. Junda, užtaisiusi 
arbaletą, kyštelėjo strėlės galą į Merkaus paduotą rusenančią pintį. 
Ugnis iš pradžių nepatikliai lyžtelėjo šieną, bet tuoj godžiai traškė- 
dama kibo į jį, ir Junda, skubiai kilstelėjusi arbaletą, paleido į šieno 
kūgius degančią strėlę. Paskui ją, palikdamos ore dūmų pėdsakus, ir 
kitos nušvilpė, taikydamos į virš užtvaros išlindusias kaugių kepures. 
Šauliai be atvangos darbavosi: padegę strėlę įrempdavo temple, aki- 
mirką prisitaikydavo ir paleisdavo jas į stovyklą. 

Mongolams nepasisekė: arčiau užtvaros buvo sukrautas neseniai 
atvežtas sausas šienas, kurio nespėjo uždengti sniegas, ir veikiai jis 
jau ūždamas degė. Be to, sutelkę dėmesį į mūšį prie plyšio, klajokliai 
per vėlai pastebėjo naują pavojų ir, nors būriais metėsi gelbėti šieno, 
tačiau įsisiautėjusi liepsna jau buvo uždengusi siaurą tarpą tarp kau- 
gių ir užtvaros, o bandžiusius prisiartinti prie ugnies negailestingai 
kirto strėlės. 

Mongolai trumpam atsitraukė ir taip pat bandė atsakyti strėlė- 
mis, tačiau užpuolikus slėpė ir miškas, ir tumulais jo pusėn virstantys 
iš pradžių balti, o vėliau juodi kartūs dūmai - ugnis pasiekė ir senes- 
nį, nuo sniego paviršiuje sudrėkusį šieną. 

Tačiau mongolai neketino lengvai išsiskirti su taip sunkiai ir ilgai 
rinktu šienu. Veikiai tarp dūmų palei kauges vėl ėmė šmėkščioti su 

ugnim bandančių kovoti žmonių figūros. Junda, nukirtusi vieną ir 
besitaikydama į dūmuose nardančią kitą, susigriebė, jog tas lyg ir ne- 
panašus į mongolą — barzdotas, ilgais palaidais marškiniais. 

— Belaisvis, — grikštelėjo dantimis šalia stovėjęs Merkus, tačiau 
Junda nepaleido figūros nuo strėlės galo. Iššovė ir žmogus prapuolė 
dūmuose. : 

Kiti šauliai irgi nesiliovė kirtę strėlėmis mongolų atvarytus be- 
laisvius, ir tie iš jų, kurie liko gyvi, neatlaikė — pasklido į šalis nebo- 
dami sargybinių rimbų ir kardų. Be to, jų buvo pernelyg mažai, kad 
susidorotų su liepsna, pergalingai šuoliuojančia nuo vienos kaugės 
ant kitos. 

Mongolai mėgino gelbėtis kitaip. Iš prie plyšio ratus sukusių 
šimtinių pasiliko dvi, o kitos su naujomis, išpuolusiomis iš stovyklos 
(iš viso penkios), pasileido šuoliais palei užtvarą gaisro pusėn. Mon- 
golai galvojo atsikratyti lankininkų, o po to ramiai, kiek tai įmano- 
ma mūšio metu, susidoroti su gaisru. Tačiau dalis stovykloje likusių 
mongolų net nelaukė, kol jų bendrininkai pasieks gaisro vietą — jie, 
rizikuodami gyvybėmis, skubėjo versti tolyn nuo ugnies dar jos ne- 
paliestą šieną. 

Raiteliams prailgo nelabai tolimas kelias nuo plyšio iki gaisro, nes 
su kiekvienu žirgo šuoliu atgydavo iki tol nebylus miškas ir skubėdavo 
kandžiotis vis naujais strėlių spiečiais, bet klajokliai jų nepaisė. Pašau- 
ti krisdavo ant žemės ir likdavo gulėti, aptėkšti sniegu iš po pro juos 
šuoliuojančių žirgų kanopų - jų draugai nesustodami lėkė tolyn. 

Pagaliau šimtinės pasiekė gaisro vietą, kur nepaliovė į stovyklą 
skriejusios degančios strėlės ir, nieko nelaukdamos, rėžėsi į mišką. 
Mongolai taip lėkė, kad lankininkai vos spėjo paleisti bent po porą 
strėlių į jų laviną, bet tai buvo tarsi uodo įgėlimas meškai. 

— Sprunkam! - Merkus timptelėjo Jundą už rankovės, rody- 
damas, kad reikia mauti į miško gilumą, kur laukė gausūs pėsti- 
ninkų būriai. 

Mergina nesipriešino, nes pirmieji raiteliai jau šmėkščiojo tarp 
eglių, bet už kelių žingsnių atsisuko. Ji buvo iš naujo užtaisiusi ar- 
baletą ir kilstelėjo jį, nužiūrėjusi artimiausią mongolą, tačiau tuo 

metu šalia jos tarsi iš po žemių išdygo kitas raitelis, jau užsimojęs 
kardu. Junda dar bandė prisidengti arbaletu, bet pati suprato, kad 
tai negelbės. 

Ji jau spėjo atsisveikinti su gyvenimu, bet tuo metu tarsi žebenkš- 
tis pro ją šmėkštelėjo ietim ginkluotas Merkus. Golindo veidą iškrei- 
pė laukinis klyksmas, kai jis po mongolo kardu pakišo savo ietį, bet ta 
nuo kirčio lūžo kaip šapas. 

— Atgal! — subaubė Merkus, nugara stumdamas Jundą šalin ir 
sykiu sekdamas naujam kirčiui užsimojantį jauną bebarzdį klajoklį. 

Golindas nelaukė, kol to ranka pakils, pagavo ją ir riaumodamas 
mongolą it ropę išrovė iš balno. Tada bloškė į sniegą ir, išsukęs jam 
ranką, persmeigė klajoklį jo paties kardu. Tik tas susmuko, Merkus 
mikliai atšoko, tuo pat metu dešine ranka traukdamas iš makščių 
kalaviją, o kaire plėšdamas iš sniego Jundą, kurią pats ten nubloškė. 

— Sprunkam, - kartojo, tempdamas ją paskui save į tą pusę, kur 
šmėkščiojo mongolų pasitikti skubantys pėstininkai. 

Dar keli žingsniai, ir abu pasijuto gan saugūs už jų nugarų, tačiau 
Junda nerimavo: 

— Kilstelk mane, - paliepė Merkui, nusižiūrėjusi kuplią eglę ir 
pasitaisiusi už nugaros dėtuvę su strėlėmis. 

Golindas pritūpė, sunėręs abiejų rankų pirštus, o Junda, pasily- 
pėjusi ant jų; užsikabino už pirmos šakos ir kaip katė prapuolė tarp 
kitų. Golindas liko apačioje saugoti. Dar kelios akimirkos, ir iš eglės 
į mongolus miške ir į stovyklą pasipylė strėlės. 

Junda iš viršaus viską puikiai matė. Čia kartojosi tas pars, kas 
nutiko prie plyšio užtvaroje: mongolams, nežiūrint jų gausos, miš- 
ke sekėsi prastokai. Nei viena pusė neįstengė paimti viršaus, tačiau 
šiuokart lietuviai bei smolenskiečiai pasinaudojo mongolų gudrybe: 
kai klajokliams besiveržiant į mišką lauke liko tik jų uodega, į ją tarsi 
gyvatė kirto iš medžių išnirę lietuvių bei smolenskiečių raiteliai. 

Mongolai iškart sureagavo į įkandimą — jie pradėjo trauktis iš 
miško, tačiau pėstininkai jų nepaleido. Iš paskutiniųjų kabinosi, ir 
mongolai traukėsi tarsi šunų apsupta meška į savo irštvą, o jų raiteliai 
buvo prispausti prie pamiškės. 

Stovykloje jų bėda neliko nepastebėta. Veikiai dar viena šimtinė 
išgarmėjo pro plyšį ir pasileido į kautynių vietą. Ji jau buvo arti savo 
tikslo, ir klajokliai mėgavosi malonumu, kurį turėjo patirti smogdami 
lietuviams bei smolenskiečiams į nugarą, bet apsigavo — paskutinę 
akimirką jiems kelią pastojo iš miško išpuolę dar keli raitelių būriai, o 
šiems iš paskos pagalbon nubrido ir pėstininkai. 

Vėl tarsi dvi bangos viena į kitą atsitrenkė, pakilo į viršų ir buvo 
neaišku, į kurią pusę jos nusiris, tačiau rikis Eidivydas metė į vandenį 
dar vieną didelį akmenį. Gaisru susirūpinę mongolai pamiršo susi- 
šaudymą prie plyšio ir atakuojantys nepražiopsojo geros progos — ra- 
tus sukančioms mongolų šimtinėms ūmai kirto iš miško išnirę lietu- 
vių ir smolenskiečių raiteliai. 

Skaičiumi jie neviršijo mongolų, bet netikėtumas padėjo jiems 
prispausti klajoklius prie užtvaros. Šie susimetė palei plyšį ir iš pas- 
kutiniųjų spyrėsi, stengdamiesi atsilaikyti. Jų bendrai stovykloje, 
pamatę, kas dedasi, metėsi pagalbon, bet nebedaug turėjo laisvų ka- 
rių — palei plyšį pasirodė tik gera šimtinė. Ir tiek užteko, kad pradėtų 
atakuojančius stumti atgal, bet pusiaukelėje iki pamiškės savo raite- 
liams padėti atskubėjo pėstininkai. Besigrumiantys pavirto chaotiška 
spūstimi, kuri vis greitėdama ėmė ristis miško pusėn. 

Kad ir kaip mongolai stengės, jie nesugebėjo palaužti užpuolikų, 
kol iki pamiškės juos stūmė, vėl į mišką kaudamiesi įsiveržė ir įstrigo. 
Pliekėsi tarp medžių ir nebegalėjo ištrūkti atgal. Net ir dvi šimtinės, 
atskubėjusios pagalbon iš kirstynių palei gaisro vietą, neišgelbėjo, o 
daugiau karių mongolai nebeįstengė sukrapštyti, nes dar vylėsi iš- 
saugoti nors dalį šieno, bet lietuvių ir smolenskiečių lankininkai jo 
nepamiršo. Vos kirstynės persimetė į lauką, jie vėl puolė degančiomis 
strėlėmis taikyti į dar ugnies nepaliestą šieną ir į gaisrą gesinusius 
mongolus. Labiau stengėsi pasiekti tas kauges, kurias klajokliai bandė 
atkirsti nuo ugnies. 

Šaulių pastangos neprapuolė — veikiai visą šieną pasigavo liepsna 
ir mongolai traukėsi nuo jos, bandydami gelbėti jurtas, bet tuščiai. 
Ugnis šėlo, kone iki dangaus šokdama ir griebdama viską, ką tik ga- 
lėjo pasiekti. Ji ėmė sliuogti stovykloje augančiais medžiais, pagavo 

eilėm išrikiuotas roges ir traškėdama mėgavosi jų sausa mediena, pas- 
kui godžiai šoktelėjo ant artimiausios jurtos, o nuo jos džiūgaudama 
stryktelėjo ant kitų, už savęs palikdama apanglėjusias kartis. Po to, 
įgavusi nesutramdomos jėgos, iš lėto, bet užtikrintai ėmė kramsnoti 
užtvarą. Mongolai jau nebebandė grumtis su ugnimi, jie tik sklido į 
šalis, gelbėdami savo gyvybes. 

Pamatę, jog su šienu baigta, lankininkai metėsi padėti lauke su 
mongolais besikertantiems draugams. Klajokliai buvo tarsi prilipę 
prie lietuvių ir smolenskiečių, tačiau jų spaudimas silpo. Mongolai 
jau buvo netekę pusės savo karių, ir kiekvieną akimirką jų nuostoliai 
didėjo. Nepridėjo ryžto ir stovyklos netekimas. Atvirkščiai — jiems 
teliko tik dėl savo gyvybių grumtis, nes įveikti priešo nebesitikėjo. 

Mongolų vadai nutarė gelbėti tai, ką begalėjo — savo karius, bent 
jau išlikusius. Jie negaišo — mūšio triukšmą akimirkai įveikė stiprūs 
varinio gongo smūgiai, ir palei gaisrą besikirtusios mongolų šimti- 
nės ėmė trauktis prie plyšio, prie kurio jau slinko ugnis. Lietuviai su 
smolenskiečiais iš paskutiniųjų juos sekė, sunkindami jiems kelią, 
bet mongolams pavyko ties plyšiu surinkti visas savo šimtines — tiek 
pasitraukusias iš miško, tiek iš stovyklos. Klajokliai išsirikiavo siau- 
ra kolona ir ėmė veržtis jų pačių per ilgą laiką išmintu keliuku palei 
Dolgomostevsko balą. | 

Prie keliuko kovėsi smolenskiečių šimtinė. Ji bandė atsispirti 
besiveržiantiems mongolams, tačiau noras išsigelbėti visada sutei- 
kia papildomų jėgų, ir klajokliai lengvai nubloškė nelabai įgudusius 
kautis miestiečius. Šie pasklido tarp medžių ir galėjo tapti lengvu 
mongolų laimikiu, bet tiems ne bėgantys rūpėjo — klajoklių gretos 
viena po kitos skubiai nėrė į mišką. Lietuvių ir smolenskiečių raite- 
liai puolė įkandin jų, tačiau paskutinės mongolų šimtinės apsisuku- 
sios sutiko juos ir, pasiutusiai kirsdamos, iš lėto traukėsi, prideng- 
damos savo draugus. 

— Gal užteks? — rikis Eidivydas po šimto sunkiai įveiktų žings- 
nių sulaikė žirgą ir apsidairė, braukdamas nuo kaktos prakaitą. 

Keliukas prieš jį ir Daubarą ir už jų buvo sausai užkimštas. Kad 
ir kaip aršiai, sėkmės sparnų pakylėti, veržėsi lietuvių ir smolenskie- 

čių raiteliai, keliuko siaurumas leido mongolams atlaikyti jų spaudi- 
mą bei atmušinėti mišku palei jį brendančių pėstininkų smūgius. 

— Aha, - linktelėjo nuleisdamas kalaviją Daubaras. Abu rikiai 
stabtelėjo ir juos kaip mat nuo mongolų atskyrė kelios priekin prasi- 
veržusių lietuvių bei smolenskiečių raitelių gretos. 

Žybartaitis apsidairė, pasistiebęs kilpose. Raudoniu plieskę pro 
šalį bridusių pėstininkų veidai buvo gausiai išpilti prakaito, o keliu- 
kas už raitelių užverstas žmonių ir arklių lavonais. Sužeistieji, jei neį- 
stengdavo atsistoti, tarsi skędami kėlė rankas, šaukdamiesi pagalbos. 

— Palikt! - giliai įkvėpęs tarsi jautis užbaubė rikis Eidivydas, ir jo 
raiteliai kaip mat klusniai įrempė savo žirgų pavadžius. 

Mongolai irgi stabtelėjo ir kelias akimirkas priešai, godžiai gau- 
dydami orą, žvelgė vieni į kitus. Vėliau klajokliai, kai jų pagrindinės 
jėgos prapuolė miške, apsuko savo žirgus ir, vis atsigręždami į neju- 
dančius persekiotojus, iš pradžių lėtai, o vėliau vis sparčiau ėmė tolti. 
Lietuviai ir smolenskiečiai, paklusę rikio ženklui, dar kurį laiką iš 
tolo sekė paskui juos, nesistengdami priartėti prie klajoklių, o paskui, 
Eidivydui nutarus, jog užteks, apsisuko ir grįžo prie tebeliepsnojan- 
čios mongolų stovyklos. Tiesa, rikis, Daubarui patarus, dėl viso pikto 
pasiuntė paskui mongolus žvalgų būrį. 

Lietuviams ir smolenskiečiams grįžus, stovykla dar trenkė karš- 
čiu tarsi gerai iškūrenta krosnis. Nugalėtojai iš pradžių net nebandė 
prie jos artintis — rūpinosi sužeistaisiais ir žuvusiaisiais. Suskaičiavus 
juos paaiškėjo, jog nugalėtojai neteko kas trečio savo kario, o mongo- 
lai — dviejų trečdalių, tačiau grobis buvo menkas — tik nukautų prie- 
šų ginklai ir šarvai. Visa kita pasiglemžė ugnis, kuri išsikvėpė dienai 
įpusėjus. Vėjas pažeme nešiojo pelenus ir karčius, akis graužiančius 
dūmus, o lietuviai ir smolenskiečiai, palaidoję žuvusius, išsirikiavo į 
koloną ir pajudėjo į Smolenską. 

Ėjo ir jojo, kolonos gale gabendami daugybę sužeistų — pavargę, 
apsitaškę krauju, kai kurie aptvarstyti, nuo dūmų aprūkusiais veidais, 
ber iš džiaugsmo žibančiomis akimis. Ypač smolenskiečiai, kurie pa- 
tikėjo, jog jų miestas išgelbėtas. 

Ėjo namo, tikėdami, kad užsitarnavo ramų gyvenimą. 

V. 


JAROSLAVAS APSIAUČIA SMOLENSKĄ 

trodė, lietuviai ir smolenskiečiai, įveikę mongolus, kartu palaužė 
"Uk žiemos stiprybę. Nuo pat tos dienos, kai jų kariaunos grįžo į 
miestą, kur kariai vos neapkurto nuo pašėlusio cerkvių varpų skambe- 
sio, šaltukas jau nei karto nebeturėjo progos įkąsti. Porą naktų drengęs 
lietus tarsi rėtį suvarpė sniegą, nuo stogų nutįso be perstojo ašarojančios 
varveklių virvės ir spėriai prapuolė. Dieną gatvėj nebuvo sausos vietos 
kojai pastatyti, bet veikiai nusistovėjusi giedra padarė savo darbą. Snie- 
gas ištirpo ir paskutinis jo maitintas upelis prapuolė gatvės dulkėse. Me- 
džiai apsivėlė baikščia žaluma, bet, regis, miestiečiai nespėjo apsidairyti, 
o jie jau mojavo žaliomis šakomis, pranešdami apie artėjančią vasarą. 

Juo žaliau dažėsi miestas, tuo prasčiau jame jautėsi Junda. Ji die- 
nų dienas stypsodavo bokšto aikštelėje, užsigulusi ant šaudymo an- 
gos, ir žvelgdavo į bekraščių miškų melsvai nudažytą tolį, nepastebė- 
dama po kojomis gulinčio miesto. Žvelgdavo į tą pusę, kur, už miškų 
ir laukų, buvo Žemaitija. 

Ilgesys kasdien krovė ant jos pečių vis sunkesnę naštą, ir bokštas 
liko vienintelė vieta, kur mergina pasijusdavo kiek geriau. Tačiau ir 
tokioje aukštybėje jai lyg kas spaudė krūtinę. Junda stovėdavo ir ne- 
jausdavo, kaip nuo įtampos blykšta suknią glamžantys jos pirštai. 

Neretai lyg šešėlis kitoje bokšto pusėje jos kantriai laukdavo 
Merkus. Junda nugara jausdavo jį esant, tačiau per visą laiką jie nei 
žodeliu nepersimesdavo, nors mergina ir neįstengdavo atsikratyti 
minčių apie golindą. Vis atsimindavo su užsimotu kardu virš jos pa- 
kibusį mongolą ir tai, kaip Merkus, it vėjas pripuolęs, išgelbėjo jai 
gyvybę — tas kelias akimirkas, kurias, parblokšta į sniegą, užkandusi 
žadą, stebėjo žūtbūtines vyrų grumtynes. 

Dabar jie su Merkumi buvo atsiskaitę — po kartą išgelbėję vienas 
kitam gyvybes, — ir jai nebederėjo jo laikyti vergu. Juoba, kad abu buvo 
lygūs: ji — rikio dukra, jis - kaimo seniūnas, tik nei su broliu, nei su juo 
neprisiruošdavo apie tai pakalbėti. Junda sau teisindavos, jog tik dėl 
ilgesio ar dėl to, kad, kaip jai atrodė, pačiam Merkui tai mažai rūpėjo, 
nes užkalbintas stengdavosi išsiversti ženklais ar trumpais atsakymais. 

Mergina nujautė, kodėl jis toks nekalbus, ypač kai pamėgindavo 
įsivaizduoti, kaip pati jaustųsi, jei Ventę priešai paleistų pelenais ir 
išžudytų visus artimuosius bei pažįstamus (mongolų stovykloje gyvi 
likę belaisviai pasakojo, kad tarp jų buvo ir trys vyrai iš Merkaus kai- 
mo, bet žuvo per mūšį). Pagalvodavo ir pajusdavo stingdantį šaltį bei 
neviltį, kokia ją pačią užplūdo Smolenske, atgavus sąmonę ir suvo- 
kus, jog jai reiks gyventi be Grauslio. Tačiau sykiu ir nusistebėdavo, 
susigriebusi, kad tą skausmą atsimena kaip praėjusį dalyką. Tiesa, su 
viena išimtimi — vis užpuldavo neviltis, pagalvojus, kad gyvenime jos, 
du jaunikius praradusios nuotakos, nieko gera jau nebelaukia. 

Nieko. Ir pati sau vengė prisipažinti, jog neskuba su Merkumi pa- 
kalbėti apie jo vergiją ir iš baimės, kad tas, atgavęs laisvę, tą pačia aki- 
mirką grįš į savo miškus. Tačiau ir šią mintį mergina gynė šalin. Ji tiktai 
leido sau kasdien vis labiau dusti, tarsi mūrinės pilies sienos spaustų ją, 
ir pasiduoti ilgesiui. Liūdesys užplūsdavo pagalvojus, kas laukia Ventė- 
je, tačiau nepaliovė mintimis veržtis į namus. Kas rytą atsikeldavo, pa- 
siryžusi pakalbėti su Daubaru apie kelionę namo, bet jį būdavo sunku 
pagauti — vis kur nors prapuldavo, rikio Eidivydo siųstas. 

Ir tądien Daubaras su karių būriu iš pat ryto kažkur išjojo. Junda 
nespėjo paklausti nei kur, nei kada grįš. Teliko viltis, jog iki vakaro, 
nes pati sau pasižadėjo pagaliau pakalbėti su broliu. Tačiau tiek ilgai 
neprireikė laukti. Artėjo vidurdienis, kai Junda bokšto aukštybėje iš- 
girdo kanopų dundesį ir persisvėrė per šaudymo angos kraštą — prie 
pilies vartų skubėjo raitelių pulkelis. Nors jie buvo dar toli, mergina 
nesunkiai pažino priekyje šuoliuojantį brolį. 

Ne ji viena pastebėjo raitelius — atsiverdami sugirgždėjo sunkūs, 
aprūdijusio metalo plokštėmis apkalti pilies vartai, ir Junda apsisuku- 
si puolė prie laiptų. Iš paskos it pririštas nusekė Merkus. 

Kad ir kaip mergina skubėjo, tačiau sutrukdė siauri ir statūs laiptai. 
Kiek laiko jais vaikščiojo, bet taip ir neįprato prie jų. Turėjo pasisaugoti 
ir, kai nusigavo į kiemą, Daubaras jau ėjo iš arklidžių, palikęs jose žirgą. 

— Ar kas nutiko? - Junda sunerimusi pagavo brolį. 

— A? Nieko, - tas, apie kažką užsigalvojęs, krūprelėjęs papurtė 
galvą ir taikėsi prasmukti pro šalį, bet ši, nutarusi, kad arba dabar, 
arba niekad, pagavo brolį už rankovės: 

— Aš noriu namo! 

— Ką? - Daubaras nesuprato, apie ką ji. 

— Namo! Į Ventę! - atkakliai pakartojo Junda. 

Brolis norėjo kažką pasakyti, tačiau jį sulaikė užsispyręs se- 
sers veidas. 

— Gerai. Pakalbėsiu su rikiu. Jis žadėjo siųsti žygūną pas Min- 
daugą pranešti apie mongolus. Paprašysiu, kad duotų dar kelis karius 
jam palydėti, ir galėsi su jų apsauga keliauti. Dabar lyg ir nebe taip 
pavojinga. Apie mongolus nieko negirdėti. 

— Otu? 

— O aš dar turiu pasilikti, - atsiliepė Daubaras, bet neaiškino, 
kodėl. Jis tik mostelėjo į atokiau stovėjusį, bet jų šneką girdėjusį Mer- 
kų. — Ir tą pasiimk. Jis stiprus. Galės tave saugoti. 

— Jei tik jis panorės, — Jundai prireikė stiprybės šiems žodžiams 
ištarti. 

— Panorės? — Daubaras kilstelėjo antakius. - Jis gi vergas. 

— Ne, nebe. Jis — laisvas žmogus, — atrėžė mergina, ir brolis vėl 
tylėdamas nužvelgė ją, tačiau jos veidas tebespinduliavo atkaklumu. 

— Kaip žinai, - jis galop gūžtelėjo pečiais, jau norėjo eiti, bet per- 
sigalvojo. - O tu, šita, tu pasiūlyk jam keliauti kartu. Vis vien jis čia 
nebeturi ką veikti. 

Dabar jau Junda nustebusi pažvelgė į brolį, o paskui atsisuko 
į Merkų: 

— Ar nori? — paklausė ir vėl nusistebėjo, kaip sunkiai jai pakluso 
žodžiai ir koks nerimas apėmė laukiant, ką atsakys Merkus. 

Tas nebandė jos kantrybės: 

— Gerai. 

Daubaras vėl kilstelėjo antakius aukštyn, bet šiuokart nutylėjo, 
tik, regis, patenkintas. Junda nepajėgė iki galo suprasti, bet jai tas ir 
nerūpėjo, o brolis linktelėjo ir žengė į pilies vidų. 

Mergina liko kieme, tačiau nenustygo vietoje — vaikščiojo pir- 
myn atgal, nervingai gniaužydama ties pilvu sunertų rankų pirštus, o 
Merkus tebestovėjo kur stovėjęs. 

— Na?! —- vos Daubaras išniro pro duris į saulės šviesos užlietą 
kiemą, Junda iškart puolė prie jo. 

— Viskas gerai, — brolis apkabino ją. - Net labai. Žygūnas rytoj 
iškeliauja, ruoškis. Ir tu, - abu Žybartaičiai atsisuko į Merkų. 

— O kam?- liūdnai šyptelėjo golindas. - Viskas, ką turiu - ant 
manęs. * 

— Kaip žinai, - gūžtelėjo Daubaras ir pasidavė Jundai, kuri nu- 
sitempė jį į pilį padėti dėtis daiktų ir sutarti, ką perduoti motinai ir 
kitiems artimiesiems. 

Merkus, likęs vienas, kurį laiką dar stypsojo kieme, tuščiu žvilgs- 
niu nužiūrinėdamas sienas, paskui aidžiai atsiduso, žengė pro bokš- 
to duris ir ėmė kopti aukštyn. Pasiekęs aikštelę, nukėblino prie jos 
krašto, atsisuko į tą pusę, kur liko jo kaimo gaisravietė, ir sustingo, 
nejausdamas saulės kepinimo bei nesirūpindamas, ar tai prakaitas, ar 
ašaros žliaugė jo skruostais. 

Rikis Eidivydas tesėjo žodį - kitą rytą saulė tik tik kėlė savo galvą virš 
miško, kai pro Smolensko vartus išjojo nepilnas raitelių tuzinas. 

Jie neskubėjo — žingine leidosi siauru dulkinu keliuku, prisiglau- 
dusiu prie lėtai, bet plačiai savo vandenis nešusio Dniepro. Tačiau, 
kad ir palengva, miestas tolo. Jo sienos, regis, jau buvo iki pusės jau- 
gusios į žemę, kai keliukas, ūmai užlūžęs, pasuko į miško tankynę. 

Pasiekęs pamiškę Daubaras sulaikė žirgą. Šalia jo stabtelėjo Jun- 
dair Merkus. Kiti raiteliai - žygūnas, jį lydintys trys lietuvių ir keturi 
smolenskiečių kariai, kurie dar turėjo rodyti tiesiausią kelią, - pamo- 
javę rikiui, pamažu nukiceno keliuku, tirpdami medžių šešėliuose. 

Žybartaičiai negaišo. 

— "Tai laimingai, - sududeno Daubaras, lengvai plekšnodamas 
seseriai per petį. 

— Ką nuo tavęs pasakyti mamai? — nežinia kelintą kartą susirū- 
pinusi paklausė Junda. 

— Kad greitai grįšiu ir atvešiu daug daug dovanų, - plačiai ir vai- 
kiškai nusišypsojo Daubaras. 

— Žiūrėk, nekišk galvos kur nereikia, - rūpestis aptemdė vis dar 
nuo sužeidimo neatsigavusį, blyškų Jundos veidą. 

— Taijau dėl to tikrai nesijaudink, - brolis vėl plačiai nusišypsojo, 
blyksteldamas baltais dantimis. 

— Žiūrėk tu man! - pakartojo sesuo, po to ūmai palinko balne, 
apsivijo rankomis brolį ir įbedė nosį į jo platų petį. 

— Najau, na jau, - Daubaras sumišęs atsargiai, tarsi bijodamas 
sudaužyti, atstūmė Jundą, ir ta, vėl numojusi, viena ranka prisiden- 
gė akis, o kita paragino žirgą. 

Merkus norėjo sekti paskui ją, tačiau Daubaras pagavo jo žir- 
gą už karčių ir taip timptelėjo, kad tas net pritūpė ant užpaka- 
linių kojų. 

— Tu man žiūrėk! - Daubaras palinkęs iškvėpė kone į veidą 
golindui. - Žiūrėk, kad jai nieko nenutiktų, arba aš tau!.. - žemai- 
tis iškėlė sugniaužtą kumštį sulig geru akmeniu, bet Merkus, nei 
nemirktelėjęs, uždengė jį savo delnu ir, pasiruošęs priimti Daubaro 
rūstybę, regis, be ypatingų pastangų nulenkė jo ranką. Vyrai kelias 
akimirkas sustingę žvelgė vienas į kitą, bet mėlynose golindo akyse 
nesimatė nei kruopelės išgąsčio. 

— Nesijaudink, - pagaliau prašvogždė jis. - Viską padarysiu. Aš 
be jos... be jūsų nieko daugiau nebeturiu. 

— Gerai, - Daubaras patenkintas paleido Merkų ir patapšnojo jo 
žirgo kaklą. - Jok, paskubėk. 

Golindas, vis dar rimtas ir liūdnas, paragino žirgą ir veikiai pavijo 
vis į juos besisukiojusią Jundą. 

— Laimingai! — šūktelėjo Daubaras ir, luktelėjęs, kol sesuo su 
Merkumi prapuolė iš akių, apsuko žirgą ir pavarė jį priekin. 

Žybartaitis vėlgi negalvojo skubėti. Jis leido žirgui eiti kaip tas 
panorės, o pats ketino mintyse surikiuoti tądien jo laukusius darbus. 
Diena vėl pasitaikė giedra, oras aidėjo nuo paukščių balsų ir raibu- 
liavo nuo kylančios saulės šviesos bei šilumos, tačiau ūmai didelį 
Daubaro kūną nupurtė šaltis, o paskui užplūdo nemalonus jausmas, 
tarsi jį būtų kas stebėjęs. Pats to nelaukęs kojom suragino žirgą ir 
šis, išmokęs akimoju atsiliepti į kiekvieną šeimininko norą, pasileido 
šuoliais tarsi vilkų vejamas, o Daubaras ragino jį šūksniais. 

Šuoliavo, prigulęs prie žirgo kaklo, kol vėl, pats to nesitikėjęs, 
įtempė vadžias, pakeldamas žirgą piestu. Tik kai tas nusileido ant 
keturių kojų, Daubaras suprato, kodėl taip padarė — miesto vartus 
galėjai ranka pasiekti, ir bokštuose kyšojo sunerimusių karių galvos. 
Nereikėjo be reikalo jų gąsdinti. 

Žybartaitis atsikvėpęs pavarė žirgą žingine ir atsisuko atgal, kur 
virš keliuko tebekabojo jo paliktas dulkių debesis. Jis stengėsi atrodyti 
ramus, bet iš tikrųjų jo nepaleido nepaaiškinamas nerimas. Knietėjo 
apsukti žirgą, šuoliais pasileisti į mišką ir pasivijus susigrąžinti Jundą 
į tokį, regis, saugų Smolenską, nes, vaidenosi, kažkas baisaus jos lau- 
kia, bet Daubaras iš paskutiniųjų stengėsi nepasiduoti nerimui. 

Jis akmeniniu veidu prajojo sargybinių atlapotus vartus ir prisi- 
vertė neatsisukti į keliauninkus paslėpusį mišką. Riktelėjęs pavarė 
žirgą risčia ir reti praeiviai skubiai traukėsi iš kelio rūsčiai nusiteiku- 
siam žemaičių rikiui, 

Neilga buvo smolenskiečių ramybė po pergalės prieš mongolus — 
praėjus porai mėnesių, prie jų miesto sienų pasirodė Vladimiro- 
Suzdalės Didžiojo Kniaziaus Jaroslavo atvestos keturios karių 
tūkstantinės. 

Jaroslavas, karingas ir žygiuose įgudęs vadas, stengėsi nelauktai 
užklupti smolenskiečius ir kasdien į priekį siųsdavo raitelių būrius, 
kad tie užgrobrų pakeliui pasitaikančius kaimus, kol jų gyventojai 

nepatyrė apie jo žygį. Tačiau, likus dienai kelio iki miesto, keliems 
vieno kaimo vyrams pavyko pasprukti ir jie, šokę ant arklių, atšuo- 
liavo perspėti miestiečių apie artėjantį pavojų. 

Rikis Eidivydas tuojau įsakė uždaryti vartus, sušaukė ant sienų 
vyrus ir pastatė moteris bei vaikus virti smalos ir vandens, o paau- 
glius — nešioti akmenų. Ir laukė, kol kitą dieną, artėjant vidurdieniui, 
iš miško pabiro raiteliai ir lyg ant stalo palietas vanduo skleisdamie- 
si pasileido prie miesto, tačiau, pamatę užvertus vartus ir virš sienų 
blizgančius ginklus, stabtelėjo ir ėmė šuoliuoti palei sieną, vengdami 
prisiartinti prie jos per strėlės šūvį. 

Po kurio laiko pasirodė ir pėstininkai. Pavargę kariai žengė per 
pienėm nusėtus laukus, palikdami už savęs ištryptus geltonus takus, 
ir rikiavosi už tebezujančių raitelių, kurie dairėsi sienos silpnų vietų ir 
sykiu stengėsi sudaryti įspūdį, jog jų buvo daug daugiau nei iš tikrųjų. 

Tačiau kariai ant sienų tebestovėjo kaip stovėję, vartai liko užver- 
ti ir raiteliai ėmė rimti. Daugelis jų susibūrė prie išsirikiavusių pėsti- 
ninkų, ir po kurio laiko nuo jų atsiskyrė du raiteliai. Jiems šuoliuojant 
prie vartų, ant vieno iš jų nešamos ieties plaikstėsi baltas skuduras. 
Šiek tiek nuo jų atsilikę, kažką nešdami ant paklodės, sekė keli pės- 
tininkai. Jiems artėjant, nuo sienų galėjai įžiūrėti, jog ten žmogus. Jis 
nejudėjo, tačiau iš krauju persunktų tvarsčių galėjai spėti, jog gyvas. 

Raiteliai luktelėjo, kol pėstininkai su savo nešuliu pasivijo juos, 
o tada vienas iš jų — dar gana jaunas, ruda vešlia barzda, pasipuošęs 
brangiais šarvais — pavarė į priekį savo žirgą. 

— Čia kas, Jaroslavas? — pasmalsavo iš viršaus atvykėlius stebėjęs 
rikis Eidivydas, neatsisukdamas į šalia stovėjusį šimtininką Pantelėjų. 

— Ne, tikrai ne, - užtikrintu balsu atsakė tas. - Jaroslavą aš pa- 
žįstu, o šito — ne. Matyt, koks kniazius. 

Jiems nereikėjo ilgai kankintis nežinant. Raitelis sulaikė žirgą 
prieš pat vartus ir šūktelėjo, užvertęs galvą aukštyn: 

— Aš - kniazius Vladimiras iš Vladimiro. Turiu perduoti savo 
valdovo, Didžiojo Kniaziaus Jaroslavo, žodžius. Klausykit, smolens- 
kiečiai: su Didžiuoju Kniaziumi Jaroslavu atėjo jūsų teisėtas valdovas 
kniazius Mstislavas. Atidarykite jam vartus ir geruoju pripažinkite 

jo valdžią. O dabar tegul klauso pagonys lietuviai. Didysis Kniazius 
Jaroslavas nenori karo su Didžiuoju Kniaziumi Mindaugu. Jis siūlo 
lietuviams geruoju palikti miestą ir keliauti namo. Didysis Kniazius 
Jaroslavas duoda žodį jų neliesti, o kad lietuviai patikėtų jo gera valia, 
grąžina jiems jų sužeistą draugą. 

— Pakartok, koks ten mūsų teisėtas kniazius? — riktelėjo nuo 
sienos šimtininkas Pantelėjus Eidivydui leidus ir, kai vėl išgirdo, jog 
Mstislavas, nusiviepęs paaiškino rikiui. — Dar vienas teisėtas atsi- 
rado. Jo senelis kažkada buvo klasta trumpam atsisėdęs Smolensko 
soste, bet jį miestiečiai gan greitai išvijo. Tiesa, jis kelis kartus mėgino 
grįžti, o paskui - jo sūnūs ir anūkai. Šitas Mstislavas ir yra vienas iš jo 
anūkų, bet iki šiol nebuvo pasirodęs. Matyt, visi kiti jau žuvę. 

Kol šimtininkas kalbėjosi su rikiu, kniazius Vladimiras davė 
ženklą pėstininkams ir tie, prisiartinę, vis šnairuodami į miesto gy- 
nėjus, nuleido ant žemės savo naštą, o tada apsisukę greitu žingsniu 
pasileido ten, iš kur buvo atėję. 

— Mano Didysis Kniazius lauks jūsų atsakymo iki rytojaus ryto, 
kol saulė pakils virš medžių. Būkite protingi, nerūstinkite jo! — vėl 
šūktelėjo kniazius Vladimiras ir timptelėjo žirgą atgal. Daugiau nei 
žodžio nepridėjęs, jis nušuoliavo prie Jaroslavo kariaunos. 

Kniazius ir jo palydovas dar jojo, o miesto vartai kiek prasivėrė, 
pro plyšį prasmuko keli kariai ir, pakėlę sužeistąjį, pasiskubino pa- 
sislėpti už saugios sienos. Tik vartai vėl užsivėrė už jų nugarų, vyrai 
atsargiai paguldė sužeistąjį ant sutryptos žemės. 

— Sudimantas! - triukšmingai iškvėpė nuo bokšto nusiritęs Dau- 
baras, iš tolo pažinęs rikio Eidivydo vaikystės draugą, kurį tas siuntė 
ne tik pas Mindaugą, bet ir pas savo motiną. Žybartaitis nustūmė į 
šalį prie sužeistojo skubančius smalsuolius ir pripuolęs suklupo prie 
Sudimanto, kuris sunkai, su skausmu ašarų užlietose akyse, pasuko į 
jį sutvarstytą galvą, ir silpnas pažinimo šypsnys šmėstelėjo jo bekrau- 
jėse lūpose. 

— Kur Junda? - iškart užkimusiu balsu prašvokštė Daubaras. 
Sudimantas, sukaupęs jėgas, sukrutino lūpas, bet rikis neišgirdęs 
prikišo prie jų ausį. - Ką? Ką sakei? 

— Nežinau, - vos ne vos pagavo silpną Sudimanto balsą. 

— Kas? Kas nutiko?! - nerimo Daubaras, bet sužeistasis žiop- 
telėjo tarsi jam trūktų oro, ir rikis, atsisukęs į aplink susibūrusius 
karius, pamojo jiems. - Traukitės! Traukitės, jam gi bloga! — tačiau 
pats neatstojo nuo Sudimanto. 

— Tai kas, kas nutiko? — vėl pridėjo ausį prie jo lūpų. 

— Mongolai, - pagaliau pagavo ir pakartojo, norėdamas pasiti- 
krinti, ar gerai išgirdo: 

— Mongolai? 

Jis kiek kilstelėjo ir vėl norėjo lenktis, tačiau šalia atsistojo pro 
spūstį prasibrovęs popas Jeremijus su ąsočiu rankoje. 

— Palauk, kniaziau. Duokim jam atsigerti, - tarė, klaupdamasis 
prie sužeistojo. Jis parodė Daubarui, kad kilsteltų Sudimanto galvą ir, 
kai žemaitis pakluso, pabandė pagirdyti sužeistąjį. Iš pradžių sunkiai 
sekėsi. Vanduo liejosi per vaikino smakrą ir tiško ant krūtinės, bet 
vėliau, kai pateko į gerklę, Sudimantas ėmė godžiai gerti. 

— Na va, gerai, jau gerai, užteks, - šventikas pagaliau atitraukė 
ąsotį. - Negalima iškart daug duoti. Dabar jam bus geriau. 

Ir tikrai — atsigėrus Sudimantui lengviau sekėsi dėti žodį prie žo- 
džio, tačiau jo pasakojimas buvo neilgas: trečią kelionės dieną, jau artė- 
jant prie Smolensko valdų krašto, staiga tarsi iš po žemių išdygo mon- 
golai. Kaip vėjas užvirto. Lietuviai su smolenskiečiais nespėjo nei dorai 
pasipriešinti. Sudimantas gavo kirtį į galvą. Šviesa akyse užgeso, o kai 
atsipeikėjo, šalia buvo kelios rusų moterys. Pasirodo, žmonės kaimuo- 
se, patyrę apie mongolų pasirodymą, puolė slėptis miškuose, o paskui 
užtiko gulintį kraujo baloje, bet stebuklingai likusį gyvą Sudimantą. 

— O Junda? Kaip Junda?! - Daubarui rūpėjo tik vienas dalykas, 
bet Sudimantas nieko paguodžiančio negalėjo pasakyti. Girdi, per 
tą sumaištį jis tik spėjo pastebėti, kaip iš pat pradžių vienas mongo- 
las pagavo ją arkanu ir išvertė iš balno, o Merkus puolė jos gelbėti, 
bet, kas buvo toliau, jau nebematė, nes prie jo žvygaudami lėkė iš- 
kart keli mongolai. 

Tolimesnė Sudimanto istorija - kad ilgai gulėjo kažkokioje žemi- 
nėje miške, kol žaizdos pradėjo užsitraukti, ir tik tada kaimiečiai nu- 

sileido jo prašymams nugabenti į Smolenską, nes anksčiau toli gyvo 
nebūtų nuvežę, ir kaip visai netoli iki miesto juos užklupo Jaroslavo 
žvalgai ir taip „švelniai su juo elgėsi, kad žaizdos vėl atsivėrė — jau 
nebedomino Žybartaičio. 

Jis kaip klausėsi prie sužeistojo palinkęs, taip ir liko sukumpęs 
šiam nutilus, nejausdamas, jog aplink įsivyravo gūdi tyla. Lietuviai ir 
smolenskiečiai dairėsi vieni į kitus, bet labiausiai — į bebarzdį sma- 
krą uoliai gremžusį rikį Eidivydą. Tas pagaliau pajuto jų žvilgsnius 
ir kiek susigūžė, supratęs, jog turi kažką pasakyti, tik vėl, kartaus 
patyrimo pamokytas, nebenorėjo vienas skubiai spręsti. 

— Joju į pilį, — šūktelėjo, pakėlęs galvą ir akimis ieškodamas savo 
bei smolenskiečių karių vyresniųjų. - Visų lauksiu menėje. Paskubė- 
kit! — rikis nekantriai pamojo, kad jam vestų žirgą. 

— Ir Sudimantą neškit į pilį! - jau iš balno aukštybės paliepė, ir 
keli kariai, sustoję iš šonų, pakėlė paklodę su sužeistuoju ir nunešė 
gatve pro jiems kelią duodančius miestiečius. 

Eidivydas, prieš paragindamas žirgą, dar paskutinį kartą apsidai- 
rė. Jo kariai ir miestiečiai šnibždėdamiesi kopė atgal į vartų bokštus ir 
ant sienų, vyresnieji sėdo ant žirgų, keli jau šuoliavo pilies pusėn, tik 
Daubaras tebeklupėjo ten, kur ką tik gulėjo Sudimantas. 

— Daubarai, - pašaukė Eidivydas, pavaręs žirgą prie Žybartaičio, 
ir pakartojo, žvelgdamas į jį iš viršaus. - Daubarai, jojam. Tu nieko 
negali padaryti. 

Žemaitis sunkiai atsistojo, bet vis neatplėšė nuo žemės akių, ri- 
kis ant žirgo vos išgirdo jo balsą: 

— Ji vis rūpinos, kad man nieko neatsitiktų, o dabar... Ką aš pa- 
sakysiu motinai?.. 

— Neskubėk, - bandė raminti Eidivydas. - Sudimantas sakė, ją 
su arkanu pagavo. Gal paėmė nelaisvėn, gal dar gyva, - tik rikio pa- 
srangos menkai padėjo. Kai Daubaras pakėlė galvą, jo veidas buvo 
pajuodęs iš sielvarto: 

— O tai jai blogiau negu mirtis. Jeigu viskas, ką pasakoja apie 
mongolus, :- tiesa, tai geriau ji būtų mirusi. Junda ne tokia, kad gy- 
ventų be laisvės. 

Rikis Eidivydas nesumojo, ką atsakyti, jis prikando lūpą ir pamo- 
jo kariui atvesti Daubaro žirgą. 

— Jojam, riki, — pasakė, jausdamasis kaltas dėl to, kas nutiko 
Jundai. 

Nors ką jis galėjo padaryti? Atrodė, kai sumušė mongolus, tie 
visai išsinešdino iš Smolensko žemių. Juoba kad žvalgai palydėjo kla- 
joklius iki pat jo ribų. Matyt, tai buvo koks kitas mongolų būrys, jų 
gi daug po rusų žemes šlaistosi, kur tik jiems į galvą šauna, grobio 
ieškodami, o gal buvo koks nedidelis žvalgų būrelis, jei žinia apie juos 
nepasiekė Smolensko. Jei būtų apie juos žinoję, žygūnui apsaugoti 
būtų reikėję mažiausiai šimtinės raitelių, o tiek Eidivydas nei už ką 
nebūtų davęs. Išvis nebūtų žygūno siuntęs arba būtų išleidęs vieną, 
kad kaip žaltys pro visas užtvaras pravinguriuotų. 

— Jojam, Daubarai, reikia pasišnekėti, - pakartojo rikis Eidivy- 
das, ir Žybartaitis nerangiai, tarsi pirmą kartą tai darydamas, užsi- 
ropštė ant žirgo, o paskui, iš paskutiniųjų laikydamasis už pavadžių, 
kad nenukristų, nušuoliavo paskui gatve nudulkėjusį jaunąjį rikį. 

Tik pilyje, jau žengdamas į menę, Daubaras prisivertė susiimti, nes 
į jį ir į Eidivydą atsisuko daugybė neramių akių. Visi tylėjo, ir skubrūs 
Eidivydo žingsniai kurtinamai aidėjo jam einant prie savo krėslo. 

— Kalbėkit, visi girdėjot, ko Jaroslavas nori, — paragino atsisėdęs 
ir nužvelgęs prieš jį sustojusius vyrus. 

— Ir supratom, kad nori mums ant sprandų užkarti tą šunsnukį 
kniazių Mstislavą. Užtenka, jau jo seneliui valdant daug kruvinų aša- 
rų išliejom, — dygiai pastebėjo tėvas Jeremijus. 

— Bet kniazius Mstislavas turi teisę į Smolensko sostą! — tuoj 
atrėmė popas Varfalomėjus, ir abu šventikai įsmeigė vienas į kitą nea- 
pykanta žaižaruojančias akis. Atrodė, jie pasiruošę kibti vienas kitam 
į gerkles, tačiau įsikišo rikis Eidivydas: 

— Užteks! — riktelėjo. - Regis, jau spėjot pamiršti, kad aš valdau 
Smolenską Didžiojo Rikio Mindaugo vardu?! Net negalvokit, kad 
atiduosiu miestą Jaroslavui ir jo šuniukui kniaziui Mstislavui ir kaip 
jo vergas su savo vyrais išsinešdinsiu pabrukęs uodegą. Nei jis, nei jus 
to nesulauksit! Geriau pakalbėkim, kaip ginsime miestą. Daubarai?! 

Žybartaitis, iki tol skendėjęs savo liūdnose mintyse, krūptelėjo, 
išgirdęs savo vardą, bet tuoj susitvardė ir žengė į priekį. 

— Reikia palaukti ir pažiūrėti, kiek karių atsivedė Jaroslavas. Jei jų 
bus net du kartus daugiau nei šiandien matėm ir jis neturės apsiaus- 
ties įrenginių, tada nesunkiai atsilaikysim. 

— Ner ir su tiek karių, kiek turime? Juk mūsų du kartus ma- 
žiau, — jam už nugaros, smolenskiečių pusėje, pasigirdo pašaipus bal- 
sas, tačiau Daubaras neatsisuko: 

— Apsiginti — per akis! 

— Net ir ginti miesto sienai?! - nenurimo balsas. 

— Ir jai! — atkakliai pakartojo Daubaras. - Jaroslavui neužteks 
karių iškart pulti visai sienai. Laikysim prie jos žirgus ir, kai maty- 
sim, kur jis puola, pasodinsim ant jų karius ir nusiųsim į tą vietą, kad 
padėtų ją ginti. 

— O ką darysime, jei paaiškės, kad Jaroslavas turi tiek karių, kiek 
matėme? — šiuokart balsas pasigirdo lietuvių būryje ir Daubaras at- 
sakė vis neatplėšdamas žvilgsnio nuo rikio Eidivydo: 

— Tada reikia pulti ir nuvyti Jaroslavą! 

— Smolenskiečiai prieš savo teisėtą valdovą neis! - dar niekam 
neatsiliepus nuaidėjo piktas bojarino Savos Gritičiaus balsas. 

— O jeigu man vėl pasirodys jūsų Šventoji Mergelė ir lieps eiti 
prieš Jaroslavą? — šyptelėjo rikis Eidivydas. 

— Niekada Šventoji Mergelė nepadės pagoniui kautis prieš tikra- 
tikius! — tuojau pat įniršęs riktelėjo popas Varfalomėjus, ir rikis Ei- 
divydas pridengė delnu piktai sučiauptas lūpas, supratęs, jog suklydo 
atsiminęs Šventąją Mergelę. Labai suklydo, ko gero, nebepadėtų, jei 
jis nors ir šią akimirką priimtų krikštą. 

Eidivydas norėjo riktelti, kad jam per akis savo kareivių Jaros- 
lavui nuvyti, bet susilaikė, pamatęs pykčio kupinus bojarino Savos, 
šventiko Varfalomėjaus ir kai kurių kitų Smolensko didžiūnų veidus. 
Sumetė, kad paskui tuos gali nueiti geras trečdalis, o gal ir daugiau 
miestiečių. Nesunku įsivaizduoti, ką jie galėtų iškrėsti, jam išvedus 
savo vyrus iš miesto — arba smogtų į nugarą, arba, geriausiu atveju, 
grįžę kariai rastų miesto vartus uždarytus. 

— Mums reikia pagalbos, — tarė šimtininkas Pantelėjus. — Iš kitų 
mūsų miestų negausim. Ten tiek karių, kad vos užtenka jiems saugo- 
ti. Kodėl gi Didžiajam Kniaziui Mindaugui neatsiuntus savo karių, 
jei nori išsaugoti Smolenską? 

Rikis Eidivydas susiraukė, nes jam pasivaideno, kad šimtininko 
balsas skamba pašaipiai, bet susitvardęs užgniaužė norą atsikirsti. Su 
kuo jau kuo, bet su Pantelėjumi nederėjo pyktis, be to, žvelgdamas į jį, 
rikis sumetė, jog tas mažiausiai nori pamatyti mieste Mstislavą. 

— Gerai, - tarė Eidivydas. - Aš pasiųsiu žygūną pas Mindaugą, 
o-dabar galime pailsėti iki rytojaus. Pasižiūrėsim, kur Jaroslavas įsi- 
rengs stovyklą. 

Taip ir padarė. Žygūnas, lydimas tik vieno lietuvio ir smolens- 
kiečio, dar tą pačią naktį iškeliavo: nusileido virve nuo sienos, pėsti 
prasmuko pro Jaroslavo pastatytus sargybinius ir dingo miške. Ar- 
timiausiame kaime smolenskietis turėjo padėti jiems gauti arklius, o 
vėliau — pakeisti juos pakelės kaimuose ir miestuose. 

Kitą rytą Jaroslavo kariauna lūkuriavo prieš pietinius miesto vartus, 
tačiau, saulei dar kylant virš medžių, Didysis Kniazius žinojo, jog 
Smolenskas geruoju nepasiduos. Miesto gynėjai žvelgė nuo sienų į jo 
kariauną, pasiruošę atremti puolimą, tačiau Jaroslavas buvo per daug 
patyręs karys, kad neapgalvotai pultų. 

— Jie nepasiduos! — ištarė kniazius Mstislavas, kai saulė pakibo 
virš miesto ir uždegė paauksuotus cerkvių kupolus. 

— Matau! — apmaudžiai atkirto Jaroslavas, vis nenuleisdamas 
akių nuo vartų, tarsi tebelaukdamas, kol jie atsilapos ir pasirodys 
miesto raktais nešini bojarinai. 

Vladimiro-Suzdalės Didysis Kniazius su būriu savo kniazių ir 
bojarinų buvo įsikūrę ant kalvelės, nuo kurios į miestą kažkada žvelgė 
taip jo gyventojus išgąsdinę mongolai. Iš abiejų pusių tebestovėjo nuo 
įtempto laukimo pavargusi kariauna, kariai nekantriai dairėsi į kalve- 
lę, tačiau Jaroslavas apsimetė jų nepastebįs. 

Siųsdamas prie vartų kniazių Vladimirą jis nesitikėjo, kad smo- 
lenskiečiai, o ypač lietuviai, nusileis. Net ir nenorėjo, nes ir su vienais, 
ir su kitais turėjo nesuvestų sąskaitų ir mieliau jas būtų išsprendęs 
kalaviju. 

— Išrūkom tuos kalės vaikus! — vėl išgirdo nekantrų kniaziaus 
Mstislavo balsą ir susiraukė, tarsi būtų sugėlę dantį, bet tuoj susitvar- 
dė, paversdamas savo veidą bejausme kauke. 

Didžiajam Vladimiro-Suzdalės Kniaziui, pačiam galingiausiam 
rusų žemėse, netiko elgtis lyg vaikėzui. Jaroslavas nuo mažens ža- 
vėjosi savo dėde kniaziumi Andriejumi Bogoliubskiu — patyrusiu ir 
grėsmingu karvedžiu, kurio įsakymams paklusdavo net stepių vaikai 
poloviečiai (arba kipčiakai, kaip juos dar vadindavo). Ir protingu val- 
dovu, kuris, būdamas didžiojo Kijevo kniaziumi ir galėjęs užimti jo 
sostą, pats to atsisakė ir iškeliavo į tada kitų kniazių niekintą Suzda- 
lę, atspėjęs, kad Kijevo didžiosios dienos jau praeityje ir jį pakeisti gali 
tik Suzdalė. Jei ne niekingi, pasalūniškai jį nužudę tarnai, Bogoliubs- 
kis tikrai būtų visas rusų žemes pavertęs viena Didžiąja Vladimiro- 
Suzdalės Kunigaikštyste. 

Jaroslavas tikėjo — jam lemta baigti tai, ko dėdė nespėjo, nors 
kitiems taip neatrodė. Juk galų gale ne jis buvo vyriausias gausioje 
tėvo - Didžiojo Vladimiro-Suzdalės Kniaziaus Vsevolodo Didžiojo 
Lizdo - šeimoje. Atrodė, teks tenkintis tuo, kas nukris pirmiausia 
nuo tėvo, o vėliau — jį pakeitusio vyresniojo brolio Jurijaus stalo, bet 
ir tie trupiniai vis taikydavosi išsprūsti. Nepadėdavo nei iš motinos 
osetinės paveldėtas temperamentas, nei tėvo ryžtingumas. Būdamas 
penkiolikos metų Jaroslavas nuvarė kelis žirgus, lėkdamas kone per 
visas rusų žemes, kad užimtų Galičo sostą, kurį jam buvo pasiūlęs 
tėvo sąjungininkas vengrų karalius, bet pavėlavo. Galičą jau buvo už- 
ėmęs Černigovo kniazius Michailas. Be to, šis išvijo Jaroslavą net iš 
tėvo jam duoto Perejaslavlio. 

Paskui, per Suzdalės karą su Černigovu, Jaroslavas šturmavo 
maištingą Pronsko miestą ir buvo kniazius neklusnioje Riazanės 
kunigaikštystėje. Tačiau riazaniečiai jį išdavė ir išvijo. Jaroslavui te- 
liko guostis, kad tėvas už skriaudą sudegino Riazanę. Vėliau, kai 

brolis nusiuntė jį į Novgorodą kunigaikščiu, ilgus metus teko vargti 
riejantis su neklusniais miestiečiais, kurie vis taikydavosi nusikra- 
tyti sunkios kniaziaus, o tuo pačiu ir Vladimiro-Suzdalės, rankos. 
Jaroslavas buvo ir Didžiuoju Kijevo Kniaziumi, bet Černigovo Mi- 
chailas ir iš čia jį išvijo. 

Nesisekė Jaroslavui ir su žmonomis. Iš pradžių tėvas, po karų su 
poloviečiais, arba kipčiakais, buvo jį apvesdinęs su blogos atminties 
kipčiakų chano Končiako anūke. Savo būdu ji niekuo nenusileido se- 
neliui, ir jaunikis ramiau atsikvėpė tik po jos mirties. Antrą kartą jis 
vedė Smolensko kniaziaus Mstislavo Sėkmingojo dukrą Rostislavą. 
Kniazius labai mylėjo savo jauną žmoną, tačiau veikiai susivaidijo su 
uošviu dėl Novgorodo, net kalavijus sukryžiavo, bet pralaimėjo prie 
Lepicos. Net devynis tūkstančius savo vyrų paguldė ir išsigelbėjo tik 
gėdingai bėgdamas. Nors kas iš tos gyvybės — uošvis atsiėmė Rostis- 
lavą ir negrąžino, kad ir kiek Jaroslavas meldė. 

Jaroslavui teko ieškoti trečios žmonos. Ja tapo Feodosija Igorev- 
na. Ber vėl iš blogai pagarsėjusios šeimos: jos senelis kniazius Glebas 
Vladimirovičius kovodamas dėl Riazanės, apgaule atsiviliojęs, nužu- 
dė iškart septynis kniazius ir jų bojarinus. Tačiau su Feodosija Jaros- 
lavas rado ramybę ir susilaukė keturių sūnų. Tie jam buvo paguoda 
sunkiais laikais. 

Kniazius Jaroslavas tiek išgyveno, kad būtų užtekę palaužti 
keliems stipriems vyrams, tačiau jis tikėjo ir laukė savo dienos. Ir 
sulaukė! 

Tačiau iš pradžių atėjo nelaimė. Baisi bėda iš kipčiakų stepių, 
pirmiausia sutrypusi pačius kipčiakus, o paskui kardu ir ugnimi pe- 
rėjusi per rusų žemes. Mongolai! Regis, per dieną vardas visiems, nuo 
mažo iki seno, įvarė baimę. Niekas negalėjo jiems atsispirti, net di- 
delę brolio Jurijaus surinktą kariauną prie Sitės upės lengvai įtrypė į 
sniegą. Iš Vladimiro-Suzdalės kunigaikštystės teliko gaisravietės ir 
pelenai. Atrodė, nebeprisikels, tačiau Jaroslavas iškart suprato: da- 
bar - jo laikas! 

Jis pasirūpino surinkti gyvus likusius kniazius ir pasistengė, kad 
jį paskirtų Didžiuoju Kniaziumi. Tikėjo - kaip mongolai atėjo tarsi 

iš niekur, taip ir vėl prapuls savo stepėse. Jiems su jų nesuskaičiuoja- 
momis gyvulių bandomis nėra ko veikti rusų žemėse. O jei ir nepa- 
sitrauks, kniazius Jaroslavas tikėjosi gudrumu su jais susitarti. Pasi- 
stengti, kad tas baisūnas Batijus iš rusų kniazių šnekėtų tik su juo, jį 
laikytų vyriausiu, bet, kad taip nutiktų, reikėjo dar daug ką padaryti. 
Svarbiausia, kad ir kiti kniaziai jį tokiu pripažintų, ne tik artimi — 
Polocko, Kijevo, Smolensko, - bet ir tolimesni - Černigovo ir Galičo. 
Tikėjo, kad po mongolų antplūdžio kniaziai pasimokė - vieni prieš 
klajoklius neatsilaikys, reikia vieno klausyti ir paskui jį eiti. Ir tik jis, 
Jaroslavas, tegali būti! 

Bet pirmiausia jam reikėjo atstatyti Vladimiro-Suzdalės miestus 
bei pilis, ir dar stipresnius, nei buvo, kad kitos žemės, matydamos jo 
galią, pačios glaustųsi prie Jaroslavo. Kniazius pradėjo nuo Vladimi- 
ro statybų, bet per patį darbų įkarštį pasirodė Mstislavas, prašydamas 
padėti atgauti Smolenską ir už tai žadėdamas būti ištikimu Jaroslavo 
bendrininku, jį laikyti tėvu ir jo klausyti. 

Buvo malonu girdėti tokius žodžius iš taip savo senelį, nelemtą 
Jaroslavo uošvį, primenančio kniaziaus lūpų ir matyti jį nuolankiai 
sulinkusį. Senelis dėl to būtų apsivertęs karste. Tačiau nebuvo kada 
labai džiūgauti. Jaroslavui seniai nedavė ramybės žinia, jog greta jo 
valdų buvusią kunigaikštystę užvaldė lietuviai. Tuo labiau tą, kuriai 
jis buvo numatęs svarbią vietą tarp savo valdų. Juk per Smolenską ėjo 
visa prekyba Dniepro upe, iš jos tuščias Jaroslavo iždas galėjo gauti 
gražaus pinigo. 

Ir dar gąsdino, kad tai padarė Mindaugo siųsta kariauna. Ja- 
roslavas nesijautė toks stiprus, kad susikibtų su lietuvių Didžiuoju 
Kniaziumi. Ir dar rūpėjo baigti statybas, bet kniazius Mstislavas vis 
nerimo, kasdien lindo į akis, verkšleno, kaip smolenskiečiai dejuoja, 
pagonių spaudžiami, ir Didžiojo Kniaziaus Jaroslavo laukia kaip sau- 
lės užtekant. Be to, vis kartojo, jog tikrai žino - dar mažai Smolenske 
lietuvių, reikia paskubėti, kol Mindaugas neatsiuntė daugiau — tada 
tikrai jau nebepavyks iš jų atsiimti miesto. 

Jis įkalbėjo Jaroslavą, bet Mstislavui vis buvo maža: 

— Tai ką darysim, Didysis Kniaziau? Ar pulsim? 

— Ne! - atrėžė Jaroslavas, žybreldamas juodomis kaip motinos 
akimis. - Badu paimsim! 

Jau palikdamas Vladimirą Didysis Kniazius žinojo, jog taip pa- 
sielgs. Keturių tūkstančių karių buvo mažoka miestui šturmuoti, 
be to, šių negalėjai lyginti su tais, kurie žuvo kaudamiesi su mongo- 
lais. Patys geriausi padėjo galvas, ir Jaroslavui liko arba pienburniai, 
arba nusenę, daugiau tinkantys mokyti jauniems, nei kautis. Ir taip 
prie Smolensko jis atsivedė geresnius, bet negalėjo sau leisti didelių 
nuostolių. Tiesiog galvojo surizikuoti: gal mieste po žiemos nedaug 
atsargų likę, ir jo gynėjai greitai pasiduos, o jei matys, kad atskuba 
Mindaugo siųsta pagalba, be mūšio pasitrauks į Vladimirą. 

Jaroslavas išskirstė savo kariauną tūkstantinėmis ir po vieną įkur- 
dino prieš kiekvienus miesto vartus, įsakęs įsirengti stiprias stovyklas, 
kuriose galėtų atremti lietuvių išpuolius. Kniazius, kuriam ne kartą 
teko kautis su lietuviais, gerai žinojo jų jėgą ir mielai būtų juos savo 
valdžioje matęs, kaip jo garbingas giminaitis Andriejus, kuris sykį, 
žygiuodamas prieš Kijevą, sugebėjo įkalbėti lietuvius prisidėti ir labai 
džiaugėsi jų pagalba. Bet dabar lietuviai vėl buvo Jaroslavo varžovai ir 
jis norėjo kiek įmanoma nuo jų apsidrausti. Tarpuose tarp stovyklų 
Didysis Kniazius įsakė pastatyti sargybas, kad nei vienas gyvas sutvė- 
rimas neprasmuktų į Smolenską, o Lietuvos pusėn išsiuntė žvalgus, 
kad laiku perspėtų apie artėjančią Mindaugo kariauną. 

Miestui prasidėjo sunkios dienos. Jo gynėjai kiauras paras leido ant 
sienų ir vargo, taupydami maistą bei stebėdami Jaroslavo kariaunos 
pasiruošimą. Kariai nesislėpdami taisė šturmo kopėčias, rentė du 
apgulties bokštus bei ilgai mankštindavosi su ginklais. Ir dar suzda- 
liečiai stengėsi pavaizduoti, kad kasdien jų prie Smolensko ateina vis 
daugiau: naktimis keli raitelių ir pėstininkų būriai tyliai išnykdavo 
miške, kad, dienai atėjus, triukšmingai iš jo išnertų, vaidindami, jog 
ką tik sukorė ilgą kelią. Tačiau lietuviai ir smolenskiečiai, perkandę jų 
gudrybę, dėl to visai nesijaudino ir neketino atverti vartų. 

Laikas ėjo. Pirmas vasaros mėnuo, kaip ir maistas mieste, artėjo 
prie pabaigos, tačiau užsispyrimo Smolensko gynėjams būtų užtekę, 
jei ne pagaliau sugrįžęs laimingai pro visas Jaroslavo pastatytas už- 
tvaras prasmukęs žygūnas. Deja, su bloga žinia - Mindaugas negalė- 
jo atsiųsti pagalbos. 

— Kodėl?! — rikis Eidivydas sustingo krėsle, išgirdęs žygūno 
žodžius. 

— Didysis rikis sakė, jog negali. Mongolai pasirodė netoli Lietu- 
vos sienų. Valdovas renka karius jiems atremti, - atsiliepė žygūnas, 
apsilaižydamas nuo troškulio suskerdėjusias lūpas ir šnairuodamas į 
ąsotį su midumi. 

— Gerk, - mostelėjęs leido Eidivydas ir, kol žygūnas godžiai tuš- 
tino taurę, nužvelgė žinios sukrėstus lietuvių ir smolenskiečių vyres- 
niuosius. - Na? 

Tačiau menėje tvyrojo spengianti tyla, tik girdėjosi, kaip godžiai 
geria žygūnas. Rikis paklaidžiojo akimis po nuo prasto maitinimo- 
si sukritusius veidus, kurių pilkumos neįstengė įveikti net dosni tos 
vasaros saulė. 

— Nieko, - rikiui teko atsakyti sau pačiam. - Toliau laikysimės. 
Jaroslavo kariauna irgi valgyti nori. 

Pasakė ir pajuto, kaip nevykusiai nuskambėjo jo žodžiai. Su- 
zdaliečiai galėjo pasimaitinti aplinkiniuose kaimuose arba nulėkti 
iki kitų Smolensko žemės miestų. Be to, jie galėjo medžioti neap- 
rėpiamuose miškuose, kur knibždėte knibždėjo žvėrių. Jaroslavas 
ne kartą siuntė karius medžioklėn ir po to triukšmingai, kad tik 
kuo daugiau alkstančių Smolensko gynėjų juos išgirstų, kepdavo 
laimikį, stengdamiesi taip sukrauti laužus, kad vėjas kvapus neštų 
į miesto pusę. 

Rikis pyktelėjo ant savęs, kad nesugebėjo sugalvoti nieko geres- 
nio. Jis suko galvą, kol pamanė, kad rado ką pridėti: 

— Reikia pakentėti. Jaroslavas negalės amžinai trypti prie Smo- 
lensko sienų, savo žemę palikęs be priežiūros. Juk mongolai į stepes 
neišėjo. Kažkur šalia siaučia. Kas žino, gal jie vėl sumanys per Vladi- 
Miro Žemę pereiti? 

Rodos, skambėjo paguodžiančiai, tačiau Eidivydas jautė, jog vy- 
rai menėje norėjo išgirsti visai ką kita, tik jis neturėjo ko bepridėti. 

— Pulti reikia, - ūmai, niekam jau to nebesitikint, atsiliepė Dau- 
baras. — Ir tuojau par, kol Jaroslavas dar nenutuokia apie Mindaugo 
žinią. Pulti ir jį nuvyti, kaip ne kartą darėm. Jaroslavas prieš mus lau- 
ke neatsilaikys. Juk daugiau karių pas jį neatėjo. 

Lietuvių akys linksmiau žybtelėjo, o smolenskiečiai susirūpinę 
susižvalgė ir į priekį pasiskubino išlįsti bojarinas Sava Gritičius. Per 
apsiausties laiką jis gerokai sulyso ir jo sunkūs brokatiniai rūbai lais- 
vai plaikstėsi. 

— Maloningas kniaziau, - jis meilikaudamas nulenkė galvą. — 
Pasigailėk, nevaryk tuojau pat. Nuo bado vyrams sunku kardą 
nulaikyti. 

— Tokie stipruoliai kaip tu ir šiaudo nenulaikys, - jam už nuga- 
ros ištarė šimtininkas Pantelėjus, ir lietuviai bei dalis smolenskiečių 
nusikvatojo. 

Rikis Eidivydas spėjo lūpas pridengti delnu, bet bojarino žodžiai 
jam pasirodė teisingi. Jis ir pats mito pusbadžiu ir neretai jausdavo 
silpnumą. 

— Gerai, - tarė. - Duodu dvi dienas. Per tą laiką maitinkite 
karius, kiek tik pilvai laikys, kad atsigautų. O trečią — pulsim! 
Galit eiti. 

Pasakė ir, pamatęs priekaištingą Daubaro žvilgsnį, susigriebė kai 
ką pamiršęs. 

— Palaukit, — pašaukė jau apsisukusius vyrus. - Tai, ką pasakė 
žygūnas, turi likti tarp šių sienų visų mūsų labui. Aišku? — ir visi 
nulenkė galvas, o paskui žengė prie durų. 

Tik Daubaras stovėjo kaip stovėjęs. 

— Reikia tuojau pat pulti, — niūriai ištarė, kai menėje liko vienu 
du su rikiu Eidivydu. 

— Aš jau pasakiau — pirmiau tegul vyrai atgauna jėgas! - pykte- 
lėjo Eidivydas. 

— Tavo vyrai atgaus jėgas, bet smolenskiečiai bevalgydami gali 
kai ką prarasti. Netikiu, kad žygūno atnešta žinia liks paslaptis! 

-Aš taip nusprendžiau - taip ir bus! - atkakliai pakartojo rikis 
Eidivydas. 

Neviltis, užplūdusi išgirdus žygūno atneštą žinią, neleido jam su- 
sikaupti. Jam vaidenosi, kad pagaliau rado vienintelį teisingą spren- 
dimą, ir nieko nenutiks, jei puls. po dviejų dienų. Atvirkščiai — bus 
tik geriau, vyrai spės atsigauti, tai ko Daubaras dar nerimsta, juk jis, 
Eidivydas, čia vyriausias. Žybartaitis, pajutęs, jog jaunąjį rikį perkal- 
bėti beviltiška, atsidusęs ištarė: 

— Eisiu, pažiūrėsiu, kas darosi už sienos. 

Apsisuko ir paliko menę, stengdamasis neparodyti jį slegiančio 
sunkumo. Dievai, vaidenosi, nusisuko nuo jo: iš pradžių Junda, da- 
bar - Mindaugo žygūnas. Daubaras jau abejojo, ar jam bepasiseks 
pamatyti Ventę, bet nesinorėjo padėti galvos Dniepro pakrantėje. 


VI, 


SMOLENSKO ŽLUGIMAS 


engvos vasaros sutemos pamažu leidosi ant pustuščio miesto. 

Kai kur už langų plaikstėsi žvakės skraistė. Gatvės buvo it iš- 
šluotos. Nesimatė nei gyvos dvasios. Net ir valkataujančių šunų, nes 
ir jie, kaip ir turėję šeimininkus, baigė savo dienas variniuose katiluo- 
se. Po šunų juose ėmė skęsti varnos, balandžiai, kiti gyviai, kuriuos 
tik įstengė pasiekti smolenskiečių strėlės. 

Jei kam iš Jaroslavo karių būtų pasisekę persigauti per sieną, tai 
arčiau pilies vinguriuojančiose gatvelėse jis nieko nebūtų sutikęs, to- 
dėl popas Varfalomėjus ramiai, nesislapstydamas ir niekieno nepa- 
stebėtas, pasiekė bojarino Konstantino Plytiniko namus. 

Bojarinas buvo sulaukęs kone septyniasdešimties, tačiau, daugy- 
bės ligų nukamuotas, atrodė it šimtametis ir retai beišeidavo iš namų. 
Galėjai pagalvoti, jog jis nieko daugiau neveikė, tik per dienas pasako- 
jo anūkams apie šaunius laikus, kai buvo geriausias kniaziaus Mstis- 
lavo senelio Mstislavo Sėkmingojo draugas ir žadėjo, jei ne šiandien, 
tai rytoj persikelti į geresnį pasaulį. 

Tačiau būtum labai suklydęs. Iš tikrųjų bojarinas Konstantinas 
lyg voras, sėdintis didelio voratinklio viduryje ir tampantis jo siūlus, 
rūpinosi tik vienu dalyku: pamatyti Smolensko soste kurį nors knia- 
ziaus Mstislavo Sėkmingojo palikuonį. 

Bojarinas priėmė šventiką savo miegamajame. Sėdėjo lovoje, ap- 
kamšytas pagalvėm, ir pasimėgaudamas čiulpė vištos kulšį (Plytinikas 
visada garsėjo savo apdairumu ir atsargų kaupimu). Pamatęs popą, 
jis padėjo kulšį atgal į dubenį, rūpestingai aplaižė liesus, kaulėtus, į 
vištos nagus panašius pirštus ir stumtelėjo indą taip, kad šventikas jo 
nematytų ir be reikalo nevarvintų seilės. 


78 


— Kokia bėda atvijo, tėve Varfalomėjau? — bojarinas Konstanti- 
nas sučepsėjo bedante burna. 

— Manau, bojarine, pats apie ją Žinai ir tai mums ne bėda, o 
džiaugsmas, — plačiai išsišiepė šventikas ir negaišdamas išklojo, ką 
jam papasakojo iš pilies grįžęs bojarinas Sava Gritičius. 

Bojarinas Konstantinas naujienas jau žinojo. Iš to paties bojari- 
no Savos girdėjo, nes šis iš pilięs pirmiausia atskubėjo pas jį, tačiau 
vis vien klausėsi, nepertraukdamas šventiko. Sėdėjo, susiraukęs 
ir kažką įtemptai mąstė, net ir popui Varfalomėjui pabaigus savo 
šneką. Šis jau buvo bepradedąs nekantrauti, tačiau nedrįso pirmas 
sutrikdyti tylos. 

— Tai, sakai, Mindaugas neatsiųs pagalbos, — pagaliau ištarė 
bojarinas Konstantinas ir, šventikui skubiai linktelėjus, tęsė, bet, 
atrodė, kiekvienas žodis jam kainavo nemažai jėgų. - Gerai, tada 
lietuviams lieka viena išeitis ir jie, kaip sakai, jos ir griebsis — puls 
Didįjį Kniazių Jaroslavą. O tai jau blogai. Net jei lietuviai ir vieni 
tai darytų, jiems gali pasisekti. Pats žinai, kokie jie, šėtono išperos, 
ir Dievas, bausdamas mus už nuodėmes, leidžia jiems šėlti. O jei 
dar jiems pavyks pasitelkti pagalbon tokius kvailius, kaip šimtinin- 
kas Pantelėjus ir panašūs, tai Jaroslavui gali būti riesta. Man jau ne 
kartą kniaziaus pasiuntiniai perdavė jo žodžius, kad jam vis sun- 
kiau išlaikyti savo karius be darbo. 

— Tai ką daryti? 

— Visų pirma, reikia pasirūpinti, kad visi sužinotų apie Mindau- 
go žygūną ir jo atneštą žinią. Būtinai — visi! - atrodė, būtinybė spręsti 
pajaunino bojariną ir įkvėpė jam stiprybės. Senio balsas atsigavo ir 
skambėjo garsiai bei valdingai. - Antra, reikės padaryti tai, ko Didy- 
sis Kniazius Jaroslavas jau seniai manęs prašo. 

— O ką? - vis nerimo šventikas, kurį visą laiką erzino bojarino 
įprotis visus savo sumanymus laikyti paslaptyje ir bendrams atskleis- 
ti tik tiek, kiek, jo galva, tiems reikėjo žinoti, o tėvas Varfalomėjus 
norėjo būti jam lygus. 

— Reikės padėti Jaroslavui patekti į miestą. 

— O kaip? 

— Paprastai, — bojarinas Konstantinas išsišiepė, ir žvakės švie- 
soje jo bedantis šypsnys pasirodė: tarsi krauju užlietas. Tėvas Var- 
falomėjus net nusipurtė iš pasišlykštėjimo, bet tuoj susiėmė, nes 
Plytinikas bakstelėjo į jį savo kreivu pirštu. — Kiek lietuvių yra prie 
kiekvienų vartų? 

— Na, gal po tris dešimtis, - pagalvojęs atsiliepė šventikas. 

— Reiškia, daugiau kaip šimtas, - sumetė bojarinas Konstanti- 
nas. — Ir dar gera šimtinė pilyje, ar ne? — ir popas skubiai linktelėjo 
patvirtindamas. 

— Tai va, reikia surinkti kaip galima daugiau mūsų vyrų prie Va- 
karinių vartų ir atverti juos Jaroslavui. Jie tinkamiausi: stipriausi ir, 
nors arčiausiai prieina prie miško, prie jų sunkiausia prisėlinti nepa- 
stebėtiems, todėl ten lietuviai nebus tokie budrūs. Bet prieš tai reikia 
įspėti Didįjį Kniazių, o paskui bus galima pasirūpinti pilimi. Tik vie- 
na bėda - kad ir žinos smolenskiečiai, jog iš Mindaugo neateis pa- 
galba, ne visi norės savo valdovu matyti kniazių Mstislavą. Jie verčiau 
paskui Eidivydą eis, nes jis - miesto gelbėtojas. Ir ne be mūsų su tavimi 
pagalbos, ar ne, tėve? — Plytinikas įsmeigė savo neįtikėtinai jaunai at- 
rodančias mėlynas akis į tėvą Varfalomėjų, ir tas kaltai nuleido galvą. 

Taip, tai jis sugalvojo pasinaudoti Šventąja Mergele, tačiau visų 
„pirma su ta mintimi atbėgo pas bojariną Konstantiną ir tik jam palai- 
minus nuėjo pas tėvą Jeremijų, bet dabar senio žodžiai skambėjo taip, 
tarsi dėl visko būtų kaltas vienas šventikas. 

Bojarinas Konstantinas leido tėvui Varfalomėjui kiek pasikan- 
kinti. Senas lapinas suprato, jog kaltės jausmas privers šventiką aršiau 
ieškoti išeities. Paskui šiek tiek atleido vadžias: 

— Kas padaryta, tas padaryta. Tada kitaip nebuvo galima. Dabar 
reikia sugalvoti, kaip nuo lietuvių nuginti paklydusias aveles, - Plyti- 
niko balsas skambėjo jau švelniau, lyg būtų guodęs tėvą Varfalomėjų, 
tačiau jame galėjai pagauti ir ironijos gaidelę. 

— Žinau! — popas ūmai pakėlė galvą ir jo akys džiugiai blyks- 
telėjo. - Pasakysime, kad vėčėje ne visą lietuvio regėjimą papasako- 
jome. Girdi, Dievo Motina sakė, jog po to, kai nugalės mongolus, 
pagonių kniazius turi priimti šventąją pravoslaviją arba atiduoti 

miestą ir sykiu savo galvą tikrajam jo valdovui kniaziui Mstislavui. 
Reikia pasirūpinti, kad su žinia apie Mindaugo žygūną Žmonės iš- 
girstų ir apie Dievo Motinos žodžius. 

Bojarinas Konstantinas atsilošė ant pagalvės, ir šešėlis paslėpė jo 
veidą, tačiau didiko žodžiai ir balsas tarsi medumi šventiką tepė: 

— Na matai, kai nori ir kai esi to vertas, viešpats apšviečia tau pro- 
tą. Taip ir padaryk. Pasirūpink, kad net mažiausias vaikas Smolenske 
žinotų ir apie žygūną, ir apie Dievo Motiną. Ir dar: turėsi padėti pa- 
sirūpinti lietuviais ties Vakariniais vartais. Aš padarysiu, kad ten su 
jais būtų vien mūsų žmonės, o kad jie mažiau rūpesčių turėtų, tai jau 
bus tavo darbas — tegul tavo Boriso-Glebo vienuolynas atsiunčia prie 
kiekvienų vartų ir į pilį po dvi statinaites vyno. 

— Vienuolynas - vyną? —- nesuprasdamas tėvas Varfalomėjus iš- 
pūtė akis ir bojarinas Konstantinas sukrizeno: 

— Tai negi aš jį siųsiu? Iškart kils įtarimas. Juk aš - didžiausias 
mieste šykštuolis ir ištikimas kniaziaus Mstislavo tarnas. 

— Supratau, - šventikas išsišiepęs palingavo galva. - Padarysiu. 

- Ir pasirūpink, kad mūsų žmonės gertų iš vienos, o lietuviai — iš 
kitos statinės. 

— Būtinai! - užtikrino tėvas Varfalomėjus. - Tik pasakyk, kada. 

— Parts sakei, kad lietuviai puls trečią dieną skaičiuojant nuo šian- 
dien. Tai, manau, geriausia bus naktį prieš tai, nes man dar reiks per- 
spėti kniazių Jaroslavą, o jam — pasiruošti. O tu suspėsi iki to laiko 
viskuo pasirūpinti. 

— Nesijaudink, bojarine, - užtikrino šventikas, keldamasis nuo 
suoliuko ir lenkdamasis bojarinui Plytinikui, kurio veidas tebeslypėjo 
šešėlyje. 

— Tai gerai. O aš pasirūpinsiu, kad kiti padarytų savo darbą, — 
atsiliepė šeimininkas ir, pamatęs, kad tėvas Varfalomėjus pasisuko į 
duris, ištiesė ranką, ieškodamas dubens su vištiena. 

Šventikas, išėjęs iš bojarino Konstantino namų, paniro į tamsą 
tarsi į vandenį, tačiau, gerai žinodamas kelią, žengė lyg dieną. Be to, 
Jam karts nuo karto pagelbėdavo tarp vėjo nešamų debesų plyšį už- 
tikęs mėnulis. 

Tiktai popo žingsniai žeidė tylą. Atrodė, miestas miega, ne- 
jausdamas jokio pavojaus ir tik vienas dalykas įsiklausius galėjo pa- 
sirodyti įtartinas — visai nesigirdėjo šunų lojimo ir tai darė miestą 


panašų į mirusį. 


Kitos dvi dienos po žygūno grįžimo pasitaikė apniukusios. Tuščiose 
Smolensko gatvėse švilpavo vėjas. Karts nuo karto į jo pakeltas dulkes 
nukrisdavo keli lietaus lašai, skaudžiai tėkšdami į veidus gatve į pilį 
jojantiems raiteliams — rikiai Eidivydas ir Daubaras su keliais kariais 
grįžo aplankę visus vartus. 

Rikių veidus temdė rūpestis. Per dvi dienas reikalai ėmė sparčiai 
blogėti, tarsi sniegas tirpti pavasario pabaigoje. Visa bėda, jog pilyje 
apie tai vėlai sužinota - antros dienos ryte joje apsilankęs šimtininkas 
Pantelėjus pasiguodė Daubarui, jog žygūno atnešta žinia jau apskrie- 
jo visą miestą. 

— Tėvo Varfalomėjaus darbas? - spėjo rikis Eidivydas, kai Dau- 
baras, išsiskyręs su šimtininku, atskubėjo pas jį. 

— Ir Pantelėjus taip sako, - patvirtino Žybartaitis. 

Rikiai daug liežuviais tuščiai nemalė — išskubėjo prie miesto sie- 
nų. Iš pirmo žvilgsnio viskas buvo tvarkoje: kariai stovėjo savo vieto- 
se, virš sukrautų laužų kabojo katilai su vandeniu. Prikišk deglą — 
sukunkuliuos, ir nešk ant sienos, liek ant kopėčiomis besiropšiančių 
priešų. Lietuviai vienu balsu tikino, jog susidoros su Jaroslavo kariais, 
užtat smolenskiečiai... 

Smolenskiečiai stengėsi likti už lietuvių nugarų ir nepapulti ri- 
kiams į akis, tačiau šie kaip tik daugiau dairėsi į juos. Nepatiko ri- 
kiams miestiečių veidai — vėl tokie, lyg tada, kai išgirdo apie mongo- 
lus: apsiblausę ir be vilties, užgesusiomis akimis. Užkalbinti atsiliep- 
davo vangiai ir nenoriai. Ir taip — prie visų vartų. Jie tarsi negirdėjo 
padrąsinančių rikių žodžių. 

Eidivydas su Daubaru visą dieną sugaišo keliaudami palei 
miesto sieną ir į pilį pasuko prislėgti rūpesčio bei dėliodami ne- 
linksmas mintis. 

— Reikėjo tą pačią dieną pulti Jaroslavą, kai pasirodė žygūnas, o 
ne to bojarino klausyti! — be jokios įžangos pratrūko Daubaras, bet 
jos ir nereikėjo. Abu galvojo apie tą patį. 

— Dabar jau vėlu pabėgusį briedį medžioti, — niūriai atsiliepė ri- 
kis Eidivydas. — Jau nieko nebepakeisi. Rytoj pulsim ir pabaigsim. 
Vienaip ar kitaip! 

— Bijau, kad nekaip, nes smolenskiečiams jau kinkos dreba. 

— Ką gi, tikėkimės, dar ne tiek, kad juos reikėtų su rimbais už 
vartų varyti, o užjų kaip zuikiai išsilakstytų. 

— Tikėkimės, — atsiliepė Daubaras, aplenkdamas cypiantį veži- 
mą su maistu, jį važnyčiojusio vienuolio pasuktą į gatvės kraštą. 

Senyvas vienuolis su ant veido nuleistu kapišonu nušoko nuo pa- 
sostės, rikiams jojant prošal, ir žemai nusilenkė. Atsitiesė tik žirgų 
kanopų caksėjimui pradėjus tolti, tada paslapčia nusispjovė lietuvių 
pusėn, užsiropštė atgal ant pasostės ir suragino kuiną nuo bado išsi- 
šovusiais šonkauliais. Gyvulys iš paskutiniųjų, vos laikydamasis ant 
tirtančių kojų, nutempė vežimą prie vakarinių vartų. 

— Vakarienė, — užbosijo vienuolis, pasiekęs juos. 

Kariai puolė nebe taip godžiai, kaip anksčiau. Vis tik dvi dienos, 
kai juos negailėdami maitino, nepraėjo tuščiai, bet jie mikliai iškrovė 
maisto kupinus pintus krepšius. Jau buvo beišsiskirstantys, tačiau ve- 
žime stovėjęs vienuolis šūktelėjo: 

— Ei, Boriso-Glebo vienuolynas jums siunčia dovanų dvi vyno 
statinaites, kad smagiai priešą kapotumėt! 

Pirmi prie jo puolė arčiau buvę lietuviai, ir vienuolis stumtelėjo 
Jiems vieną iš dviejų vežimo dugne gulėjusių statinaičių. Antrą jau 
taikėsi paridenti į rusų rankas, o tada, įsitikinęs, kad visi gavo tai, kas 
jiems buvo skirta, apsuko savo kuiną ir nepastebėtas prapuolė. 

Jis kariams neberūpėjo. Kadir porą dienų sočiai valgę, vis tik po ilgo 
gyvenimo pusbadžiu skubėjo kimšti už abiejų žandų, tarsi bijodami, 
kad maistas ims ir prapuls, ir džiūgavo galį užgerti jį geru, daug metų 

vienuolyno rūsiuose saugotu vynu. Tiesa, daugiau lietuviai triukšmavo 
ir, maistu bei gėrimu besilepindami, nepastebėjo, kad rusai šįkart ty- 
lesni nei paprastai ir kad vyną stengiasi gerti tik iš savo statinės. 

Buvo jau sutemę, kai kariai baigė puotauti. Vynu pasaldintas ma- 
lonus sotumas svaigino ir lenkė galvas, ypač lietuviams. Jie vienas po 
kito sėdo prie sienos, rėmėsi į jos akmenis ir, pasikliaudami sargybi- 
niais, taikėsi numigti. | 

— Būk geras, aš kiek pamiegosiu, pažadink vėliau - pakeisiu, — 
sargyboje stovėję lietuviai vienas po kito prašė šalia budėjusių smo- 
lenskiečių ir, tiems sutikus, irgi guldavo kur stovėję. 

Priartėjus vidurnakčiui, neliko nei vieno nemiegančio lietuvio. 
Kai tik smolenskiečių vyresnysis tuo įsitikino, davė ženklą, ir jo ka- 
riai puolė žudyti lietuvius. Vienuoliai, skaudančia širdimi išsiskyrę 
su savo vynu, migdomųjų nepagailėjo — visi lietuviai sutiko mirtį 
sapnuodami. 

Baigę savo mirtiną pjūtį smolenskiečiai kruvinomis rankomis iš- 
ardė užtvarą prie vartų, atlapojo juos ir veikiai iš tamsos išniro nuo 
skubėjimo įraudę suzdaliečiai, pėsti ir raiti. Nei akimirkos nestab- 
telėję, deglų šviesoje jie bėgo pro dar smolenskiečių stumiamus sun- 
kius vartus ir trimis upėmis plūdo į miestą. Dvi nutekėjo palei sieną 
priešingomis kryptimis, kad pasirūpintų užgrobti kitus vartus, o pati 
didžiausia - į pilį. 

Nutekėjo be garso. Pėstininkai žiūrėjo, kad jų ginklai nežvangė- 
tų, o raiteliai buvo apvynioję žole ar skudurais žirgų kanopas. 

Daubaras po dienos kelionės aplink miesto sieną jautėsi kiek pavargęs, 
tad po vakarienės iškart patraukė į savo kambarį gulti. Norėjo iš ryto 
anksčiau atsikelti ir užsiimti išpuolio ruošimu. Mokėjo atsigulęs iš kar- 
to užmigti, kai to reikėjo. Regis, tik padėjo galvą, o jau kažkas įsikibęs į 
petį ėmė stipriai purtyti, sykiu nekantriai šaukdamas vardu: 


— Riki Daubarai! Riki! 

— Kas, ką?! — žemaitis atsisėdo guolyje, mėgindamas tamsoje 
įžiūrėti jį pažadinusį karį. 

— Jaroslavas puola pilį! 

— Ką, kaip?! — nesusivokė rikis, bet karys jau lėkė pro duris. 

Daubaras irgi negaišo. Žaibiškai užsitempė rūbus, užsidėjo šar- 
vus ir, puolęs iš kambario, po kelių akimirkų jau buvo kieme, kur 
kone visiškoje tamsoje aidėjo kautynės. Tik šviesa keliuose pilies lan- 
guose leido pagauti besikaunančiųjų šešėlius. 

Didžiajam Kniaziui Jaroslavui nepavyko tyliai paimti pilies. Ri- 
kis Eidivydas pastebėjo dovanų atvežtą vyną ir uždraudė jį gerti. Teko 
bojarino Savos Gritičiaus vedamiems smolenskiečiams ginklu imti 
vartus. Pilyje miestiečių buvo maždaug tiek, kiek ir lietuvių, tačiau 
bojarinas galėjo pasikliauti puse jų ir, Gritičiaus laimei, jam pavyko 
nesukėlus įtarimo kone visus surinkti prie vartų. 

Ir netikėtas antpuolis bojarino žmonėms iš pradžių sekėsi. Be- 
veik visi prie vartų buvę lietuviai krito po trumpų grumtynių, tačiau 
į jų sukeltą triukšmą atskubėjo kiti, ir sąmokslininkams būtų liūdnai 
pasibaigę, jei jie nebūtų spėję atlapoti vartų, prie kurių jau sparčiai 
artėjo Jaroslavo kariauna. Ši juos ir išgelbėjo, nublokšdama lietuvius 
į kiemo gilumą. 

Kaip tik tuo metu kieme pasirodė Daubaras. Nebebuvo kada aiš- 
kintis, kaip suzdaliečiai pateko į pilį. Reikėjo kautis, bandant išlaikyti 
ją, ir Daubaras, staugdamas iš įsiūčio, puolė į patį kirstynių įkarštį, ka- 
laviju skindamasis sau kelią, kurį už jo žymėjo Jaroslavo karių kūnai. 

Tačiau žemaičio jėga nieko nebegalėjo pakeisti. Kiekvieną aki- 
mirką vis nauji suzdaliečių būriai įsiverždavo į kiemą, baigdami jį už- 
kimšti, ir lietuviams teko trauktis į pilies vidų. Mūšis persimetė į ko- 
ridorius ir kambarius. Lietuviai iš lėto žengė atgal, kiekvieną paliktą 
pėdą paženklindami krauju ir priešų lavonais. Bet ir jų gretos retėjo, 
ir veikiai lietuviams teko palikti pirmąjį aukštą. 

Laiptus į antrąjį lietuviai bandė užversti baldais ir viskuo, kas tik 
pasitaikė po ranka, tačiau užtvara tiktai trumpam sustabdė atakuo- 
jančius. Kai suzdaliečiams nepavyko iškart jos įveikti, jie atsitempė 
rąstą taranuoti užtvarai. Kiti tuo metu iš apačios stengėsi strėlėmis 
nuvyti nuo jos lietuvius. 

Daubarui pavyko susirasti žuvusio kario skydą. Juo prisidengęs, 
rikis jau lėkė prie užtvaros, bet Eidivydas pagavo jį už rankos: 

— Ne! - prašvokštė apsipylęs prakaitu ir kandžiodamas lūpas. — 
Tai beviltiška. Neatsilaikysim! Mes tik galim garbingai atsisveikinti 
su gyvenimu. Bet tu privalai išsigauti iš pilies. Keliauk į Lietuvą. Pa- 
pasakok, kas mums nutiko! 

— Gal kas nors kitas? — nenorėjo sutikti Daubaras. 

— Ne! - nepasidavė rikis Eidivydas. — Kiti per jauni ir per mažai 
patyrę, kad įveiktų tokį kelią. Lėk! - Eidivydas jau piktai riktelėjo ir 
stumtelėjo Daubarą už savęs, nes taranas pagaliau pramušė užtvaroje 
skylę ir pro ją klykdami ėmė veržtis suzdaliečiai. Strėlės nustojo švil- 
pusios ir lietuviai puolė pasitikti atakuojančiųjų. 

— Lėk! - vėl riktelėjo rikis Eidivydas, modamas Daubarui, kuris dar 
dairėsi į užtvarą, ir Žybartaitis, kad ir nenoriai, dar pasvyravęs, pakluso. 

Rikiams nebuvo kada net atsisveikinti. Daubaras, paskutinį kartą 
žvilgtelėjęs į prie užtvaros likučių lekiantį Eidivydą, pasileido bokšto 
pusėn. Prieš pasukdamas už kampo, jis dar kartą grįžtelėjo, tačiau 
rikis Eidivydas jau buvo prapuolęs tarp savo karių. 

Suzdaliečiams įsiveržus į antrą aukštą, rikis Eidivydas dar turėjo gal ke- 
turias dešimtis karių. Deja, vienam lietuviui teko grumtis su keliais už- 
puolikais ir, nežiūrint visų Eidivydo pastangų kuo ilgiau sulaikyti puo- 
lančiuosius, kad Daubaras turėtų daugiau laiko, lietuviams teko apleisti 
ir antrąjį aukštą. Į trečią suzdaliečiai atsekė lipdami jiems ant kulnų. 
Rikiui Eidivydui per grumtynių įkarštį nebuvo kada pakelti galvos 
ir apsidairyti. Tik kai suzdaliečių spaudžiami lietuviai pasiekė didelę 
menę, pagaliau pasitaikė proga, nes jo kariai traukėsi į vidurį, o suzda- 
liečiai atsargiai ėjo iš paskos, laukdami, kol menę pasieks kuo daugiau 
jų bendrų. Kol Jaroslavo kariai nusprendė, kad jų susirinko jau pakan- 
kamai, rikis spėjo apsižiūrėti, jog jam liko šeši kariai. Jie be žodžių, vien 
akimis, atsisveikino ir sustojo ratu, kad apsaugotų vieni kitų nugaras. 

Pagaliau suzdaliečiai puolė. Sužvango kardai ir kalavijai, ir rikis 
Eidivydas riaumodamas įsisuko į kirstynes. Nieko daugiau nebeliko, 
tik rūpintis, kaip atmušti iš visų pusių krintančius kirčius ir pačiam 
taip smogti, kad liktų vienu priešu mažiau. Bet jų buvo tiek, kad Ei- 
divydas nepaliovė stebėtis, kaip jis dar gyvas. 

Ūmai jis atsitokėjo vienas stovįs rato viduryje, apsipylęs krauju, 
tarp suzdaliečių bei paskutiniųjų jo karių lavonų. Jų buvo tiek, kad 
Eidivydui sunkiai sekėsi pajudėti. Jis per jėgą kiek stumtelėjo dešine 
koja prie jos gulėjusius kūnus ir, neatitraukdamas akių nuo aplink 
stovinčių bei sunkiai alsuojančių suzdaliečių, numetė į šoną skydą, 
pritūpęs sugraibė vieno iš savo karių kalaviją ir vėl išsitiesė, arkišęs 
prieš save abu kalavijus. 

Stovėjo, vedžiodamas juos, ir laukė, kuris iš suzdaliečių pirmas 
pajudės. Eidivydas jautėsi tarsi šunų rujos apsuptas vilkas. Jam buvo 
nelengva vienu metu sužiūrėti, kas dedasi prieš ir už jo, juolab kad 
kūną maudė dėl nuovargio ir kelių lengvų žaizdų, kurių nejuto per 
grumtynių įkarštų. Tačiau juo ilgiau tęsėsi nelaukta pauzė, tuo la- 
biau rikį kamavo skausmas. Lietuvis prašė dievų, kad tie jo pasigai- 
lėtų ir greičiau viskas pasibaigtų. 

Ir išprašė — kažkas už priekinės suzdaliečių gretos riktelėjo ir 
tie vienu metu užvirto ant rikio Eidivydo. Šis juos sutiko kauk- 
damas ir švytuodamas abiem kalavijais. Regis, spėjo užkabinti du 
suzdaliečius, kol kažkas, prisėlinęs iš už nugaros, prisitaikęs vožė 
rikiui per galvą. Baisus skausmas nuūžė Eidivydo kūnu, ir jis krito 
į gilaus šulinio juodumą. 

Pilis ūžė ir gaudė. Suzdaliečiai, kol kniazius Mstislavas dar nespėjo 
pasijusti Smolensko šeimininku, skubėjo priglobti bet kokį vertinges- 
nį daiktą ir plėšti lietuvių lavonus. Kniazius Mstislavas skausmingai 
žvalgėsi, skubėdamas paskui plačiai žengiantį Didįjį Kniazių Jaros- 
lavą. Bandė skųsti ir prašyti, kad tas palieprų baigti plėšikavimą, bet 
Jaroslavas neatsisukdamas nekantriai numojo: 

— Baik inkšti. Vyrai dėl tavęs liejo kraują, tegul dabar nors tru- 
putį pasidžiaugia. 

— Bet galjau užteks, - kone ašarodamas meldė kniazius Mstisla- 
vas, stebėdamas, kaip mažiukas suzdaliečių karys tempia pro šalį ilgą 
kaip takas nuo sienos nuplėštą aksomo juostą, vis purvinom vyžom 
ant jos užlipdamas. Tačiau Jaroslavas tarsi neišgirdo. 

— Kiek dar tu mane vedžiosi už nosies?! — irzliai metė jį su palyda 
vedusiam kariui. 

— Atėjom, — atsiliepė tas, praleisdamas didžiūnus į menę, kur 
savo paskutinį mūšį sutiko rikis Eidivydas ir jo kariai. Suzdaliečiai, 
dairydamiesi aplinkui, žengė per lavonus. 

— Kurjis?! — piktai apsižvalgė Jaroslavas. 

— Va, - iš didžiūnų būrio išniręs popas Varfalomėjus bakstelėjo 
pirštu į ant lavonų krūvos gulėjusį aukštą jauną karį krauju užlietu 
veidu. — Štai tas pagonių kniazius. 

— Arjis gyvas? — Jaroslavas pasilenkė prie gulinčiojo. 

— Gyvas, - užtikrino jį vedlys. - Jam Vasilijus trenkė buože per 
galvą, - parodė į netoliese mindžikuojantį drimbą, kuris buvo spėjęs 
apsiginkluoti rikio Eidivydo kalaviju bei skydu. Tas kvailai išsišiepė 
ir nusilenkė, tačiau Jaroslavas dėbtelėjo į jį tarsi į tuščią vietą ir vėl 
atsisuko į be sąmonės tebegulintį lietuvį. 

— Pasirūpinkit, kad jis atsistorų! Greičiau! 

— Greičiau! — pagavo jo šūksnį kiti didžiūnai. Visi, kas tik buvo 
menėje, subruzdo it bičių sugelti, bet neišmanė, ko griebtis, kol paga- 
liau iš spūsties išniro suzdalietis su mediniu kibiru vandens ir išvertė 
jį ant Eidivydo galvos. Vanduo nužliaugė, nuplaudamas kraują. Po 
kelių akimirkų rikis krustelėjo, atmerkė akis ir bandė kilstelti, tačiau 
atsirėmė į atstatytas suzdaliečių ietis. 

— Pakelkit! — vėl mostelėjo Didysis Kniazius Jaroslavas, ir keli 
kariai pripuolę pastatė Eidivydą ant kojų prieš savo valdovą, skau- 
džiai užlaužę rikio rankas už nugaros. 

Lietuvis grikštelėjo dantimis, bet iškentė nesudejavęs. Rikiui ne- 
reikėjo klausti, kas prieš jį stovi. Suspaudęs lūpas apžiūrinėjo Jarosla- 
vą ir kaupė jėgas paskutinei savo kovai. 

Rikis ir Didysis Kniazius buvo vienodo ūgio, tik lietuvis perpus 
siauresnių, dar berniokiškų pečių ir dukart jaunesnis už suzdalietį. 
Jaroslavo plaukai ir barzda blizgėjo sidabru, o akys - susidomėjimu. 
Jam ne kartą teko kautis su lietuvių kniaziais, tačiau nelaisvėn paimtą 
matė pirmą sykį. 

Rikis Eidivydas nejautė ypatingo pykčio Jaroslavui, tačiau jį la- 
biausiai slėgė, kad negalėjo susigrumti su suzdaliečiu. Lietuviui teko 
sunkesnė lemtis — kova be ginklo. Kova, kuria, kaip atrodė Eidivydui, 
jis turėjo užmokėti už visas savo klaidas. Visas, pradedant vaikėziš- 
ku išsišokimu prieš Mindaugą ir baigiant nusileidimu bojarinui Savai 
Gritičiui ir kitiems, atidedant porai dienų išpuolį prieš suzdaliečius. 

Eidivydas, kad skausmas neatimtų jėgų, stengėsi prisiminti gerus 
savo neilgo gyvenimo nutikimus, bet daugiausiai galvojo apie motiną ir 
tikėjosi, kad du jo jaunesni broliai neatneš jai tiek skausmo, kiek jis. Ir 
dar gailėjosi, kad taip ir nepasakė nusižiūrėtai merginai, ką jai jaučia. 

Rikis lengviau atsiduso, kai Jaroslavas pagaliau prabilo: 

— Tai pakliuvai, paukšteli? 

Didysis Kniazius šiepėsi, norėdamas dar kažką įgeliančio pridėti, 
bet Eidivydas jį aplenkė. Aplaižęs sukepusias lūpas lietuvis skubėjo 
dėti vieną prie kito nelengvai jam pasiduodančius rusiškus žodžius: 

— Irgi drąsuolis — bijai kautis kaip dera vyrams! Nieko nesi vertas 
be išdavikų! Bailys! 

Raudonis kaip mat išmušė Jaroslavo skruostus ir ranka pati pa- 
gavo kalavijo rankeną: 

— Pats prisiprašei, šunyti! 

Suzdaliečiai, laikę Eidivydą, kilstelėjo aukščiau jo už nugaros 
užlaužtas rankas, sykiu palenkdami rikį priekin, bet tas lošė aukš- 
tyn galvą ir jo balsas, visas jėgas eikvojant pasipriešinimui, virto 
šnypštimu: 

— Bailys! Niekingas bailys! 

— Prisiprašei! — grikštelėjo dantimis Didysis Kniazius, plėšda- 
mas iš makščių kalaviją. 

— Palauk, Didysis Kniaziau! - dar pabandė jį sulaikyti kniazius 
Mstislavas. - Galėtume už jį gauti gerą išpirką! 

Jaroslavas stabtelėjo. Jo akyse blykstelėjo susidomėjimas, tačiau 
rikis Eidivydas nedavė suzdaliečiui ilgai mąstyti: 

— Aha, gausi! O paskui aš sugrįšiu! Iš pradžių Smolenską, o 
vėliau ir Vladimirą Mindaugui paimsiu ir tave kaip aviną pas jį už 
virvelės atvesiu! 

Menė akimirksniu nuščiuvo, musę skrendant galėjai išgirsti, bet 
tuoj sudrebėjo nuo Jaroslavo riaumojimo: 

— Duokit jį man! 

Eidivydą laikę kariai dar aukščiau užlaužė jam rankas, sykiu pa- 
lenkdarni rikį žemyn ir pastumdami į priekį. Didysis Kniazius pagaliau 
apnuogino kalaviją, aukštai iškėlė jį virš galvos, sykiu pritūpdamas ir... 

Ir metalas žybtelėjo deglų šviesoje, kalavijui švilptelėjus žemyn, 
kur jo laukė nenorintis pasiduoti rikio Eidivydo sprandas. 

Daubaras, paskutinį kartą atsisukęs į lietuvius, bandžiusius sulai- 
kyti suzdaliečius, kaip per ugnį užlėkė į bokšto aikštelę. Pirmiausia 
pripuolęs dirstelėjo į kiemą, kur tebeknibždėjo suzdaliečiai, paskui 
metėsi į kitą aikštelės pusę ir persisvėrė per vieną iš šaudymo angų, 
tačiau apačioje viską dengė aklina tamsa. 

Deja, kitos išeities nebuvo. Daubaras susirado virvės ritinį, vieną 
jos galą pririšo prie šaudymo angos atbrailos, o tada sviedė ritinį že- 
myn ir virvė, rangydamasi it gyvatė, išnyko tamsoje. Rikis dar kiek 
luktelėjo, paskutinį kartą apsidairė ir, įsikirtęs į virvę, ėmė leistis že- 
myn, vis kojom atsiremdamas į sienos akmenis. 

Kai iki žemės, Daubaro nuomone, liko nebedaug, jis paleido 
virvę ir krito žemyn, tačiau kiek apsiriko — per aukštai pasileido ir 
skaudžiai atsitrenkė, bet aiktelėjęs tuoj virto ant šono ir nusirideno, 
kad apgautų tuos, kurie galbūt tykojo palei sieną. Rikis apsivertė kelis 
kartus, kol pasiekė kalvos, ant kurios stovėjo pilis, šlaitą ir pašoko su 
kalaviju rankose, žiūrėdamas į tamsą, bet ta liko nebyli, tik pilyje dar 
girdėjosi kautynių triukšmas. | 

Daubaras kiek pailsėjo, apsiramino, paskui įkišo kalaviją į 
makštis ir ėmė atsargiai ropštis šlaitu žemyn. Buvo nelengva, nes 
šlaitas kone statmenai šovė į viršų ir Žybartaitis galėjo nusitver- 
ti tik žolės. Kelis sykius suklupo, vos ne vos paskutinę akimirką 
spėdamas nučiupti žolę, ir vėl tęsė savo kelionę, kone pritūpęs ir 
iš lėto dėliodamas kojas. 

Tačiau šlaitas buvo tik vargo pradžia. Po jo rikio laukė plynė 
aplink pilies kalvą, kur šokčiojo pėsti ir raiti šešėliai. Daubaras per 
ją ir bėgo, ir žąsele žingsniavo, ir net šliaužė, šešėliams šmėkštelėjus 
arčiau. Regis, sugaišo visą amžinybę, kol pasiekė pirmąsias trobas 
netoli vėčės aikštės. 

Jis atsišliejo į vienos iš jų medinę sieną. Atsikvėpęs nusišluostė 
nuo veido prakaitą ir jau ketino traukti miesto sienos pusėn, bet 
dėmesį atkreipė iš pilies vėjo atneštas triukšmas. Pakėlė galvą — ant 
vieno bokšto suplazdeno deglai, nušviesdami triukšmingai jo aikš- 
telėje besiskeryčiojančias figūrėles. Daubaras prisimerkė, stengda- 
masis įžiūrėti, kas ten darosi, ir krūptelėjo, kai deglai iš tamsos 
išgriebė ant ieties pamautą apvalų daiktą. 

Rikiui nereikėjo ilgai mąstyti, kad pažintų, jog tai galva, ir ats- 
pėtų, kieno ji. 

— Viso, Eidivydai, — veik be garso ištarė, tik lūpas sujudino ir, 
skubiai nusisukęs, nėrė į tamsą. 

Po sutemų apgaubtą, neramiai suklususį miestą skraidė suzda- 
liečių raiteliai, bet Daubarui, kol nusigavo iki artimiausių miesto 
vartų, pavyko jų išvengti. Prisiartinęs dirstelėjo iš už kampo ir, nė- 
ręs atgal, apmaudžiai nusispjovė — vartai buvo uždaryti. Prie jų, 
apšviesdamas nemažą plotą, liepsnojo laužas, šalia jo ir bokštuose 
stypsojo sargybiniai. Tačiau rikis pyko ant savęs, kad kažko tikėjosi, 
sėlindamas prie vartų. 

Tiesiog po visų vargų norėjo ko nors lengvesnio, bet nebuvo ką 
daryti: Daubaras, pasirausęs atmintyje, atrado, kaip atrodė namai 
prie šių vartų, ir nusėlino prie artimiausio, kuris, jo galva, turėjo būti 
tuščias. Į vidų patekti nebuvo vargo — durų vietoje žiojėjo skylė, užtat 
po to teko paprakaituoti, stengiantis nekelti triukšmo griozdžiant vi- 

sus kampus, kur tikėjosi rasti kokių nors skudurų. Supluko, iki ausų 
išsipurvino, apsipylė dulkėm, bet užtiko, ko ieškojo, ir vėl, regis, am- 
žinybę vargo, kol iš sudraskytų skudurų suvijo šiokią tokią virvę. 

Pabaigęs nėrė iš trobos į tamsą ir nuslinko palei miesto sieną, kol 
pagaliau rado vietą, kur nesimatė suzdaliečių. Ilgai nesidairė - užsi- 
ropštė, pritvirtino virvę ir persivertė per sieną. Dar kelios akimirkos ir 
pagaliau pasiekė žemę, o tada pasileido kiek kojos nešė miško pusėn. 

Pakeliui Daubarui teko kristi veidu į žolę - miesto pusėn girgž- 
dėjo keli vežimai. Rikis, sumetęs, jog Jaroslavas perkelia į miestą 
savo gurguolę, kiek luktelėjo, kol vežimai girgždėdami prariedėjo 
pro šalį, tada pakilo ir, vis apsidairydamas, ėmė sėlinti tolyn. 

Atsarga pravertė — kai nuėjęs keliolika žingsnių jau galvojo vėl 
leistis į kojas, išgirdo toje pusėje, kur prapuolė vežimai, šūktelė- 
jimą „Aš tuoj“ ir artėjančius žirgo šuolius. Daubaras iš pradžių 
norėjo pulti į šalį, bet apsigalvojo. Buvo rizikinga, tačiau vertėjo 
pamėginti, nes rikiui reikėjo žirgo, ir jis, išsitraukęs kalaviją, pri- 
gludo prie žemės. Vos raitelis priartėjo, Daubaras pašoko, kaire 
ranka pagavo žirgą už apynasrio ir tas suklupo. Raitelis perskriejo 
per žirgo galvą ir trenkėsi į žemę, bet vos krustelėjo — jį pasiekė 
Žybartaičio kirtis. 

Dar akimirka, ir Daubaras, sutramdęs žirgą, jau sėdėjo balne 
ir suklusęs dairėsi, bet, regis, nei lapė nesulojo. Aprimęs rikis pa- 
skutinį kartą atsisuko į miestą. Tas atrodė lyg juodas kalnas, kurio 
pačioje viršūnėje švietė žiburėlis sulig adatos galu. „Deglai pilies 
bokšte“, sumetė Daubaras ir suragino žirgą. 

Jis lėkė Dniepro pusėn, link kelio, kuriuo iškeliavo Junda ir 
kuriuo pats galvojo leistis, nešdamas į Lietuvą paskutinę rikio Ei- 
divydo žinią. 


VII. 


PoLocKO KUNIGAIKŠTYSTĖS MIŠKUOSE 


Vi buvo įpusėjusi savo kelią ir jau keletą dienų laikė uždė- 
jusi karštą delną ant Vilniaus. Nuo šutros oras atrodė apsun- 
kęs ir tirštas, nei piršto nesinorėjo pajudinti. Paprastai tokiu metu 
tesigirdėdavo vien musių zvimbimas palei šiukšlynus, tačiau šįkart 
pro pilies langus veržėsi įnirtingas plaktukų ir kirvių stuksenimas 
bei ridenamų rąstų dundesys. Net nematydamas galėjai atspėti, jog 
miestas panašus į šerno išdraskytą skruzdėlyną. 

Triukšmas trukdė Mindaugui susikaupti, nors rūpestis, dėl ku- 
rio laužė galvas su keliais rikiais bei artimiausiu patarėju Parvumi, 
buvo labai rimtas. Lietuvą jau seniai buvo pasiekusi žinia, jog didelės 
mongolų jėgos žygiuoja Černigovo pusėn. Iš pradžių dėl to nesijau- 
dino, tačiau dėl viso pikto stengėsi nepaleisti jų iš akių. Ir ne tuš- 
čiai — prieš savaitę Vilniuje pasirodė žygūnai su blogomis žiniomis: 
didelė mongolų kariauna - kokie penki-šeši tūkstančiai — traukė per 
Polocko kunigaikštystę Lietuvos sienų pusėn. 

Mindaugas negaišo — iš aukštaičių žemių surinko tris tūkstan- 
čius vyrų. Daugiau negalėjo - jei nebūtų pasisekę sulaikyti mongo- 
lų jiems dar nepasiekus Mindaugo valdų, kažkas turėtų pasirūpinti 
Jais Lietuvoje. 

Jei būtų taip nutikę, Mindaugas būtų turėjęs pats stoti prieš 
klajoklius, o kol kas prieš mongolus siuntė rikį Skirmantą, kurio 
tėvas dar Mindaugo tėvui tarnavo, o Skirmantas buvo Didžiojo 
Rikio vaikystės draugas. Kariaunos paruošimas ėjo į pabaigą. Ji jau 
kitą dieną turėjo išžygiuoti, ir Mindaugas surinko savo artimiau- 
sius ir su Skirmantu išeinančius rikius paskutinį kartą pasitarti. 

Tik tas triukšmas bei karštis — vyrai be paliovos gurkšnojo midų 
ir braukė nuolat veidais žliaukiantį prakaitą, tačiau tai menkai gel- 
bėjo nuo karščio ir nerimo. 

Visi susirinkę menėje, išskyrus Parvų, buvo patyrę kariai, da- 
lyvavę daugybėje žygių ir kautynių, tačiau nei vienam iš jų nebuvo 
tekę susidurti su mongolais, tik buvo daug apie juos girdėję. Gandas 
apie paslaptingus, nežinia iš kurio pasaulio krašto išnirusius ir vis- 
ką savo kelyje triuškinančius klajoklius lėkė lyg strėlė, keliais metais 
aplenkdamas jų pasirodymą ir iš anksto gąsdindamas būsimas jų 
aukas. Mindaugas ir jo rikiai buvo ne iš bailiųjų, tačiau tai, kad 
mongolai tarsi per sviestą perėjo per daugumą rusų žemių, pakeliui 
lyg riešutus traiškydami net ir akmenines miestų sienas bei jų pilis, 
norom nenorom vertė susirūpinti. 

Rikių balsai skambėjo neramiai. Juk nelengva ką nors nuspręsti, 
kai priešą pažįsti tik iš gandų. Mindaugui jų šnekos atrodė vis tuš- 
tesnės. Jis jau galvojo paleisti rikius, kad šie pailsėtų prieš rytdienos 
žygį, tačiau tuo metu pro duris prasmuko rūmininkas. Nedrįsdamas 
trukdyti rikių šnekos, jis pasieniu prislinko prie Parvaus ir kažką pa- 
šnibždėjo jam į ausį. Plačiame, riebiame į ketvirtą dešimtį įžengusio 
patarėjo veide įsižiebusi nuostaba neprasprūdo pro Mindaugo akis. 

— Kas nutiko? — jis irzliai pasisuko, pasiruošęs sutikti blogą ži- 
nią, nes geros jau senokai negirdėjo. 

— Atvyko rikis Daubaras iš Smolensko, - atsiliepė Parvus savo 
minkštu balsu. 

— Smolensko?! Daubaras?! —- Didžiojo Rikio antakiai aukštai 
kilstelėjo iš nuostabos. 

Besirūpinant mongolais, iš galvos išgaravo rikio Eidivydo bėdos 
ir jis nejaukiai pasijuto, atsiminęs, su kokia žinia žygūnui teko grįžti 
į Smolenską, bet tuojau pat pyktelėjo — negi Eidivydas taip nieko ir 
nepasimokė iš savo klaidų, kad vis nesupranta tokių paprastų dalykų: 
nei vieno kario negali jam duoti, o jis ką - Daubarą prašyti atsiuntė?! 
Negi mano, kad šis jį sugėdins? 

— Pašauk! — paliepė rūmininkui, ir, kol tas skubėjo prie durų, 
Parvus sunkiai palinko prie Mindaugo ir šnibžtelėjo: 


94 


— Reikia nepaleisti Daubaro. Juk jis buvo su Eidivydu, kai tas 
kovėsi su mongolais. 

— Gerai sakai, — atsiliepė Mindaugas, nepasukdamas galvos į pa- 
tarėją, nes per menę prie jo pavargusiu žingsniu artėjo Daubaras. 

— Didysis Riki, - nusilenkė atsistojęs prieš jo krėslą. Visi menėje 
smalsiai sužiuro į žemaitį. 

— Kalbėk, - paliepė Mindaugas. 

— Smolenskas krito, - Daubaras, ir taip nešnekus, šiuokart dar 
mažiau buvo nusiteikęs kalbėti, ir Didžiajam Rikiui kone per jėgą 
teko iš jo lupti žodžius: 

— Jaroslavas šturmu paėmė? 

— Ne, smolenskiečiai išdavė. 

— Kaip? 

— Kad gerai nežinau. Buvau pilyje. Jau miegojau — naktį įsiveržė. 

— Kur Eidivydas ir jo vyrai? 

— Žuvo. Eidivydui nukirto galvą. 

Pasakė Daubaras ir lyg peiliu nupjovė, žvelgdamas tiesiai Min- 
daugui į akis. Didžiajam Rikiui buvo nelengva atlaikyti jo žvilgsnį, 
tačiau Mindaugas žinojo, jog pasielgė teisingai. Juk nevalia dėl vieno 
piršto po kalaviju pakišti visos rankos, bet jo balsas nuskambėjo tarsi 
atsiprašančio: 

— Negalėjau jums atsiųsti pagalbos. Neturiu karių. Sakiau Eidi- 
vydui - mongolai artėja. 

Ir Mindaugui buvo nelengva rasti daugiau žodžių. Savo valdovą 
išgelbėjo Parvus: 

— Daubarai, papasakok rikiams apie mongolus. Jie rytoj prieš 
juos išeina. Skirmantas ves. 

— Oką pasakoti? —- Daubaras iš pradžių nenorėjo, tačiau Parvaus 
šypsena buvo plati ir vaikiška: 

— Juk matei mongolus, žinai, kaip jie kaunasi. Rikiams bus labai 
pravartu tai žinoti. 

— Gerai, - linktelėjo Žybartaitis ir ėmė dėstyti tai, ką, jo galva, 
reikėjo žinoti rikiams. Tie klausėsi ausis ištempę ir karts nuo karto 
pasitikslindavo kokią nors jiems rūpimą smulkmeną. 

— Ačiū tau, Daubarai, daug padėjai, — ištarė Mindaugas, susi- 
mąstęs ir pirštais barbendamas į krėslo ranktūrius. - Suprantu, jog 
pavargai ir pasiilgai namų, bet norėčiau, kad eitum su Skirmantu. 
Jam labai praverstų tavo žinios apie mongolus. 

— Gerai, - žemaitis akimoju atsiliepė, tarsi tik to ir telaukęs. — 
Negaliu keliauti namo. | 

- Kodėl? - Didysis Rikis vėl kilstelėjo antakius. 

— Dėl Jundos. Sesers, - liežuvis sunkiai pakluso Žybartaičiui, ir 
jis delnu nubraukė veidą užliejusį prakaitą. - Ji su žygūnu keliavo į 
Lietuvą, kai užpuolė mongolai. Atrodo, ją paėmė į nelaisvę. Negaliu 
to pasakyti motinai. Privalau ją rasti. 

— Gal ir rasi, - linktelėjo Mindaugas, tačiau jo balse nebuvo ti- 
krumo. Nenuostabu - mongolai pasirodydavo ir išnykdavo tarsi vė- 
jas. - Gerai, užteks šiai dienai šnekų. Eikite, rikiai, pailsėkit prieš 
rytdieną. Skirmantai, tu pasirūpink Daubaru. 

— Būtinai, Didysis Riki, - Skirmantas atsistojo sukumpęs, tačiau 
vis vien liko aukščiausias menėje. Sykiu jis skubiai užsimaukšlino ant 
galvos visą laiką rankoje laikytą šalmą. Skirmantas garsėjo tuo, kad 
visada ir visur stengėsi jo nenusiimti, tik pas Mindaugą tekdavo. Mar 
rikis negalėjo susitaikyti, kad jo plaukai labai skysti ir metams bėgant 
jų vis mažiau lieka ant galvos, o barzda vis dar vešli ir garbanota. 

— Eime, Daubarai, - Skirmantas paplekšnojo per petį vis dar 
prieš Mindaugą tebestypsančiam Žybartaičiui ir tas apsisukęs it sa- 
pnuodamas nusvirduliavo paskui šalmuotą rikį. 

Daubarui atrodė, jog galutinai pabudo tik kitą dieną, jau jo- 
damas pirmose Vilnių paliekančios Skirmanto vedamos kariaunos 
gretose ant rikio parūpinto žirgo. Tas, kurį Daubaras susirado prie 
Smolensko, po ilgos kelionės iki Vilniaus nebetiko karo žygiui. Jis 
stengėsi kuo greičiau pasiekti Vilnių ir žirgui nedaug leisdavo at- 
sipūsti. Tik tiek, kad tas laikytųsi ant kojų, nes neturėjo kur jo 
pakeisti. Vengė užsukti į pakelės kaimus — kad ir koks stiprus bei 
įgudęs buvo, nevertėjo rizikuoti. Nakvodavo miškuose. 

Tokia kelionė ne tik žirgą, bet ir raitelį nualino. Visą kelią įveikė 
pusbadžiu, nes tik porą kiškių su kilpom buvo pasigavęs ir taupiai 

juos valgė, nors tokiam, kaip jis, ir vienam kartui kiškio nebūtų už- 
tekę. Prieš kelionės pabaigą iš silpnumo jau drumstėsi protas. Gerai, 
kad, kai pasiekė Lietuvą, jau pirmame kaime buvo sočiai pamaitintas, 
tačiau pats sau neleido ilsėtis. Tik Vilniuje, Skirmanto privalgydin- 
tas, krito į patalą ir miegojo, kol saulė pakilo aukštai ir Skirmantas 
nutarė, jog jau laikas kelti svečią. 

Daubaras jodamas, regis, pagaliau pamatė Vilnių. Tiksliau tai, 
kad jis kitoks, nei kitais kartais jam apsilankius. Visa, kas tik gyva, 
krutėjo ir savo darbą pamesdavo tik kariaunai jojant prošal. Bet trum- 
pam: palydėdavo žvilgsniais, pamodavo atsisveikindami ir vėl grįžda- 
vo prie savo rūpesčių. Tempė į pilies kalną rąstus, rideno akmenis, 
ruošdamiesi mongolų pasirodymui, tačiau Daubarui jų vargas atrodė 
nerimtas. Kad ir kaip vilniečiai stengtųsi, medinė pilis negalėjo il- 
gam sustabdyti mongolų, ir todėl Žybartaičiui patiko vakar išgirstas 
Parvaus siūlymas, kad, jei pasiseks atsilaikyti prieš mongolus, būtų 
neprošal prie rytinių sienų pastatyti bent porą stiprių mūrinių pilių, 
bet pats sau pagalvojo, jog reikėtų perstatyti ir Vilniaus pilį. 

Daubaras dairėsi, pamiršęs nuovargį ir silpnumą, suvokdamas, 
jog pats atrodo ne ką geriau už žirgą, ant kurio jojo iš Smolens- 
ko — sublogęs ir išsišovusiais skruostikauliais. Tačiau jam tai ma- 
žiausiai rūpėjo. Žybartaitis nekantravo greičiau susidurti su mon- 
golais. Skirtingai nei Mindaugas, jis tikėjo, jog ras Jundą ar bent 
sužinos, kas jai nutiko. 

Trys tūkstančiai karių paliko Vilnių ir patraukė į rytus. 

Vasara pasitaikė aikštinga: kelias alinančio karščio dienas ūmai 
pakeisdavo lietingos, kai merkdavo nuo tamsos iki tamsos ir vėl 
taip pat netikėtai tuščiame danguje telikdavo saulė, kuri skubėdavo 
išgarinti žemei tekusią drėgmę. Ypač karštis kamuodavo panirus 
po medžiais, tačiau jis buvo kitoks, nei Mongolijos stepėse. Ten jis 
buvo sausas ir malonus, Polocko kunigaikštystės giriose — drėgnas 

ir varginantis, o kur dar uodai, tarsi tankus tinklas dengiantys pel- 
kėtus miškus ir nepraleidžiantys prošal jokio gyvo sutvėrimo: nei 
žmogaus, nei žirgo, nei kupranugario. 

Miškams, atrodė, nebuvo nei galo, nei krašto. Mongolams jie iki 
gyvo kaulo pabodo po dviejų savaičių kelionės per jų nesibaigiančias 
gūdumas: ir raiteliams, ir jų vadui nojonui“ Kaidu. 

Nojonas buvo jau senyvas ir jo veidą raižė ne tik randai, bet ir 
gausybė raukšlių, tarp kurių buvo nelengva iškart pastebėti siauras, 
įkypas akis. Juolab kad tas, linguodamas balne, vis merkė jas, nuo- 
lat prisimindamas paskutinį savo apsilankymą Visatos Užkariautojo 
Batu-chano jurtoje. 

Jos viduryje, ant aukštų bronzinių padėklų, spragsėdami degė ži- 
bintai, skleisdami ambros, muskuso ir alijošiaus kvapus. Grindys buvo 
išklotos margais persiškais kilimais, ant išmėtytų tymo bei šilko prie- 
galvių į kairę ir į dešinę nuo įėjimo sėdėjo čingizaičiai?, o už jų — nojo- 
nai ir temnikai“, parietę po savimi geltono tymo batais apautas kojas. 

Jurtos gilumoje sėdėjo keturios Batu-chano žmonos —- mongo- 
lės baltai nuteptais veidais, apsirėdžiusios skaisčiai raudonais rūbais. 
Dažų sluoksnis buvo toks storas, jog jos visos atrodė tarsi viena. Iš 
viso Visatos Užkariautojas buvo pasiėmęs į žygį septynias žmonas, 
bet, kai jo jurtoje būdavo kalbama apie svarbius dalykus, į ją įleisdavo 
tik mongoles, nes tikėta, jog tiktai jos gali išlaikyti paslaptį. 

Pats Batu-chanas - beūsis, įdegęs, juodomis apyžvairėmis akimis, 
apsivilkęs mėlynu šilkiniu čapanu su rubininėmis sagomis — buvo įsi- 
taisęs ant paprasto tamsaus veltinio gabalo. Jo krūtinę puošė ant auk- 
sinės grandinės pakabinta didelė ovali auksinė paicza, kurioje buvo 
pavaizduota įniršusio tigro galva. Šią paiczą iš tėvo, Čingis-chano, 
rankų gavo jo vyresnysis sūnus Džuči-chanas, o po šio paslaptingos 
mirties paicza atiteko jo sūnui Batu-chanui. Tigro galva reiškė kahano' 
įsakymą: „Visi privalo klausyti šios paiczos savininko lyg mūsų pačių . 


Nojonais mongolai vadindavo savo kunigaikščius. 
Čingizaičiai - tiesioginiai Čingis-chano palikuoniai. 
Temnikas — tumeno (10 000 raitelių) vadas. 
Kahanas - mongolų imperatorius. 

Ant kelių Batu-chanas laikė kinišką kardą su ilga deimantais 
blizgančia rankena. Greta jo gulėjo saidokas su trimis raudonomis 
strėlėmis? ir lankas, o ties galva kabėjo bronzinis skydas. Netoli 
jo tarsi didelis kelmas kiurksojo dvidešimties tautų užkariautojas 
senasis Subudajus Bagaturas, lydėjęs Čingis-chaną į visus žygius 
bei chano valia mokęs jo anūką Batu-chaną ir tapęs jo artimiausiu 
padėjėju. 

Be garso pasirodė trys vergai kiniškais drabužiais, nešdami 
auksinius raštuotus padėklus, ant kurių stovėjo paprasti pilki me- 
diniai ajakai? aptrupėjusiais kraštais su putojančiu baltu kumysu. 
Šiuos puodukus Batu-chanas labai saugojo, nes iš jų kadaise gėrė 
pats jo garsusis senelis. Puodelių buvo tiek, kiek palapinėje sėdėjo 
čingizaičių. Nojonas Kaidu suskaičiavo dešimt ir be garso atsidu- 
so — į žygį į Vakarus išėjo vienuolika, bet vienas iš jų — jauniausias 
Čingis-chano sūnus chanas Kiulkanas — žuvo prie urusų!? miesto 
Kolomnos. 

Tuo metu Batu-chanas visiškoje tyloje vos vos sujudino lūpas: 

— Išdalinkite taures! 

Bet vergai pajudėjo tik Subudajui davus ženklą. Jie vikriai be jo- 
kio šlamesio apėjo čingizaičius, dalindami jiems ajakus. Vieną paėmė 
Batu-chanas ir atsistojo maldai: 

— Pirmąją taurę mūsų kumiso išgersime „Šventojo Valdytojo", 
išvykusio iš mūsų tarpo vadovauti dausų pasauliui, atminimui, šio 
didžiausio kariautojo, kuris įsakė pradėti žygį, kad nuneštume mon- 
goliško vardo siaubą iki paskutinės pasaulio ribos! 

Batu-chanas iš lėto išgėrė taurę iki dugno, o paskutinius lašus 
išvarvino sau ant rankos ir perbraukė krūtinę. Čingizaičiai irgi pa- 
kėlė taures išgerti už savo senelio atminimą. Tik jas nuleido — vėl 
pasirodė vergai su sidabriniais padėklais, ant kurių buvo sustatyti 
auksiniai puodukai bei įvairiausių formų taurės, ir ėmė į jas pilstyti 


8 Strėlių skaičius rodė jų savininko kilmingumą: kuo jų mažiau, tuo mongolas kilmingesnis. Paprastų 
mongolų saidokai turėjo būti pilni. 
9 Ajakas - puodukas gėrimui, išskaptuotas iš beržo šaknies arba iš jo gumbų. 


10 Urusais mongolai vadino rusus. 

kumysą iš didelio veršiuko odos burdiuko, kuris kabėjo šalia jurtos 
durų. Taip pat norintiems nešiojo taures su svaiginančiu airanu ir 
buza!!, kurie greitai atpalaiduodavo liežuvius. 

Daugiausiai kalbėjo apie neseniai pasibaigusį Batu-chano žygį į 
Černigovo žemę ir svarstė, ką daryti toliau: ar pasiųsti dar kelis tu- 
menus nukariauti kokios urusų žemės, ar leisti visiems pailsėti prieš 
naują didelį žiemos žygį toliau į Vakarus, ieškant kranto, kurį skaliu- 
ja Didžiosios Tamsos pradžią, o tuo pačiu ir mongolų užkariavimų 
pabaigą, žyminti Paskutinė jūra. 

 Kaidu nelabai įdėriiai klausėsi čingizaičių ginčų, nes po nakties 
su jauniausia žmona Gajane ėmė mieguistumas. Jis mieliau, pasi- 
naudodamas proga, grobė nuo vaišių lėkščių taip retai gaunamus 
peršviečiamus geltonos spalvos cukraus kristalus ir mėgaudamasis 
čiulpė juos. 

Nojonui nedažnai pasitaikydavo tokia galimybė, nes cukrininės 
nendrės buvo auginamos tik tolimojoje Indijoje bei Egipte ir kainavo 
visą turtą. Tačiau cukraus saldybė netrukdė temnikui!* išgirsti čingi- 
zaičių ginčus nutraukusio Subudajus Bagaturo tyliai tariamų žodžių, 
bet jis, kaip ir daugelis, vengė žiūrėti į visus bauginusio karvedžio 
pusę. Šis buvo senas, jo niūrų veidą kirto melsvai raudonas randas, 
dėl kurio viena akis visą laiką buvo užmerkta, o kita išsprogusi smal- 
siai dairėsi aplinkui. Jis kalbėjo visiškoje tyloje: 

— Čia daug pievų ir geros žolės mūsų žirgams. Juos reikia atšerti 
prieš žiemą, kad jų kailiai žibėtų kaip lašiniais ištepti. Būtų geriau- 
sia čia visiems palaukti žiemos, — tarė senasis karvedys, gremždamas 
savo šiurkštų, nuo gimimo nepraustą veidą, apžėlusį kuokštais gelto- 
nų šiurkščių plaukų“. | 

Batu-chanas jam pritarė ir Kaidu vėl nusvarino galvą, nutaręs, 
jog nieko svarbaus nebeišgirs, besirūpindamas, ar neprapuolė lėkštė 
su cukrumi. Juolab, kad vergai prieš Batu-chaną paklojo žemėlapį ir 
tas su čingizaičiais ėmė aptarinėti kelią, kuriuo būtų geriausia eiti į 


11 Alkoholiniai mongolų gėrimai. 
12  Temnikas - tumeno (10 000 raitelių) vadas. 
13 Mongolai tikėjo, kad jei plauni veidą, prarandi sėkmę. 

Vakarus, bet jų nugaros trukdė nojonui ką nors pamatyti, o minimų 
miestų ir žemių vardai .mažai ką jam sakė. Jis tokiais dalykais domė- 
davosi tik tada, kai prireikdavo tas žemes užkariauti. 

Besnūduriuojant jam praslydo pro ausis, kada ir kas pirmas pa- 
minėjo iki tol Kaidu negirdėtą Lietuvos vardą, užtat Batu-chanas iš- 
kart sukluso. Jis dar atsiminė susitikimą su lietuvių pulkeliu netoli 
Maskvos ir visą jo kariauną puolusį bei jo kardo užsimaniusį batirą"“, 
kokių jis daug norėtų turėti tarp savo raitelių. 

— Kurgi ta Lietuva? — jis ėmė dairytis po žemėlapį, tačiau tas 
mongolui mažai tegalėjo pagelbėti. 

— Ji čia, - urusų kniazius Glebas, atėjęs tarnauti Batu-chanui 
šio kariaunai pasirodžius kipčiakų stepėse, bakstelėjo į tą žemėlapio 
kraštą, kur baigėsi Polocko kunigaikštystė. 

— Kur?! — Batu-chanas susierzinęs trinktelėjo per žemėlapį 
dramblio kaulo lazdele. - Čia gi nieko nėra! 

— Čia jų žemė nenupiešta, — atsiprašydamas kniazius trilinkas 
sulinko prie džichangiro“ kojų. — Ji prasideda už Polocko kunigaikš- 
tystės ir eina iki jūros. 

— Jūros? — suklusęs Subudajus pakreipė ausį, kad geriau girdėtų. 

— Baltijos jūros, — pasiskubino pridėti rusas, ir senojo mongo- 
lo veidą vėl uždengė abejingumo kaukė, lyg jam būtų visai nerūpėjęs 
kniaziaus Glebo pasakojimas apie Lietuvą. Juolab, kad tas ne ką ir 
turėjo pasakyti, tik kad lietuviai — geri kariai. 

— Mongolams niekas negali pasipriešinti! — piktai išsprogino 
apgirtusias, krauju užlietas akis Gujuk-chanas. Jo tėvas Ugediejus 
buvo kahanas ir Gujuk-chanas iki šiol negalėjo atleisti Subudajui. 
Čingizaičio galva, jei ne tas senas lapinas ir jo čingizaičius prieš dži- 
changiro rinkimus įbauginę galvažudžiai, jis būtų vedęs mongolus 
prie Paskutinės jūros. 

— Jei taip, tai eik ir juos nukariauk. Juk urusų žemėse tau vis nepa- 
vykdavo pasiekti didelių pergalių! — įsikarščiavęs įgėlė Batu-chanas. 


14  Batiras - narsuolis, karžygis (tiurkiškai). 
15  Džichangiras - mongolų karo vadas, kurį prieš žygį susirinkime rinkdavo chanai ir po to jam 
besąlygiškai paklusdavo. 

— Ir eisiu! Rytoj pat! - Gujuk-chanas pabandė stotis, tačiau nuo 
išgertos buzos kojos nebenorėjo paklusti, ir jis vėl klestelėjo ant prie- 
galvio. Šalia sėdėję čingizaičiai vos spėjo sugriebti kahano sūnų, kol 
tas nenuvirto ant kilimo. 

— Ir eik! — riktelėjo Batu-chanas, rūsčiai nužiūrinėdamas Gujuk- 
chaną, kuris taisėsi jo išdribusį pilvą apjuosusią brokatinę juostą ir 
gaudė iš už jos išslydusį kinišką durklą nefritine rankena. Nežinia, 
kas būtų nutikę vėliau, bet tuo metu Subudajus atsikrenkštė ir tarė, 
pramerkęs savo vienintelę akį: 

— Gujuk-chanas - tikrai didis batiras ir ne jam po miškus kažko- 
kius bailius lietuvius gainioti. Užteks ir nojono Kaidu bei jo tumeno. 

Batu-chanas įniršęs dirstelėjo į savo senąjį mokytoją, ketindamas 
atsikirsti, tačiau sutiko jo įspėjantį žvilgsnį ir atlyžo, supratęs, ką tas 
turėjo omenyje — tokią nuodingą gyvatę kaip Gujuk-chanas geriau 
turėti po ranka, nei leisti laisvai šliaužioti ir kaupti nuodus. 

— Teisingai, — džichangiras atlyžęs atsiliepė ramesniu balsu. — 
Nojonai Kaidu, padaryk, kas tau pasakyta. Nukariauk tuos lietu- 
vius — jie turi man nusilenkti. O dar geriau — pasakyk jiems, kad 
geruoju man paklustų ir eitų paskui mane į Vakarus. Pasakyk jiems, 
kad ten jų laukia didelis grobis. 

— Dėmesys ir paklusnumas, Visatos Užkariautojau, - užgniau- 
žęs apmaudą 'Kaidu nusilenkė Batu-chanui, nedrįsdamas žvilgtelti 
į Gujuk-chaną. 

Nojonui nei į galvą nedingtelėjo paprieštarauti Batu-chanui. Jis 
sau nei karto nebuvo nieko panašaus leidęs nuo tada, kai dar kone 
vaikas būdamas, atkeliavo pas Čingis-chaną, rinkusį mongolų gentis 
į vieną kumštį. Likęs su juo nojonas nuėjo ilgą kelią nuo dešimtininko 
iki rumeno vado. Per tą laiką buvo daugybė mūšių ir žygių daugybėje 
žemių, kurių vardai jam seniai galvoje susimaišė. 

Nojonui šis žygis nelipo prie širdies ne dėl amžiaus, o dėl to, kad 
Visatos Užkariautojas pasiuntė jį su tumenu"* ieškoti kažkokių lietu- 
vių ir jų žemių, nors už jų ir nebuvo taip mongolų trokštamos Paskuti- 


16  "Tumenas - mongolų kariuomenės dalis, kurią sudarydavo 10 000 raitelių 

nės jūros, anapus kurios — vien tik amžina tamsa, liudijanti, kad visas 
pasaulis jau po mongolų kojomis. Senasis karys abejojo, ar vertėjo taip 
švaistyti jėgas, kurias Batu-chanas rinko tarp Dniepro ir Dniestro, kad 
paskui jas vestų į Vakarus, už kurių ir buvo Paskutinė jūra. 

Ir dar nojoną erzino, kad jį lyg užrištomis akimis pasiuntė į neži- 
nią. Paprastai mongolai, sumanę žygį prieš kokią nors karalystę, siųs- 
davo į ją daugybę šnipų ir, kai puldavo, ją pažinodavo lyg savo penkis 
pirštus: ir kur kokie miestai, ir kur geriausi keliai, ir kiek priešas turi 
karių, ir kokie jų ginklai. Visiškai viską. Dabar nojonas težinojo, koks 
karalystės pavadinimas ir į kurią pusę eiti, tad negalėjo, kaip mongo- 
lai visuomet darydavo, padalinti savo tumeno į kelias dalis, kad iš visų 
pusių kaip potvynio banga užgriūtų priešą. 

Mėtai bėgo, ir kažkas negero darėsi nojonui su galva. Lyg pasakų 
pabaisos, kraugeriai mungusai, būtų tyčia į ją prileidusios visokių ne- 
deramų ištikimam Visatos Užkariautojo tarnui abejonių. Baisiausia 
buvo tai, kad Kaidu nelabai patiko, jog mongolus vedė į Vakarus ne 
kahano sūnus, ir tai, kaip ir kur vedė. 

Ypač po to, kai su savo tumenu paskui Batu-chaną perplaukė 
didelę upę, kurią jie vadino Itiliumi, o urusai — Volga, ir iš pradžių 
sutriuškino ir paskui save nusivedė kipčiakus, o vėliau vieną po kitos 
perėjo urusų žemes. Jos nepatiko Kaidu: nieko iš jų gero, vien miš- 
kai - kam mongolui tokios. Iki Itilio užkariautų ir sugriautų miestų 
vietoje jie galėdavo įrengti ganyklas savo žirgų, galvijų ir avių ban- 
doms, o čia, net miestą su žeme sulyginus, vietos nepakakdavo. Be 
to, vienas dalykas buvo per urusų žemes žygiuoti žiemą, kai šaltis 
toks, kaip Mongolijos stepėse, o miškai nuogi ir juose toli žmogų gali 
įžiūrėti, ir visai kitas — vasarą, kai miške jautiesi tarsi maiše užrištas, 
o rūbai bei šarvai nuo upeliais bliaukiančio prakaito lipte prilipę prie 
kūno. Tik vienas noras telikęs — nusiplėšti juos, bet uodai! 

Nojonas net nepajuto, kaip kilstelėjo ranką ir nudaužė ant savo 
veido iškart kelis uodus. Gyvi likę pakilo, bet veikiai vėl grįžo, suvi- 
lioti prakaito kvapo. Ne tik senis tarsi užvestas kilnojo ranką — visa 
raitelių kolona aidėjo nuo nesibaigiančio žmonių delnų bei žirgų 
uodegų plekšnojimo. 

Kaidu nuo pat žygio pradžios ant žirgo sėdėjo tarsi ant žarijų. Si 
Batu-chano užduotis jam niekaip nelipo prie širdies, vis jautė nelai- 
mę ir, kad ir kiek stengės užsimiršti, mintyse šaukdamasis karo die- 
vo Sulde!' pagalbos, vis vien atsirasdavo, kas sugadindavo nuotaiką. 
Kad ir kelias, išmintas šimtamečiuose miškuose. Jis buvo ir siauras, 
ir klampus. Vietom jį taikėsi paskandinti pelkės, kai kur — atsikovoti 
miškas, ir tumenui tekdavo gaišti laukiant, kol vergai pasirūpindavo, 
kad juo būtų galima keliauti toliau. 

Tačiau nojonas puikiai suprato, jog toks žygis tik vargina jo rai- 
telius. Nuo to laiko, kai tumenas paliko Batu-chano stovyklą, mon- 
golai tik porą kartų buvo trumpam užtrukę prie dviejų nedidelių 
pilių, nes jau pirmu mėginimu ir vieną, ir kitą užėmė, prieš tai pasi- 
naudoję padegamuoju skysčiu ir taip palaužę gynėjų stiprybę. Deja, 
grobio jiems teko degėsiai ir apanglėję urusų lavonai, o jei pakeliui 
pasitaikydavo koks kaimas, jame terasdavo arba tuščius trobesius, 
arba dar šiltus jų pelenus. 

Kaidu kariams nebuvo jokio atlygio už jų vargą, ir tas, suprasda- 
mas, kad tik griežta drausmė juos palaiko, tesvajojo vien apie turtingą 
urusų miestą, kur mongolai pagal jų įstatymus tris dienas galėtų plė- 
šikauti. Arba apie didelį mūšį, kad ir su tais paslaptingais lietuviais. 
Visa bėda,.kad nebuvo ko paklausti, ar dar toli jų žemė. 

Nojonas vėl pliaukštelėjo sau per žandą ir jau norėjo nubraukti 
nuo jo užmuštus uodus, bet tuo metu iš už posūkio išniro prakaitu 
apsipylęs raitelis. 

— Priekyje bala! Nepraeisim - žirgai klimpsta! — išpyškino, sulai- 
kęs žirgą prieš Kaidu. Išpurtęs nojono veidas paniuro, jis atsisuko į iš 
paskos jojusius mongolus, žvilgsniu susirado tarp jų vieną ir pamojo: 

— Sultajau, imk savo šimtinę, vergus ir pasirūpink, kad kuo grei- 
čiau galėtume joti toliau! 

Kaidu nemėgo Sultajaus - jauno mylimos chano Ugedėjaus žmo- 
nos Safiros giminaičio. Tik dėl giminystės jis, dar nesulaukęs dvide- 
šimties, gavo šimtinę karių totorių tūkstantinėje ir drumstė Kaidu 

ramybę, svajodamas tapti tūkstantininku, o tai nojonui buvo baisiau- 
sias dalykas. Totorių tūkstantinė buvo rimčiausia jo turėta jėga, kitą, 
didžiąją tumeno dalį sudarė visokie pašlemėkai iš mongolų nukariau- 
tų tautų. Buvo čia ir po dvi altajiečių bei kirgizų tūkstantines, ir viena 
kipčiakų, o dar penkias tūkstantines vedė vienas iš į žygį išėjusių Bu- 
charos chanų - Machmud-chanas. Maža to, po mūšių urusų žemėse 
Kaidu buvo netekęs kas trečio savo raitelio. 

Nojonas nei kiek nebūtų nusiminęs, jei tarp žuvusiųjų būtų buvęs 
Sultajus, tačiau tą, matyt, globojo karo dievas Sulde - iš žiauriausių 
kirstynių išeidavo sveikas. Kaidu neabejojo, kad, jei Sultajui ir toliau 
taip seksis, teta parūpins jam tūkstantininko vietą. Sultajus ir pats tą 
puikiai žinojo ir net pieš senąjį nojoną nosį rietė, duodamas suprasti, 
kad ir jo vietoje gali atsidurti, tad šis nevengdavo jam užkrauti pačių 
bjauriausių darbų. 

Ir dabar Sultajaus skruostus nutvieskė įniršio raudonis, tačiau ne- 
turėjo kur dėtis - užatsisakymą paklusti kaip mat būtų palydėjęs galvą, 
jokia giminystė nebūtų išgelbėjusi. Niekuo negalima pateisinti nepa- 
klusnumo vyresniajam žygio metu. Šimtininkas nulenkė galvą, apsuko 
žirgą ir veikiai pro koloną rimbų čaižomi klupdami prabėgo vergai. 

— Uragš, uragš, mūū!*! — rimbai švilpė ir švilpė, vyniodamiesi apie 
vergų pečius, bet tie buvo taip sučaižyti, jog nebe kiekvieną kirtį pa- 
jusdavo, tik stipresnį. 

Bet mongolai daugiau iš įpročio švaistėsi botagais. Be to, ir ver- 
gus taupė. Paprastai, jei dirbdamas vergas suklupdavo ir nepajėgdavo 
greitai atsikelti, mongolai negaišdami jį pribaigdavo, o dabar kentė — 
ietimis paragindami laukdavo, kol atsistos. Mat viso žygio metu ne- 
pavyko paimti nei vieno belaisvio. Teko verstis su vergais, išsivestais iš 
Batu-chano stovyklos, ir kone lygiai su kariais juos maitinti, kad visai 

'nenusibaigtų. Ne juokas, nes vergams žygio metu tekdavo kliautis 
savo kojomis, nakvynei sustojus dirbti įvairius darbus, o dieną, kelyje 
pasitaikius kliūčiai, pasirūpinti jos pašalinimu. 

— Uragš, uragš, mūū! — švilpė rimbai, o vergai, išsekę, menkom 
rūbų liekanom ant sukapotų, išsišovusiais šonkauliais kūnų, įkritu- 
siais, purvinom barzdom apžėlusiais veidais, kirto palei kelią jaunes- 
nius medžius, vilko juos, klimpdami kelią pasiglemžusioje pelkėje, tr 
klojo vieną ant kito, parūpindami tumenui tiltą. 

Nojonas Kaidu nekantravo - vergų suverstus medžius dar sėmė 
vanduo, bet, jam paliepus, per juos žygiavo raitelių gretos. Vergai 
tuo metu kone iki pusės skendo vandenyje, pasiruošę nuo „tilto nu- 
smukus kokiam raiteliui pulti ir ant rankų išnešti iš pelkės ir jį, ir 
žirgą. Tik kai kariai laimingai nusigavo iki sausumos, vėl supliauk- 
šėjo rimbai, ir vergai užėmė kolonoje savo vietą, tuoj už paskutinių 
raitelių. Jiems iš paskos dar sekė gurguolė, sudaryta iš urusų žemėse 
pasigrobtų vežimų, be to, joje ant pilkai geltonų kupranugarių buvo 
gabenamos tūkstantininkų jurtos, o pačiame kolonos viduryje išdi- 
džiai siūbavo kelių kuprių tempiama Kaidu kibitka ant ratų. 

Iš šono pažiūrėjus visi vergai buvo kaip vienas. Vienodai išsekę ir 
vienodai nenusakomo amžiaus. Tiems, kas kažkada pažinojo Merkų, 
ilgai būtų tekę dairytis, kad jį rastų vergų būryje. Per du mėnesius, 
praėjusius nuo patekimo į mongolų nelaisvę, golindas prarado pusę 
savo svorio ir kone visiškai pražilo 

— Uragš, uragš, mūū! — vis švilpė rimbai, ir Merkus net nekrūp- 
telėjo vienam nuslydus jo randuota nugara. Jis ėjo sulinkęs ir stengėsi 
taupyti jėgas, kad jų užtektų iki vakaro. O iki jo, vaidenos, buvo ne 
ką arčiau, nei iki Smolensko. Mat nesibaigiančiuose miškuose buvo 
nelengva rasti plynę, kur užtektų vietos ir žmonėms, ir žirgams, kurių 
kiekvienas raitelis vedėsi po du ar tris atsarginius, ir kur dar liktų 
atviros vietos iki miško, kad priešas neprislinktų nepastebėtas. 

Stovyklavietės paruošimas vergams reiškė paskutinį sunkų eili- 
nės dienos darbą. Jie turėdavo gaminti mongolams vakarienę ir statyti 
jurtas. Jos buvo išdėstomos ratu, o viduryje stovėdavo Kaidu kibitka, 
virš kurios smaigalio plevėsuodavo nojono vėliava su ilgomis siauro- 

mis juostomis. Be to, vergai turėdavo įsirengti sau atskirą aptvarą, į 
kurį po visų darbų jurtose ateidavo ir vergės. Jei joms pasisekdavo kiek 
atsipūsti dieną, žygio metu, paskui tūkstantininkų žmonas nešančius 
kupranugarius girgždančiuose vežimuose, tai naktį — atvirkščiai: jos 
guldavosi paskutinės ir keldavosi pirmos, nes turėjo pasirūpinti savo 
šeimininkių pusryčiais, o dauguma vyrų dar galėdavo snūstelti. Juos 
mongolai keldavo, kai reikdavo ruošti kelionei jurtas ir gurguolę. 

Vergams tekdavo miegoti ant plikos žemės, tik kai kurioms mo- 
terims jų šeimininkės pagailėjusios duodavo minkštus šunų kailius, 
kuriuos mongolai pasiklodavo žiemą miegodami ant sniego. Bet po 
dienos vargų vergams žemė tapdavo minkščiausiu pūkų patalu. Jiems 
užtekdavo padėti galvą, ir užmigdavo tarsi užmušti. 

Merkui prireikdavo visų paskutinių jėgų, kad sulauktų Jundos 
ateinant, bet nuovargis paimdavo viršų — mergina jam tarsi sapne 
pasirodydavo. Golindas niurnėdavo jos purtomas, tačiau Junda ne- 
pasiduodavo. Tol kratydavo, kol prikeldavo, kad galėtų patiesti jos 
atsineštus kailius, o tada susirangydavo šalia, apsikabinusi Merkų. 

Jei kas Jundai anksčiau būtų pasakęs, jog šitaip miegos — ant žemės, 
šalia savo buvusio vergo, nei už ką nebūtų patikėjusi. Kaip ir tuo, kad 
pati taps verge. Būtų išpūtusi akis ir atšovusi, jog greičiau nusižudys, nei 
vergaus. Ir tikrai būtų taip pasielgusi, jei šalia nebūtų buvę Merkaus. 

Jeigu nebūtų buvę — nuo tos akimirkos, kai jiems keliaujant į Lie- 
tuvą, regis, iš niekur atskriejo mongolų būrys. Junda nesuspėjo susi- 
vokti, iš kur, kas, kai ūmai kilpa užveržė jai rankas ir išvertė iš balno. 

— Merkau, padėk! - dar spėjo riktelti, mongolo tempiama per 
žolę, ir matė, kaip golindas, mojuodamas kalaviju, metėsi iš paskos. 

Trumpam žybtelėjo vilties kibirkštėlė, bet tuojau užgeso, nes 
Merkus prapuolė, bene tuzino mongolų apsuptas. Junda jau suspėjo 
jį palaidoti, tačiau, kai raiteliai prasiskyrė, ji pastebėjo, kaip vienas iš 
jų už virvės tarsi rąstą žeme tempia golindą. Mergina nudžiugo, bet 
iškart pamanė, kad galbūt mirtis jiems abiem būtų išganymas. Gal 
derėjo pavydėti visiems kitiems jų kelionės draugams, kurių kruvi- 
nus kūnus Junda išvydo, kai mongolas, nušokęs nuo žirgo, surišo jai 
rankas ir pastatė ant kojų. 

Bet ji džiūgavo, nes šalia stovėjo Merkus. Kai jį rišo, golindas 
dar bandė grumtis, ir mongolai, keliese supuolę, iš širdies jį pridau- 
žė. Merkus, pakeltas nuo žemės, svirduliavo ir laižė panose besiri- 
tantį kraują. 

Junda jo gailėjo, bet buvo laiminga likusi gyva. Mongolai tarsi 
maišus juos persvėrė ant savo atsarginių arklių ir taip gabenosi 
iki pat nakvynės vietos, kur buvo apsistojusios kelios raitelių šim- 
tinės. Kai ją pasiekė, mergina nuo kratymo nebejuto kūno, bet 
paskui... 

To, kas nutiko vėliau, atmintis iš paskutiniųjų bandydavo neiš- 
duoti Jundai. Paprastai, mintims netyčia užkliuvus už tos nakties 
įvykių, iškildavo tik siaubas, daugybė kibių, purvinų rankų, geismo 
iškreipti veidai ir tamsa, į kurią nugrimzdo, negalėdama pasipriešinti. 
Tamsa ir iš jos išniręs Merkus, plėšiantis iš merginos rankų jos pačios 
iš sudraskytų rūbų nusivytą kilpą. 

— Baik! — golindas šnypštė jai į ausį, dairydamasis, ar jų niekas 
nemato, o Junda it išprotėjusi veržėsi iš jo rankų. Regis, taip gerai 
buvo sumaniusi ir nusižiūrėjusi tinkamą šaką viename belaisvių ap- 
tvare buvusiame medyje. Tereikėjo vieną virvės galą pritvirtinti prie 
šakos, atsistojus užsinerti ant kaklo kilpą, o tada sėstis ant žemės ir 
taip viską pabaigti. 

— Liaukis! - kartojo Merkus, spausdamas glėbyje besidaužančią 
Jundą. - Pagalvok apie savo artimuosius, motiną. Juk tu jai reika- 
linga gyva! 

— Aš niekada nebepamatysiu savo mamos! — mergina vis spurdė- 
jo ir nenorėjo pasiduoti. 

— Pamatysi! - kuždėjo Merkus, kvėpdamas jai į ausį. - Mes pa- 
bėgsim. Aš tau pažadu — pabėgsime! Pabėgsim ir už viską su šitais 
šunimis atsiskaitysim! 

— Tikrai? - Junda akimirką sustingo. 

— Tikrai! Pažadu! - kartojo Merkus, glausdamas prie savęs su- 
glebusį merginos kūną ir sykiu stengdamasis kuo toliau į tamsą nu- 


stumti iš jos atimtą virvę. 

Tik šis golindo pažadas įtikino Jundą. Mergina užsnūdo, apsika- 
binusi jį, bet dar ilgai jai mažai rūpėjo, kas dedasi aplinkui. Merkus 
kelias dienas ją tarsi vaiką už rankos vedėsi. Tik į kelionės pabaigą 
Junda suprato golindo aiškinimą, kad jie pateko į mongolų būrio, iš 
šono saugojusio kelias į žvalgybą susiruošusias šimtines, rankas. 

Visas dienas ir naktis Merkus, kaip ir žadėjo, dairėsi progos pa- 
bėgti, tačiau ji vis nepasitaikė. Tiksliau jis ne kartą ir ne du galėjo 
vienas pamėginti laimę, tačiau su Junda — ne. Ji dar nebuvo atsigavusi 
nuo patirto sukrėtimo ir vos pavilkdavo kojas. Net jei jiems ir būtų 
pasisekę abiem ištrūkti, toli pėsčiomis nebūtų nusigavę. Todėl Mer- 
kus vis atidėliojo pabėgimą. Vis vylėsi, kad Junda atsigaus, bet taip ir 
nesulaukė — mongolai pasiekė savo stovyklą. 

Ši priminė didelį miestą. Nesuskaičiuojama daugybė įvairiausių 
jurtų, šėtrų ir ant ratų pastatytų kibitkų buvo užėmusios tokį plotą, 
kad jo nei galo, nei krašto nesimatė. Belaisviai, mongolų raginami, 
pusiau risčia trepseno per iki juodumo galybės žirgų, kupranugarių ir 
kitų galvijų nugremžtą žemę, kosėdami nuo pakeltų dulkių ir sunkiai 
ką nors per jas įžvelgdami. Golindo atmintyje teliko daugybė laužų, 
puošnių ir apiplyšusių jurtų ir begalė žmonių. Tarp tamsiaveidžių, 
bebarzdžių karių maišėsi nemažai moterų ir net vaikų. Tie vis taikėsi 
prasmukti arčiau prie belaisvių, čiupinėjo jų raumenis, ženklais rodė 
jiems prasižioti, caksėdami apžiūrinėjo dantis ir nenoriai traukdavosi 
šalin sargybinių genami. 

Merkus, lengvai atspėjęs, ką tokia apžiūra gali reikšti, išsigan- 
do, jog bus suklydęs, atidėliodamas pabėgimą, nes galėjo nutikti taip, 
kad juos su Junda išskirs. Tačiau jiems pasisekė (jei tik vergams gali 
sektis): penkios žvalgų šimtinės priklausė nojono Kaidu tumenui ir 
visi jų sugauti belaisviai buvo suvaryti į vieną aptvarą. Jie dar buvo 
bendri. Mongolai ketino išsidalyti vergus tik pasibaigus žygiui, jei- 
gu jie iki tol liktų gyvi, nes neretai, šturmuodami miestus ar pilis, 
mongolai prisidengdavo belaisviais: juos pirmus varydavo ant sienų, 
o patys slėpdavosi už jų nugarų. O kol stovyklavo, belaisvius naudojo 
bendriems darbams, kurių atsirasdavo tiek, kad vergai nuo tamsos iki 
tamsos plušėdavo neatitiesdami nugarų. 

Golindas kentė sukandęs dantis ir tik dėl Jundos džiaugėsi, nes ją 
dar pirmą dieną po mongolų sugrįžimo į savo jurtą pasiėmė viena iš 
nojono Kaidu žmonų, kuri su kitomis nojono ir tūkstantininkų žmo- 
nomis buvo atėjusi pažiūrėti naujų belaisvių. Jos, kaip ir kitų į jurtas 
patekusių moterų, likimas buvo lengvesnis nei vyrų. Tiesa, ir moterims 
darbų per dienas užtekdavo, tačiau jos bent geriau pavalgyti gaudavo. 

Mongolai vergus valgydindavo du kartus per dieną: ryte ir vaka“ 
re numesdavo menkus trupinius ir linksmindavosi, stebėdami, kaip 
vergai dėl jų pešasi, o naujus vergus pradžioj dar ietimis paragindavo, 
nes tie pasibaisėję nelabai verždavosi į patį peštynių sūkurį. Tačiau 
alkis ir senų vergų, patekusių į mongolų rankas dar per pirmą žygį į 
urusų Žemę, patarimas valgyti, kol duoda, nes žygio metu mongolai 
paprastai vergų nemaitina, padarė savo. Atseit patys turi maisto pra- 
simanyti, o jei nesugebės ir iš bado nusilpę kris, tai ne bėda — einant 
į priekį bus naujų. 

Ir Merkui tekdavo į šias grumtynes įsisukti, dažniausiai rūpi- 
nantis, kad prižiūrėtojai neužkabintų ietimis, nes jo jėgą pažinę kiti 
vergai golindą pirmą praleisdavo prie maisto. Tačiau Merkus tuo ne- 
piktnaudžiavo —- imdavo mažiau nei kiti, nes jam maisto atnešdavo 
nakčiai iš nojono žmonos jurtos sugrįžusi Junda. 

Vergų aptvaras buvo pakankamai didelis, kad Merkus ir Junda 
rastų vietos atsiskirti nuo kitų ir bent jau už tamsos skraistės nuo 
jų pasislėptų. Prieš užmigdami jie dar šnekteldavo, taip nuo dienos 
vargų atsigaudami, ir pasvajodavo, kaip bėgs. 

Jundai tai ypač patiko. Mergina vis kamantinėdavo jos atneštą 
maistą godžiai dorojantį golindą, kada jiedu pamėgins savo laimę. "Tas 
vis žadėdavo, jog greitai, bet pats mažai tikėjo savo žodžiais. Bent jau 
tol, kol mongolai pakils į žygį. Jis vis atmesdavo naujus Jundos per dieną 
sukurptus pabėgimo planus (jai vis dar stigo blaivumo juos rezgant). 

Iki mongolų žygio Merkus didesnių vilčių nepuoselėjo. Mar kla- 
jokliai pasirūpino, kad vergai net tokios minties neturėtų. Jie suskirs- 
tė belaisvius į dešimtukus, kuriuose kiekvienas buvo atsakingas už 
visus kitus. Jei vienas būtų pabėgęs, kiti devyni būtų už tai atsakę 
savo gyvybėm. 

Golindas iš pradžių galvojo, jog tai tik grasinimai, bet veikiai įsi- 
tikino klydęs — vienas vergas bandė pabėgti, tačiau netoli nusigavo 
nuo Batu-chano stovyklos. Jį tą pačią dieną pagavo ir bėgliui bei ki- 
tiems jo dešimtuko vergams, pagautiems tame pačiame žygyje, kaip 
ir Merkus bei Junda, teko atsisveikinti su gyvybėmis. 

Ir ne pačiu lengviausiu keliu — prižiūrėtojai išrikiavo visus vergus, 
prieš juos pastatė pasmerktuosius ir du stiprūs mongolai ėjo nuo vie- 
no nelaimingojo prie kito: kilstelėję pastatydavo vergą ant galvos, pas- 
kui vienas laikydavo, o kitas staigiu judesiu prilenkdavo klykiančio 
belaisvio kojas prie galvos, kol sausai lyg medis trakšteldavo lūždamas 
stuburas, ir palikdavo baisiai kenčiantį nelaimingąjį mirti. 

Ir taip — visus dešimt. Kiti vergai turėjo stovėti ir stebėti paskuti- 
nes mirštančiųjų kančias, kol jų gyvybės užgeso. Seniems vergams tai 
buvo įprastas vaizdas, užtat naujai atvestiems — pirma tokia patirtis. 
Ir veiksminga. Po to Merkus nuolat juto jį stebinčias kitų dešimtuko 
vergų akis, o ir pats save pagaudavo, kad juos nužiūrinėja, spėliodamas, 
kurie iš jų galėtų ryžtis pabėgti. Bėda, kad ir visas dešimtukas negalėjo 
bėgti, nes tada su gyvybėmis būtų atsisveikinusi net šimtinė vergų. 

Merkui ir Jundai liko viena viltis - mongolų žygis. Jo sumaiš- 
tyje, ypač per kokį didelį mūšį, buvo galima pamėginti be pėdsako 
prapulti. Kam gi rūpės dviejų be žinios dingusių vergų kūnai? Tik, 
golindo manymu, greitai jokio žygio neturėjo būti, juolab, kad seni 
vergai papasakojo, jog Batu-chanas buvo ką tik grįžęs iš Černigovo 
nusiaubimo. 

Merkus galėjo ir palaukti. Jam būtų užtekę kantrybės, tačiau dėl 
Jundos jaudinosi. Jos kūnas atrodė kiek atsigavęs po patirto sukrėti- 
mo, bet golindui nepatiko merginos nuotaika. Junda jam visą laiką 
atrodė kažkokia išsiblaškiusi, akys spindėjo tuštuma ir tik kalba apie 
pabėgimą įžiebdavo jose susidomėjimo žiburėlius, tad Merkus tik 
apie tai ir bandė su ja šnekėti - kaip bėgs, kaip viskas bus gerai ir kaip 
jie nusigaus iki Lietuvos, o paskui — iki Ventės. 

Ūmai tarp vergų pasklidusi žinia apie Kaidu tumeno žygį kaž- 
kur į šiaurės vakarus Merkui ir Jundai buvo tikra šventė, tačiau 
tai reikėjo slėpti nuo kitų. Ypač nuo senųjų vergų, kurie vakarais, 

mėgaudamiesi kitų išgąsčiu, pasakodavo, ką patyrė: kaip mongo- 
lai vertė juos užkasinėti griovius aplink jų apsuptas pilis po gynėjų 
strėlėmis, lipti šturmo kopėčiomis, kartais su į rankas įspraustais 
ginklais, kad pirmi susigrumtų su gynėjais, stumti prie sienų apsi- 
austies bokštus ir apsiausties pabūklus, negailestingai svaidančius 
didžiulius akmenis, arba indus su nematytu juodu degančiu skys- 
čiu, darbuotis prie tarano, kai ant galvų krenta rąstai ir liejasi ver- 
dantis vanduo. 

„Merkus ir Junda klausydamiesi stengėsi apsimesti, kad jiems 
labai baisu, o viduje nesitvėrė džiaugsmu, tačiau žygis kiek apmal- 
šino jį — ėjo ir ėjo, bet be miško jie beveik nieko daugiau nematė, o 
dviejų pakelyje pasitaikiusių pilių šturmas buvo pernelyg trumpas, 
kad du sąmokslininkai rastų progą nepastebėti prapulti. Teko ati- 
dėti viltis ateičiai ir kantriai nešti vergijos naštą, kuri kasdien slėgė 
vis sunkiau. Juk, rodos, laisvė buvo ranka pasiekiama, bet sykiu ir 
tokia neprieinama. 

Tą dieną nuo pat ryto merkė lietus. Vakare jis kiek aprimo ir virto 
įkyriu krapnojimu, tačiau vergai po dienos vargų to nejuto, kaip ir 
šlapios žolės. Jie gulėsi ant jos, pasikloję ir užsikloję tik tais skudurais, 
kurie ant jų kabojo, ir iškart užmigdavo, vos galvai palietus žemę. 

Ir Merkus nesulaukė Jundos. Merginai teko pasistengti, kol jį pa- 
žadino. Jei ne Jundos atneštas maistas, vargu ar golindas būtų įsten- 
gęs atsimerkti. 

— Imk, džiovinta mėsa, — sukuždėjo Junda, ir Merkus, griebęs 
kietą mėsą iš jos rankų, kaip mat, viską pamiršęs, suleido dantis. 

Mergina gulėjo vos per sprindį nuo jo veido ir žiūrėjo, kaip Mer- 
kus valgo: godžiai, bet kartu stengdamasis kelti kuo mažiau triukš- 
mo. Ji vėl stebėjosi savo likimu. Ar kas nors, ir ji pati, galėjo įtarti, kad 
Merkus taps jai brangiausiu ir vieninteliu artimu žmogumi? 

Ji vis negalėjo tuo patikėti ir juo labiau — prisipažinti golindui. 
Kaskart, suglumusi ir neišmanydama, ką daryti, užmigdavo, pri- 
siglaudusi prie Merkaus, nuovargio palaužta ir vėl nesugebėjusi su 
juo apie tai pakalbėti. 

Tačiau Jundai ir taip buvo gerai — prisiglausti ir jausti šalia 
Merkaus kūną. Vis tik dievai ją saugojo. Kaip ji stengdavosi nepri- 
siminti pirmos nelaisvės nakties mongolų stovykloje siaubo, taip jai 
būdavo gėda sau prisipažinti, kad, jei ne Merkus, tikrai būtų pa- 
sinaudojusi savadarbe virve ir pasitraukusi iš šio, atrodė, šlykštaus 
pasaulio, kur jai nebebuvo vietos. O jei ir nebūtų tam pasiryžusi, 
kažin, ar būtų užsiplieskusi noru pabėgti ir už viską atsilyginti 
mongolams. Gal būtų likusi tokia, kaip dauguma moterų vergių, 
patyrusių tą patį, ką ir. ji ir dabar lyg šešėliai slankiojančių užge- 
susiomis kaip kokių gyvulių akimis — kur šeimininkas pastumia, 
ten ir eina, duonos trupinį numeta — ne tik ranką pasirengusios 
bučiuoti, bet padaryti viską, ką tik lieps. Junda turėjo pripažin- 
ti, kad reikėjo stiprybės norint atsitiesti po tokio sukrėtimo, kokį 
patyrė moterys, patekusios į mongolų rankas, ir kad tai be galo 
sunku esant nelaisvėje. Be to, vergų padalijimas į dešimtukus buvo 
veiksmingas. Jis žudė troškimą bėgti ir vertė rūpintis, kad kiti to 
nepadarytų, nes, kaip Junda matė ir girdėjo iš kalbų, daugumai 
buvo geriau maisto trupinėlis burnoje, nei rizika būti sulaužytam 
ir paliktam mirti baisiai kenčiant. 

Junda labai troško pabėgti ir žinojo, kad anksčiau ar vėliau 
jie su Merkum tai padarys, bet iškart sutrikdavo, pagalvojusi apie 
tai, kas bus, jei jiems pasiseks, ką darys golindas — keliaus atgal į 
Smolenską, ar... 

— Viskas? - jos mintis išblaškė Merkaus šnabždesys. 

— Viskas, — atsidususi patvirtino Junda, pasijusdama kalta. — 
Negalėjau daugiau gauti. Gajanė pradėjo taupyti maistą. Tiek laiko 
jau einame, o jokio grobio. Atsargos baigiasi. Tik va dar, kumysas, — 
mergina tamsoje sugraibė atsineštą medinę puodynėlę. 

— Keistas skonis, - pakraipė galvą Merkus, ištuštinęs ją vie- 
nu gurkšniu. 

— Pati dariau, - Junda išdidžiai šyptelėjo, prisiminusi visą vargą, 
kurį patyrė besimokydama, juolab kad iš pradžių nesuprato nei žo- 
džio iš to, ką aiškindavo sena, sukumpusi Gajanės tarnaitė mongolė. 
Pamačiusi, kad Junda nieko nesupranta, ji plyksteldavo kaip liepsna ir 
puldavo į vergę svaidyti viską, kas tik pakliūdavo po ranka. 

Jundai prireikdavo visos likusios stiprybės, kad susivaldytų ir ne- 
pasmaugtų senės. Kumyso darymo paslapčių ji daugiau pramoko iš 
seniau vergijon patekusių moterų. Kaidu labai mėgo pieno produk- 
tus, ir rikio Žybarto dukrai teko išmokti ne tik karves, bet ir kupra- 
nugares melžti. Bet tai buvo niekis, palyginus su jai niekad nematytų 
produktų ruošimu. Net pavadinimus buvo sunku išmokti — arula ir 
churutas. Rankų vakarais negalėdavo pakelti po to, kai kone kiaurą 
dieną mušdavo pieną, kol gaudavo sviestą ir airaką. Ne ką lengviau 
būdavo nugriebinėti plėvelę nuo verdančio karvės pieno ir, dar kartą 
jį užvirinus, šaldyti avies pūslėje, nes iš didžiulių varinių katilų muš- 
davo nepakenčiamas karštis. 

— Mongolai tik kumysą ir tegeria norėdami būti stiprūs. 

— Matyt, ne veltui, - atsiliepė Merkus, vis dar jausdamas burnoje 
keistą kumyso skonį. - Atrodo, rankos sustiprėjo. Kad man dabar 
koks mongolas pasitaikytų! — svajingai atsiduso. 

— Stipruoli tu mano, - šyptelėjo Junda, perbraukdama ranka per 
sruogom nuo purvo, lietaus ir prakaito sulipusius plaukus, bet tuo- 
jau sumišusi ją atitraukė it nusideginusi. Golindas irgi sutriko. Kelias 
akimirkas abu tylėjo, neišmanydami, ką daryti. 

Pirmas atsitokėjo Merkus: 

— Gal ką naujo girdėjai? 

— Aha, - ir Junda lengviau atsikvėpė. - Tūkstantininkai buvo at- 
ėję vakarienės. Ilgai šnekėjosi. Man pasirodė, kad vėl minėjo Lietuvą, 
tik jie labai iškraipo, kai taria jos vardą. 

Jundai tekdavo patarnauti vakarienės metu. Jai dar mažai ką pa- 
vykdavo suprasti iš mongolų šnekos, bet vis vien klausydavosi ausis 
ištempusi, o paskui pakartodavo Merkui klajoklių iškraipytus vieto- 
vardžius ir abu mėgindavo atspėti, kur žygiuoja tumenas. Porą kartų 
merginai pasirodė, jog girdėjo nuskambant Lietuvos vardą, bet nebu- 

vo tikra, jog gerai suprato. Tačiau golindas, kai jam pasakė, patvirti- 
no, jog ji tikriausiai neapsiriko. Jo manymu, sprendžiant iš klajoklių 
žygio krypties, galėjo būti, jog jie nusitaikė į Lietuvą. 

Mergina iš pradžių ir apsidžiaugė, ir išsigando, pagalvojusi, kokį 
pėdsaką paskui save paliktų mongolai, tačiau Merkus puolė įtikinėti, 
jog tokiai jėgai lietuviai turėtų atsispirti. 

— Sakai, vėl minėjo! - pasitikslino, palinkęs prie pat merginos vei- 
do ir, jai linktelėjus, spontaniškai apsikabino ją, prispausdamas prie 
savęs. Junda prigludo, įsikniaubdama veidu į jo šoną, ir nesipriešino, 
jam glostant jos plaukus. Bet golindas, merginos nusivylimui, lyg pats 
išsigandęs savo drąsos, tik gulėjo, vis glausdamas ją prie savęs. 

— Miegokime, - sukuždėjo jai į ausį. - Mums reikia kaupti jėgas. 

— Gerai, - atsiliepė Junda, taip ir nekrustelėjusi, stengdamasi pa- 
simėgauti jai nubyrėjusios laimės trupinėliais ir negalvoti, jog, regis, 
ką tik užsimerkusi, atsibus purtoma kurios nors vergės. 

Lietus vis dar merkė ir lašai tarsi ašaros ritosi Jundos veidu, lenk- 
damos laimingo šypsnio kilsteltas merginos lūpas. 

17 net ir didelės kariaunos bekraščiuose miškuose buvo veik 
tas pats, kas plačiame ežere tinklu gainioti vienintelę žuvį. 

Ne vien lietuviai užmetė tinklą. Jiems padėjo du Polocko kuni- 
gaikštystės kniaziai — Ivanas ir Vladimiras, abu iš Minsko žemės. 
Daugiau drąsių neatsirado - kiti arba bėgo pas Polocko kniazių, pa- 
sikliaudami jo kariauna, arba slėpėsi miškuose. Abu kniaziai atsive- 
dė nedideles kariaunas - iš viso tris šimtines karių. Tačiau jei ne jie, 
vargu ar lietuviams būtų pavykę rasti mongolus šiems dar nepasiekus 
Lietuvos sienų. 

Tiesa, ir lietuvių, ir polockiečių žvalgams teko nemažai palaks- 
tyti, kol užtiko mongolų pėdsakus. Ir pačiu laiku, nes klajokliams iki 
Lietuvos buvo likusi savaitė kelio. 

— Tai ką darysim? —- šusdamas po šalmu rikis Skirmantas nu- 
žvelgė nedidelėje aikštelėje ant žolės susėdusius savo vadus ir po- 
lockiečių kniazius, kuriuos iškart sukvietė, kai tik gavo žinią, kur 
yra mongolai. Visa bėda, kad tiek lietuviai, tiek polockiečiai, taip 
nekantravę sužinoti, kur mongolai, atrodė kiek sutrikdyti žinios, 
jog juos nuo klajoklių skiria diena žygio. Tad prieš atsakydami 
Skirmantui kiekvienas norėjo ilgiau pagalvoti, bet laikas spaudė, 
ir jie bandė rikiui siūlyti, jog reikia rasti patogią vietą ir pamėginti 
susikibti su mongolais, tačiau tik Daubaras suprato, jog jie visi pa- 
miršo vieną dalyką: 

— Ar daug mongolų? - paklausė, atsisukęs į kniazių Ivaną, kurio 
kariai užtiko klajoklius. 

— Kokie šeši tūkstančiai. Paskui juos eina belaisviai ir gurguolė 
su dideliais gyvuliais su dviem kuprom ant nugaros, o tarp tų kuprų 
kažkokios būdos, ir dar ant ratų vežasi trobą smailu stogu, - atsiliepė 
tas, glostydamas ilgą ir plačią kaip kastuvas iki pusės krūtinės kren- 
tančią rudą barzdą. 

Matėsi, jog skaičius padarė įspūdį. Rikiai susimąstę tylėda- 
mi žvilgčiojo vieni į kitus, daužydami be paliovos atakuojančius 
uodus. 

— Daug, - pagaliau atsiduso rikis Skirmantas. — Ber kautis vis 
vien reikia, tik turim nuspręsti, kaip. 

— Ovataip! - Daubaras patykojęs pliaukštelėjo sau per skruostą, 
paskui atkišo vyrams delną, prie kurio buvo prilipę net keturi su- 
traiškyti uodai. Rikiai ir kniaziai nesuprasdami susižvalgė, kai kurie 
šyptelėjo, pamanę, jog Žybartaitis juokauja. 

— Ir mes taip, kaip uodai, - pagaliau paaiškino žemaitis, pagavęs 
klausiamą rikio Skirmanto žvilgsnį. - Nuolat gelsim, nuleidinėsim 
mongolams kraują, kol jie nusilps. Tada susirasim tinkamą vietą ir 
rimtai su jais susiimsim. Mongolai nemėgsta miško, o mes padarysi- 
me taip, kad jie jo bijotų kaip vilkai ugnies! Paklausykit... — ir Dau- 
baras pradėjo nuosekliai aiškinti arčiau prie jo palinkusiems vadams, 
ką buvo sumanęs. 

— Šaunuolis, — rikis Skirmantas išklausęs patenkintas paplekš- 
nojo Žybartaičiui per petį, o paskui sudejavęs atsistojo, trindamas 
užtirpusias kojas, ir paragino rikius bei kniazius. —- Kilkim ir judė- 
kim. Nėra ko laukti, reikia susirasti tinkamą vietą pasalai. 

Rikiai ir kniaziai negaišdami sėdo ant žirgų ir nušuoliavo prie 
iš miško aplink aikštelę besirenkančių savo karių, o keliu jau lėkė 
žvalgai. 

Buvo vidurdienis, kai lietuviai pajudėjo, tačiau tik saulei palinkus 
vakarop jie užtiko tai, ko ieškojo. 

- Žiūrėk, — kolonos priekyje jojęs Daubaras pagavo už rankos 
Skirmantą ir parodė į mišką, o paskui pasitrynė nuo ilgo sukiojimosi 
įskaudusį sprandą. 

Rikis žvilgtelėjo ir patenkintas išsišiepė: prieš juos kelias leidosi 
į nedidelę daubą, o dešinėje grėsmingai pasviręs virš jo iš paskuti- 
niųjų laikėsi šimtametis ąžuolas. Virsdamas jis būtų aklinai užtvė- 
ręs kelią, būtų reikėję ilgai plušėti, norint jį pašalinti. 

— Tiks, - tarė Skirmantas, modamas kolonai stoti, o rikiams — 
rinktis prie jo. 1 

Ilgai burnų neaušino - keletas trumpų įsakymų, ir kolona iš- 
tirpo miške. Daugelis karių ėmė rinkti vietas antpuoliui, o kelios 
dešimtys tarsi skruzdėlės aplipo ąžuolą. Dalis puolė atkasinėti ir 
kapoti šaknis, kurios, beveik išvirtusios iš dirvos bei aplipusios že- 
mėmis, atrodė tarsi didelis kampu pastatytas skydas, kiek priden- 
gęs duobę, gilumo sulig suaugusiu žmogumi. Kai kurie kariai, rizi- 
kuodami gyvybėmis, lipo į duobę ir skubiai atkasinėjo bei kapojo 
dar į žemę įsikibusias šaknis. Likusieji permetė virves per palinkusį 
medžio kamieną ir įsikibę bandė išjudinti ąžuolą. 

Atrodė, milžinui visas jų vargas buvo tarsi žąsiai vanduo. Iš 
pradžių net menkiausias lapelis nevirptelėjo, bet lašas po lašo ir 
akmenį pratašo. Regis, ūmai, niekam to nesitikint, pasigirdo silpna 
medžio aimana, paskui kita, garsesnė, lapais lyg banga nuvilnijo. 
Duobėje plušėję kariai it nutvilkyti iš jos išskrido, viršuje buvę ėmė 
dar smagiau darbuotis, o į virves įsikirtę labiau jas įrempė. Ąžuolas 
dar garsiau sutraškėjo, paskui jau grėsmingai. Pasigirdo lūžtančio 
medžio traškesys, kariai pabiro į šonus, ir ąžuolas, paskutinį kartą 
skaudžiai, vis garsiau skųsdamasis, krito, kol triukšmingai atsitren- 
kė ir jo aimana nutilo, tik lapai dar ilgai virpėjo. 

— Puiku, - pagyrė Skirmantas, su kitais rikiais apžiūrėjęs ąžuo- 
l4. - Nei lapė nesulos: vėjo darbas. Dabar galima pailsėti. Tik šiukš- 
tu - nekurkit laužų, - įspėjo, bet tai ir taip visiems buvo aišku. 

Nors mongolai be kitos dienos nebūtų pasiekę pasalos vietos, 
nevertėjo rizikuoti. Tamsai užslinkus, niekas nebūtų įtaręs, jog 


miške, be jo įprastų gyventojų, dar kas nors slepiasi. 


118 


„ 


— Kelt! Kelt! - mongolai, pliaukšėdami rimbais, žengė per vergus ir 
nesivargino dairytis, kur stato kojas: ar ant žemės, ar ant miegančio 
žmogaus, vienodai tvirtai mynė. 

— Kelt! — ir vergai, pašokę bei dar neprasimarkstę, sklido į šalis, 
gelbėdamiesi nuo kirčių, o kam kliuvo, tie trynė užgautas vietas ir 
bėgo prie į minią maistą svaidančių prižiūrėtojų. 

Merkus, vienu kąsniu prarijęs tai, ką pasisekė nugriebti, atsiduso 
ir dirstelėjo į dangų — rytas išaušo giedras ir žadėjo karštą dieną. Jam 
labiau patiko lietus, kuris padėdavo išsaugoti jėgas. 

Tačiau nebuvo laiko sielvartauti: 

— Der-chal! Chaš-chal!"?- vėl sučeksėjo rimbai, ir vergai pasklido 
po stovyklą, padėdami mongolams susiruošti žygiui. Jie ardė tūks- 
tantininkų jurtas, kinkė arklius į vežimus, šluostė veltinio skiautėmis 
atsarginius karių žirgus ir balnojo juos — dėjo pabalnes, paskui - bal- 
nus ir dengė dvilinku veltiniu. 

— Greičiau! — ir rimbams švilpiant laukymė ištuštėjo saulei dar 
nepakilus virš medžių. 

Vergai vėl, kaip paprastai, kol nepasitaikydavo kokia kliūtis, 
svirduliavo kolonos pabaigoje, o Merkus stengėsi laikytis paskutinė- 
je gretoje, kurią vis varydavo padėti išstumti karts nuo karto dides- 
nėje duobėje užstringančios kibitkos. Tada jam pasitaikydavo proga 
pamatyti Jundą ir, kibitkai išsijudinus, jis grįždavo į vergų būrį, lyg 
dovaną nusinešdamas merginos šypsnį ar, regis, atsitiktinį jos ran- 
kos prisilietimą. 

Besisukdamas aplink kibitką golindas nepajuto, kaip įdienojo, tik 
alinantis, jėgas sunkiantis karštis apie tai priminė, ir Merkus, laižy- 
damas sukepusias lupas, džiaugėsi, jog kolonos priekyje kliūčių nepa- 
sitaikė, nes tada reikėtų risnoti po rimbų kirčiais gerą kelio gabalą. 


19 "Tuoj pat, ir gyviau (mongoliškai). 

Tačiau sėkmė nepanoro ilgai šypsotis vergams. Merkui skaudžiai 
po širdim sugnybo, pamačius, jog prieš vergus joję klajokliai sustojo 
ir, pasistiebę kilpose, tiesia kaklus, dairydamiesi į priekį. Jis atsiduso 
ir įtraukė galvą į pečius, nusiteikdamas išgirsti rimbų švilpesį. 

— Nuvirtęs didelis medis užtvėrė visą kelią. Neapeisi, — paaiškino 
Kaidu žvalgų dešimtininkas, sutikęs nojoną jau sustojusio tumeno 
viduryje. - Reikia vergų. 

Kaidu nenustebo. Vėjo išversti medžiai bent kartą per dieną 
pastodavo jo kariams kelią ir kitąsyk vergams tekdavo gerokai pa- 
plušėti, kol nuvilkdavo į šalį jų sukapotus kamienus. Mongolas jau 
mesį patraukė keistas traškesys. Jis, dar nesuvokęs, kas nutiko, ins- 
tinktyviai timptelėjo į šalį žirgą ir tuojau į rą pačią vietą, kur šis ką tik 
stovėjo, krito medis, pasiglemždamas po savimi žvalgų dešimtininką 
ir dar kelis karius. 

Nojonui nebuvo kada dairytis — vėl pasigirdo bloga lemiantis 
traškesys, tik šiuokart ne vienas, ir mongolas vėl timptelėjo pava- 
džius. Vos žirgas liuoktelėjo, šalia, užkabindamas lapais Kaidu, krito 
dar vienas medis, vėl paslėpdamas po savimi keletą raitelių. 

Medžiai virto kone ties visa kolona, iš abiejų kelio pusių, tarsi 
juos it pagaliukus griautų nematomo milžino ranka. Tačiau kaip ji 
nelauktai įsisiautėjo, taip ūmai ir liovėsi, bet, nespėjus mongolams at- 
sipeikėti, iš abiejų pusių į juos pasipylė ietys ir strėlės. Užmuštieji ir 
gyvieji nuo žirgų pabiro tarsi lapai rudenį. Žuvę liko gulėti, kur krito, 
o gyvi slėpėsi už medžių arba ant šonų paguldytų žirgų ir, griebę lan- 
kus, kone aklai laidė strėles į žalią miško sieną. Net ir žvitrios klajo- 
klių akys nepadėjo jiems rasti, iš kur lekia priešo strėlės. Bet mongolai 
dėl to labai nekvaršino sau galvos, jiems užteko pagąsdinti nematomą 
priešą. Tam prie jų strėlių buvo pritaisytos molinės švilpynės, kurios 
lekiant strėlei skleidė bauginantį švilpesį. 

Kaidu, pasislėpęs už nuvirtusio medžio, greitai suprato, į kokią 
bjaurią padėtį pateko jo kariai. Didesnioji kolonos dalis buvo nusilei- 
dusi į daubą stačiais šlaitais ir nežinomi priešai, nojono manymu — 
urusai, užvertę kelią medžiais, be paliovos šaudė iš viršaus, neleisda- 
mi mongolams laisvai pakelti galvų. 

Nojonas suvokė, jog pražūtinga siųsti karius prieš ant skardžio 
įsitvirtinusį priešą ir, šūktelėjęs šimtininkams, kad toliau šaudytų ne- 
sitraukdami nuo kelio, pridengiamas keliolikos savo turgaudų“?, ėmė 
slinkti link dar daubos nepasiekusio kolonos galo. 

Strėlės kelis sykius švilptelėjo visai šalia, tačiau Kaidu pasisekė 
sėkmingai nusigauti iki tikslo. Ir čia priešas buvo nuvertęs kelis me- 
džius, tačiau iki nojono pasirodymo dvi mongolų tūkstantinės spėjo 
apieškoti pamiškę, ir dabar klajokliai bei vergai neapšaudomi traukė 
iš po medžių savo žuvusius ar sužalotus draugus. 

— Palikit! — paliepė nojonas prie jo pripuolusiems tūkstantinin- 
kams. — Tegul vergai vieni tvarko! 

Kaidu negaišo — vienai tūkstantinei liepė pėstiems išsisklaidyti 
miške, dešinėje kelio pusėje, kitai — kairėje ir, judant išilgai kelio, stum- 
ti nuo jo užpuolikus. Taip pat jis pasiuntė kelis karius į daubą perduoti 
ten įstrigusiems tūkstantininkams jo įsakymą padėti puolantiems. 

Nojono planas pavyko - vos tik tūkstantinės tarsi žvejų traukia- 
mas tinklas ėmė leistis į daubą, strėlių bei iečių lietus iš miško ėmė 
silpti, traukdamasis į daubos gilumą, tuo labiau kad vis naujos klajo- 
klių šimtinės, pasijutusios saugiai, nėrė į mišką prisidėti prie puolan- 
čių tūkstantinių. 

Greitai dauboje strėlės liovėsi skraidžiusios, mūšio triukšmas vis 
labiau tolo į miško gilumą ir tilo. Neužilgo iš tankmės pradėjo grįžti 
mongolų šimtinės, bet visos tuščiomis rankomis. Iš tūkstantininkų 
pasakojamų mūšio įspūdžių Kaidu suprato, jog priešas nelabai norėjo 
kautis. Vis laidė strėles ir traukėsi į mišką, viliodami paskui save, ta- 
čiau tūkstantininkai, baimindamiesi spąstų, nedrįso toli sekti. 


20 "Turgaudas — asmens sargybinis. 

— Teisingai, — teištarė išklausęs nojonas, bet tūkstantininkams 
tai buvo didesnis pagyrimas nei ilgos liaupsės, kurių senasis karys iš- 
vis nemėgo. Be to, jį kamavo apmaudas, jog nepasisekė sučiupti nei 
vieno užpuoliko, tad taip ir liko neaišku, kas jie tokie. 

Tačiau Kaidu nešvaistė laiko. Jis tuojau pasiuntė į priekį žvalgus 
ieškoti tinkamos vietos stovyklai, o kariams liepė pasirūpinti žuvu- 
siais bei sužeistaisiais ir atlaisvinti kelią, kuris buvo tiek užgriozdintas 
nuverstais medžiais, jog vergai būtų iki kito ryto vieni nesusidoroję. 

— Greičiau, greičiau! - pamojo nojonas, gindamas šalin aplink jį 
susibūrusius tūkstantininkus, ir tie pasileido pas savo karius. 

- Der-chal! Chaš-chalt! — vėl švilpė prižiūrėtojų rimbai, o vergai 
tarsi skruzdės plušo prie kelią užvertusių medžių, iš po jų trauk- 
dami žuvusius ar dar gyvus klajoklius, o paskui kapojo medžius ir 
tempė juos į pakelę. 

Merkus, nešiodamas lavonus ir sužeistuosius, godžiai nužiūrinė- 
jo įjuos įsmigusias strėles bei ietis, kurios nebuvo panašios į rusiškas. 
Labiau priminė lietuviškas, tik golindas nebuvo tuo įsitikinęs ir gailė- 
josi, kad Smolenske neįsižiūrėjo geriau. 

Prie sužeistųjų tūpčiojo mongolų moterys, o su jomis — ir ver- 
gės. Merkus kelis sykius iš tolo matė Jundą. Pasirodė, kad šypte- 
lėjo jam, bet vėl suabejojo, bijodamas per anksti patikėti tuo, ko 
labai norėjo. 

Nors vakarėjo, saulė dar tebekepino. Vergus kamavo ne tik 
karštis, bet ir šlykštus garuojančio kraujo kvapas. Merkus plušo su- 
kandęs dantis, grumdamasis su noru ištraukti strėlę iš kurio nors 
žuvusiojo kūno, nulaužti antgalį ir paslėpti, o paskui, naktį, paro- 
dyti Jundai, kad ji pasakytų, kieno strėlė, tik buvo pernelyg rizikin- 
ga. Jis dar neužmiršo, kaip po abiejų pilių šturmo, kai vergai taip 
pat turėjo pasirūpinti žuvusiais bei sužeistaisiais, prižiūrėtojai juos 
iškratė iki paskutinio siūlo. 

Darbo vergams užteko iki išnaktų. Daug laiko atėmė kelio 
nuvalymas, be to, žvalgai tinkamą vietą nakvynei rado tolokai nuo 
daubos, tad teko paprakaituoti iki jos gabenant sužeistuosius ir 
žuvusius, paskui — ruošti vakarienę: kurti laužus, statyti ant jų 
didelius kinietiškus bronzinius trikojus katilus, iš odinių burdiu- 
kų pilti į juos vandenį, pjaustyti mėsą ir dėti ryžius. Prie įprastų 
vakaro darbų dar prisidėjo laužo žuvusiems sukrovimas. Jo prirei- 
kė didelio - Merkus suskaičiavo gerą šimtinę lavonų. Dar triskart 
tiek buvo sužeistų ir sužalotų. Vergės perrišinėjo jų žaizdas nea- 
titiesdamos nugarų. 

Vergams po visų dienos vargų viena paguoda buvo pakilęs vėjas, 
kuris taršė menkus jų aprėdus, šaltais pirštais žnaibydamas išseku- 
sius kūnus, paskui įsisukęs sustūmė debesis, uždengdamas mėnulį 
bei žvaigždes. Keliomis eilėmis laidojimo laužą apsupusius mongo- 
lus tenušvietė godžiai iki dangaus šokančios liepsnos. 

Buvo vidurnaktis, kai vergams po visų darbų buvo leista eiti 
miegoti. Jie buvo tokie nuilsę, jog, regis, dar ant žemės krisdami 
užmigdavo, ir oras drebėjo nuo jų knarkimo. Merkui teko skaudžiai 
save žnaibyti, kad nepasiduotų miegui. Ant vienos rankos nebebuvo 
likę sveikos vietos ir golindas jau norėjo imtis kitos, kai netoliese 
šmėstelėjo keli šešėliai. Merkus, atspėjęs, jog tai moterys, tyliai šūk- 
telėjo, pasikėlęs ant rankų: 

— Junda, aš čia. 

Viena figūra atsiskyrė nuo kitų ir atsargiai, kad nesukluptų ant 
miegančių vergų, artinosi prie jo. | 

— Kelkis, paklosiu kailius, — šnibžtelėjo mergina, pagaliau pa- 
siekusi Merkų, ir, skubiai suruošusi patalą, susirangė šalia. Golin- 
das pajuto, jog ji virpa, ir spėjo, kad iš nekantrumo. | 

— Ar matei? - sukuždėjo mergina, lūpomis susiradusi jo ausį. 

— Ką? - atsiliepė Merkus, nutuokdamas, kas jai rūpi. 

— Strėles ir ietis. Jos lietuvių! 

— Tikrai? 

— Pačios tikriausios! 

— Esi įsitikinusi, kad puolė lietuviai?! 

— Visiškai! 

— Tai čia jau Lietuva? 

— Ne, dar ne. Matyt, Mindaugas bando neįleisti mongolų į Lie- 
tuvą. Reikia bėgti! 

— Taip. Bet reikia palaukti rimtesnio mūšio, kai bus didesnė 
sumaištis. Tada gal niekas mūsų nepasiges. Čia buvo pasala ir, jei 
vėl kada tokia pasitaikys, ji mums netiks. Dar lietuviai per klaidą 
mus pašaus. 

— O dievai, aš tikrai vėl pamatysiu Ventę?! 

— Pažadu, - šyptelėjo Merkus ir nustėro, nes Junda, įveikusi juos 
skyrusį sprindį, apkabino ir pabučiavo jį. Golindas net nespėjo su- 
sivokti, kas nutiko, o Junda, išsigandusi savo drąsos, atšlijo, tačiau 
nenuėmė nuo jo peties savo rankos. 

Jie gulėjo šalia vienas kito, nesumodami, ką daryti. Merkus daug 
ką norėjo pasakyti, bet vis nerado nuo ko pradėti, kol pagaliau lyg 
kažkas kitas už jį sukuždėjo, o golindas tik sutrikęs klausėsi: 

— O mane ar pasiimsi į Ventę? 

— Taip! - Junda akimoju ne ištarė, o iškvėpė ir jos akys žybtelėjo 
tamsoje, kai Merkus, kilstelėjęs ant alkūnės, palinko prie jos lūpų. 

Aplink knarkė vergai, o prie laužų vis tebeaidėjo žuvusius drau- 
gus apraudančių klajoklių balsai: 

— Bajartai! Uragš!?! 

Pasala dauboje.buvo gera pamoka Kaidu kariams. Po jos jie pasida- 
rė atsargūs — kai kitą dieną žvalgai užtiko iš kelių nukirstų medžių 
padarytą užtvarą, iškart apsisukę nurūko perspėti nojono. Senasis 
karvedys tuojau pat sustabdė koloną, nusodino nuo žirgų keturias 
tūkstantines ir jas nusiuntė į abi kelio puses, kad iššukuotų mišką ir 
išvaikytų pasaloje tūnančius priešus, o su kitomis, pasiruošusiomis 
atremti antpuolį, atsargiai pajudėjo prie užtvaros. 


21 | Sudie. Pirmyn (mongoliškai). 

Tačiau atsargumas pasirodė nereikalingas — ilgai braidžiojusios 
po klampų mišką klajoklių šimtinės galop nieko nepešusios ėmė 
rinktis ant kelio. Kariai buvo apsipylę prakaitu, išsipurvinę, susibrai- 
žę į šakas ir pikti tarsi uodai. 

— Nieko neradom! Nieko! Viską gerai apžiūrėjom! — vienas po kito 
tūkstantininkai stojo prieš raukšlėmis užkritusias tamsiai rudas Kaidu 
akis ir it prasikaltę mynė nuo kojos ant kojos, nedrįsdami pakelti galvų. 

— Gudrūs, bjaurybės! - grikštelėjo dantimis nojonas ir paliepė. — 
Atlaisvinkit kelią! 

Jis riktelėjo, ir veikiai prošal, šmaukšint prižiūrėtojų rimbams, 
prarisnojo vergai. 

— Uragš, uragš, mūū! — siautėjo prižiūrėtojai, negailėdami vergų 
kuprų, nes matė, kokiu rūškanu veidu tai į saulę, tai į, regis, taip lėtai 
mažėjančią užtvarą dirsčioja Kaidu. 

— Uragš! — tuojau pat nuvijo į pakelę vergus, kai tik tie pūkšdami 
nutempė į šoną paskutinį medį. Keli vos spėjo atšokti, kai atlaisvintu 
keliu pasileido žvalgai, o paskui viena po kitos - tūkstantinės, skubė- 
damos atsigriebti už sugaištą laiką. 

Klajokliai lėkė ir nenujautė, jog juos iš miško tankumyno stebi 
kelios poros smalsių akių. 

— Pagaliau! - lengviau atsiduso rikis Skirmantas, sunkiai šlumš- 
telėjęs iš ąžuolo ant žolės ir, neišlaikęs pusiausvyros, triukšmingai 
virto ant šono. - Gražu — kaip sena meška. Jau nebe man po me- 
džius laipioti, - nusikvatojo, žvelgdamas iš apačios į it voverė nuo 
apatinės šakos šalia liuoktelėjus; Daubarą. Paskui jį iš aplinkinių 
ąžuolų tarsi gilės pabiro dar keli kariai. 

— Kelkis, riki, - Žybartaitis ištiesė Skirmantui ranką ir padėjo 
jam atsistoti, o paskui — nupurtyti prie rūbų prilipusius šapus. 

Rikiai su keliais kariais iš tolo stebėjo mongolų vargus, taip pa- 


sirinkę vietą, kad būtų už kolonos, kai klajokliai pasieks užtvarą. 

— Buvo gražu, ar ne? - linksmumas vis neapleido rikio Skirmanto. 

— Aha, - sutiko Daubaras. - Bet matei, kokie jie dabar atsargūs. 

— Tai tegul. Tegul visko kaip ugnies baiminasi ir ilgai gaišta, kai 
tik pasivaidens pavojus. 

— Tačiau jie vis vien eina į priekį. 

— Bet lėtai. Šauniai sugalvojai, riki! — Skirmantas mirktelėjo 
Daubarui. - Keliaukim. Pažiūrėsim, kaip jiems seksis toliau. | 

Daubaras norėjo pridurti, jog jiems reikia ne sulėtinti mongolų 
žygiavimą, o priversti juos pasukti atgal, bet nutylėjo. Juk Skirman- 
tas ir pats tai puikiai suvokė. Lai pasidžiaugia kaip mažas vaikas, 
mintyse šyptelėjo Daubaras ir, prisidėjęs delnus prie burnos, suūkė 
pelėdos balsu. Jie kiek luktelėjo, kol iš miško gilumos išniro dar keli 
kariai, paskui save vesdami žirgus, sėdo ant jų ir, pasiekę kelią, ne- 
skubėdami nurisnojo link tolstančios mongolų kolonos triukšmo. 

— Pasala! - dar du sykius klajoklių žvalgai su bloga žinia skubė- 
jo pas Kaidu ir tas, sustabdęs koloną, siuntė vienas tūkstantines 
šukuoti miško, o su kitomis atsargiai slinko prie kelią užkirtusio 
medžio, bet abu kartus miškas liko nebylus. Abu kartus medžiai 
buvo nukirsti. 

— Pasala! — artėjant vakarui žvalgai vėl šuoliais atlėkė pas nojo- 
ną. - Medis ant kelio! 

— Nukirstas? Ar žiūrėjot?! 

— Ne, išvirtęs, - žvalgų dešimtuko vadas papurtė galvą ir Kai- 
du, sustabdęs koloną, trumpam susimąstė. Būtų medis nukirstas — 
nedvejodamas pasiųstų karius į mišką, bet kai vėjo išverstas... 

Senajam kariui buvo gaila laiko, kurio būtų prireikę miškui 
apieškoti. Be to, ir iš karių veidų nesimatė ūpo atmušinėti kojų 
brūzgynuose. Jie, aišku, eitų, bet būdami tokios nuotaikos ir rąsto 
savo akyje nepastebėtų. 

Vis tik Kaidu nusprendė išskleisti karius. Jis jau ketino perduoti 
tūkstantininkams įsakymą, bet tuo metu iš miško pabiro strėlės ir ie- 
tys. Kelias akimirkas jos be pasipriešinimo skynė raitelius, bet tie veikiai 
atsitokėjo ir, dar nesulaukę vadų įsakymo, čiupo savo dvikuprius lankus 
ir ėmė neįtikėtinai mikliai siųsti į mišką strėlę po strėlės. Paskui kone 
visos tūkstantinės, paklusdamos nojono valiai, šoko nuo žirgų ir kariai 
pėsti leidosi į mišką, bet vos jie įžengė, strėlių bei iečių lietus akimirks- 
niu liovėsi. Mongolai vis vien brovėsi gilyn, bet priešai tarsi išgaravo, ir 
klajokliai, nesitverdami apmaudu, vėl tuščiom rankom grįžo į kelią. 

Kaidu irgi nesitvėrė savo kailyje, tačiau, pastebėjęs pašaipų 
tūkstantininkų ir šimtininkų būryje stovėjusio Sultajaus žvilgsnį, iš 
paskutiniųjų tvardėsi, kad tam pienburniui nesuteiktų džiaugsmo 
savo apmaudu. Luktelėjo, kol vergai nutempė medį į šalį bei surinko 
žuvusius ir sužeistus, o tada mostelėjo: 

— Pirmyn! 

Kolona vėl pajudėjo, kartu su savimi gabendamasi žuvusius bei 
sužeistuosius, tik netoli nukeliavo — veikiai mongolus pavijo vaka- 
ras ir vėl vergai plūkėsi, kraudami didelį laidotuvių laužą bei guldy- 
dami ant jo žuvusius mongolus. 

Mirusiuosius mongolai, kaip buvo įpratę, paliko su jų įprasta 
apranga. Niekas nedrįsdavo nuimti nuo lavono ne tik prasčiausių 
rūbų, bet ir puošnaus mėlyno čapano ar raštuoto berankovio. Ka- 
riai privalėjo tvarkingai iškeliauti į nežinomą dangaus pasaulį, kur 
jų šešėliai papildydavo Šventojo Kariautojo?? pulkus. Daugeliui iš jų 
ant krūtinių buvo padėti variniai ar mediniai dubenėliai, pripildyti 
grūdų ar mėsos gabaliukų. 

Kai tik vergai pabaigė savo darbą, tumeną lydėję šamanai, apsi- 
vilkę baltais drabužiais, su lokių kailiais ant pečių, baisiai klykdami, 
šokdami ir mušdami būgnus, pradėjo eiti ratu aplink laužą. Kai kurie 
klajokliai, netekę savo artimųjų, sekė paskui šamanus, dešinėse ran- 


kose iškėlę šilkines siuvinėtas skareles. 
22 | Čingis-chano. 

Kinų meistrai iš aštuonių pusių padegė pakulas, išmirkytas de- 
giame skystyje, ir godi ugnis, už savęs palikdama juodą pėdsaką, 
sparčiai pagavo laužo malkas. Karštis didėjo, laužą apsupę klajokliai 
žengė atgal, bet nedrįso labai nutolti, kol nojonas neatsisveikino su 
žuvusiais. Visi nuo karščio prisidengę rankomis žiūrėjo, kaip lieps- 
nos veržiasi į dangų, ir lengviau atsikvėpė, išgirdę Kaidu balsą: 

— Bai-aralla, baatr dzoriggei? 

Klajokliai irgi negailėjo gerklių, ir jų šauksmai dar ilgai sklido 
po. mišką: 

— Bajartai! Uragš! 


O 


Kitos trys dienos buvo kupinos įvykių. Karts nuo karto kolona at- 
siremdavo į užtvaras, bet Kaidu dabar nebesiaiškindavo, nukirstas 
medis ar išverstas vėjo — iškart siųsdavo karius į mišką, nors tas 
kone kaskart likdavo nebylus. Tik porą kartų iš jo trumpam pasi- 
pylė strėlės bei ietys. 

Pirmai dienai baigiantis nojonas po eilinės nebylios užtvaros 
pasiuntė į žvalgybą dvi karių šimtines, paliepęs, jei dar pasitaikys 
nauja, jam pranešti ir iškart patiems patikrinti mišką bei pašalinti 
medį. Taip kolona nesustodama įveikė dar dvi kliūtis. 

Bet tai Kaidu mažai tedžiugino. Jis suprato, jog, vienai gudrybei 
nepavykus, priešas griebsis kitos, ir laužė galvą, spėliodamas, kokios. 

Neilgai vargo — einant, regis, jokio pavojaus nežadėjusia vieta, 
ūmai iš abiejų pusių baisiai traškėdami ant kelio užvirto iškart kelio- 
lika didelių medžių, po savimi pasiglemždami keliasdešimt raitelių. 
Dar nenutilus jų traškesiui sušvilpė strėlės, bet nespėjo Kaidu tūks- 
tantininkams riktelti, kai apšaudymas baigėsi. Nojonas suprato, jog 
beviltiška į mišką siųsti karius, bet dėl viso pikto kelioms šimtinėms 
teko susigrumti su brūzgynais. 


23 Ačiū, didvyriškieji karžygiai (mongoliškai). 

Kitą dieną tokius spąstus užpuolikai panaudojo dar du kar- 
tus. Mongolai, pamokyti karčios patirties, atsargiai judėjo ir gana 
laimingai išsuko — neteko tik trijų dešimčių karių, bet nemažai jų 
buvo sužeisti, ir Kaidu jaudinosi dėl to, kiek dar praras karių, kol 
pasieks Lietuvą, jei tai tęsis ir toliau. 

Nojonas be paliovos suko galvą, ieškodamas išeities, bet, kol 
jis vargo, užpuolikai griebėsi naujos gudrybės. Atskubėjęs žvalgas 
pranešė apie pelkės pasiglemžtą kelią, kai iki jos buvo likęs strėlės 
šūvis, ir Kaidu liepė varyti į priekį vergus. Ir taip neskubėjusi ko- 
lona dar labiau sulėtino žingsnį, bet, kai priekinės gretos pasiekė 
apsemtą kelio vietą, vergai tebuvo įpusėję darbą. 

Mongolai sustojo ir tada į juos iš miško pasipylė strėlės bei ie- 
tys, kurios nesiliovė lėkusios ir raiteliams nusiritus nuo žirgų bei 
pradėjus atsišaudyti. Atvirkščiai - ėmė skrieti dar tankiau, o kolo- 
nos gale nuvirto keli medžiai, užtverdami kelią atgal. 

Apšaudymas nesiliovė ir pirmoms mongolų šimtinėms įsi- 
veržus į mišką. Šįkart jiems pasisekė bent iš tolo pamatyti tarp 
medžių šmėkščiojančius paslaptingus priešus ir net kai kuriuos 
pašauti, tačiau tada į nespėjusį apsidžiaugti mongolą pasipildavo 
tikras strėlių lietus, o pašautąjį už pažastų pagaudavo draugai ir 
skubiai dingdavo tankmėje. 

Antpuolis buvo skaudus mongolams, bet vėl neilgas - užpuo- 
likai išnyko, kai tik pajuto, kad prieš juos stojo jau nebe šimtinės, 
o tūkstantinės. Žuvusių ir sužeistų surinko vėl kone dvi šimtines. 
Įrūžęs Kaidu nusprendė, kad tai dienai užteks ir toliau nei žingsnio 
nežengs, kol nesugalvos, kaip apsisaugoti nuo užpuolikų. 

Nojonas įsakė žvalgams surasti vietą stovyklai, o paskui ilgai 
susimąstęs sėdėjo šalia kibitkos, net prie laidotuvių laužo nėjo, tik 
niūriai stebėjo jo godžias liepsnas. Ir vakarienę atstūmė, o sute- 
mus lyg negirdėjo Gajanės kvietimų eiti į kibitką. Tik po vidur- 
nakčio, kai, regis, viską apgalvojo, perrinko ir, kaip jam atrodė, 
pagaliau rado išeitį, krenkšdamas pakilo nuo atšalusios žemės ir 
pasislėpė kibitkoje, leisdamas sau pasidžiaugti karštomis žmonos 
glamonėmis. 

Kitą rytą, vos gretoms išsirikiavus, Kaidu ėmėsi sumanytos ap- 
saugos — ne tik keliu, bet ir mišku pasiuntė didelius žvalgų būrius. 
Mongolai ėjo pėsti, išsiskleidę grandine kone per strėlės skrydį. 

Žinoma, dėl to kolonos žygiavimas labai sulėtėjo, užtat nei viena 
strėlė nesudrumstė jos ramybės, nors pakeliui užtiko kelias iš vaka- 
ro padarytas užvartas bei pakirstus ir paruoštus nuversti medžius. 
Žvalgai dėl viso piktė juos nuvertė ir kolonai teko laukti, kol vergai 
nuvalys kelią. 

— Mes taip per dieną nueisim tris kartus mažiau nei anksčiau! — 
kandžiai pastebėjo Sultajus, kai Kaidu vakare surinko vadus aptarti 
kitos dienos žygio. Kiti kaltai nuleido akis, lyg atsiprašydami dėl to- 
kio negirdėto įžūlumo. Bet kam kitam tai būtų skaudžiai atsirūgę, 
bet tik ne Sultajui, ir jis, puikiai tai žinodamas, nepraleisdavo progos 
įgelti senajam karvedžiui. 

“| - Užtat visi sveiki. Man svarbiau, kiek karių atsivesiu į Lietu- 
vą, o ne kada ją pasieksiu, - atkirto nojonas, vildamasis, jog vaikėzas 
nežino, kada Batu-chanas liepė jam parvesti atgal tumeną, nes net 
tūkstantininkams nebuvo to sakęs. - Gerai, rytoj vėl taip pat eisime, 
niekur nuo manęs ta Lietuva nepabėgs. Eikit ilsėtis, — paliepė ir nu- 


klibikščiavo į kibitką. 

— Ar dar kas nors ką pasakys? — rikis Skirmantas nužvelgė ratu susė- 
dusius rikius bei kniazius. 

Buvo vakarienės metas ir vėjas nuo laužų nešė kepamos mėsos 
kvapą. Skirmantas, sugalvojęs kaip reikalas pavalgydinti karius, dar 
iš vakaro pasiuntė į mišką šimtinę geriausių medžiotojų. Tie iš peties 
pasistengė: nudobė šešis briedžius, keliolika šernų, stirnų ir galybę 
kiškių. Perdien nusilakstę bei išalkę kariai godžiai kimšo. 

Priešais vyresniuosius irgi garavo ant žolės sustatyti indai su kepta 
šerniena. Skirmantas, žvilgtelėjęs į juos, išsitraukė durklą, pasmeigė juo 
gražiai nuskrudusį kulšies gabalą, kilstelėjęs pauostė ir padėjo atgal. 


130 


Ne valgis rūpėjo, o prakeikti mongolai! Gerai, kad ties pirmosios 
pasalos vieta laiku pastebėjo artėjančius mišku mongolus. Nebuvo 
sunku — tie brovėsi kaip meškos, tad Skirmantas spėjo savo karius 
atšaukti. Vėliau teko palikti ir kitus taip kruopščiai bei sunkiai ruoš- 
tus spąstus, bet jau ties antraisiais rikis, surinkęs vyresniuosius, liepė 
pagalvoti, kaip būtų galima pamėginti kiek įmanoma saugiau mongo- 
lams išpešti dar kelias plunksnas. 

Skirmantas ir pats laužė galvą, bet nieko gudraus nesumanė, 
o viltis, jog mongolams atsibos eiti mišku, iki vakaro prapuolė be 
pėdsako. Tačiau ir kitų rikių siūlymai nebuvo ko nors verti, ką vie- 
nas bepasakydavo, tuoj kiti supeikdavo, nes pamėginus įgyvendinti 
sumanymą, būtų tekę paaukoti daug karių, o sėkmė būtų buvusi 
abejotina. 

— Bet gi turime kažką daryti. Jie eina pirmyn ir privalome juos 
sulaikyti. Bent jau pamėginti! — rikis Skirmantas vėl sutrikdė sle- 
giančią tylą. 

— O kur toliau veda šis kelias? - Daubaras pasisuko į kniazių 
Ivaną, kurio žemėje jie buvo. Išstypęs pusamžis rudabarzdis kniazius 
atsistojo ir nužėrė į šalį nemenką baigiančio gesti laužo anglių krūsnį. 
Juodoje žemėje jis nubrėžė ilgą brūkšnį, o paskui prie jo galo pridėjo 
dar du, besišakojančius į priešingas puses. 

— Rytoj, maždaug vidurdienį, pasieksime šitą vietą, — kniazius 
Ivanas durklu bakstelėjo ten, kur susikirto trys brūkšniai. - Jeigu jie 
nueis šituo keliu, bus blogai. Juo einant Lietuvą galima pasiekti grei- 
čiau, nei kitu. Be to, čia daug laukų ir kaimų, todėl jie galės eiti spar- 
čiau. jei tai būtų liachai“* ar kurie nors kiti, tada prie šio kelio būtų 
galima rasti nemažai tinkamų vietų mūšiui, bet kai mongolai... Jie gi 
šluos ir nušluos mus kaip kokius šapus! 

Kniazius Ivanas nelinksmai šyptelėjo, tarsi atsiprašydamas, kad 
ir jį, kaip visus šių Žemių gyventojus, buvo įbauginę gandai apie mon- 
golų raitelių jėgą, ir pridūrė, vėl bakstelėjęs į tą patį brūkšnį, bet jau 
arčiau jo galo, kur, kaip suprato rikiai, turėjo būti Lietuva: 


24 Lenkai. 

— O vačia vėl miškai, bet ten — smėlis, pušynai, vienos pušys kaip 
žvakės iki dangaus. Ten per strėlės skrydį ne tik žmogų - kiškį gali 
pamatyti. 

— O kas prie kito kelio? - Daubaras pasiskubino atsiliepti vos 
kniaziui nutilus, kol rikių neapėmė nusiminimas. Per šias dienas 
jis spėjo šiek tiek pažinti kniazių Ivaną ir pastebėjo, jog tas papras- 
tai pradeda šneką nuo blogų dalykų, tad tikėjosi išgirsti ką nors 
viltingesnio. 

Ir neapsiriko — kniazius Ivanas, vos pastebimai šyptelėjęs, vėl 
bakstelėjo durklu į savo piešinį, bet jau į kitą brūkšnį: 

— Čia — beveik vien miškai ir pelkės. Maždaug už pusantros die- 
nos žygio yra pelkėta pieva. Didelė. Kai išeini iš miško, ji atrodo pa- 
prasta, niekuo nepavojinga, su gražia, tinkama žirgams ganyti žole, 
pačiame viduryje — dvi nedidelės kalvelės, bet kai eini, patenki į pelkę. 
Su arkliu ten prapultis, bet pėsčias, jei neįbrisi į akivarą, gali kautis. 

— O kadangi mongolams tas nelabai patinka, tai mums - kaip 
tik! — pritarė rikis Skirmantas. Kiti rikiai irgi suklego, puolė siūlyti, 
kaip geriau būtų galima mongolus įklampinti pelkėje. 

— Bet dar viena maža smulkmena - kaip padaryti, kad mongolai 
nueitų šituo keliu? — sududeno Daubaras, nustelbdamas kitų balsus, 
ir rikiai tarsi iš padebesių skaudžiai trenkėsi į žemę. 

— M-taaaip, — nutęsė rikis Skirmantas, vartydamas rankose 
nuogą durklą, nekreipdamas dėmesio, jog gali susižeisti. - Jiems gi 
nepasakysi: „Prašom eiti ne tuo, o šituo keliu... 

— O kodėl gi ne? - atsiliepė Daubaras. 

Jam pabodo ryti seiles. Ištiesęs ranką susirado tą patį rikio Skir- 
manto nužiūrėtą kulšies gabalą ir suleido į jį dantis, tačiau Skirman- 
tas nedavė jam ramiai pasistiprinti: 

— Kaip? Gal tu jiems tai pasakysi? 

— Galir aš, - atsiliepė Žybartaitis, tik nurijęs kąsnį ir vėl suleidęs 
dantis tol kankino kitus vadus, kol apmalšino alkį. Pabaigęs numetė 
kaulą, nusišluostė į žolę taukuotus pirštus ir paaiškino. - Man teks 
pasiduoti jiems į nelaisvę. 

— Kaip tai — pasiduoti? — pasigirdo nustebęs balsas iš rikių bei 
kniazių rato, bet Daubaras nesidairė, kieno. Žvelgė tiesiai į akis iš- 
pūtusį rikį Skirmantą, kuris iš nuostabos ar iš karščio nusivožė nuo 
galvos šalmą ir perbraukė delnu per suprakaitavusias retų plaukų 
sruogas, kol galop šyptelėjo iš jo sumišimo: 

— Na, kaip pasiduoti, dar reikės pagalvoti. Svarbiausia — pasi- 
stengti, kad jie nueitų mums reikalingu keliu, - jis iš tolo bakstelėjo į 
kniaziaus Ivano piešinį. 

— Ir kaip tai padarysi - pasakysi, ir mongolai kaip avys nutur- 
sens? — pagaliau atsikvošėjo rikis Skirmantas, jau liovęsis vartyti dur- 
klą ir delnu apkabinęs jo ašmenis. Daubaras pamatė kaip įsitempė rikio 
raumenys, ir pasiskubino prasižioti, sunerimęs, jog tas gali įsipjauti: 

— Na, jeigu taip iškart pasakysiu, kur eiti, tai nepatikės. Reikės 
kiek pasididžiuoti. Kad ilgiau paprašytų. Kaip mes kitąsyk su be- 
laisviais darom, kai pasitaiko nekalbūs. Tada patikės. 

— O kaip tu po to iš mongolų letenų ištrūksi? 

— Na, apie tai irgi reikės pagalvoti. Mūsų čia daug. Gal ir ne 
tuščių galvų yra, — šyptelėjo Daubaras, ir rikiai bei kniaziai pa- 
sislinko artyn. 

Vyrai ilgai šnekėjosi. Visi kiti laužai stovykloje seniai užgeso, o 
jų dar plaikstėsi. 


IX. 


BELAISVIS 


NT“ diena mongolams prasidėjo ramiai. Žvalgai miške neuž- 
2 tiko jokių pasalos pėdsakų, ir nojonai jau buvo bepatikį, jog 
priešas paliko juos ramybėje, tačiau pasiskubino. 

Įdienojus keliu joję mongolai šiek tiek išsiveržė į priekį, pralenk- 
dami mišku bridusius bendrus. Jie artėjo prie posūkio, kai priekyje 
išgirdo virstančio medžio tratėjimą. Žvalgų šimtininkas klausyda- 
masis trumpam sulaikė žirgą ir, kai medis, aidžiai dunkstelėjęs, atsi- 
trenkė į žemę, mostelėjo kariams, sykiu plėšdamas iš makščių kardą, 
ir pasileido šuoliais. 

Šimtinė šuoliais įveikė posūkį, už kurio skersai kelio gulėjo me- 
dis dar tebevirpančiais lapais. Aplink jį zujo keli ginkluoti vyrai. 
Išgirdę mongolų žirgų kanopų dundesį jie kaip vienas apsisuko ir 
puolė blaškytis, bandydami pasislėpti už medžio, bet jiems sunkiai 
sekėsi prasibrauti pro jo šakas. Tada vienas iš vyrų, mongolų akimis, 
tikras milžinas, matyt, pirmas suprato, jog visi nespės pasprukti ir 
raiteliai juos lengvai iškapos. Jis kažką garsiai riktelėjo kitiems ir tie 
suskato sparčiau krutėti, o pats, išsitraukęs kalaviją, vienas puolė 
pasitikti žvalgų. 

— Gyvą, gyvą paimkit! - riktelėjo šimtininkas savo kariams, ir 
tie, pamiršę bebaigiančius už medžio prapulti kitus vyrus, išsiskleidę 
apsupo milžiną. Jie lėkė ratu aplink jį, spygaudami bei mojuodami 
kardais, ir taikėsi išmušti kalaviją iš milžino rankos arba jį nepavojin- 
gai sužeisti, tačiau, atrodė, nieko iš to neišeis — vyriškis, nežiūrint jo 
didumo, tarsi voverė sukosi ratu atmušinėdamas kirčius. 

Mongolams teko griebtis kirų būdų: keli raiteliai išsirikiavo li- 
nija ir puolė milžiną, bandydami priremti jį prie gulinčio medžio. 
Tas, iš paskutiniųjų atsikirtinėdamas, traukėsi žingsnis po žingsnio. 
Atrodė, per kirstynių įkarštį jis trumpam užmiršo kitus raitelius, ir 
tie negaišo — ore išsyk švilptelėjo kelios kilpos, trys iš jų taikliai, ir 
mongolai, žaibiškai įtempę virves, parvertė milžiną ant žemės. Keli 
žvalgai, nusiritę nuo žirgų, pripuolė ir supančiojo pagautąjį. Tai truko 
vos kelias akimirkas ir, kai jie atsitiesė, ant kelio lyg drugio kokonas 
gulėjo virvėm suraišiotas milžinas. 

Šimtininkas iš džiaugsmo nesitvėrė savo kailyje, įsivaizduoda- 
mas, koks patenkintas bus Kaidu, pamatęs belaisvį. 

— Greičiau, greičiau! — riktelėjo, mostelėjęs rimbu, ir net keturi 
mongolai įsirėžę pakėlė belaisvį ir kaip maišą užvertė ant žirgo. Šim- 
tininkas dėl viso pikto liepė patikrinti mišką prie nuversto medžio, 
nors ir buvo tikras, jog bėglių ir pėdos ataušo, ir su keliais raiteliais 
pasileido atgal prie kolonos. 

Šimtininkas neapsiriko, spėdamas, kaip jį sutiks Kaidu. 

— Kai bus laikas, pirmas galėsi pasirinkti dešimt geriausių ver- 
gų! - pažadėjo nojonas, neatplėšdamas džiaugsmu spinduliuojan- 
čių akių nuo belaisvio, kurį, pastatytą ant kojų, kad ir surištą, du 
raiteliai laikė įsikirtę. 

Kolona buvo sustojusi ir mongolai, leidus nojonui, galėjo nulipti 
nuo žirgų, tačiau kariai iš priekinių gretų pasiliko balnuose ir tiesė 
kaklus, bandydami bent iš tolo pamatyti belaisvį, nes Kaidu, sušau- 
kęs vadus, uždraudė kariams prie jų artintis. 

Nojonas, nužvelgęs belaisvį, iš šio gerų šarvų suprato, kad jam į 
rankas pateko ne eilinis karys. Be to, belaisvio rūbai ir ginklai buvo 
nepanašūs į urusų, ir Kaidu apsidžiaugė, tikėdamasis, kad pagaliau 
viską išsiaiškins: ir kas juos puola, ir kiek jų, ir kokie jų planai. Žo- 
džiu, vylėsi išgirsti dalykus, kurių paprasti kariai nežino. 

— Kipčiake! - nekantriai riktelėjo, nearplėšdamas godaus žvilgs- 
nio nuo belaisvio, tarsi baimindamasis, kad tas gali prapulti. 

— Įsakyk, pone, - iš minios išniro mažutis judrus urusų kalbą mo- 
kantis kipčiakas ir, žemai nusilenkęs nojonui, atsitiesė tik tam leidus. 

— Paklausk jo, kas jis toks, - paliepė Kaidu, ir kipčiakas, atsisu- 
kęs į milžiną, pakartojo nojono klausimą rusiškai, tačiau atsakymo 
nesulaukė. 

— Pasakyk jam, kas tu toks ir kaip pas mus patekai, ir kas jam 
atsitiks, jei nebus toks protingas, kaip tu, —- pabėrė nojonas, nekan- 
triai rimbu pliaukšėdamas sau per geltono tymo barą, kai kipčiakas, 
bejėgiškai skėstelėjęs rankomis, norėjo jam kažką pasakyti. 

— Klausyk atidžiai, uruse, - kipčiakas atsistojo prieš pat belais- 
vį. - Nebūk sau priešas. Daryk taip, kaip padarė mano chanas, kai 
Visatos Užkariautojas atėjo į mūsų stepes už Itilio. Kitus chanus, 
kurie jam bandė priešintis, Visatos Užkariautojas sumalė į dulkes, 
o tiems, kurie geruoju jam nusilenkė, paliko jų žmones, jų gyvu- 
lių bandas, leido jų kariams joti į Vakarus su jo raiteliais ir dalytis 
grobiu. Pagalvok, uruse, nebūk užsispyręs — ir pats sveikas liksi, ir 
tavo artimieji bus laimingi. Pasakyk viską, ką tik nojonas Kaidu 
norės išgirsti. Kalbėk! - paragino kipčiakas, tačiau belaisvis tylėjo 
taip stipriai sučiaupęs lūpas, kad net jo skruostikauliai išsišovė. Jis 
žvelgė į mišką pro kipčiako petį ir tarsi bandė virvių stiprumą ju- 
dindamas rankų raumenis. 

Belaisvio pastangos nepraslydo pro nojono Kaidu akis. 

— Čiupkir jį ir papurtykit! — suirzęs paliepė, ir jo sargybiniai 
kaip mat sukruto: vieni įtempę lankus nusitaikė į belaisvį, kad, jei tas 
pamėgintų ką iškrėsti, akimoju jį suvarpytų strėlėmis. Kiti, atleidę 
virves, nuplėšė nuo belaisvio šarvus, viršutinius rūbus ir pririšo prie 
artimiausio medžio. 

— Pradėkit! - mostelėjo Kaidu, ir du stambūs mongolai ėmė ka- 
poti belaisvį rimbais, o kiti smalsiai stebėjo, laukdami, kada tas pra- 
dės prašyti pasigailėjimo. 

Bet nesulaukė — pirmoji mongolų pora pailso bemojuodama rim- 
bais ir juos pakeitė kiti du. Tačiau ir šie apsipylė prakaitu, o belaisvis 
tylėjo, tik karts nuo karto sudejuodavo, nors ant jo nugaros nebesi- 
matė sveikos vietos. 

Antrąją budelių porą pakeitė trečia, o belaisvis vis tylėjo. Jo gal- 
va nusviro, ir vertėjas kipčiakas, rizikuodamas papulti po rimbais, 

nėrė prie medžio. Priklupęs palinko prie belaisvio, bandydamas iš 
apačios žvilgtelti į jo veidą, o kai pasisekė, galvotrūkčiais spruko 
atgal ir nusilenkė prieš Kaidu. 

— Jis be sąmonės. Gali numirti. 

— Baikit! — riktelėjo Kaidu budeliams ir metė kipčiakui. - Ne- 
numirs. Jis stiprus kaip jautis, bet tokie greičiau palūžta nei ma- 
žiukai. Tik reikia tuo pasirūpinti. Atgaivinkit jį! — ir vienas iš sar- 
gybinių ėmė iš burdiuko lieti vandenį ant susmukusio, tik virvių 
palaikomo belaisvio galvos. 

Vanduo srovelėm liejosi per nukarusius, ilgus belaisvio plaukus, 
sukapotą nugarą, maišėsi su krauju ir dideliais raudonais lašais krito 
ant žolės. Jis padarė savo darbą — belaisvio galva iš lėto pakilo, paskui, 
kiek atsigavęs, milžinas krustelėjo ją, purtydamas vandenį, ir atsisu- 
kęs su neapykanta dėbtelėjo į mongolus. Bet trumpam. Jis tuoj pat vėl 
atsigręžė į medį ir priglaudė galvą prie jo gruoblėtos žievės. 

— Lėk į priekį. Ieškok vietos stovyklai, - Kaidu paliepė žvalgų 
šimtininkui, ir tas su savo kariais nudulkėjo keliu, o tada Kaidu, įsa- 
kęs tūkstantininkams sekti paskui žvalgus, parodė sargybiniams į be- 
laisvį. - O šitą riškit prie žirgo, tegul pabėgioja. Bus sukalbamesnis. 

Šįkart mongolai, nutarę, jog belaisvis jiems nebepavojingas, ne- 
besivargino įtempti lankų. Milžinui tikrai buvo nelengva išsilaikyti 
ant kojų. Tos linko lyg būtų be kaulų, ir du stambūs mongolai, kurie 
paskutiniai jį plakė, įsiręžę nutempė belaisvį iki kelio. Ten jiems į pa- 
galbą puolė dar keli. Jie surišo belaisviui rankas ir užnėrė jam ant ka- 
klo kilpą, o kitą virvės galą švystelėjo ant žirgo laukusiam mongolui. 
Tas pririšo virvę prie balno, pavarė žirgą į priekį, kol virvė įsitempė, 
ir atsisuko į nojoną. 

— Varyk, varyk! - pamojo Kaidu. - Jūs pirmi, o mes — iš paskos. 
Tik žiūrėk, kad mums nereikėtų vilktis kaip vėžliams. Varyk! 

Mongolas iškart pavarė žirgą šuoliais ir to nesitikėjusį belaisvį 
išrovė tarsi ropę. Šis griuvo ir kurį laiką žirgas vilko jį keliu, skau- 
džiai vartydamas ir trankydamas į daugybės kanopų išmaltą žemę. 
Belaisvis vis nevalingai šūkteldavo, kai atsitrenkdavo į žemę sukapota 
nugara ir bandydavo atsikelti, bet jam pavyko tik mongolui pavarius 

žirgą risčia. Tačiau belaisviui nebuvo kada atgauti kvapo. Mongolas 
nesustojo, ir belaisvis, karts nuo karto suklupdamas, bėgte pasileido 
paskui žirgą, iš paskutiniųjų stengdamasis, jog virvė tiek neįsitemptų, 
kad jam vėl tektų atsidurti ant žemės. 

Įkandin jų pajudėjo visa mongolų kolona ir priekyje su tūkstan- 
tininkais jojęs Kaidu karts nuo karto pasilinksmindavo: prilaikydavo 
žirgus, kad belaisvis nutoltų, bet vos jis apsidžiaugdavo gavęs progą 
atsipūsti, nojonas ir jo palyda, suraginę žirgus, pasivydavo belaisvį ir 
tam tekdavo iš paskutiniųjų bėgti, nes mongolas pavarydavo šuoliais 
žirgą, prie kurio jis buvo pririštas. 


O 


Daubarui viskas plaukė prieš akis. Medžiai sukosi ratu ir, atrodė, 
vis bandė kaip paukščiai pakilti į dangų. Sukapota nugara ir taip iš 
skausmo degte degė, o dar ją negailestingai kepino saulė. Virvės it 
peiliai rėžėsi į rankas ir kaklą, galva tabalavo kaip ant lazdos pamauta 
puodynė. Akys vis dažniau aptemdavo. Rikis vis sunkiau besuprato, 
kur jis ir kas jam nutiko. Galvoje, regis, beliko vienut viena mintis — 
kaip spėti paskui šokčiojantį žirgo pasturgalį, kad virvė nepjautų ka- 
klo ir neparverstų ant žemės, nes atrodė, kad jau nebeįstengs atsikelti, 
pribaigtas baisaus skausmo. 

Daubarui vaidenosi, kad jam visą pasaulį užstojo žirgo pastur- 
galis ir be paliovos švytuojanti uodega, kol ūmai pasijuto bestovįs 
pievoje. Aplink tarsi šešėliai šmirinėjo daugybė žmonių, kažkur toli 
toli poškėjo kirviai, tratėdami virto medžiai, bet nuo rikio akių vis- 
ką slėpė raibuliuojanti migla. Jam terūpėjo nugaros skausmas, kurį 
stiprino besileidžiančios saulės karštis ir kraujo kvapo atviliotas 
uodų debesis. 

Dar vėliau rikis susivokė stiprių rankų kažkur velkamas už pa- 
žastų, bet nespėliojo, kur. Nunarinęs galvą žvelgė žemyn, stebėda- 
mas, kaip po kojom linksta žolė, kol staiga ją pakeitė neregėto grožio 
kilimas, ir jis pasijuto laisvas. 

Daubaras susikaupė, kilstelėjo galvą ir apsidairė. Jis stovėjo vi- 
duje to keisto važinėjančio mongolų namo, kuriuo lietuviai negalė- 
jo atsistebėti, pirmąsyk žvelgdami į jų koloną. Šviesa krito tik pro 
kailiu neuždengtas duris ir neįstengė pasiekti visų kibitkos kampų. 
Juolab kad Daubarui tebetrukdė lėtai slūgstanti skausmo sukelta 
migla. Prireikė nemažų pastangų pastebėti ant sienų kabantiems 
lankams, kardams ir skydams. 

Lengviau buvo įžiūrėti žmones. Prieš Žybartaitį, parietę po sa- 
vimi kojas, ant priegalvių sėdėjo keli mongolai, dar keletas stovėjo už 
jų nugarų. Skubiai nužvelgęs visus, Daubaras iškart nepatikėjo savo 
akimis, nes jam pasivaideno, jog tarp mongolų buvo ir moterų, ir jis, 
dar sykį apsidairęs, įsitikino, jog neklydo. Maža to, užkliuvo už vie- 
nos, stovėjusios tolimiausiame kampe. 

Rikio žvilgsnį patraukė jos ūgis — buvo ir už vyrus puse galvos 
aukštesnė. Įsižiūrėjus ji pasirodė matyta. Daubaras prisimerkė, kad 
geriau matytų, ir vos spėjo prikąsti lūpą, lyg jo nugarą būtų nurvil- 
kęs netikėtas kirtis. Viskas iškart užvirto — nuostaba, džiaugsmas 
ir išgąstis, kad neišsiduotų, nes ten stovėjo Junda. Daubaras skubiai 
kilstelėjo surištas rankas, tarsi bandydamas pasikasyti kaktą, o kai jas 
leido žemyn, trumpam priglaudė prie lūpų pirštą, duodamas seseriai 
suprasti, kad tylėtų. 

Mongolai neskubėdami siurbčiojo iš mažyčių kiniškų puodelių 
arbatą ir karts nuo karto persimesdavo kokiu žodžiu, apžiūrinėda- 
mi belaisvį, kuris, apsimesdamas, jog tie jam nerūpi, toliau dairėsi 
po kibitką. Tarp kitų joje buvusių daiktų pastebėjo savo šarvus ir 
atsiduso pagalvojęs, kaip bus apmaudu, jei nepavyks jų atgauti. 

— Kalbėk! Kas tu?! - ūmai išgirdo kipčiako balsą. 

Daubaras kilstelėjo galvą, nužvelgė už Kaidu stovėjusį vertėją 
ir, abejingai nusisukęs, toliau apžiūrinėjo ant sienų kabančius gin- 
klus. Užsižiūrėjęs nepamatė, kad nojonas davė ženklą už jo sto- 
vėjusiems sargybiniams. Tie pripuolę durklu perpjovė virves ant 
Daubaro rankų ir, akimoju užlaužę jas už nugaros, parklupdė rikį 
ant kilimo. Jam iš skausmo ištryško ašaros ir pasivaideno, jog ran- 
kos atsiskyrė nuo kūno. 

— Mano ponas paskutinį kartą geruoju tavęs klausia: kas tu 
toks?! — rikis vos ne vos išgirdo, regis, tolimą vertėjo balsą. Reikėjo 
pasistengti, kad neišsprūstų aimana. Sykiu jis, gailėdamasis, kad ne- 
supranta, klausėsi mongolų šnekos. 

Tie tarėsi, kokius kankinimus būtų geriausia panaudoti, kad be- 
laisvis prašnektų. Junda stovėjo užgniaužusi kvapą. Kai kuriuos žo- 
džius ji suprato, tad galėjo nuspėti, kas laukia Daubaro, ir vis svarstė, 
kaip atsitiko, kad jos didelis ir stiprus brolis pateko į nelaisvę. Dar 
ji niekaip nenorėjo patikėti, kad, taip nelauktai sutikusi, gali visam 
laikui prarasti Daubarą ir, stengdamasi nepasiduoti nevilčiai, vis gal- 
vojo apie motinos pranašystę, kai ji su broliu susiruošė vaduoti į rusų 
nelaisvę patekusio Grauslio, jog jiedu grįš gyvi. 

Mongolai, net balsus pakėlę, ginčijosi dėl veiksmingiausio, grei- 
čiausiai galinčio prašnekinti belaisvį, kankinimo būdo. Vertėjas, be- 
klausydamas jų, ėmė nekantriai mindžikuoti, bet nedrįso įsiterpti — 
jis pasilenkė prie Kaidu ausies ir ėmė jam kažką kuždėti. 

— Tylos! — suirzęs nojonas nekantriai kilstelėjo ranką, nutildy- 
damas triukšmavusius mongolus, tačiau vertėjas kaip pradėjo, taip 
pakuždomis ir pabaigė, papiktindamas tūkstantininkus. 

Kaidu, atvirkščiai, - patenkintas išsišiepė jam atsitiesus ir links- 
mai suplojo delnais: 

- Klausykit! Kipčiakas gerai sumanė. Mūsų belaisvis — paukštelis 
su kilmingom plunksnom. Toks greičiau mirs, nei ką nors pasakys, tad 
geriau mes tas jo plunksneles purve išvoliosim ir pagrasinsim, kad jis bus 
vergas, jei visko nepasakys. Įmesim jį vienai nakčiai į vergų aptvarą. Te- 
gul pajunta, ką tai reiškia. Tempkit jį! - Kaidu pamojo turgaudams ir tie, 
pastatę ant kojų nieko nesuprantantį Daubarą, jau norėjo jį tempti pro 
duris, bet sutrukdė Gajanė. Ji be garso prisiartino prie vyro, uždėjo jam 
ant peties savo mažytę ranką ir pasilenkusi kažką tyliai pasakė Kaidu. 

— Tu teisi, — kiek pamąstęs atsiliepė nojonas. — Tai tegul tavo 
vergė juo ir pasirūpina. 

Grakščiai apsisukusi Gajanė pamojo Jundai prieiti ir ėmė aiškin- 
ti, sykiu rodydama į puodynę su pasukomis ir į Daubarą, vaidindama, 
jog semia pasukas ir tepa jas ant merginos nugaros. 

— Supratau, supratau, — pagaliau linktelėjo Junda, stengdamasi 
neparodyti savo susijaudinimo, ir paėmė puodynę. 

Kaidu vėl mostelėjo, ir turgaudai ištempė Daubarą. Tas nesi- 
vargino dėlioti savo kojų, leidosi tempiamas. Lai kiek paprakaituoja, 
piktai mintyse nusišaipė, nuleidęs galvą. Iš paskos, stengdamasi neiš- 
mesti puodynės, skubėjo Junda. 

Gajanė mažais žingsneliais nusekė paskui juos ir, sustojusi prie 
durų, žiūrėjo, kaip nedidelis būrelis išnyksta tarp nakčiai besiruo- 
šiančių klajoklių. 


O 


Per nepilnus aštuoniolika savo gyvenimo metų Gajanė nedaug ką 
gero tepatyrė. Ji užaugo Armėnijoje, kur, netoli Karso miesto, jos 
tėvas, kunigaikštis Ivanė Stepanakerkas, tarp dangų remiančių kal- 
nų turėjo pilį. Ankstyvoje vaikystėje Gajanei nebuvo kada grožėtis 
apylinkėmis — per Kaukazą viena po kitos ritosi nelaimių bangos. 
Vos spėjo armėnai su gruzinais išsivaduoti iš seldžiukų priespaudos, 
jų valdas dar prieš Gajanės gimimą nusiaubė Subudajaus, Džebė ir 
Tokučaro vedami mongolų tumenai. 

Vos jiems pasitraukus, į Kaukazą plūstelėjo nuo mongolų bėgan- 
tys kipčiakai. Gruzinų ir armėnų vadai leido jiems apsigyventi savo 
žemėse, nes tikėjosi pasinaudoti jų jėga prieš mongolus, bet skaudžiai 
apsigavo — klajokliai liko ištikimi savo įpročiams ir ėmė plėšikau- 
ti. Nuo vieno tokio kipčiakų antpuolio, kai tiems pavyko netikėtai 
užklupti kunigaikščio Ivanės pilį, motina su vos metukų sulaukusia 
Gajane paskutinę akimirką spėjo pasislėpti kalnuose. Armėnams ir 
gruzinams prireikė daug jėgų, kol jų bendra kariauna 1223-čiaisiais 
įveikė kipčiakus ir išvijo juos. 

Tačiau pergalės džiaugsmas tęsėsi neilgai - po poros metų Kau- 
kaze pasirodė mongolų užkariauto Chorezmo šacho Muchamedo 
sūnus Džalal al Dinas. Jis bandė slėptis Indijoje, bet nesėkmingai. 
Tada sumanė šiaurės vakarų Persijoje ir Užkaukazėje įkurti naują 

savo valstybę, kad galėtų toliau kariauti su mongolais. Kone šešis me- 
tus kalnų gyventojai priešinosi Džalal al Dinui, kol pagaliau naujas 
mongolų pasirodymas Kaukaze privertė šacho sūnų bėgti. 

Armėnų ir gruzinų laimei, mongolai, nusiaubę Azerbaidžaną, 
išėjo į Persiją, keliems metams palikdami Kaukazą ramybėje. Tie 
metai — vienintelis šviesus Gajanės atsiminimas, bet jie buvo tarsi 
drugelio gyvenimas: akimirką sumirguliavo visu savo spalvų gro- 
žiu ir prapuolė, Gajanei nespėjus įsižiūrėti. Tais pačiais metais, kai 
Batu-chanas pradėjo žygį į Vakarus, į Kaukazą įsiveržė ČCarmagano 
vedami mongolai. 

Šįkart nebuvo kur bėgti ir slėptis — mongolai be didelio vargo 
per metus nukariavo didelę dalį armėnų žemių. Juolab kad jų val 
dovai taip ir nesugebėjo susivienyti, o Čarmaganas tuo puikiai pa- 
sinaudojo - jo būriai vienu metu užplūdo armėnų žemes ir puolė jų 
miestus bei pagrindines pilis. 

Kunigaikščio Ivanės pilį pasiekdavo viena už kitą baisesnės nau- 
jienos. Ypač visus pribloškė žinia apie turtingo miesto Ani žūtį. Čar- 
maganas pasiuntė į miestą savo žygūnus su reikalavimu pasiduoti, bet 
Ani valdytojai nedrįso atsakyti, nepasiklausę kunigaikščio Šachin- 
šacho, kuriam priklausė miestas. Kol jie laukė kunigaikščio valios, 
prastuomenė nužudė mongolų pasiuntinius ir Carmagano kariauna 
apsiautė miestą, katapultomis sugriovė jo sienas ir užėmė Ani. Armė- 
nų kunigaikščiai pasidavė mongolams, prašydami jų pasigailėti mies- 
to. Mongolai liepė gyventojams išeiti, pažadėję nieko blogo nepada- 
ryti, bet, vos miniai pasirodžius už sugriautų sienų, šie kone visus iš- 
žudė. Į nelaisvę išsivedė tik kai kurias moteris, vaikus ir amatininkus, 
o miestą apiplėšė ir sudegino. 

Pasklidus žiniai apie Ani dalią, netoli kunigaikščio Stepanaker- 
ko pilies buvęs Karso miestas skubiai pasidavė mongolams, tačiau tai 
jo neišgelbėjo — gyventojai žuvo, o miestas buvo sunaikintas. Kuni- 
gaikštis Ivanė buvo tarp tų, kurie be kovos pasidavė mongolams ir 
pažadėjo jiems tarnauti, tačiau Čarmaganui žodžio neužteko. Dalį 
kunigaikščių vaikų jis paėmė įkaitais, o kitus, kartu su armėnų ka- 
riais — į savo kariuomenę. 

Gajanė pateko tarp įkaitų, o du jos broliai turėjo eiti tarnau- 
ti mongolams. Mergina ir jos motina daug ašarų praliejo išsiskir- 
damos, nors tėvas ramino, jog mongolai žadėjo neskriausti įkaitų. 
Gajanė labai norėjo tikėti, jog jų išsiskyrimas bus trumpas, tačiau 
niekaip negalėjo atsikratyti siaubingos nuojautos, jog jos niekada 
daugiau nebesusitiks. Matyt, ir motina panašiai jautėsi, nes, nema- 
tant kunigaikščiui Ivanei, paslapčia įdavė dukrai nedidelį kinžalą, 
nors mongolai ir draudė įkaitams turėti ginklų. 

— Jeigu kas, atmink, kad tavo gyslomis teka Zacharidžių krau- 
jas, - šnibžtelėjo. 

— Pažadu, — taip pat tyliai atsiliepė dukra, slėpdama kinžalą 
rankovėje. 

Nuo mažens, kiek Gajanė save atminė, nusižengusi tik ir tegir- 
dėjo — „kaip tu taip galėjai, juk tavyje teka Zacharidžių kraujas ; nu- 
sipelniusi pagyrimo — „kaip kitaip, juk ji turi Zacharidžių kraujo“. 
Motina nesiliaudavo kartojusi, nors tėvas ir raukydavosi. 

Kunigaikščių Stepanakerkų giminė buvo sena ir garsi, bet nu- 
skurdusi, todėl jau daug metų tarnavo kunigaikščiui Orbelianui. Šis 
buvo vedęs vieno iš Zacharidžių — garsiausių bei galingiausių armė- 
nų kunigaikščių - dukrą ir su ja susilaukė devynių vaikų. Paskutinė 
buvo dukra, kuriai davė Gajanės vardą. 

Mergina užaugo neišvaizdi, kresna ir nedidukė, užtat labiausiai 
tėvo lepinama. Ir kai Gajanė, nusižiūrėjusi į akis krintantį tėvo va- 
salą kunigaikštį Stepanakerką, užsimanė už jo ištekėti, kunigaikš- 
tis Orbelianas nusileido jos maldavimams, nors ir buvo jai radęs 
kitą vyrą. Kunigaikštis Ivanė nedrįso priešgyniauti, kai kunigaikš- 
tis Orbelianas pasiūlė susigiminiuoti, tačiau po vedybų stengėsi kuo 
mažiau būti namuose. Laimei, nesibaigiantys karai leido jam savo 
pilyje jaustis kone svečiu, o jo žmonai greitai atslūgo džiaugsmas, 
kad gavo norimą vyrą, jai teliko malonus atsiminimas, kad jos sene- 
lis - Zacharidis, bei rūpestis, kad jos vaikai to neužmirštų ir nepa- 
darytų gėdos šiam vardui. 

Abu jos ir kunigaikščio Ivanės sūnūs išvaizda buvo labiau pa- 

"gražuolį tėvą. Jaunoji Gajanė abu tėvus mylėjo vienodai ir kentėjo dėl 
jų nuolatinių nesutarimų, tačiau patekusi tarp įkaitų viską būtų ati- 
davusi, jei tik būtų galėjusi grįžti į tėvo pilį. 

Pirmi trys mėnesiai pas mongolus buvo slegiantys ir kankinan- 
čiai ilgi dėl nežinios, kas nutiks rytoj, bet gana ramūs - mongolai 
laikė įkaitus vienoje atkampioje kalnų pilyje. Tačiau vieną dieną, 
nieko nepaaiškinę, jie pasodino Gajanę ir dar penkias įkaites į pa- 
lankinus ant kupranugarių ir kažkur išgabeno. Merginos nelabai ką 
matė pro palankinų medžiagą — tik tai, kad kalnus pakeitė stepės, o 
šias - miškai, vėliau — vėl stepės. 

Įkaitės nebežinojo nei ką galvoti, juolab kad jas lydėję mongo- 
lai taip ir nepasakė, kur keliauja, kol vieną dieną merginos atsidūrė 
didžiulėje mongolų stovykloje. Tik vėliau Gajanė sužinojo, jog joje 
stovyklavo po žygio į rusų žemes besiilsinti Batu-chano kariauna. 
Merginos nespėjo nei apsidairyti, kai buvo išrikiuotos palei dide- 
lę šėtrą ir pasijuto apsuptos smalsiai jas nužiūrinėjančių mongolų. 
Vienas - apkūnus senis nudribusiu pilvu - ypač susidomėjo Gaja- 
ne. Apžiūrinėjo kone nosį į ją įbedęs, iš pasitenkinimo caksėdamas 
liežuviu ir pasistiebdamas, kad geriau matytų, nes buvo mažesnis 
už ir taip neaukštą armėnų kunigaikštytę. Paskui atsisukęs kažką 
pasakė merginas atlydėjusiems mongolams. Jiems pritariamai link- 
telėjus, čiupo Gajanę už rankos ir nusitempė, tai nespėjus susivokti 
ir pamėginti pasipriešinti. 

Mergina atsitokėjo moterų pilnoje kibitkoje. Ją atvedęs mongo- 
las kažką joms pasakė ir išėjo. Tada moterys ėmė ją apžiūrinėti, o 
paskui -— perrenginėti. Gajanė, vis neatsikvošėdama iš nuostabos, 
stovėjo tarsi suakmenėjusi. Ji leido joms daryti, ką tik tos norėjo, 
ir tik purtė galvą jų šnekinama, bet galop vis tik suvokė, jog bus ją 
atvedusio senio, kurį moterys vadino Kaidu, šeštoji žmona. 

Suvokė, bet negalėjo patikėti. Net ir praėjus keliems mėne- 
siams, kai jau turėjo savo atskirą šėtrą, kurią dažnai lankydavo no- 
jonas, tuo užtraukdamas jaunajai žmonai vyresniųjų pyktį, Gajanė 
vis pagalvodavo, kad sapnuoja. 

Bent jau labai norėjo tikėti, kad atsibus ir pamatys, jog guli 
kalnų pilies kambaryje, kurį dalijosi su kitomis trimis įkaitėmis, 
bet kaskart paskubomis atmerktos akys atsiremdavo į šėtros sienas 
dengusius persiškus kilimus ir iš sapno ji žengdavo į dienos košma- 
rą, vis rasdama progą paliesti išsaugoto bei slepiamo kinžalo kotą ir 
grumdamasi su troškimu viską pabaigti. 

Po pirmos siaubingos, netikėtos ir nelauktos nakties su nojo- 
nu Kaidu, primušta ir išniekinta, likusi viena ji raitėsi iš skausmo 
ir neapykantos, paplūdusi ašaromis, ir tetroško mirti. Tačiau gana 
greitai suvokė, kad Zacharidžių ainei nedera savo noru ir neatker- 
šijus išeiti. 

Ji nutarė su savim pasiimti ir Kaidu, tačiau vis nepasitaikė pro- 
gos. Be to, bėgant laikui pasiryžimas mirti pamažu slūgo. Tiesa, 
Gajanė neišsižadėjo keršto, bet nutarė padaryti taip, kad po Kaidu 
mirties ant jos nekristų įtarimas. Ji vylėsi galėsianti grįžti namo ir 
pamatyti jai brangius žmones, su kuriais tikėjosi atgauti ramybę. 

Armėnė apmąstė daugybę galimybių, bet nei viena nebuvo tin- 
kama, ir jai teko apsišarvuoti kantrybe, nors tai brangiai kainavo. 
Tik palietusi kinžalo rankeną ji trumpam atgaudavo stiprybę. Ku- 
nigaikštytė laukė ir iš paskutiniųjų stengėsi neišduoti savo tikrųjų 
jausmų: meiliai šypsojosi kitoms žmonoms ir Kaidu, sukandusi dan- 
tis leido su juo naktis, mokėsi mongolų kalbos ir papročių. Žodžiu, 
stengėsi būti gera, įtarimo nekeliančia žmona. 

Diena keitė dieną, bet Gajanei jos visos buvo vienodai kanki- 
nančios. Kartą sena tarnaitė mongolė (nors elgesiu ji labiau primi- 
nė prižiūrėtoją) nusivedė Gajanę pasižiūrėti Kaidu karių atsivestų 
belaisvių. Mergina nedrįso atsisakyti ir paklusniai nusekė paskui 
mongolę. Ji ėjo kartu su kitomis nojono žmonomis pro išrikiuo- 
tus belaisvius, kol jos dėmesį atkreipė viena mergina. Ji buvo jauna, 
aukšta ir net veidą dengęs ašarų išvagotas purvas negalėjo paslėpti 
jos grožio. 

Gajanei užteko vieno žvilgsnio, kad atspėtų, kas nutiko belais- 
vei, ir pajustų jai užuojautą. 

— Šitą, — pasinaudodama skurdžiomis mongolų kalbos žiniomis 
Gajanė parodė į merginą. Senoji tarnaitė bandė ją perkalbėti, rodyda- 
ma kitas belaisves, tačiau Gajanė užsispyrusi purtė galvą, ir mongolė, 
piktai gūžtelėjusi, ženklu parodė belaisvei sekti iš paskos. 

Nuo to laiko, kai tik galėdavo, Gajanė laikydavo naująją belaisvę 
šalia savęs, nors joms sunkiai sekėsi susišnekėti. Abiem buvo daug 
vargo, kol viena kitos vardus išsiaiškino, nors Gajanei užteko, kad ji 
galėdavo savo kalba pasakoti nieko nesuprantančiai, tačiau nuolan- 
kiai klausančiai belaisvei apie savo gimtinę, tėvus, patirtus vargus. 
Nuo'to Gajanės širdis atsigaudavo ir ji net išdrįsdavo aprėkti senąją 
tarnaitę, jei ta norėdavo kur nors kitur išsiųsti belaisvę. 

Nelauktai prasidėjęs žygis, į kurį iš žmonų Kaidu pasiėmė tik ją 
vieną, suteikė Gajanei viltį, kad jos keršto akimirka jau nebetoli. Ji 
tikėjosi pasinaudoti kokio nors mūšio sumaištimi, bet juo toliau, tuo 
labiau, po kiekvieno nežinomo priešo antpuolio, jos viltys silpo. Teli- 
ko tikėtis, kad kokia strėlė ar ietis sutiks savo kelyje Kaidu krūtinę. 

Mongolai nutempė Daubarą iki įėjimo į vergų aptvarą ir nutėškė ant 
žemės. Vergai iš tolo stebėjo, kas dedasi, tačiau nesiartino. Juolab, 
kad turgaudai nesiskubino pasišalinti. Tik Junda, pagaliau gavusi 
progą, pripuolė prie brolio. 

— Viskas bus gerai, aš tavim pasirūpinsiu, - sukuždėjo, palinkusi 
prie Daubaro nugaros, apsimesdama, kad jai rūpi tik jo žaizdos. Pas- 
kui atsitiesė, akimis susirado Merkų ir pamojo jam prieiti, o kai tas 
pakluso, žengė jo pasitikti, stengdamasi užstoti brolį, kad golindas jo 
anksčiau laiko nepažintų. 

— Neišsiduok, — skubiai tarstelėjo, Merkui prisiartinus. - Tai 
Daubaras. Padėk man jį nunešti kur nors toliau nuo mongolų akių. 

Golindas, akimirksniu susitvardęs, pasilenkė ir pagelbėjo Dau- 
barui atsikelti. Kone po juo palindo ir, pusiau nešdamas, pusiau ves- 
damas Žybartaitį, nuklibikščiavo paskui kelią rodžiusią Jundą. 

Mergina nužiūrėjo kampą, kur vergų buvo tirščiausia, ir taikėsi 
į patį vidurį. Žinojo, kad nelabai kas norės domėtis, kodėl belaisvis 
taip sukapotas. Gyvenimas mongolų vergijoje mokė, kad, jei nori 
išsaugoti gyvastį, turi rūpintis tik savimi ir savo dešimtuko vergais. 
Tad, kai Junda padėjo golindui atsargiai paguldyti Daubarą ant pilvo, 
aplink juos kaip mat atsirado tuščias ratas, tačiau atokiau stovėję ar 
sėdėję vergai šiek tiek dengė trijulę nuo prižiūrėtojų akių. 

— Dabar pakentėk. Gali labai skaudėti, - užjaučiamai ištarė Jun- 
da, palinkusi prie brolio ausies, ir tas sudejavo, duodamas suprasti, 
jog išgirdo. 

Sesuo negaišo — kiek galėdama patogiau įsitaisė greta brolio, iš 
puodynės dešine ranka pakabino pasukų ir trumpam sustingo, neži- 
nodama, nuo ko pradėti, nes visa Daubaro nugara buvo virtusi suka- 
potos mėsos gabalu, ir Junda, sunkiai atsidususi, ėmė tepti žaizdas iš 
eilės, iš viršaus žemyn. 

Vos jai prisilietus, Daubaras įsitempė, jo nugara nubėgo virpulys, 
o stiprūs pirštai įsikirto į žemę ir smigo vis giliau su kiekvienu nauju 
Jundos prisilietimu. Daubaras, kai šalia nebuvo mongolų, leido sau 
atsipalaiduoti — dejavo, aimanavo ir rangėsi tarsi prie žemės prismeig- 
ta gyvatė, tik giliai į žemę suleisti pirštai neleido nuvinguriuoti į šalį. 

O Junda tepė ir tepė, ir bet kas, pažiūrėjęs į jos veidą, būtų pagal- 
vojęs, jog jai skauda ne ką mažiau nei Daubarui. Golindas, nebegalė- 
damas žiūrėti į sukapotą Žybartaičio nugarą ir Jundos veidą, nusisu- 
ko ir žvalgėsi aplinkui, kol išgirdo nedaug nuo aimanos besiskiriantį 
Jundos balsą: 

— Baigiau. 

Ji padėjo į šalį ąsotį ir atsigulė šalia brolio. Golindas irgi išsitiesė 
ant žolės, bet taip, kad jo kūnas užstotų Daubaro galvą ir jie girdėtų 
jo sunkiai tariamus žodžius: 

— Kaipjūs čia patekot? 

— Kaip? - Junda susižvalgė sa Merkumi ir jie vienas per kitą ėmė 
dėstyti savo nutikimus nuo tos akimirkos, kai buvo mongolų užpulti 
artėjant prie Smolensko žemės sienų ir iki šios dienos, kai Junda ki- 
birkos prietemoje pažino Daubarą. 

Kad ir kaip jie skubėjo, pasakojimas vis tik atėmė daug laiko. 
Juolab kad abu vis vienas kitą pertraukinėjo, primindami praleis- 
tas detales. Kai jie pabaigė, jau temo. Vergai, susimetę į būrelius, 
šnekučiavosi, ruošdamiesi miegoti; ir iš tolo žvilgčiojo į trijulę, bet, 
kaip ir anksčiau, nei vienas nesiartino, tuo labiau kad Merkus, dėl 
viso pikto atsisėdo ir visa savo povyza rodė nenorą, kad jiems kas 
trukdytų. Jis rūsčiai dairėsi aplinkui ir, neatsisukdamas į Daubarą, 
godžiai gaudė jo šykštų pasakojimą apie tai, kas nutiko Smolenske 
jiems su Junda iškeliavus. 

— Nukirto galvą ir pamovė ją ant ieties? — aiktelėjo Junda, išgir- 
dusi apie rikio Eidivydo likimą. - Juk jis buvo dar vaikas! 

— Taip, — niauriai patvirtino Daubaras ir pasiskubino pereiti prie 
savo stebuklingo išsigelbėjimo bei Skirmanto vadovaujamų lietuvių 
bandymų sulaikyti mongolus. 

— Ber kaip jie tave pagavo?! — tik vieno dalyko neįstengė suprasti 
Junda, išklausiusi brolio pasakojimą. 

— Mums to reikėjo, tai ir pagavo, - ir silpnas šypsnio šešėlis šmės- 
telėjo iškankintame Daubaro veide. 

— Kaip tai? — kone sykiu ištarė Junda ir į juos atsisukęs Merkus. 

— Va taip. Kad pasakyčiau mongolams, kuriuo keliu jie turi eiti. 

— "Tai ko nesakai, kai klausia? - nesuprato Junda. 

— Nevalia skubėti. Reikia kaip nuotakai pasibranginti. Kitaip 
nepatikės. Rytoj pasakysiu, - atsiliepė Daubaras ir sudejavo, neatsar- 
giai krustelėjęs, nes užsigalvojęs užmiršo žaizdas. 

Pasukos ir vakaro vėsa padarė savo darbą. Žybartaičio skausmas 
kiek arlėgo. Merkus, nusilaužęs šaką, vaikė nuo sužalotos Daubaro 
nugaros uodus, o Junda atnešė iš Kaidu kibitkos kailių. Vieną pa- 
klojo broliui, kitu atsargiai uždengė jo nugarą, o pati su Merkumi 
atsigulė šalia brolio ant plikos žemės ir toliau kuždėjosi. Dabar jau 
Daubarui knietėjo išsiaiškinti jam rūpimus dalykus: 

— O kur vergai būna mūšio metu? 

— Paprastai, kai jūs puldavote, mes likdavome kolonos gale, prie 
gurguolės, mus saugodavo kokia šimtinė karių. Taip visada būna per 

mūšius, man sakė seni vergai. Sako, tiek sargų užtenka, be to, niekas 
neatsimena, kad kam nors būtų pasisekę prasiveržti iki mongolų gur- 
guolės, - kantriai aiškino Merkus. 

Jundai rūpėjo kitas dalykas: 

— Tu čia patekai, kaip to norėjai, bet kaip atgal išsigausi? Kai bus 
mūšis ir mongolai supras, kad juos įviliojai į spąstus, jie tau iškart 
galvą nukirs. 

— Kaip patekau, taip ir išsikapstysiu. Ir jumis pasirūpinsiu, — 
mieguistu balsu atsiliepė Daubaras, ir Junda daugiau brolio nebeka- 
mantinėjo: 

— Miegokim, - paliepė, suprasdama, kad kiekviena minutė padės 
Daubarui atgauti jėgas, nes be pasukų ir miego ji kitų vaistų broliui 
neturėjo. | 

Neapsiriko — kad ir anksti kitą rytą vergus pakėlė, Daubaras 
jautėsi neblogai. Tiesa, užsimiršti negalėjo ir turėjo vengti staigių ju- 
desių, nes tada plyšdavo švieži žaizdas aptraukę šašai ir nugara nusi- 
raitydavo kraujo gyvačiukė. 

Tik ryte Žybartaitis pagaliau pamatė vergus iš arčiau. Jam ir 
anksčiau buvo tekę sutikti vergų, vienas kitas ir Ventės pilyje pasitai- 
kydavo, bet anie nuo šių skyrėsi it diena nuo nakties. Mongolų ver- 
gai atrodė visai nusibaigę, vien oda ir kaulai, pilkais nuo nuovargio ir 
bado veidais bei giliai įkritusiomis akimis. 

Daubarą labiausiai išgąsdino sesers ir Merkaus išvaizda, jam pa- 
sirodė, jog iš jų teliko vien šešėliai. 

— Gyvatės! - grikštelėjo dantimis juos nužvelgęs, bet turėjo už- 
gniaužti pyktį, nes keturi mongolai, mojuodami nuogais, kylančios 
saulės spinduliuose blyksinčiais kardais, nusivarė jį į Kaidu kibitką. 
Tačiau, matyt, Žybartaičiui nepasisekė visai paslėpti pykčio, nes no- 
jonas pastebėjo, tik kitaip išsiaiškino rikį kamuojančius jausmus: 

— Atrodo, mūsų paukštelis dėl savo plunksnelių išsigando, — pa- 
tenkintas tarė šalia sėdėjusiems ir vėl neskubriai arbatą gurkšnoju- 
siems tūkstantininkams. —- Paklausk jo, gal jau persigalvojo ir pasa- 
kys, kas jis toks? — paliepė vertėjui. 

Kipčiakas, pagarbiai sukumpęs už nojono nugaros, išvertė jo Žo- 
džius belaisviui. 

— Kalbėk lėčiau. Nesuprantu! — spjaute išspjovė Daubaras, nesi- 
rūpindamas teisingai ištarti rusiškus žodžius, ir vertėjas subruzdęs 
dar žemiau palinko prie Kaidu ausies: 

— Mano pone! Aš buvau teisus!.. Aš seniai įtariau ir norėjau 
pasakyti!... 

— Ką tu ten kaip avis mekeni?! — susiraukė nojonas, su gailesčiu 
dėdamas ant kilimo tuščią puoduką, ir Gajanė pastebėjusi ženklu pa- 
rodė Jundai paduoti kitą. - Kalbėk aiškiau, arba aš tave pagirdysiu 
ištirpdytu švinu! 

— Šitas belaisvis ne urusas! Jis — lietuvis! 

— Lietuvis?! — Jundos paduotas puodelis virptelėjo tarp storų 
Kaidu pirštų ir arbata per kraštą šliūkštelėjo ant auksu siuvinėtų 
nojono rūbų. Junda puolė valyti, bet mongolas nekantriai numojo, 
gindamas ją šalin. 

— Sakai, lietuvis, - pakartojo. - Tai mus lietuviai puldinėja? — ir, 
kai belaisvis į kipčiako išverstą klausimą atsakė galvos linktelėjimu, 
susirūpinęs nužvelgė tūkstantininkus: 

— Atrodo, lietuviai stengiasi neįsileisti mūsų į savo žemę ir, aišku, 
nenorės klausyti gerų Visatos Užkariautojo žodžių. Paklausk jo, ar 
juos veda pats jų Mindu-chanas? 

Kipčiakas iškart išvertė, bet vardą turėjo tris kartus pakartoti, 
kol Daubaras pagaliau suprato. 

— Ne, Mindaugas renka didelę jėgą ir prieš jus pasiuntė rikį Skir- 
mantą, liepęs pasistengti, kad jūs eitumėt ilgesniu keliu, o jei pasuk- 
site trumpesniu, žūtbūt sulaikyti, kol jis pats ateis. 

Tūkstantininkai suklego, kai kipčiakas išvertė, ką pasakė belais- 
vis, tačiau Kaidu žodis buvo paskutinis ir lemiamas. 

— Reikia šituos sumušti, kol neatėjo Mindu-chanas. Po to ir jį 
sunaikinsim, jei nenorės geruoju paklusti, o tada Lietuva bus mano. 
Tik pirmiausia šitas belaisvis turi mums parodyti trumpesnį kelią. 
Paklausk jo, ar sutinka, arba pats žinai, kas jam bus! 

— Mano ponas klausia, ar jam tarnausi ir parodysi trumpąjį kelią 
į Lietuvą. Tada ir tu, ir tavo artimieji bus gyvi ir sveiki, kai Visatos 
Užkariautojo kariai nukariaus Lietuvą, arba tau teks čia skausmingai 
atsisveikinti su savo gyvybe! 

— O iš kur aš galiu žinoti, kad jis man nenukirs galvos po to, kai 
parodysiu? - nepatikliai vyptelėjo Daubaras. 

— Tavo paties labui tavo niekingų žodžių neišversiu savo po- 
nui! — plykstelėjo kipčiakas. - Jeigu mano ponas pasakė, tai taip ir 
bus, o jei kas drįsta suabejoti jo žodžiu, tam galva iškart nuo pečių 
čikšt! - mažasis vertėjas išraiškingai brūkštelėjo pirštu per savo gels- 
vais kuokštais apžėlusį kaklą. 

— Ką jis sako? —- Kaidu nekantriai pakėlė galvą nuo arbatos 
puodelio. 

— Tuojau, mano pone, tuojau. Jam reikia pagalvoti, — vertėjas, aki- 
moju suglebęs, palinko prie nojono, bet tuoj pat vėl grėsmingai atsitiesė: 

— Greičiau sakyk, sutinki ar ne?! Mano ponui nėra kada su tavimi 
terliotis! 

Daubaras nužvelgė nieko gera nežadančius mongolų veidus, pas- 
kui kilstelėjo aukštyn akis, apsimesdamas, jog įnirtingai galvoja, ir 
akies kraštu užkabino atokiau nuo visų sustingusią Jundą. Atrodė, 
išbalusiame sesers veide nebebuvo nei lašelio kraujo, ir ji nejuto, kad 
nekantriai kramto lūpas. Žybartaitis negalėjo ilgai žiūrėti į Jundą, 
kad mongolai ko neįtartų, ir pasiskubino nusukti akis. 

— Gerai, - pagaliau negarsiai ištarė kone visiškoje tyloje, kur gir- 
dėjosi tik mongolų šnopavimas ir arbatos siurbčiojimas, apsimesda- 
mas, kad jam labai sunku išplėšti iš savęs tą vienut vienintelį žodį. 

— Ką sakai?! — vertėjas nenugirdęs pasuko į Daubarą dešinę ausį. 

— Sakau - gerai! — jau garsiau pakartojo žemaitis, ir Kaidu pa- 
tenkintas šyptelėjo, kipčiakui išvertus. 

— Pasakyk, kad, jei gerai tarnaus, jam bus gerai atlyginta. 

Kipčiakas dar vertė, o Kaidu, vienu gurkšniu pabaigęs arbatą, jau 
kilo nuo priegalvio. Su juo atsistojo ir tūkstantininkai, ir vienas pas- 


kui kirą nėrė pro kibitkos duris, skubėdami rikiuoti savo karių. 

Keturi nei per žingsnį nuo Daubaro neatsitraukiantys mongolai 
išvedė jį į lauką. Žybartaitis pasistengė atsistoti kibitkos šešėlyje, o 
sargybiniai, jo laimei, netrukdė. 

Jie lyg į didelį sūkurį pateko. Rikiui tai buvo pirma galimybė iš 
arti dėl nieko nesijaudinant stebėti mongolų pasiruošimą žygiui ir 
jis nejučia žavėjosi jų organizuotumu bei tvarka. Atrodė, kiekvie- 
nas karys žinojo savo pareigas ir, nelaukdamas niekieno įsakymų, 
ruošėsi ir užiminėjo savo vietą gretose. Neilgai trukus kolona buvo 
pasirengusi žygiui. 

Keli mongolai atvedė žirgus Daubarui ir jo sargybiniams. Prieš 
jiems užsėdant, kibitkos tarpdury pasirodė Gajanė ir Junda. Jaunoji 
nojono žmona kažką padavė Jundai — žiūrint iš tolo daiktas buvo 
panašus į skudurą — ir kažką pasakė, rodydama į Daubarą. Mer- 
gina, klusniai linktelėjusi, puolė prie belaisvio, o Gajanė riktelėjo 
sargybiniams, kad ją praleistų, ir tie leido Jundai apvilkti brolį dro- 
biniais marškiniais. 

— Sėkmės, - pabaigusi vien lūpom sukuždėjo iš skausmo besi- 
raukiančiam Daubarui ir grįžo į kibitką, pro kurios duris neramiai 
sekė, kaip brolis sunkiai ropščiasi ant žirgo. Tas vargas jam kaina- 
vo kelias kraujo dėmes ant baltų marškinių ir prakaito karoliukus 
ant kaktos. | 

Turgaudai palydėjo Žybartaitį pas kolonos priekyje įsitaisiusį ir 
nekantriai besidairantį Kaidu. Žvalgų šimtinės jau buvo palikusios 
stovyklą ir kolona pajudėjo, vos tik Daubaras atsidūrė jos priekyje. 

Greta po gretos žemaičių rikio vedami mongolai nėrė į mišką, 
tarsi upė į ežerą gurgėjo, skubėdami užgrobti Visatos Užkariautojui 
Lietuvos karalystę. 


X. 


Mūšis 


D rieš vidurdienį mongolų žvalgų šimtinė vietoje, kur kelias skilo 
į dvi dalis, užtiko didžiulę aklinai vieną kelią dengusią užtvarą. 
Žvalgai dar tik artinosi prie jos, kai į juos pasipylė strėlės. Tuo pat 
metu grumtynių triukšmas pasigirdo ir miške, pro kurį brovėsi jį šu- 
kavusios šimtinės. 

Lietuviai puolė didelėmis jėgomis ir greitai išstūmė gyvus liku- 
sius mongolus iš miško į kelią. Čia raiteliai iš lėto traukėsi atsišaudy- 
dami, bet kai prie į juos iš už užtvaros lekiančių strėlių prisidėjo nau- 
jos, pasipylusios iš pakelės, raitelių šimtininkas negaišo — riktelėjo, ir 
mongolai nudulkėjo prie kolonos. 

— Sakai, jie visai užvertė vieną kelią? — pasitikslino Kaidu, išklau- 
sęs šimtininko pasakojimą, ir pamojo kipčiakui, kad išverstų Dauba- 
rui. - Ar tas kelias trumpesnis? 

— Taip, - vertėjas negaišdamas perdavė trumpą rikio atsakymą. 

— Tada aišku. Turėsim juos nublokšti, — ir Kaidu paliepė pirmo- 
sios tūkstantinės vadui pulti užtvarą, o dar dviems, pirmajai įsitrau- 
kus į grumtynes, nulipti nuo žirgų, iš abiejų pusių apeiti lietuvius ir 
tada smogti. 

Sumanymas buvo geras, tačiau lietuviai buvo tam pasiruošę - kai 
mišku slenkantys mongolai artėjo prie užtvaros, sutratėjo daugybė 
virstančių medžių. Klajokliai, pamokyti karčios patirties, kaip vienas 
šastelėjo atgal ir iš saugaus atstumo stebėjo, kaip medžiai kone viena 


linija virsta, taip sudarydami sunkiai įveikiamą užtvarą. 

Mongolai greitai tuo įsitikino — jie tik pamėgino prie jos prisiar- 
tinti, ir iš už medžių užtvaros pasipylė ietys bei strėlės. 

— Gudrus tas tavo Skirma-chanas, — nusijuokė Kaidu, žvilgtelė- 
jęs į rūškaną Daubaro veidą. - Bet ir mes ne pėsti. 

Jam liepus, dar dvi tūkstantinės nulipo nuo žirgų ir ėmė brautis 
per mišką. Bet lengva pasakyti, sunku padaryti. Miškas buvo pelkė- 
tas, užverstas senais medžiais. Šakos taikėsi išbadyti akis ar perrėžti 
neapsaugotą kūno vietą, o švilpaujančios lietuvių strėlės kas žingsnis 
kirto klajoklius. Tačiau tie nepasidavė ir atkakliai brovėsi, ieškodami 
užtvaros pabaigos. 

Jų pastangos neliko tuščios — viena po kitos šimtinės pasiekė 
paskutinius užvartos medžius ir brido tolyn, besistengdamos sau- 
giu atstumu aplenkti juos ir užeiti lietuviams į užnugarį. Besiginan- 
tys kaip mat suvokė jiems iškilusį pavojų. Vieni lietuviai nuskubėjo 
užtverti klajokliams kelio, o kiti karštligiškai darė naujas užvartas. 
Tačiau mongolai neatlyždami spaudė, ir lietuviai nespėjo padaryti 
naujos ištisinės užvartų linijos. Jie bandė gintis, prisidengdami keliais 
į krūvą suverstais medžiais, tačiau klajokliai, kad ir sunkiai, apeidavo 
juos, ir lietuviai, nenorėdami įsipainioti į kautynes vyras prieš vyrą, 
traukėsi atgal. 

Galop mongolai išstūmė juos iš miško, bet lietuviai neužsibuvo 
ir prie kelią dengusios užtvaros — pajuto, jog klajokliai juos tuoj kaip 
maiše užverš, ir metė ją. Lietuvių laimei, mongolams teko paplušėti 
lipant per užtvarą, ir Skirmanto kariams pavyko nuo jų atsiplėšti. 
Kad ir kaip mongolai stengėsi miške juos pagauti, lietuviai nyko ir 
išnyko, ir klajokliai, pasijutę vieni, ėmė brautis kelio pusėn. 

Jie rinkosi prie užtvaros, kur jau darbavosi vergai, ardydami ją. 
Šiuokart lietuviai buvo iš širdies pasistengę. Didelę padarė, nors ir 
kaip Kaidu plūdo vergų prižiūrėtojus, nors nei akimirkai nepaliovė 
švilpę rimbai, vergams teko ilgai plušėti, kol atlaisvino kelią. 

— Der-chal! Chaš-chal! — prižiūrėtojai jau alsiai mojavo rimbais 
ir šūkavo užkimusiais balsais, gindami nuo kelio prakaitu ir krauju 
apsipylusius vergus, ir patys turseno šalin, stengdamiesi nepapulti po 
skubančių raitelių žirgais. 

Pirmi galvotrūkčiais, skubėdami atsigriebti už prarastą laiką, 
nulėkė žvalgai. Jiems iš paskos pajudėjo ir Kaidu vedama kolona. 
Daubaras jojo šalia nojono ir iš paskutiniųjų stengėsi, kad jo veidas 
atrodytų abejingas. 

— Der-chal! Chaš-chal - gergždė užkimusiais balsais prižiūrėto- 
jai, varydami vergus į mišką rinkti užmuštųjų ir sužeistųjų. 

— Na, ką dar tavo Skirma-chanas sugalvos? — nojonas Kaidu paten- 
kintas atsisuko į per pusę arklio nuo jo atsilikusį Daubarą. Kipčiakas 
išvertė mongolo žodžius rikiui, tačiau tas tik gūžtelėjo pečiais. Nepa- 
dėjo nei grėsmingas vieno iš sargybinių šmaukštelėjimas rimbu ore. 

Daubaras iš paskutiniųjų stengėsi neišsiduoti, nes kolona ar- 
tėjo prie pievos, kur, kaip buvo sutarta, turėjo laukti lietuviai, jei 
tik rikis Skirmantas per tą laiką, kol Žybartaitis buvo nelaisvėje, 
nesugalvojo ko nors kito. 

Viskas nutiko labai greitai: su kažkokia žinia pas Kaidu iš kolo- 
nos galo atšuoliavo žygūnas ir užlaikė nojoną. Pirmosios gretos spėjo 
nutolti nuo Kaidu per keliolika žingsnių, kai iš miško pasipylė strėlės. 
Nojonas į triukšmą atsisuko kaip tik tada, kai Daubaras, pakirstas 
strėlės, krito nuo žirgo į kelio dulkes. Paskui jį nusirito ir keli klajo- 
kliai, o staigiai sulaikyti žirgai stojo piestu. Mongolai siekė lankų, bet 
tuo metu iš už medžių kaip niekada iki tol atakon pabiro lietuviai. 

Užpuolikų buvo tiek daug, kad paslėpė nuo Kaidu akių pirmą- 
sias jo karių gretas. Jis tik matė daugybę nugarų ir tegirdėjo keiks- 
mus, riksmus ir ginklų metalo žvangesį. Vis daugiau klajoklių krito 
nuo žirgų, bet, kol sargybinių apsuptas nojonas susizgribo ko nors 
griebtis, lietuviai kaip nelauktai atsirado, taip ūmai ir išgaravo, tarsi 
vėjo nunešti. 

Lyg jų ir nebuvo. Jei ne skausmingas sužalotų žirgų žvengimas, 
sužeistųjų dejonės, nejudrūs kūnai raudonai nudažytose kelio dulkė- 
se, Kaidu būtų galėjęs prisiekti, jog jam pasivaideno. 

— Dešimt nukautų, trylika sužeistų, —- pranešė priekinės šimti- 
nės šimtininkas niūriai po kirstynių vietą besidairančiam nojonui. 

Šimtininkas dar norėjo paaiškinti, iš kur atsirado lietuviai, bet 
Kaidu ženklu jį nurildė. Ir taip buvo aišku — patykojo, kol žvalgai 
praėjo, tada prislinko prie kelio ir puolė, bet nojonas nesuprato, ko- 
dėl jie taip greitai dingo, juk jo kariai dar nebuvo spėję atsitokėti ir 
lietuviams visai neblogai sekėsi juos versti nuo žirgų. | 

Nojonas laužė galvą, kol prieš jį atsirado vertėjas kipčiakas: 

- Belaisvio nebėra, — ištarė kaltu balsu ir susigūžė, laukdamas 
bausmės. 

— Mačiau, kai krito nuo arklio. Nušovė? - susirūpinęs paklausė 
Kaidu, kartu stebėdamas, kaip jo įsakymu kelios šimtinės, nulipu- 
sios nuo žirgų, prapuola už medžių patikrinti, ar lietuviai nesu- 
galvojo dar kokių spąstų, bet vertėjo atsakymas privertė trumpam 
viską pamiršti: 

— Nebėra jo kūno. Lietuviai nusinešė. 

— Gyvą? 

— Nežinau. Mačiau, kad strėlė jam lyg ir čia pataikė, — vertėjas 
abejodamas palietė ranka krūtinę kiek aukščiau širdies ir dar sykį 
pakartojo, jau labiau užtikrintai bakstelėjęs. — Čia! O tada jis nukri- 
to, paskui užgriuvo lietuviai ir aš jo daugiau nemačiau. O jį saugoję 
turgaudai negyvi. 

— Na, jei jis gyvas, tai neilgam. Matyt, lietuviai tik dėl to puolė, 
kad suprato, jog jis išdavė ir dabar jam teks skaudžiai su gyvybe 
atsisveikinti, — išsiviepė Kaidu ir pasisukęs į tūkstantininką norėjo 
liepti jam atšaukti iš miško šimtines, bet paskui apsigalvojęs pa- 
siuntė pas žvalgus dar tris šimtines. Vos dvi dingo miške, o viena 
nudulkėjo keliu, kolona vėl pajudėjo. 

Diena įpusėjo, vėjas, kaukdamas iš įtampos, varė debesį ant de- 
besies, pripildydamas dangų grėsmingai pilkų kalnų, kokių Kaidu 
matė Kaukaze, kai ten buvo su Subutajaus tumenu prieš daug metų 


ir iš kur, Carmagano siųsta, atkeliavo jo mylima žmona Gajanė. Se- 

nasis nojonas šyptelėjo, atsiminęs jos karštas glamones praeitą naktį 
ir siūbavo balne, svajingai prisimerkęs. Belaisvis be pėdsako išgaravo 
iš Kaidu galvos. Ir kam jaudintis - gyvas ar ne? Žinia, būtų pravertęs 
pasiekus Lietuvą, bet per akis ir to, ką padarė - parodė kelią. 


„ 


— Atsargiai! - Daubaras griežė dantimis, stiprių rankų velkamas per 
miško brūzgynus. - Nusuksiu jums sprandus, — žadėjo nematyda- 
mas kam, nes į krūtinę pataikiusios strėlės, kritimo ant kelio ir atsivė- 
rusių žaizdų ant nugaros sukeltas skausmas temdė akis, bet lietuviai, 
stengdamiesi kuo greičiau ir kuo toliau nuo kelio nusigauti, brovėsi 
nesirinkdami tako. 

— Žvėrys jūs! — Žybartaitis jau neberado stiprių žodžių ir tik 
dejavo, eilinį sykį šakai atsitrenkus į veidą. 

— Užteks! — regis, iš toli toli išgirdo kažkieno balsą. - Pasodinkit 
jį, - ir Daubaras, kiek atlėgus skausmui, atsitokėjo besikūprinąs ant 
nuvirtusio medžio. 

— Ko čia dantis kaišot?! - suurzgė, nužvelgęs linksmus jį apsupu- 
sių lietuvių veidus. — Kieno darbas? — pasmalsavo, linktelėjęs galva į 
netoli kairiojo peties stirksančią strėlės nuolaužą. 

— Gundžio, — kariai stumtelėjo į priekį nediduką jauną lietu- 
vį. - Kaip ir tarėmės. 

— Tarėmės, tarėmės, — vėl suurzgė Daubaras, bet jau be pykčio. 

Tikrai buvo taip sutarta, kai šnekėjosi, kaip reikės Daubarą iš- 
traukti iš mongolų rankų — atseit, pašaus užpuolimo metu, o po to 
pagriebs, lyg norėdami atsiteisti už išdavystę. Viskas, regis, buvo pa- 
prasta, išskyrus vieną galvosūkį — kaip pašauti Žybartaitį, kad atro- 
dytų, jog sunkiai sužeidė, ir tuo pačiu metu tik lengvai jį užkliudyti, 
ypač jei Daubaras bus su šarvais (nors tai, turint omeny jų gražumą, 


buvo mažai tikėtina). 

Žinia, rikis dėl to šūvio būtų mažiausiai nerimavęs, jei su jais 
būtų buvusi Junda, bet teko verstis be jos. Rikiai jam atvedė geriau- 
sius savo šaulius, ir Daubaras, norėdamas iš jų išrinkti šauniausią, 
surengė varžytuvės, kurias laimėjo, regis, niekuo, nebent jaunumu, į 
akis nekrentantis Gundis. 

— Trauk tą savo strėlę! - nekantriai paliepė jam Daubaras ir su- 
kando dantis, nusiteikdamas dar vienam skausmo antplūdžiui. Net 
užsimerkė. 

„— Nesijaudink, riki. Ji be antgalio. Tik nusmailintas medis, — 
Gundis tebeaiškindamas staigiu judesiu ištraukė strėlės nuolaužą. 

Daubaras beveik nepajuto. Pramerkęs akį žvilgtelėjo į strėlę, ku- 
rią Gundis laikė jam prieš veidą, ir įsitikino, jog nemelavo. 

— Turėjau dar porą tokių, dėl viso pikto, - pridėjo Gundis. — 
Duok, perrišiu. 

— Nereikia, - Daubaras atstūmė jo ranką. — Ir taip užsitrauks. 
Gerai pasidarbavai. Tik mėsą užkliudei. Kur Skirmantas? 

— Pelkėje laukia, — atsiliepė lietuvius atvedęs šimtininkas 
Purtulis. 

— Gerai, pasiųsk ką nors, kad pasakytų, jog mūsų nelauktų. Kiek 
turi karių? 

— Savo šimtinę. 

— Gerai. Tegul dar pasako Skirmantui, kad mes eisime paskui 
mongolus ir, kai prasidės mūšis, pulsim gurguolę. Išlaisvinsim vergus. 
Tarp jų yra mano sesuo Junda. Duokit man kokius šarvus ir kalaviją. 
Ar turit? 

- Turim. Žuvo du vyrai ir dar keturi sužeisti, tai ką nors surasim, 
nors tokiam plačiam kaip tu bus nelengva parinkti. 

— Gerai, kaip nors. Sužeistuosius su apsauga paliksim čia. Ju- 
dam, — paliepė Daubaras, išsyk pasijutęs geriau, kai tik apgniaužė 
kažkieno atkišto kalavijo rankeną. 

Jis pirmas sunkiai nubrido per aukštą miško žolę, o iš paskos vo- 


rele lyg medžioklėje nusekė lietuviai. 

Mongolai susirėmė su lietuviais dienai persivertus į antrą pusę. 

— Aš čia juos ir sutrypsiu! - Kaidu, atlydėtas žvalgų šimtininko, 
patenkintas nužvelgė prieš jį atsivėrusį aukšta, arklio kelius siekiančia 
žole apaugusį lauką. Jo viduryje, ant dviejų kalvelių, buvo išsirikiavę 
lietuvių pėstininkai, dar dvi skystos jų gretos stovėjo priekyje. No- 
jonas sumetė, jog lietuvių buvo kokios dvi tūkstantinės, ir tokia jų 
gausa nežadėjo mongolams didelių rūpesčių. 

— Negaiškim - šituos sutraiškom ir eime prieš Mindu-chaną, - ir 
Kaidu pamojo šalia jo stovėjusiems tūkstantininkams. - Judam! 

Klajokliai šimtinėmis nėrė iš miško ir skleidėsi pievoje. Žirgai 
nerimo, pavargę nuo miško ankštumos, o raiteliai klykavo, išsiilgę 
smagių kirstynių. Tūkstantininkams buvo nelengva juos sulaikyti, 
kol šimtinės nebaigė rikiuotis. 

Kaidu nusprendė, jog lietuviams įveikti pakaks ir trijų tūks- 
tantinių. 

— Tu vesi, - paliepė Machmud-chanui. - O aš su kitomis būsiu 
čia. Jei prireiks, padėsiu. 

— Nereikės, - atsiliepė chanas. - Mes juos į žemę įtrypsim! 

Jis išdidžiai nušuoliavo prie savo karių. 

— Paskui mane! - riktelėjo, lėkdamas pro juos, ir klajokliai kaip 
lavina pasileido pieva, nusitaikę perskrosti lietuvių rikiuotę, o tada 
juos dalimis apsupti ir sunaikinti. 

Jie nesulaikomai artėjo prie priekyje stovėjusių gretų, ir lietu- 
viai įniko svaidyti trumpas ietis. Mongolai griebėsi lankų, bet tuo 
metu virš jų, žaibo perskrostas, plyšo dangus ir prapliupo tikra liū- 
tis. Lankai iškart pasidarė mažai naudingi, bet klajokliai nesusto- 
jo - jie lėkė, mojuodami kardais, ir lietuviai, išbaigę ietis, pasileido 
prie pėstininkų ant kalvos. 

— Kchu, kchu! - klykavo jiems iš paskos šuoliuojantys raiteliai. 

Liūtis verste vertė, žaibo gyvatukė kelintą kartą nuvinguriavo de- 
besų juoduma ir perkūnas kurtinamai trenkė, mongolams įsirėžus į 
priekines lietuvių eiles. 

Lietus trukdė Kaidu stebėti mūšį, bet jam atrodė, jog viskas 
einasi puikiai, nes ant kalvelių be jo raitelių tarsi nieko daugiau 
nebebuvo. Nojoną tik erzino, kad jie ten ilgai trypia, ir jis gerokai 
nustebo, kai atšuoliavęs karys perdavė Machmud-chano prašymą 
atsiųsti pagalbą. 

— Pagalbą? — Kaidu kilstelėjo lietaus sumerktus tankius antakius. 

— Tikrai, - patvirtino pagarbiai sulinkęs karys. - Ten pelkė. Iki 
kalvelių dar gali joti, nors žirgams ir reikia bristi, o už jų jau skęsta, 
tik žmogus gali išsilaikyti. 

— Spąstai, - pats sau po nosimi prakošė nojonas. 

Jam viskas išsirikiavo į savo vietas: toks lengvas belaisvio paėmi- 
mas, jo atkaklus nenoras kalbėti, visi pasakojimai apie trumpą bei 
ilgą kelią ir apie į pagalbą skubančią Mindu-chano kariauną. Visa tai 
buvo melas, kad jį atviliotų į spąstus, nors apsimetėlio belaisvio žo- 
džiai apie Mindu-chaną galėjo būti teisingi. Tad, kaip ten bebūtų, 
reikėjo kuo greičiau sutrypti lietuvius. 

Kaidu metė į mūšį dar tris tūkstantines. Ir mongolų nepagailėjo, 
kad tik nematytų pašaipaus Sultajaus žvilgsnio, o pats su likusiais 
kariais patraukė arčiau grumtynių. Sustojo maždaug ties ta vieta, 
kur lietuvių ietininkai pasitiko raitelius, ir apsižvalgęs įsitikino, jog 
Machmud-chano siųstas karys buvo teisus — iš po žirgų kanopų tiško 
vanduo ir už raitelių, regis, jokio pavojaus nežadėjusioje pievos žolėje, 
likdavo juodai blizgančios vandens duobės, o praėjus keliems tūks- 
tančiams žirgų pieva virto bala. 

Juo toliau, tuo labiau kautynės Kaidu buvo ne prie širdies. Ant 
kalvelių laigė žirgų tabūnas ir nojonas suprato, jog jau visi jo pasiųsti 
raiteliai kaunasi pėsti. Apsuptas turgaudų ir lydimas šimtinės raitelių 


nojonas prasibrovė pro žirgus iki vienos kalvelės viršaus. 

Nuo jos atsivėręs vaizdas patvirtino Kaidu būgštavimus: vietoj 
pievos čia tyvuliavo vandens užlieta pelkė, kur vietom kyšojo kupstai 
ar seniai išvirtusių medžių kamienai. Vienintelė sausesnė vieta buvo 
tarsi gyvatė besirangantis kelias, bet jis buvo tuštut tuštutėlis — lietu- 
viai iki kelių ar net iki pusės skendėjo vandenyje ir kirtosi su paskui 
juos nusekusiais mongolais. 

Pats mūšis buvo virtęs nesuskaičiuojamomis grumtynėmis tarp 
vieno ar keleto lietuvių ir juos apstojusių mongolų. Nors šių ir buvo 
daugiau, lietuviams neblogai sekėsi laikytis, nes mongolai buvo la- 
biau pratę kautis balne, o jei nulipdavo, tai ant kietos žemės. Visai 
kas kita buvo jiems nepažįstama pelkė, kur reikėjo ne tik vengti 
priešo kalavijo, bet ir žiūrėti, kad nepataikytum į akivarą. Tačiau 
grumtynių įkarštyje nebuvo kada labai dairytis, ir Kaidu pastebėjo 
ne vieną savo karį, iš paskutiniųjų bejėgiškai bebandantį atsispirti 
akivaro traukai. 

Nojonas mikliai suvokė, jog, jei taip bus toliau, jo kariams bus 
sunku paimti viršų. Reikėjo kažkaip jiems padėti, ir Kaidu, ilgai ne- 
svarstęs, pasiuntė vieną raitelių tūkstantinę keliu, liepęs nuo jo apšau- 
dyti lietuvius. 

Liūtis jau slūgo, virsdama stipriu lietumi, nuo kurio mažėjo lan- 
kų templių jėga, tačiau jos užteko pasiekti arčiau kelio besigrumian- 
tiems lietuviams ir tie ėmė trauktis į pelkės gilumą, arčiau miško, iš 
kur pasirodė nauji jų būriai. 

Nojonas, pastebėjęs juos, susvyravo, nesiryždamas mesti į mūšį 
paskutinių savo tūkstantinių. Juolab, kad tokiame knibždėlyne, ir dar 
vandenyje, jos mažai ką galėjo pakeisti. Kaidu teliko laukti ir tikėtis, 
kad lietus dar labiau aprims, o tada jis galės pasiųsti keliu paskutinius 
savo raitelius, kad tie, pasiekę mišką, atkirstų nuo jo lietuvius ir kaip 
kiškius juos iššaudytų. 

Paprasta, tačiau trūko vienos smulkmenos — kad debesys nors 
kiek prasiskirtų, ir Kaidu, nuo kalvelės stebėdamas mūšį, kartu ne- 


kantriai šnairavo į dangų. 

Mongolai gurguolę ir vergus paliko miške. Sargų šimtinė pasklido 
ratu, dėl viso pikto saugodama vergus, tačiau mongolams labiau 
rūpėjo mūšis ir jie, ištempę ausis, klausės lietaus bei medžių sienos 
prislopintų jo garsų. Toks rūpestis jiems brangiai kainavo - Dau- 
baro vedamiems lietuviams pasisekė nepastebėtiems prislinkti 
prie pat mongolų. 

— Mušk juos! - tik virš miško nusirito perkūno dundesys, kai pa- 
sigirdo ne ką menkesnis Žybartaičio balsas, ir lietuviai akimoju už- 
virto ant klajoklių, spėriai sutraukydami jų grandinę. Mongolai dar 
bandė priešintis, tačiau kirstynės veikiai persimetė prie gurguolės. 

Junda, kurią antpuolis užklupo Kaidu kibitkoje, godžiai klau- 
sėsi, kas dedasi už jos sienų. Pagaliau, metalui pradėjus aidėti visai 
šalia, nebeiškentusi dirstelėjo pro duris ir džiugiai aiktelėjo, pri- 
spaudusi prie krūtinės tvirtai sugniaužtas rankas — lietuviai baigė 
įveikti klajoklius. Be to, prie užpuolikų prisidėjo ir vergai. Junda 
tarp jų pastebėjo ir su atsargine jurtos atrama besišvaistantį Merkų. 
Merginai iš laimės apsvaigo galva ir ji panūdo pati mestis į grumty- 
nių sūkurį, bet negalėjo plikom rankom. 

Junda, mintydama, ko jai griebtis, atsitraukė nuo durų, atsisu- 
ko ir sustingo — kibitkos viduryje stovėjo Kaidu žmona ir, neboda- 
ma kažką piktai šnypščiančios mongolės tarnaitės, laikė ant rankų 
mėgstamiausią meniškai nukaltą nojono kardą. Mergina jau laukė, 
kol Gajanė ištrauks jį iš makščių ir kirs jai, tačiau nojono žmona iš- 
tiesė jai kardą, kažką karštai aiškindama, ir Junda spėjo pagauti tik 
vieną žodį - „imk“. Žybartaitė, vis dar abejodama, ar teisingai su- 
prato, ištiesė ranką, ir Gajanė, plačiai šypsodamasi, padavė jai kardą 
rankena į priekį. Junda paėmė, pasigrožėjo, kiek ištraukusi, ašmenų 
blizgesiu ir, įstūmusi atgal, pakėlė galvą į savo šeimininkę. 

Ta vėl kažką pasakė, ranka rodydama į duris. Junda spėjo, jog 
liepia bėgti, jau pasisuko, bet tuo pat metu žvilgsniu užkabino tarp 
kirų Kaidu ginklų kabojusį meistriškai išraižytą nojono lanką. Jis 
seniai merginai buvo kritęs į akį, vis magėjo išmėginti jo taiklumą ir 
dabar, ko gero, buvo pirma ir paskutinė proga. 

— Duok man jį, - tarė Junda Gajanei, rodydama į lanką ir sy- 
kiu ženklais mėgindama paaiškinti savo žodžius. Kaidu žmona, su- 
pratusi, ko nori jos buvusi vergė, atstūmė bandžiusią kelią užstoti 
tarnaitę ir nukabino lanką bei pilną strėlių dėtuvę. Atsisukusi jau 
norėjo paduoti juos Jundai, tačiau tuo metu į vidų su apnuogintu 
kalaviju įsiveržė sukaitęs Daubaras. 

— Neliesk jos! - Junda metėsi ir savimi uždengė Gajanę. — Ji gera! 

— Gerai, žinokis, — brolis alsiai numojo ir apsižvalgė. - Kur 
mano šarvai? 

— Ten, - sesuo parodė į vieną kampą ir Daubaras, pripuolęs 
prie šarvų, ėmė juos dėtis: 

— Paskubėkim, su manim nedaug vyrų, o mongolai bet kada 
gali pasirodyti. 

— Skubu, - atsiliepė Junda ir, atsisukusi į Gajanę, nulenkė prieš 
ją galvą. - Ačiū tau, tu buvai man labai gera. 

Ji jau sukosi eiti, bet Gajanė pripuolusi ūmai apkabino Jundą, 
prisiglaudė ir ėmė kažką greitakalbe berti, o paskui vėl taip pat 
nelauktai atsitraukė ir viena ranka braukdama ištryškusią ašarą, 
kita stumtelėjo durų pusėn, pro kurias jau lėkė Daubaras. Junda 
sutrikus dar kartą nusilenkė ir atatupsta išniro iš kibitkos. 

Lauke ji iškart pasijuto geriau. Užsimetė už nugaros lanką, per 
petį pasikabino dėtuvę ir išsitraukė iš makšties kardą, pasiruošusi 
akimoju juo pasinaudoti, bet neprireikė. Aplink ją zujo tik lietuviai 
ir vergai. 

— Junda! - staiga prieš ją atsirado Merkus, pagavęs į glėbį apsu- 
ko ore ir vėl pastatė ant žemės. — Mes laisvi! Greičiau renkis! 

Golindas jau buvo spėjęs apsirengti kažkur nučiuptus šarvuo- 
tus marškinius ir dar vienus tiesė Jundai. Vos ši su Merkaus pagalba 
užsitempė juos, kai išgirdo brolio šūksnį: 

— Meskit viską! Padekit, kas tik dega, ir į pamiškę, paskui mane! 

Junda negaišdama metėsi, bet tuoj atsisuko, susigriebusi, kad 
Merkus liko vietoje ir gaudo pro šalį lekiančius vergus. 

— Bėk, bėk! — riktelėjo jai, pamatęs, kad mergina jam šaukia ne- 
atsilikti. - Aš tuoj! — ir Junda paklususi pasidavė į Daubaro šūksnius 
lekiančiai vyrų srovei. 

— Greičiau, skleiskitės! — rikis pamiškėje siuntė pro jį bėgančius 
karius ir buvusius vergus į kairę ir dešinę, o Junda, atsistojusi šalia, vis 
dairėsi Merkaus. 

- Greičiau, - sukuždėjo, pamačiusi jį atskubant su keliais ver- 
gais. Visi jie įsiręžę tempė didžiulius odinius burdiukus 

- Čia dar kas? — nesupratęs Daubaras išpūtė akis, bet golindas 
net nestabtelėjęs pralėkė prošal ir išpuolė į lauką. Paskui jį — ir ver- 
gai. Jie paknopstomis bėgo palei mišką, pakeliui liedami ant žemės 
juodą skystį. 

— Kąjie čia daro? - Žybartaitis nesuprasdamas atsisuko į seserį. 

— Pila degantį skystį, - atsiliepė ši, atsiminusi, kaip mongolai pa- 
naudojo jį šturmuodami rusų pilis, ir atspėjusi, kam jo prireikė Mer- 
kui. - Greičiau! — pati riktelėjo, kiek tik išgalėjo, stebėdama vergų 
darbą ir nuo kalvelių į mišką pasileidusias mongolų gretas. 

Klajokliai lėkė negailėdami žirgų. 

Kai keli nuo bėgimo uždusę mongolai su žinia apie gurguolę išti- 
kusią nelaimę pasiekė Kaidu, tas išgirdęs pašėlo. Mat ką tik buvo 
pasiuntęs keliu atsargoje laikytas tūkstantines ir po ranka teturėjo 
vieną nepilną. Išraudęs iš pykčio nojonas rėkė ant karių, kaip jie 
pražiopsojo lietuvius, ir tuo pačiu šaukė tūkstantininkui, kad tas 
apsuktų savo šimtines ir lėktų gelbėti gurguolės, o pats žadėjo tuo- 
jau par ateiti su pagalba. 

Tūkstantininkas išklausęs akimirksniu prapuolė Kaidu iš akių 
ir veikiai jo šimtinės viena po kitos nuteškeno miško pusėn. Grės- 

mingai lėkė, už savęs palikdamos vandens sieną, bet ūmai sustingo 
tarsi banga, paskutinį kartą aukštai pakilusi, prieš atsitrrenkdama į 
krantą, nes prieš ją šoktelėjo ugnies užtvara. Ir taip aukštai, kad už 
jos miškas prapuolė. 

Išgąsdinti žirgai stojosi piestu, keletas raitelių, to nesitikėję, išlė- 
kė iš balnų, o kiti suko savo žirgus atgal ir lėkė kuo toliau nuo ugnies. 
Tūkstantininkui ir šimtininkams teko paprakaituoti, kol privertė 
juos sukti ratus saugiu atstumu nuo ugnies, belaukiant, kol liepsnos 
apsiramins, o Kaidu, tai matydamas, iš pykčio nesitvėrė savo kailyje. 
Jau vien atsiminęs jaunąją žmoną jis galėjo bet ką, po ranka pasipai- 
niojusį, sukapoti ir vieną po kito siuntė karius, kad tie atšauktų dvi 
ant kelio pasiųstas tūkstantines. 

Nojonui jau neberūpėjo, kad su jų pagalba mongolai pradėjo imti 
viršų — pavojus grėsė jo Gajanei, ir klajoklių šimtinės kaip mat ėmė 
rikiuotis ant kalvelių. Paskutinės dar kilo į jas, o Kaidu vieną tūks- 
tantinę pasiuntė prie miško, kur jau silpo ugnies siena. Veikiai ši, su- 
sijungusi su anksčiau atlėkusia, pagaliau rėžėsi į mišką, bet, regis, vos 
priekinės gretos prapuolė jame, kai tuojau skriste išskrido atgal, sykiu 
nusinešdamos iš paskos skubėjusias šimtines. 

Nepadėjo ir Kaidu pasiųsta dar viena tūkstantinė. Ugnis tik 
pažeme plaikstėsi, tačiau vėl prie miško priartėjusius klajoklius 
dabar pasitiko strėlių siena ir raiteliai bevelijo sukti ratus saugiu 
atstumu nuo miško, o pas nojoną skubėjo tūkstantininkų žygūnai 
prašydami padėti ir lėkė atgal, nešdamiesi jo pažadą tuojau pat bei 
įsakymą kol kas zuiti pamiške ir nepalikti lietuvių ramybėje, visą 
laiką juos apšaudyti. 

Kad ir kaip sunkumas akmeniu slėgė Kaidu krūtinę, jam teko 
prisiversti luktelti, kol iš pelkės išsikapanos dar viena tūkstantinė. 
Tik šiai prireikė daugiau laiko, nes raiteliai dar turėjo atsirinkti savo 
žirgus. Dar sunkiau nojonui darėsi regint, kaip tūkstantinei trau- 
kiantis, atsigavę lietuviai ima spausti kitus, pelkėje likusius, jo karius, 
tačiau pasitenkino nusiuntęs žygūnus pas tūkstantininkus su įsaky- 
mu laikytis iš paskutiniųjų, o jei jau nebeužteks stiprybės, tai bent 
kalvelių neužleisti iki jo sugrįžimo. 

. Ir dar senąjį karvedį jaudino, kad nepavyko iš gurguolėje bu- 
vusių karių išpešti, kiek lietuvių juos užpuolė, ir išgyveno, kad gal 
lietuviai, pasidaliję pusiau, gali pamėginti jo karius nustumti nuo 
kalvelių ir juos apsupti pievoje, o po to nuo aukštumų ir, prisidengę 
mišku, iššaudyti kaip kiškius. Reikėjo žūtbūt atgauti gurguolę ir, 
jeigu kas, bent jau mišku prisidengti. | 

Kaidu prireikė daug jėgų sulaukti, kol paskutiniai mongolai at- 
brido iš pelkės ir užsiropštė ant žirgų, bet nebeiškentė, kol šimtinin- 
kai išrikiuos visas šimtines. Nusprendė, jog tai padarys, kol šuoliuos 
iki miško, ir pasileido žemyn, nusivesdamas tūkstantinę. 

Pamiškėje ratus sukę raiteliai prasiskyrė, praleisdami atūžiančią 
naują tūkstantinę, o paskui patys prisijungė prie jos. Mongolai lėkė, 
nors artėjant miškui vis labiau juos kirto strėlės ir ietys. Pagaliau jie 
nesustodami pralėkė palei žemę besidraikančius sunkius, aitrius dū- 
mus bebaigiančios užgesti ugnies užtvaros vietoje ir, įsirėžę į mišką, 
pataikė lyg į pragarą: lietuviai buvo pasitelkę pagalbon vergus ir tie, 
nusitvėrę, ką tik tinkamo mongolų gurguolėje rado, neketino antrą 
kartą patekti jiems į rankas, kaip ir trauktis, neišlieję per nelaisvės 
laiką susitvenkusios neapykantos. Jie riaumodami nepaliaudavo kau- 
tis net ir keliolikai mongolų užvirtus ant vieno iš jų. Iš paskutiniųjų 
spirdavosi ir krisdavo tik mirtinai sukapoti, negirdom nuleidę lietu- 
vių šauksmus trauktis. 

Daubaras, prie jo atsivestų lietuvių prisidėjus beveik penkioms 
vergų šimtinėms, turėjo nemenką jėgą, bet nesiruošė jos paguldyti 
pamiškėje. Jam užteko išvilioti iš lauko dalį mongolų jėgų, taip pa- 
lengvinant Skirmanto dalią. Žemaitis besikaudamas net rado laiko 
nusistebėti, kaip jie iš anksto apie tai nepagalvojo. Maryrt, vis per tą 
rūpestį, kaip klajoklius nuvilioti į spąstus. Kaip ten bebūtų, jiems 
neblogai pasisekė ir buvo galima trauktis, tik vergai nepaklusdami 
sykiu klampino ir lietuvius, ir Daubaras su šimtininku prarėkė ger- 
kles, juos šaukdami. 

Jis ne juokais išsigando, kad jie čia giliai įklimps ir amžinai liks 
šioje pamiškėje. 

— Trauktis, trauktis! - Daubaras jau švogždė, modamas savo vy- 
rams, bet ne jo žodžiai, o mongolų gausa vertė juos paklusti. Vis nau- 
jos klajoklių šimtinės, nulipusios nuo žirgų, brovėsi į mišką, riestais 
kardais sunkiai skindami sau kelią. 

Kaidu veržėsi kone pirmas, tarsi trisdešimt metų nusimetęs nuo pečių. 
Jo kardas, regis, nei akimirkai nenusileido. Vis žybčiojo ir žybčiojo ore, 
ir tik į vieną pusę, kur paliko savo kibitką, o jo sargybiniai iš paskuti- 
niųjų stengėsi, kad nei plaukas nuo jų šeimininko nenukristų. 

Nojonui atrodė, kad prireikė šimto metų, kol galop prasibrovė 
iki kibitkos, bet čia, grumdamasi su lietumi, siautėjo ugnis ir juodi 
kartūs dūmai sklido pažemiu, o po juos tarsi vaiduokliai nardė mon- 
golai, lietuviai ir vergai. 

— Kur tu, Gajane, kur?! - Kaidu kosėdamas ir springdamas su- 
kosi tarp dūmų, lyg aklas atstatęs rankas, ir sargybiniai trumpam pa- 
metė jį iš akių. 

— Kaidu, aš čia, - pagaliau pagavo silpną žmonos balsą ir galvo- 
trūkčiais puolė į tą pusę. 

— Mažyte tu mano, - radęs gremėzdiškai apkabino liauną Gaja- 
nės liemenį ir prispaudė prie savęs. - Išsigandai, mažyte mano. Tuoj 
aš tas bjaurybes visas iki vienos iškaposiu. 

— Nieko tu daugiau nebežudysi! — nojonas nudėro, išgirdęs keis- 
tas gaideles žmonos balse. 

Jis nustebęs kiek atšlijo ir Gajanė pasinaudojo jo sutrikimu. Ju- 
desys buvo žaibiškas. Kaidu net nepastebėjo, tik pajuto, kaip aštrus 
skausmas nutvilkė jo krūtinę, ir sugargaliavo, išpūstomis akimis ste- 
beilydamasis į meistriškai išraižytą ties jo širdimi stirksančią nedide- 
lio kalnietiško kinžalo rankeną. 

Nojonas dar bandė kažką pasakyti, tiesdamas ranką į žmoną, žiū- 
rinčią į jį su neslepiama neapykanta, tačiau teįstengė tik sugargaliuoti. 
Mėgino rankom griebtis už oro ir, vis dar modamas, krito ant nugaros. 

Gajanė prisiartino prie vis dar besikilnojančios vyro krūtinės ir 
spjovė jam į veidą, bet tik nusisukusią ją pervėrė iš dūmų išpuolu- 
sio Kaidu turgaudo kardas. Jau mirdama moteris dar bandė griebti 
už kardo, bet mongolas ištraukė jį ir vėl užsimojo kirsti smunkančiai 
Gajanei. Tačiau nespėjo — krito šalia su nugaroje stirksančia mongo- 
liška strėle. | 

— Sprunkam, Junda, — riktelėjo Merkus, nukirtęs jį puolusį 
klajoklį, bet mergina nesiskubino — pamatė, kaip iš dūmų prie Ga- 
janės išniro dar vienas turgaudas su užsimotu kardu ir vėl kilstelėjo 
iš juodų kalnų ožio ragų padarytą lanką. Įtempti jį, kaip Junda buvo 
nuo mažens išmokusi, reikėjo neeilinės jėgos, bet mergina ir neban- 
dė. Ji darė taip, kaip buvo mačiusi mongolus - įdėjusi strėlę priglau- 
dė templę prie smakro ir tada staigiu judesiu ištiesė kairę ranką, o 
kai templė pasiekė dešinę ausį, paleido ilgą strėlę grūdintos geležies 
smaigaliu su prie jos pritaisyta moline švilpyne. Ta švilpdama nulė- 
kė ir įsmigo į taip ir nespėjusio nuleisti kardo turgaudo nugarą. 

— Sprunkam! — nekantriai pakartojo golindas ir stumtelėjo už 
medžio pagaliau lanką nuleidusią merginą. Ši pakluso — ji niekuo 
daugiau nebegalėjo padėti Gajanei. 

Vakaras užklupo lietuvius ir mongolus stovinčius vienus prieš kitus. 
Rikio Skirmanto kariai pasinaudojo tuo, kad Kaidu kelias tūkstan- 
tines nusivedė į mišką ir sugebėjo likusius klajoklius ne tik išstumti 
iš balos, bet ir nublokšti nuo kalvelės. Tiesa, jiems tai brangiai kai- 
navo - Skirmantas neteko kone pusės savo vyrų. Kitus išrikiavo ant 
kalvelių ir toliau neleido. Paliko juos stovėti po iš liūties telikusiu 
tingiu lietumi ir kariai iš tolo budriai stebėjo pamiškėje ratus su- 
kančius klajoklius, pasiruošę, jei tie išsirikiuos šimtinėmis ir nuūš į 
kalvelės, juos atremti. 

Tačiau laikas bėgo, o mongolai tebesuko ratus, lyg prilipę prie, 
regis, niekad nepailstančių mažų žirgų. Įkyrus lietus merkė ir merkė, 

ant kūnų neliko sausos vietos. Kautynių karštis slūgo ir, primindami 
apie save, ėmė gurgti pilvai. Lietuviai stovėjo nenuleisdami akių nuo 
mongolų ir triauškė sausą maistą. 

— Ko jie gaišta? — nerimo rikis Skirmantas, braukdamas nuo 
akių lašus, bet lietus netrukdė jam kimšti pilna burna. - Gal jie dar 
ką nors sugalvojo? | 

— Kas juos žino, — gūžtelėjo pečiais Daubaras ne tiek iš neži- 
nojimo, kiek nuo vėsos. - Junda sakė, kad matė, kaip mongolų vadą 
nužudė jo žmona. Gal dabar naują renka? 

— Bus blogai, jei jie išsirinkę sugalvos pulti dar kartą. Vargu, ar 
tada atsilaikysime. 

— Tai kad ir jų daug paklojom, - Daubaras dirstelėjo į pelkę, kur 
kaip rastai plūduriavo lavonas prie lavono ir vienam lietuviui teko du 
mongolai. - Vargu, ar dar puls. Kad jau tuoj vakaras. Negirdėjau, 
kad mongolams patiktų kautis tamsoje. 

Lijo ir temo. Lietuviai tebestovėjo, o mongolai tebezujo pamiškė- 
je, nors jų vis mažėjo. Jie lyg druska tirpo lietuje, o medžių properšose 
šmėkščiojo vis daugiau laužų liepsnų. 

— Nieko nepadarysi. Teks čia nakvoti, - rikis Skirmantas liūdnai 
žvilgtelėjo į dangų. - Pasirūpinkit malkom, — ir raiteliai nulėkė pel- 
kės keliu į mišką. 

Jie stengėsi gabenti sausesnes malkas, bet laužai sunkiai įsideg- 
davo ir lietuviams tekdavo dangstyti juos kailiais, kol ugnis įgaudavo 
jėgą. Jiems užteko kantrybės — veikiai po kalveles pasklido laužai, o 
artėjant vidurnakčiui dievai pasigailėjo jų: lietus paliovė merkęs ir, vė- 
jui išstumdžius debesis, tarsi pabertos sužibo žvaigždės. Virš miško 
pakilęs pakibo mėnulio pjautuvas. Jo blausioje šviesoje tarsi vaiduo- 
kliai pamiškėje vis dar šmėkščiojo raiteliai. 

Rikiui Daubarui tai buvo viena ilgiausių naktų gyvenime. Jis tai 
stovėjo, tai sėdėjo prie laužo, prie kurio, įsisupę į kailius, vienas ša- 
lia kito miegojo Junda bei Merkus, ir karts nuo karto žvilgteldavo 
į juos. Kad ir kaip norėjo rasti seserį, vis tik mažai tikėjo, tad dabar 
dėkojo dievams, kad tie pagaliau liovėsi baudę juos ir ypač Jundą. Ši 
broliui nieko nesakė, bet Daubaras iš to, kaip ji žiūrėjo į Merkų ar su 

juo šnekėjosi, spėjo, kad tas jai krito į akį, ir tik džiaugėsi, prašyda- 
mas dievų duoti jai laimės, nes po tiek. vargų ji to seniai nusipelnė. 

Per dieną Daubaras labai nuvargo ir atsisėdęs prie laužo karts 
nuo karto susigriebdavo, kad jo galva jau remiasi į sulenktus kelius, 
akimirksniui šmėsteldavo į ataką šuoliuojantys mongolai ir Žybartai- 
tis pašokdavo su apnuogintu kalaviju, bet tuoj atsitokėdavo, nes miške 
tebespinduliavo laužai. Rikis kurį laiką stovėdavo, apžiūrinėdamas 
juos, bet veikiai nuovargis ir žaizdų maudulys įveikdavo žemaitį ir jis 
vėl atsisėsdavo, pats sau žadėdamas, jog tik trumpam, kol pasijusdavo 
stovįs-su kalaviju rankoje. Po kiekvieno tokio neramaus Daubaro pa- 
budimo tamsa skydo ir miške bei ant kalvelių blėso laužai. 

Švito, ir lietuviai sutiko aušrą išsirikiavę bei pusryčiaudami, pa- 
siruošę atremti mongolus, tačiau tie neskubėjo, lyg bandydami savo 
priešų kantrybę. Paskutiniai jų raiteliai prapuolė iš pamiškės, atrodė, 
kad mongolai rinko visus karius į vieną kumštį, kad staigiu smūgiu 
sutriuškintų lietuvius. 

Laikas bėgo. Rytą pakeitė saulėta ir tvanki diena. Nuo karščio 
garavo džiūstantys lietuvių rūbai, kariai šuto, apsipylę prakaitu, ir be 
paliovos vaikė nuo savęs uodus, kurių vis daugėjo baigiant gesti pa- 
skutiniams laužams. Kojas ėmė mausti nuo ilgo stovėjimo, o mongo- 
lai nesirodė. Miškas buvo tylus ir lyg išmiręs. 

— Gal jie pasitraukė? — Daubaras, prisiartinęs prie rikio Skir- 
manto, pirmas pasakė tai, kas jau seniai sukosi visų galvose, bet kuo 
dar niekas negalėjo patikėti. - Reikėtų pasižiūrėti. 

— Reikėtų, - sutiko Skirmantas. 

— Tai aš einu, — pasisiūlė Daubaras ir, Skirmantui linktelėjus, su 
dešimtine karių šoko ant žirgų ir pasileido prie miško. Pamiškėje nuli- 
po ir dingo už medžių. Ant kalvelių likę lietuviai laukė užkandę žadą. 

Jiems teko ilgai kankintis, kol pagaliau palengvėjimo atodūsis 
nusirito per kalveles, pamiškėje pasirodžius keliems kariams. Jie 
mojo kviesdami, bet rikis Skirmantas neleido savo karių, įrardamas 
apgaulę, ir pora žvalgų, šokę ant žirgų, pasileido šuoliais prie kalve- 
lių, nepaliaudami moti bei šaukti, tačiau tik kai jie pasiekė pusiau- 
kelę galėjai suprasti, ką: 

— Jie pasitraukė! Mongolų nebėra! 

Išgirdo, ir lietuvių gretos suvirpėjo. Atrodė, kariai tuoj pasileis į 
mišką, tačiau tarsi botago kirtis šniojo rikio Skirmanto balsas: 

— Stot! Eisim neardydami rikiuotės. Pirmyn! 

Lietuviai pajudėjo atsargiu žingsniu. Kai iki miško liko visai ne- 
bedaug, iš už medžių išniro Daubaras. Jo veide švietė plati šypsena: 

— Jų nebėra! Mišką apžiūrėjau per tris strėlės šūvius — nei vieno 
gyvo mongolo! 

Tačiau rikis Skirmantas vis vien nepamiršo atsargumo — jis pa- 
siuntė porą šimtinių dar giliau į mišką, bet ir tos grįžo tuščiomis ranko- 
mis. Mongolų buvimą tepriminė sudegusios kibitkos ir gurguolės veži- 
mų liekanos bei laužaviečių pelenai. Tada Skirmantas pasiuntė vieną 
šimtinę keliu ieškoti mongolų, o kitiems leido ilsėtis, kol ta sugrįš. 

Tokio įsakymo nereikėjo kartoti du sykius. Veikiai buvusią mon- 
golų stovyklą nuklojo miegančių lietuvių kūnai ir jie ilsėjosi iki kitos 
dienos vidurio, kol šimtinė grįžo su žinia, jog mongolai traukia atgal, 
iš kur atėjo. 

— Atrodo, mes padarėme savo darbą. Galime keliauti namo, — 
šyptelėjo rikis Skirmantas, išklausęs šimtininko. 

— Namo! — žinia strėle apskriejo stovyklą. 

— Namo! - Junda, apkvaitusi iš džiaugsmo, pakibo Merkui ant 
kaklo. - Namo. Į Ventę! 

— O man ten vietos atsiras? 

— Jei tik norėsi. 

— Norėsiu, - atsiliepė Merkus, ir Junda, palenkusi golindo galvą, 
pabučiavo jį. 

— Atrodo, bus vestuvės, — išgirdę šalia Daubaro balsą abu kaip 
vandeniu perlieti atšoko vienas nuo kito tarsi nusikaltimo vietoje 
pagauti vaikai ir sumišę žvilgtelėjo į jį, o Žybartaitis vienu metu 
taukštelėjo savo didelėmis rankomis jiems per nugaras. — Keliau- 
jam namo! 

Namo! - ir veikiai lietuvių kolona pajudėjo keliu, kuriuo atėjo. 
Už jų nugarų liko mūšio laukas ir pilkapis, kurį supylė savo kritu- 
siems draugams. 

Mongolų ir prie jų prisijungusių tautų stovykla tebegyveno savo kas- 
dienį gyvenimą ir mažai kas atkreipė dėmesį į kelis raitelius, kurie 
jojo prie Batu-chano aukso geltonumo šėtros auksine viršūne, kur ant 
aukšto bambukinio smaigo, papuošto kiniškais raižiniais, plevėsavo 
penkiakampė devynuodegė vėliava. Šalia šėtros prie kuoliukų buvo 
pririšti devyni rinktiniai eržilai, o toliau pasagos forma buvo pasta- 
tytos septynių gražiausių Batu-chano žmonų šėtros. Aplink Batu- 
chano ir jo žmonų šėtras ratu stovėjo jo turgaudų, šamanų, žynių, 
sakalininkų, šunininkų, virėjų, Aeitininkų, trimitininkų ir kitų paly- 
dos narių jurtos. 

" Ties šio rato kraštu Bucharos chano vedamus gyvus likusius Kai- 
du tumeno tūkstantininkus sulaikė Batu-chano turgaudai. Išklau- 
sę Machmud-chaną, turgaudai pašaukė savo viršininką, o kai ir tas 
išgirdo, su kokia žinia tūkstantininkai atėjo pas džichangirą, liepė 
tiems laukti ir prapuolė už šėtrų. 

— Blogai - Subutajus Bagaturas čia, - šnibžtelėjo vienas tūks- 
tantininkas Bucharos chanui, rodydamas į tarp šėtrų stovintį garsų 
senojo mongolų karvedžio geležinį kovos vežimą. 

Tai buvo dengta dėžė, apkaustyta geležies lakštais ir pritvirtinta 
ant dviejų didelių ratų. Į visas keturias puses išpjauti siauri plyšiai 
buvo skirti sekimui ir šaudymui iš lankų. Kiekvienas karys žinojo, 
kad, jei be leidimo prisiartins prie vežimo, bus sužeistas užnuodyta 
strėle. Kartais, žygio metu, Subutajus miegodavo jame, o jo ramybę 
saugodavo mažas budrus kinų veislės šuniukas. Vežimą traukdavo 
keturi po du pakinkyti arkliai. Chanas, žvilgtelėjęs į tą pusę, įsitiki- 
no, jog tūkstantininkas nemelavo, ir atsiduso. 

— Reikia tikėtis, kad dievai mūsų pasigailės, — taip pat tyliai atsi- 
liepė jis, nuolankiai nulenkdamas galvą. 

Chanas ir tūkstantininkas laukė savo likimo, sutūpę ant žemės ir 
nieko gera nesitikėdami. Mongolai bausdavo atnešusius blogą žinią. 

Kai turgaudų vyresnysis perdavė Batu-chanui iš Bucharos chano 
išgirstą žinią, šis šėtroje buvo su Subutajumi Bagaturu. 

— K3 gi, vienu Gujuko šuneliu mažiau, — iškart atsiliepė dži- 
changiras, išgirdęs apie Kaidu mirtį. 

— Blogai, — aidu priekaištingai sududeno senasis Subutajus, 
įsitaisęs ant priegalvio ir įnirtingai kasydamasis koją, karts nuo 
karto taikydamasis pagauti jį.kankinusias uteles. - Dabar kažko- 
kie laukiniai lietuviai galės girtis, kad jie nugalėjo Visatos Užka- 
riautojo tumeną. 

— Gerai sakai, - Batu-chanas akimoju apsiniaukė ir paliepė tur- 
gaudų vyresniajam. — Vesk tuos bailius šunis čionai! 

Turgaudas negaišo — tekinas išbėgo pro duris. Veikiai blogos 
žinios nešikai nuskubėjo paskui jį prie džichangiro šėtros ir netoli 
jos nuolankiai sustojo prieš visą laiką liepsnojusius du laužus. Aplink 
juos šoko šamanai su barškučiais, peiliukais prie juostų ir už jų užkiš- 
tomis velvetinėmis lėlėmis, ant galvų jie buvo užsimaukšlinę smailas 
kepures, o ant pečių užsimetę meškų kailius. Jie tai šūkaliojo maldą, 
prisiglaudę prie veido būgną, tai švilpė kaip strazdai, tai šaukė kaip 
apuokai, tai maurojo kaip lokiai ar staugė kaip vilkai, taip šnekėda- 
miesi su karo dievu Sulde. 

— Eikite tarp laužų, mes aprūkysim jus šventais dūmais ir jie ap- 
valys jus nuo blogų sumanymų, nuvys juodąsias tamsos dvasias! — ša- 
manai liepė tūkstantininkams, ir šie vienas po kito klusniai žengė. 
Kai kurie šamanai, mosuodami iš nendrių supintomis vėduoklėmis, 
pūtė ugnį, stengdamiesi, kad dūmai rūktų į tūkstantininkų pusę, o 
kiti mušė būgnus ir garsiai giedojo senovinius užkeikimus. 

Prie įėjimo į šėtrą du sargybiniai ietimis prilaikė durų uždan- 
gą ir pasilenkę sekė, kad įeinantieji kojomis neprisiliestų prie šven- 
tojo slenksčio. Tačiau tūkstantininkai nespėjo prie jo prisiartin- 
ti - Batu-chanas pats žengė į lauką ir šie, pamatę jį, krito ant kelių. 
Kone veidus į žemę įbedę klausėsi iš pradžių tylios, bet pamažu vis 
garsėjančios Visatos Užkariautojo šnekos apie tai, kokią gėdą jie jam 
užtraukė, kaip jie galėjo, praradę temniką, užuot sumalę lietuvius, 
kaip bailūs šunys pabrukti uodegas ir skųsdamiesi atbėgti pas jį. 

— Jūs ką, manot, kad dabar aš pats turėsiu prieš tuos lietuvius eiti 
ir padaryti tai, ko nesugebėjot jūs? Ir dabar tie lietuviai gali iš manęs 
juoktis?! Ne! Tuojau pat šuoliuokit atgal ir sumalkit tuos laukinius. 

Batu-chanas jau švokštė iš įsiūčio ir tik jis teišgirdo, ką pasakė už 
jo nugaros stovėjęs Subutajus: 

- Jau vėlu. Čia pat ruduo. Nereikia švaistyti jėgų. 

— Tai ką daryti? — džichangiras kiek atlyžęs dirstelėjo į savo senąjį 
mokytoją, kuris tarp pirštų sukiojo pagautą vėjo atneštą pageltusį lapą. 

— Tai, ką seniai nutarei - eiti į Vakarus. Prie Paskutinės jūros, o 
kai grįšim — ir tuos lietuvius sumalsim. Visi turi mūsų bijoti ir niekas 
negali girtis įveikęs mongolus. 

— Gerai, - linktelėjo Batu-chanas ir atsisuko į tebeklūpančius 
tūkstantininkus. - Krauju išpirksit savo nusikaltimą — kai eisim į 
Vakarus, jūs būsit pirmose gretose! Šalin iš čia, geltonausiai šunys, 
suėdę savo tėvo lavoną! Ko dar čia kiurksot?! 

Tūkstantininkai, nedrįsdami atsitiesti, vis dar susirietę, atatupsti 
išnyko iš vis dar šnopuojančio džichangiro akių. 

— Bet reikės pasirūpinti, kad, kai ateis laikas, neklaidžiotume po 
tuos Lietuvos miškus kaip užrištomis akimis, — neklaustas pridėjo 
Subutajus Bagaturas, vis dar tebesukiodamas tarp sveikosios rankos 
pirštų lapą. Kita, kuri buvo dar jaunystėje sužalota ir dėl kurios karve- 
dį vadino pantera su nugraužta letena, buvo palenkta prie krūtinės. 

— Kas tai padarys? 

— Aš turiu vieną sumanų nojoną. Saidu. Jis susitvarkys, o jam pa- 
galbon duosiu vieną pirklį. Dar Maskvoje jį priglobiau, pravertė - ge- 
rai žino urusų žemes, o dar, sakė, yra buvęs Lietuvoje. 

— Ir dar tegul pasidairo po Novgorodą, - ūmai pridėjo Batu-cha- 
nas. - Turtingas miestas. Turi būti mano. 

Pasakė ir dingo šėtroje. Subutajus nusekė iš paskos, prieš tai pa- 
leidęs lapą, ir nekantrus vėjas, pagriebęs jį, nunešė tolyn, svaidydamas 
tai aukštyn, tai žemyn. 

Skomanto kronikos 

Sk46 Ilga kelionė namo: apysaka / Skomanto kronikos. - Vilnius: 
Versus aureus, 2006. - 176 p. 
ISBN 9955-699-16-7 


Apysakoje toliau pasakojama apie Ventės rikio Žybarto vaikų nuoty- 
kius. Šiuokart du iš jų — sūnus Daubaras ir dukra Junda - XIII a. 4 deš. 
pabaigoje po žygio į rušų žemes bando grįžti namo į Žemaitiją. Ber jų laukia. 
ilgas kelias, teks susigrumti su rusų kunigaikščių kariais ir į Lietuvą žygiuo- 
jančiu mongolų tumenu. 

ILGA KELIONĖ NAMO 


Redaktorė Dalia Misiūnaitė 
Maketuotojas Linas Vaškevičius 


Tiražas 1500 egz. 

Išleido „Versus aureus“ leidykla 

Rūdninkų g. 10, Vilnius LT-01135 
versus(Dversus.lt | www.versus.lt 
Spausdino Standartų spaustuvė 

Dariaus ir Girėno g. 39, Vilnius LT-02189 


Motinos Medeinos mesti burtai rodė, kad Daubaras ir 
Junda grįš iš žygio į rusų žemes gelbėti į nelaisvę pa- 
tekusio Jundos sužadėtinio Grauslio. Bet atrodė, kad 
dievai persigalvojo - Drauslys žuvo gelbėtojų akyse, 
po mūšio su mongolais iš visos joties gyvi liko tik 
Daubaras ir sunkiai sužeista Junda. Smolenską, kur 
jie randa prieglobstį, užpuola Vladimiro didysis knia- 
zius Jaroslavas. Junda patenka į mongolų nelaisvę, o 
Daubaras su Mindaugo siųstais kariais turi padaryti 

tai, ko iki tol veik niekam nepavyko - sulaikvti i Lietu- 
vą žygiuojančius mongolus. 

